
Capitolul 1 


Voinic, leul lui Ramses, scoase un răget care-i cutremură de spaimă atât 
pe egipteni, cât şi pe răsculați. Uriaşa fiară, răsplătită de faraon cu un colier 
subţire din aur pentru nepreţuitele şi credincioasele servicii pe care le 
adusese cu ocazia bătăliei de la Kadesh împotriva hitiţilor', cântărea mai 
bine de trei sute de kilograme. Măsura patru metri şi era împodobit cu o 
coamă deasă, dar, în acelaşi timp, şi strălucitoare, atât de impunătoare încât 
îi acoperea creştetul capului, obrajii, gâtul, o bună parte din umeri şi din 
piept. Blana, cu firul drept şi scurt, avea o culoare brun deschis, într-o 
nuanţă luminoasă. 

Pe mai mult de douăzeci de kilometri în jur, furia Voinicului se făcu 
simțită şi toţi cei de acolo înţeleseră că era acelaşi sentiment cu al lui 
Ramses care, după victoria de la Kadesh, devenise Ramses cel Mare. 

Era oare întru totul reală această măreție, din moment ce faraonul 
Egiptului nu reuşea, în pofida prestigiului şi vitejiei sale, să-şi impună 
autoritatea asupra barbarilor din Anatolia? 

Armata egipteană se comportase ruşinos în timpul înfruntării cu aceştia. 
Generalii, laşi sau nepricepuţi, îl părăsiseră pe Ramses lăsându-l singur în 
faţa miilor de duşmani, siguri de victoria lor. Dar zeul Amon, ascuns într-o 
lumină orbitoare, auzise chemarea fiului său şi dăruise puteri supraomeneşti 
braţului faraonului. 

După cinci ani de domnie tumultuoasă, Ramses crezuse că victoria sa de 
la Kadesh îi va împiedica mult timp pe hitiţi să mai ridice fruntea şi că în 
Orientul Apropiat se va instaura o epocă de relativă pace. 

Se înşelase amamic el, taurul putemic, cel iubit de Regula divină, 
apărătorul Egiptului, Fiul Luminii. Era el îndreptăţit să poarte aceste nume 
ca o cunună, dată fiind starea de revoltă care mocnea permanent în 
protectorate egiptene tradiţionale cum erau Canaan şi Siria de Sud? Nu 
numai că hitiţii nu renunţaseră la luptă, dar, mai mult, porniseră o ofensivă 
generală, aliaţi cu beduinii, aceşti tâlhari şi asasini care râvneau 
dintotdeauna la mănoasele pământuri ale Deltei. 


Generalul comandant al armatei lui Ra se apropie de rege. 

— Maiestate... Situaţia este mai critică decât ne aşteptam. Asta nu mai 
este o răscoală ca altele; după cum ne spun iscoadele noastre, toată ţara 
Canaan-ului se ridică împotriva noastră. După ce vom trece de acest prim 
obstacol, va fi un al doilea, apoi un al treilea, apoi... 

— Şi tu nu mai vezi cum putem ajunge la un liman? 

— Riscăm să avem pierderi grele, Maiestate, şi oamenii nu au chef să se 
lase omorâţi pentru nimic. 

— Supravieţuirea Egiptului nu este un motiv destul de bun? 

— Eu nu voiam să spun... 

— Totuşi, asta ai gândit, generale! Lecţia de la Kadesh a fost, aşadar, 
zadarnică. Să fiu eu sortit, oare, să am în jur doar nişte laşi care îşi pierd 
viaţa pentru că vor să şi-o salveze? 

— Nu vă puteţi îndoi, Maiestate, de credinţa mea şi a celorlalţi generali, 
dar voiam doar să vă punem în gardă. 

— Serviciul nostru de spionaj a obţinut informaţii despre Acha? 

— Din păcate, nu, Maiestate. 

Acha, prieten din copilărie al lui Ramses şi ministru al Afacerilor externe, 


căzuse într-o cursă pe când se afla în vizită la prinţul din Amurru’. Fusese 
torturat, mai era încă în viaţă, cei care-i ţineau prizonier considerau că 
diplomatul avea o valoare de schimb? 

Îndată ce primise această informaţie, Ramses îşi mobilizase trupele, abia 
refăcute după şocul de la Kadesh. Pentru a-l salva pe Acha, trebuia să treacă 
prin regiuni care îi deveniseră ostile. Nici de data aceasta, prinții din partea 
locului nu-şi respectaseră jurământul de credinţă faţă de Egipt şi se 
vânduseră hitiţilor pe un pumn de metal preţios şi promisiuni mincinoase. 
Cine n-ar fi visat să năvălească pe pământul faraonilor şi să se înfrupte din 
bogăţiile socotite fără margini? 

Ramses cel Mare avea multe proiecte de pus în practică, templul său 
pentru veşnicie la Theba, Ramesseum-ul, Karnak, Luxor, Abydos, locul 
pregătit pentru odihna sa veşnică din Valea Regilor, şi Abu Simbel, visul de 
piatră pe care voia să-l ofere soţiei sale adorate, Nefertari... Şi uite că se 
afla aici, la marginea ținutului Canaan, în vârful unei coline, privind cu 
atenţie o fortăreață inamică. 

— Maiestate, dacă aş putea... 

— Hai, curaj, generale! 


— Demonstrația voastră de forţă este peste măsură de impresionantă... 
Sunt convins că împăratul Muwattalis va înţelege mesajul şi va porunci ca 
Acha să fie eliberat. 

Muwattalis, împăratul hitit, era un om pătimaş şi viclean, conştient că 
tirania sa nu se baza decât pe forţă. Aflat în fruntea unei mari coaliţii, el 
eşuase, totuşi, în încercarea sa de a cuceri Egiptul, dar pornea acum un nou 
atac, prin beduini şi răsculați pe care îi punea să lupte. 

Numai moartea lui Muwattalis sau cea a lui Ramses ar fi putut pune capăt 
unui conflict al cărui rezultat avea să fie hotărâtor pentru viitorul multor 
popoare. Dacă Egiptul ieşea înfrânt din această confruntare, puterea militară 
hitită urma să impună o dictatură plină de cruzime care ar fi distrus o 
civilizaţie milenară, creată încă din vremea domniei lui Menes, primul 
dintre faraoni. 


Timp de o clipă, Ramses se gândi la Moise. Unde se ascundea, oare, acest 
alt prieten din copilărie care fugise din Egipt după ce făptuise o crimă? 
Cercetările fuseseră zadarnice. Unii susțineau că evreul, ce colaborase atât 
de rodnic la construcţia oraşului Pi-Ramses, noua capitală construită în 
Deltă, îşi găsise sfârşitul printre nisipurile deşertului. Moise li se alăturase 
răsculaților? Nu, el nu putea deveni vreodată un duşman. 

— Maiestate... Maiestate, mă auziţi? 

Privind chipul bine hrănit şi speriat al acestui gradat care nu se gândea 
decât să-i fie lui bine, Ramses parcă îl văzu pe omul care-l ura mai mult 
decât orice pe lume: Şenar, fratele său mai mare. Mizerabilul acela se aliase 
cu hitiţii, cu speranţa că va urca pe tronul Egiptului. Şenar dispăruse pe 
când era transportat de la închisoarea mare din Memphis la temniţele din 
oaze, profitând de o furtună de nisip. Şi Ramses era convins că el încă mai 
trăia şi nu renunţase nici în ruptul capului la planurile de a-i face rău. 

— Pregăteşte-ţi trupele pentru luptă, generale. 

Ruşinat, ofiţerul superior se făcu nevăzut. 

Cât de mult i-ar fi plăcut lui Ramses să se bucure de tihna unei grădini 
alături de Nefertari, de fiul şi de fiica lui, cum ar fi gustat el fericirea 
fiecărei zile, departe de zăngănitul armelor! Dar trebuia să-şi salveze ţara de 
năvala hoardelor setoase de sânge care n-ar fi ezitat să distrugă templele şi 
să calce în picioare orice lege. Un asemenea ţel nu ţinea seamă de persoana 


sa. El nu avea dreptul să se gândească la propria sa linişte, la familia sa, ci 
trebuia să înlăture răul chiar de-ar fi făcut-o cu preţul vieţii. 

Ramses privi îndelung la fortăreaţa care îi bara drumul către centrul 
protectoratului Canaan. Zidurile sale, înalte de şase metri, cu dublă 
înclinare, adăposteau o garnizoană destul de numeroasă. La creneluri, 
aşteptau pregătiţi arcaşii. În şanţurile din jur fuseseră aruncate cioburi de 
vase sfărâmate care puteau răni tălpile infanteriştilor trimişi să proptească 
scările de zid. 

Vântul dinspre mare îi răcorea pe soldaţii egipteni, adunaţi între două 
dealuri încinse de razele fierbinţi ale soarelui. Sosiseră acolo după un lung 
marş forţat, fără să aibă parte decât de scurte opriri şi de tabere improvizate 
în grabă. Doar mercenarii bine plătiţi aşteptau luptele fără nicio emoție; 
tinerii recruți, dezamăgiţi deja de ideea că-şi părăseau ţara pentru cine ştie 
cât timp, se gândeau cu teamă că ar putea pieri în una dintre acele teribile 
lupte care-i aşteptau. Fiecare dintre ei spera ca Faraonul se va mulţumi doar 
să întărească frontiera de nord-est în loc să pornească într-o aventură care 
risca să se termine printr-un dezastru. 

Nu trecuse mult timp de când guvernatorul din Gaza, capitala provinciei 
Canaan, oferise un banchet splendid statului-major egiptean, jurând că el nu 
se va alia niciodată cu hitiţii, aceşti barbari din Asia, de o cruzime 
legendară. Ipocrizia sa, prea evidentă, îl revoltase în adâncul sufletului pe 
Ramses; astăzi, trădarea sa nu mai era o surpriză pentru tânărul monarh de 
douăzeci şi şapte de ani care începea să ştie cum să pătrundă în secretul 
fiinţelor umane. 

Nerăbdător, leul scoase din nou un răget. 

Voinic se schimbase destul de mult faţă de ziua în care Ramses îl găsise, 
gata să moară, în savana nubiană. Muşcat de un şarpe, micul pui de leu nu 
mai avea nicio şansă să trăiască. Între fiară şi om se crease destul de repede 
o profundă simpatie reciprocă. Din fericire, Setau, vindecătorul, şi el prieten 
din copilărie şi coleg de universitate cu Ramses, ştiuse să găsească leacurile 
potrivite. Formidabila rezistenţă a animalului îi permisese să treacă peste 
această încercare şi să devină o creatură adultă cu o putere 
înspăimântătoare. Regele nici nu putea visa o gardă de corp mai bună. 

Ramses îşi trecu degetele prin coama Voinicului. Mângâierea nu linişti 
animalul. 

Îmbrăcat cu o tunică din piele de căprioară cu o mulţime de buzunare 
pline cu prafuri, pilule şi sticluţe, Setau urca povârnişul dealului. Scurt şi 


îndesat, cu capul pătrăţos, părul negru, nebărbierit, avea o adevărată pasiune 
pentru şerpi şi scorpioni. Folosind veninul lor, el prepara medicamente 
foarte eficace şi, în compania soţiei sale Lotus, o fermecătoare nubiană la 
care soldaţii priveau cu adevărată bucurie, el îşi continua neabătut 
cercetările. 

Ramses încredinţase acestei perechi conducerea serviciului sanitar al 
armatei. Setau şi Lotus luaseră parte la toate campaniile regelui, nu din 
dragoste pentru război, ci pentru a descoperi noi specii de reptile şi a-i 
îngriji pe soldaţii răniţi sau bolnavi. Şi Setau era convins că, în cazul 
vreunei nenorociri, nimeni nu era mai indicat decât el pentru a veni în 
ajutorul bunului său prieten Ramses. 

— Moralul trupelor nu este prea grozav, constată el. 

— Generalii şi-ar dori să ne retragem, recunoscu Ramses. 

— Având în vedere comportarea soldaţilor tăi la Kadesh, la ce te poţi 
aştepta? La fugă şi la zăpăceală se pricep cel mai bine. Tu o să iei o hotărâre 
de unul singur, ca de obicei. 

— Nu, Setau, nu singur. La sfatul soarelui, al vânturilor, al sufletului 
leului meu, al spiritului acestui pământ... Ei nu mint niciodată. Eu trebuie 
doar să înţeleg mesajul lor. 

— Nu există un consiliu de război mai bun. 

— Ai vorbit, cumva, cu şerpii tăi? 

— Ei sunt mesageri ai lumii invizibile. Da, i-am întrebat şi ei mi-au 
răspuns fără ocol: nu da înapoi. De ce este Voinic aşa de nervos? 

— Din cauza pădurii de stejari, din stânga fortăreței, la jumătatea 
drumului dintre ea şi noi. 

Setau privi în direcţia aceea, muşcând preocupat dintr-un băț de trestie. 

— Nu-mi miroase a bine, ai dreptate. Să fie o capcană, ca la Kadesh? 

— Aceea a funcţionat atât de bine încât strategii hitiţi au plănuit alta, cu 
speranţa că vor avea un succes şi mai mare. Atunci când vom ataca, avântul 
nostru va fi oprit, în timp ce arcaşii de pe ziduri ne vor decima după cum 
vor dori. 

Menna, grăjdarul lui Ramses, se plecă în faţa regelui. 

— Carul este pregătit, Maiestate. 

Suveranul mângâie mult timp coamele celor doi cai ai săi pe nume 
„Victorie în Theba” şi „Zeița Mut este mulţumită”; împreună cu leul, ei 
fuseseră singurii care nu-l trădaseră, la Kadesh, când bătălia părea pierdută. 


Ramses luă hăţurile în mâini, sub privirile neîncrezătoare ale grăjdarului 
său, ale generalilor şi ale regimentului de elită al carelor de luptă. 

— Maiestate, făcu îngrijorat Menna, doar n-o să mergeţi... 

— Să trecem pe lângă fortăreață, ordonă regele, şi să lovim direct asupra 
pădurii de stejari. 

— Maiestate... V-aţi uitat pieptarul de zale! Maiestate! 

Fluturând în mâini o vestă împletită din zale şi acoperită cu plăcuţe mici 
de metal, grăjdarul alergă în zadar în urma carului lui Ramses care o pornise 
singur, într-o viteză nebunească, către duşman. 


Capitolul 2 


Stând în picioare în carul său care pornise cu cea mai mare viteză, 
Ramses cel Mare semăna mai degrabă cu un zeu decât cu un om. Înalt de 
statură, cu fruntea lată, purtând o coroană albastră care se mula perfect pe 
cap, cu arcadele proeminente, sprâncenele stufoase, privirea pătrunzătoare 
ca a unui şoim, nasul lung, subţire şi uşor coroiat, urechile rotunde şi fin 
profilate, maxilarul puternic, buzele cărnoase, era o imagine completă a 
forţei. 

La apropierea sa, beduinii aflaţi în pădurea de stejari ieşiră din 
ascunzătoare. Unii dintre ei îşi încordară arcurile, alţii încercară să arunce 
suliţele. 

Ca şi la Kadesh, regele fu mai iute ca o vijelie, mai agil ca un şacal care 
străbate distanţe enorme într-o clipă; ca un taur cu coarnele înfricoşătoare 
străpungându-şi duşmanii, el îi strivi pe primii atacatori care-i ieşiră în cale 
şi trimise săgeată după săgeată în piepturile răsculaților. 

Căpetenia cetei de beduini reuşi să se ferească în ultima clipă de şarja 
furioasă a monarhului şi, cu un genunchi la pământ, vru să arunce cu un 
pumnal lung pe care-i purta la spate. 

Saltul Voinicului îi lăsă cu gura căscată pe răsculați. În ciuda greutăţii şi a 
mărimii sale, leul păru să plutească prin aer. Cu ghearele scoase, se năpusti 
asupra căpeteniei beduinilor, îi înfipse colții în cap şi strânse fălcile. 


Ceea ce urmă fu atât de înfiorător încât numeroşi războinici aruncară 
armele şi o rupseră la fugă ca să scape de bestia care sfârteca deja carnea 
altor doi beduini veniţi zadarnic în ajutorul şefului lor. 

Carele de luptă egiptene, urmate de mai multe sute de infanterişti, îl 
ajunseră din urmă pe Ramses şi nu dură prea mult până să înfrângă 
rezistenţa ultimelor rânduri ale beduinilor. 

Potolit acum, Voinic îşi linse labele mânjite de sânge şi-şi privi stăpânul 
cu ochi nespus de blânzi. Recunoştinţa pe care o zări în privirile lui Ramses 
îl făcu să scoată un mormăit de satisfacţie. Leul se culcă lângă roata din 
dreapta a carului regal, privind în jur cu ochi vigilenţi. 

— Este o mare victorie, Maiestate! declară generalul care comanda 
armata lui Ra. 

— Tocmai am evitat o nenorocire; de ce niciuna dintre iscoade nu a fost 
în stare să descopere că în pădure se aflau atâţi duşmani? 

— Noi... noi nu am luat în seamă locul acela care ni se părea pustiu şi 
lipsit de vreo importanţă. 

— Trebuie, oare, ca un leu să-i înveţe pe generalii mei meseria armelor? 

— Maiestatea voastră doreşte, fără îndoială, ca sfatul de război să se 
adune pentru pregătirea atacului fortăreței... 

— Nu, atacăm imediat. 

Din tonul pe care faraonul rostise aceste cuvinte, Voinic ştiu că scurtul 
armistițiu luase sfârşit. Ramses mângâie cu palma crupele celor doi cai ai 
săi care priviră unul la altul, ca pentru a se încuraja reciproc. 

— Maiestate, Maiestate... Vă rog! 

Cu răsuflarea întretăiată, grăjdarul Menna îi întinse regelui vesta din zale 
acoperită cu plăcuţe de metal. Ramses acceptă să îmbrace vesta de zale, 
care nu strica prea mult aspectul impunător al veşmântului său de in, cu 
mâneci largi. La încheietura mâinilor, două brățări de aur şi de lapislazuli 
având în mijloc un ornament înfăţişând două capete de rață sălbatică, 
simbol al perechii regale care semăna cu două păsări migratoare plecând în 
zborul lor către regiunile misterioase ale văzduhului. Mai avea oare s-o 
vadă Ramses pe Nefertari înainte de a face marea călătorie către celălalt 
tărâm al vieţii? 

„Victorie în Theba” şi „Zeița Mut este mulţumită” băteau nerăbdători din 
copite. Cu capul împodobit de un panaş de pene roşii cu vârful albastru şi 
spinările apărate de un valtrap roşu cu alb, se grăbeau să pornească înspre 
fortăreață. 


Din piepturile infanteriştilor se înălța un imn apărut spontan după victoria 
de la Kadesh şi ale cărui cuvinte aveau darul să-i îmbărbăteze pe fricoşi: 
„Bratul lui Ramses este puternic, sufletul său viteaz, el este un arcaş fără 
egal, un zid pentru soldaţi, o flacără ce-i arde pe duşmani”. 

Agitat, grăjdarul Menna umplu cu săgeți cele două tolbe din carul regelui. 

— Le-ai verificat? 

— Da, Maiestate; sunt uşoare şi rezistente. Numai săgețile voastre îi pot 
dobort pe arcaşii duşmani. 

— Nu ştii că linguşeala este o gravă greşeală? 

— Ba da, dar mi-e atât de frică! Dacă n-aţi fi fost voi, barbarii ăştia nu 
ne-ar fi terminat pe toţi? 

— Pregăteşte o porţie zdravănă pentru caii mei; când o să ne întoarcem, o 
să fie tare înfometați. 

Îndată ce carele egiptene se apropiară de zidurile fortăreței, arcaşii 
canaaneeni şi aliaţii lor beduini traseră mai multe salve de săgeți care 
luaseră drept ţintă picioarele cailor. Animalele nechezară speriate, unii cai 
se cabrară, dar calmul pe care-i insufla regele nu lăsă panica să cuprindă 
trupele sale de elită. 

— Pregătiţi arcurile mari, ordonă el, şi aşteptaţi semnalul meu. 

Atelierul de arme din Pi-Ramses făcuse mai multe arcuri din lemn de 
acacia, care aveau un tendon de bou în loc de alt fel de coardă. Studiată cu 
grijă, forma armei făcea ca o săgeată să poată fi aruncată, cu precizie şi pe o 
linie curbă, la mai mult de două sute de metri distanţă. Această tehnică 
făcea ca protecţia oferită apărătorilor ascunşi după creneluri să devină doar 
o iluzie. 

— Cu toţii odată! urlă Ramses cu o voce atât de tunătoare încât parcă 
elibera energia soldaţilor. 

Cele mai multe dintre săgeți îşi atinseră ţinta. Loviţi în cap, cu ochii şi 
beregatele străpunse dintr-o parte în alta, numeroşi arcaşi duşmani căzură, 
morţi sau grav răniţi. 

Cei care le luară locul avură aceeaşi soartă. 

Liniştit că soldaţii lui nu vor fi doborâţi de săgețile răsculaților, Ramses le 
dădu ordin să se îndrepte în fugă către poarta de lemn a fortăreței şi s-o 
doboare cu lovituri de secure. Carele egiptene se apropiară şi ele, arcaşii 
faraonului îşi potriviră şi mai bine tirul, făcând ca orice rezistenţă de pe 
ziduri să înceteze. Cioburile cu muchii ascuţite care umpleau şanţurile, nu 


mai aveau niciun rost; contrar obiceiului, Ramses nu punea soldaţii să 
rezeme scările de ziduri, ci se concentra asupra intrării principale. 

Răsculaţii se îngrămădiră în spatele porţii, dar nu reuşiră să oprească 
valul de egipteni furioşi. Încăierarea fu de o violenţă îngrozitoare; soldaţii 
faraonului se căţărară pe un morman de cadavre şi, ca un val care distruge 
totul în cale, se năpustiră în interiorul fortăreței. 

Asediaţii cedau puţin câte puţin terenul; cu şalurile lor lungi şi cu 
veşmintele mânjite de sânge ei se înghesuiau unii peste alţii. 

Săbiile egiptenilor străpunseră coifurile, sfărâmară oasele, crestară 
şolduri şi umeri, tăiară tendoanele, vărsară intestinele celor pe care-i 
întâlneau în cale. 

După o vreme, o tăcere adâncă se aşternu peste întreaga cetate. Femeile îi 
rugau cu lacrimi pe învingători să-i lase în viaţă pe cei care mai trăiau, 
adunaţi într-un colţ al curţii din mijlocul fortificaţiei. 

Carul lui Ramses îşi făcu intrarea în cetatea recucerită. 

— Cine comandă aici? întrebă regele. 

Un bărbat cam de cincizeci de ani, fără braţul drept, ieşi din grupul 
înspăimântat al învinşilor. 

— Eu sunt soldatul cel mai în vârstă... Toţi comandanții mei au murit. Îl 
rog din inimă pe stăpânul celor Două Ţări să aibă milă de noi. 

— Ce fel de iertare îi poate aştepta pe cei care nu-şi respectă cuvântul 
dat? 

— Ca Faraonul să ne acorde cel puţin o moarte mai rapidă. 

— Uite ce hotărăsc eu, canaaneanule: copacii din provincia ta vor fi 
tăiaţi, iar lemnul trimis în Egipt; prizonierii, bărbaţi, femei şi copii, vor fi 
duşi în Deltă unde vor lucra la construcţii în folos public; turmele şi caii din 
Canaan intră în proprietatea noastră. Cât despre soldaţii rămaşi în viaţă, ei 
vor fi angajaţi în armata mea şi vor lupta de acum înainte sub ordinele mele. 

Prizonierii se prosternară până la pământ, fericiţi că trăiau. 

Setau nu avea motive să fie supărat. Numărul de răniţi grav nu era prea 
mare şi medicul avea la dispoziţie destulă carne proaspătă şi pansamente cu 
miere ca să oprească hemoragiile. Cu mâinile sale care se mişcau iute şi 
precis, Lotus apropia marginile rănilor cu nişte fâşii unse cu lipici şi aşezate 
în cruce. Zâmbetul frumoasei nubiene avea darul să mai aline durerile. 
Brancardierii îi duceau pe pacienţi la infirmeria de campanie unde erau 


trataţi cu alifii, pomezi şi esențe pentru ca, după aceea, să fie trimişi în 
patrie. 

Ramses le vorbi soldaţilor care suferiseră diferite răni, mai uşoare sau 
mai grave, pentru a-şi apăra ţara, apoi îi chemă pe ofiţerii săi superiori 
cărora le dezvălui intenţia lui de a continua înaintarea spre nord pentru a 
recuceri, una câte una, fortărețele din Canaan ce trecuseră sub control hitit, 
cu ajutorul beduinilor. 

Entuziasmul faraonului se transmise şi celorlalţi. Teama dispăru din inimi 
şi toată lumea se bucură de noaptea şi ziua de odihnă care li se acordase. 
Cât despre Ramses, el cină cu Setau şi Lotus. 

— Până unde ai vrea să ajungi? întrebă medicul. 

— Măcar până în Siria de Nord. 

— Până la... Kadesh? 

— O să vedem. 

— Dacă expediţia aceasta durează prea mult, observă Lotus, n-o să mai 
avem medicamente. 

— Reacţia hitiţilor a fost rapidă, a noastră trebuie să fie fulgerătoare. 

— Războiul ăsta o să se termine vreodată? 

— Da, Lotus, în ziua în care duşmanul va fi definitiv învins. 

— Nu-mi place deloc să discut despre politică, comentă Setau cam 
morocănos. Hai, draga mea, hai să ne iubim şi după aceea o să mai mergem 
să căutăm nişte şerpi. Simt eu că în noaptea asta recolta s-ar putea să fie 
bună. 


Ramses săvârşi ritualul zorilor în mica capelă care fusese ridicată lângă 
cortul său, în mijlocul taberei. Un sanctuar destul de modest în comparaţie 
cu templele din Pi-Ramses; dar credinţa din sufletul Fiului Luminii rămânea 
aceeaşi. Niciodată tatăl său, Amon, nu-şi va dezvălui în faţa vreunei fiinţe 
umane adevărata sa înfăţişare, niciodată nu va putea fi cuprins într-o formă, 
oricare ar fi ea; cu toate acestea, simteau cu toţii prezenţa invizibilului. 

Când suveranul ieşi din capelă, observă un soldat care ţinea în lesă o 
antilopă, aşa-numita antilopă-suliţă, şi reuşea cu mare greutate să 
stăpânească animalul. 

De fapt, soldatul acela arăta destul de ciudat: avea părul lung, tunica de 
mai multe culori, barba retezată scurt şi ascuţit şi privirea piezişă. Şi de ce 


animalul acela sălbatic fusese adus în tabără, ajungând atât de aproape de 
cortul regelui? 

Faraonul nu mai avu când să-şi pună mai multe întrebări. Beduinul dădu 
drumul antilopei care ţâşni spre Ramses, cu coarnele îndreptate către 
stomacul suveranului care nu avea nicio armă la el. 

Voinic încolţi din partea stângă antilopa şi-şi înfipse ghearele în ceafa ei; 
ucisă pe loc, aceasta se prăbuşi la picioarele leului. 

Înmărmurit, beduinul scoase un pumnal de sub tunică, dar nu mai avu 
timp să încerce să-l folosească; o durere cumplită în spate, urmată imediat 
de o ceaţă îngheţată care-i orbi şi-l făcu să scape arma din mână. Se prăbuşi 
mort, cu faţa înainte, cu o lance înfiptă între omoplaţi. 

Calmă şi zâmbitoare, Lotus făcuse dovada unei  îndemânări 
surprinzătoare. Frumoasa nubiană nici măcar nu părea prea emoţionată de 
ceea ce făcuse. 

— Mulţumesc, Lotus. 

Setau ieşi din cortul său, ca şi mulţi alţi soldaţi care-i văzură pe leu 
sfâşiindu-şi prada, descoperind alături şi cadavrul beduinului. Speriat de 
moarte, grăjdarul Menna îngenunche la picioarele lui Ramses. 

— Îmi pare foarte rău, Maiestate! Vă făgăduiesc că voi afla care au fost 
santinelele ce l-au lăsat pe ucigaşul ăsta să intre în tabără şi o să am grijă să 
fie pedepsite cât se poate de aspru. 

— Adună-i pe trâmbiţaşi şi spune-le să dea semnalul de plecare. 


Capitolul 3 


Din ce în ce mai supărat, mai ales pe el însuşi, Acha îşi petrecea tot 
lungul zilelor privind marea pe fereastra de la primul etaj al palatului în care 
era ţinut prizonier. Cum fusese posibil ca el, şeful reţelei egiptene de 
spionaj şi ministru al Afacerilor externe al lui Ramses cel Mare, să cadă în 
cursa pe care i-o întinseseră libanezii din provincia Amurru? 

Singurul copil al unei familii nobile şi bogate, Acha, care urmase cu 
rezultate strălucite aceleaşi studii ca Ramses, la universitatea din Memphis, 
era un bărbat elegant şi rafinat, tot atât de înnebunit după femei cât erau şi 


ele după el. Cu chipul prelung, degete subţirele şi fine, ochi sclipind de 
inteligenţă, voce melodioasă, îi plăcea să lanseze mereu câte o modă. Dar, 
în spatele acestui adevărat arbitru al eleganţei, se ascundea un om de 
acţiune şi un diplomat de mare valoare, vorbind mai multe limbi străine, 
cunoscător desăvârşit al protectoratelor egiptene şi al imperiului hitit. 

După victoria de la Kadesh, care părea să fi oprit pentru totdeauna 
expansiunea hitită, Acha considerase că era bine să meargă cât de curând în 
provincia Amurru, acest Liban atât de jinduit de toată lumea, care se 
întindea de-a lungul coastei mediteraneene, la răsărit de muntele Hermon şi 
de oraşul comercial Damasc. Diplomatul avea intenţia să facă din această 
provincie o bază fortificată de pe care urmau să pornească detaşamente de 
elită pentru a descuraja orice dorinţă de expansiune hitită către Palestina şi 
zonele de graniţă din Delta Nilului. 

Sosind în portul Beirut, la bordul unei corăbii încărcate cu daruri pentru 
prinţul din Amurru, lacomul Benteshina, ministrului egiptean al Afacerilor 
externe nici nu-i trecea prin minte că ar putea fi întâmpinat chiar de 
Hattuşil, fratele împăratului hitit care tocmai pusese stăpânire pe ţinutul 
acela. 

Acha îl cântărise destul de rapid pe adversarul său. Mic de statură, cu 
aspect bolnăvicios, dar inteligent şi viclean, Hattuşil era un inamic de 
temut. El îl obligase pe prizonierul său să-i scrie o scrisoare oficială lui 
Ramses, cu scopul de a atrage armata faraonului într-o ambuscadă; dar 
Acha, folosindu-se de un anumit detaliu din scrisoare, spera să trezească 
neîncrederea regelui. 

Cum ar fi putut reacţiona Ramses? În virtutea unor raţiuni de stat, ar fi 
trebuit să-l abandoneze pe prietenul său în mâinile adversarului şi să se 
îndrepte spre nord. Cunoscându-l prea bine pe faraon, Acha era convins că 
el nu va ezita să-i lovească pe hitiţi cu cea mai mare înverșunare, oricare ar 
fi fost riscurile. Dar şeful diplomaţiei egiptene nu era, în acelaşi timp, şi o 
foarte potrivită monedă de schimb”? Benteshina dorea să-l vândă de-a 
dreptul pe Acha contra unei cantităţi cât mai mari de metal preţios. 

Erau, într-adevăr, şanse cam puţine de a rămâne în viaţă, dar Acha nu 
avea altă speranţă. Această pasivitate forţată îl enerva foarte tare; încă din 
adolescenţă, el fusese acela care lua întotdeauna iniţiativa, astfel încât nu 
putea suporta să asiste neputincios la tot ce se întâmpla în jurul său. Într-un 
fel sau altul, simţea că trebuie să acţioneze în vreun fel. Poate că Ramses se 


gândea că Acha murise, poate că încercase să pornească o ofensivă de mare 
amploare după ce-şi înzestrase trupele cu noile arme. 

Cu cât se gândea mai insistent la situaţia în care se afla, cu atât se 
convingea mai mult că nu avea altă soluţie decât să-şi găsească el însuşi 
calea spre libertate. 

Un servitor îi aduse un prânz copios, aşa cum se întâmpla în fiecare zi; 
egipteanul nu se putea plânge de administraţia palatului care-i trata ca pe un 
oaspete de seamă. Acha gusta dintr-o halcă de friptură de vită când auzi 
paşii greoi ai stăpânului acelor locuri. 

— Ce mai face marele nostru prieten egiptean? întrebă Benteshina, 
prinţul din Amurru, un bărbat cam de cincizeci de ani, grăsuliu şi cu o 
impozantă mustață neagră. 

— Vizita ta este o onoare pentru mine. 

— Aveam chef să beau un vin bun cu şeful diplomaților lui Ramses. 

— De ce n-a venit şi Hattuşil cu tine? 

— Marele nostru prieten hitit are alte treburi. 

— Cât de bine este să ai numai mari prieteni... Când o să-l mai văd pe 
Hattuşil? 

— Habar n-am. 

— Libanul a devenit, aşadar, o bază hitită? 

— Vremurile se mai schimbă, dragă Acha. 

— Nu te temi de mânia lui Ramses? 

— Între faraon şi principatul meu se vor înălța de acum înainte nişte 
ziduri de netrecut. 

— Şi întregul Canaan se va afla sub control hitit? 

— Nu mă întreba prea multe lucruri... Să ştii că am de gând să negociez 
preţioasa ta existenţă în schimbul câtorva avantaje. Sper că nu ţi se va 
întâmpla nimic rău în cursul tratativelor, dar... 

Cu un zâmbet ameninţător, Benteshina îl avertiza pe Acha că va fi 
eliminat înainte de a putea povesti ceea ce văzuse şi auzise în Amurru. 

— Eşti sigur că ai intrat în tabăra potrivită? 

— Sigur că da, prietene Acha! Ca să fiu sincer, hitiţii au impus legea 
celui mai puternic. Şi, în plus, se vorbeşte şi despre numeroasele griji care-i 
împiedică pe Ramses să domnească în deplină linişte... Fie un complot, fie 
o înfrângere militară, fie aceste două cauze împreună îi vor aduce moartea 
şi va fi înlocuit cu un suveran mai înţelegător. 


— Tu nu cunoşti Egiptul, Benteshina, şi chiar mai puţin pe Ramses 
însuşi. 

— Eu ştiu să-i judec pe oameni. În ciuda eşecului de la Kadesh, tot 
împăratul hitit Muwattalis va ieşi învingător până la urmă. 

— Este un pariu foarte riscant. 

— Îmi place vinul, îmi plac femeile şi aurul, dar nu sunt un jucător. Hitiţii 
au războiul în sânge, iar egiptenii nu. 

Benteshina îşi frecă încetişor mâinile. 

— Dacă îţi doreşti să eviţi un accident neplăcut în timpul schimbului, 
dragul meu Acha, va trebui să te gândeşti şi tu serios să schimbi tabăra. Să 
presupunem că i-ai oferi nişte informaţii false lui Ramses... După ce vom 
ieşi victorioşi, vei fi răsplătit cum se cuvine. 

— Mie, şefului diplomaţiei egiptene, tu îmi ceri să trădez? 

— Totul nu este decât o chestiune de împrejurări, nu-i aşa? Şi eu îi 
jurasem credinţă Faraonului... 

— Când sunt atât de singur, nu prea pot să mă gândesc la nimic. 

— Ai vrea... o femeie? 

— Doar dacă ar fi rafinată şi de calitate, cât se poate de înţelegătoare... 

Benteshina îşi goli cupa cu vin şi-şi şterse buzele cu dosul palmei. 

— Ce sacrificii n-aş face eu ca tu să te poţi gândi în voie? 

Se lăsase noaptea şi două lămpi cu ulei dădeau o lumină firavă în camera 
lui Acha care era culcat pe pat, îmbrăcat doar cu un halat scurt. 

Un gând nu-i dădea pace: Hattuşil plecase din Amurru. Plecarea lui nu 
coincidea cu năvălirea hitiţilor în protectoratele Palestina şi Fenicia. Dacă 
înaintarea războinicilor anatolieni fusese atât de spectaculoasă, de ce 
Hattuşil îşi părăsise baza libaneză şi de unde mai putea ţine acum sub 
control desfăşurarea evenimentelor? Fratele lui Muwattalis nu putea risca să 
meargă mai spre sud; probabil că se întorsese înapoi, în ţara sa, dar din ce 
cauză? 

— Stăpâne... 

Vocea subţiratică şi tremurătoare îl făcu pe Acha să tresară. Se ridică şi, 
în penumbră, văzu o femeie tânără îmbrăcată cu o tunică scurtă, cu părul 
despletit şi în picioarele goale. 

— Prinţul Benteshina m-a trimis... Mi-a poruncit... îmi cere să... 

— Stai aici, lângă mine. 


Ea se supuse, şovăind. 

Avea cam douăzeci de ani, era blondă şi bine făcută, chiar atrăgătoare. 
Acha o mângâie pe umăr. 

— Eşti măritată? 

— Da, stăpâne, dar prinţul mi-a făgăduit că soţul meu n-o să afle nimic. 

— Ce meserie are el? 

— Vameş. 

— Tu cu ce te ocupi? 

— Împart mesajele urgente la poşta centrală. 

Acha îi trase în jos bretelele tunicii, o sărută pe blondă pe gât, apoi o 
răsturnă pe pat. 

— Primeşti ştiri din capitala provinciei Canaan? 

— Unele... Dar nu am voie să vorbesc despre aşa ceva. 

— Sunt mulţi războinici hitiţi pe aici? 

— Nici despre asta nu am voie să spun nimic. 

— Îţi iubeşti soţul? 

— Da, stăpâne, da... 

— "Ţi-ar plăcea să faci dragoste cu mine? 

Fata întoarse capul într-o parte. 

— Răspunde la ce te-am întrebat şi nici nu mă mai ating de tine. 

Cu ochii plini de speranţă, ea îl privi lung pe egiptean. 

— Îmi promiteţi? 

— Pe toţi zeii provinciei Amurru, îţi promit. 

— Pe aici nu sunt prea mulţi hitiţi; sunt câteva zeci de instructori care îi 
pregătesc pe soldaţii noştri. 

— Hattuşil a plecat? 

— Da, stăpâne. 

— Încotro s-a îndreptat? 

— Nu pot să ştiu. 

— Care este situaţia în Canaan? 

— Nesigură. 

— Provincia nu se află sub controlul hitiţilor? 

— Circulă tot felul de zvonuri. Unii spun că faraonul ar fi intrat în Gaza, 
capitala Canaan-ului, şi că guvernatorul provinciei ar fi fost ucis în timpul 
asediului. 

Acha parcă simţi un suflu nou umplându-i plămânii, de parcă ar fi revenit 
la viaţă. Nu numai că Ramses înţelesese mesajul său, dar chiar 


contraatacase, împiedicându-i pe hitiţi să se desfăşoare pe un front mai larg. 
Iată de ce Hattuşil plecase ca să-l prevină pe împărat. 

— Îmi pare rău, frumoaso. 

— Nu o să... n-o să vă ţineţi de cuvânt? 

— Ba da, dar trebuie să-mi iau şi nişte măsuri de precauţie. 

Acha o legă fedeleş şi-i puse şi un căluş; avea nevoie de câteva ore 
înainte ca ea să poată da alarma. Descoperind mantia pe care fata o lăsase 
lângă uşa camerei, diplomatul întrevăzu o soluţie pentru a ieşi din palat: îşi 
puse pe umeri haina fetei, îşi trase peste faţă gluga şi se repezi pe coridor. 

La parter avea loc un banchet. 

Câţiva oaspeţi, beţi deja, dormitau; alţii se zbenguiau înfierbântaţi; Acha 
trecu peste două corpuri despuiate. 

— Încotro ai plecat, fato? 

Acha nu avea cum să fugă. Mai mulţi oameni înarmaţi păzeau uşa de 
intrare în palat. 

— Gata, ai terminat deja cu egipteanul? Vino încoace, fata mea... 

Mai avea doar câţiva paşi până la libertate. 

Mâna umedă a lui Benteshina îi dădu jos gluga mantiei. 

— Nicio şansă, dragă Acha. 


Capitolul 4 


Oraşul Pi-Ramses, capitala construită în Deltă la ordinul lui Ramses, mai 
era denumit şi „oraşul ca de peruzea” din cauza plăcuţelor albastre, 
smălţuite, care acopereau fațadele caselor. Plimbându-se pe străzile din Pi- 
Ramses, trecătorul putea admira încântat templele, palatul regal, lacurile de 
agrement, portul; rămâneau uimiţi la vederea livezilor, a canalelor pline cu 
peşte, a vilelor celor bogaţi, înconjurate de grădini luxuriante, a aleilor 
mărginite de flori; puteau gusta fără oprelişti mere, rodii, măsline şi 
smochine, apreciau savoarea vinurilor de soi şi cei mai mulţi cântau un 
cunoscut refren popular: „Ce grozav este să locuieşti în Pi-Ramses, aici cel 
mic este respectat ca şi cel mare, acacia şi sicomorul dau umbră tuturor, 
casele strălucesc de aur şi de peruzea, vântul este blând, păsările se joacă în 
jurul ochiurilor de apă.” 

Dar Ameni, secretarul particular al regelui, coleg de universitate şi 
slujitor credincios al suveranului, nu simţea şi el această bucurie de a trăi. 
El simţea, la fel ca mulţi alţi locuitori ai oraşului, că veselia obişnuită nu 
mai era prezentă peste tot pentru că Ramses nu se afla acolo. 

Era absent şi în pericol. 

Fără să ţină seama de niciun sfat care-i recomanda să fie prudent, fără 
nicio tergiversare, Ramses pornise către nord, pentru a recuceri Canaan şi 
Siria, ducându-şi trupele într-o aventură al cărei sfârşit nu se putea bănui. 

Învestit oficial cu funcţia de port-sandale pe lângă Faraon, Ameni era mic 
de statură, firav, slab şi aproape în totalitate chel; cu oasele în aparenţă 
fragile, tenul palid, mâinile lungi şi fine, capabile să deseneze hieroglife 
frumoase, între acest copil de ipsosar şi Ramses se stabiliseră nişte legături 
invizibile. El era, după străvechea expresie, „ochii şi urechile regelui”, şi se 
ţinea în umbră, în fruntea unui serviciu care număra cam douăzeci de 
funcţionari devotați şi pricepuţi. Cu o putere de muncă inepuizabilă, 
dormind puţin şi mâncând mult fără a se îngrăşa, Ameni ieşea rar din biroul 
său în care se putea vedea, păstrat la loc de cinste, un suport pentru pensule 
din lemn aurit, primit în dar de la Ramses. În mod miraculos, îndată ce el 
atingea obiectul, în formă de coloană terminată în partea de sus cu un crin, 


energia îi renăştea şi pornea din nou la asalt asupra unui număr de dosare 
care ar fi descurajat pe oricare alt scrib. În biroul său, în care-şi făcea 
curăţenie singur, papirusurile erau aranjate cu grijă în lăzi de lemn şi în vase 
mari de lut, sau vârâte în teci din piele şi aşezate pe etajere. 

— Un curier al armatei, îl anunţă unul dintre ajutoarele sale. 

— Adu-l încoace. 

Plin tot de praf, soldatul părea să fi ajuns la capătul puterilor. 

— Am un mesaj de la faraon. 

— Dă-mi-l. 

Ameni văzu că purta sigiliul lui Ramses. Deşi era sufocat de emoție, 
alergă într-un suflet până la palat. 


La regina Nefertari se aflau reuniți într-un consiliu primul-ministru, 
marele intendent al Casei regale, scribul care ţinea socotelile, scribul cu 
mesele, şeful celor care îndeplineau ritualurile, şeful secretelor, 
administratorul Casei Vieţii, şeful personalului de la palat, directorul 
Tezaurului, cel al grânarelor şi o mulţime de funcţionari superiori dornici să 
primească directive precise astfel încât să nu ia vreo iniţiativă care să nu fie 
aprobată de marea soţie regală căreia îi revenea misiunea de a guverna ţara 
în lipsa lui Ramses. Din fericire, Ameni era întotdeauna alături de ea, iar 
Tuya, mama regelui, o ajuta cu preţioasele ei sfaturi. 

Mai frumoasă decât cele mai frumoase femei, cu părul negru şi 
strălucitor, ochii verzi-albaştri, chipul luminos ca acela al unei zeițe, 
Nefertari se confrunta cu problemele puterii şi ale singurătăţii. Cântăreaţă 
desăvârşită în templu, amatoare de scrieri ale înţelepţilor, ea îşi dorise o 
viaţă contemplativă; dar dragostea lui Ramses transformase acea fată 
sfioasă într-o regină a Egiptului, hotărâtă să-şi îndeplinească fără ezitare 
îndatoririle. 

Administrarea Casei reginei cerea, numai ea, o muncă istovitoare: această 
instituţie milenară cuprindea un pension în care erau educate fete egiptene 
şi străine, ca şi o şcoală de ţesut, ateliere în care se produceau bijuterii, 
oglinzi, vaze, evantaie, sandale şi obiecte rituale. Nefertari avea sub 
oblăduirea ei un personal numeros compus din preotese, scribi, 
administratori ai veniturilor obţinute din cultivarea pământului, muncitori şi 
ţărani, şi ţinuse să-i cunoască personal pe cei care răspundeau direct de 


fiecare sector de activitate. Cea mai mare grijă a ei era să evite nedreptăţile 
şi greşelile. 

În aceste zile pline de nelinişte, pe când Ramses îşi risca viaţa ca să apere 
Egiptul de o invazie hitită, marea soţie regală trebuia să-şi înzecească 
eforturile şi să guverneze ţara, oricât de greu ar fi fost acest lucru. 

— Ameni, în sfârşit ai apărut! Ai vreo veste? 

— Da, Maiestate: un papirus adus de un curier al armatei. 

Regina nu se instalase în biroul lui Ramses care rămăsese liber până la 
întoarcerea suveranului, ci într-o încăpere largă, pardosită cu plăci de 
faianţă albastru deschis şi dând spre grădina în care Străjer, câinele galben- 
auriu al regelui, dormea sub un acacia. 

Nefertari desfăşură papirusul şi citi mesajul redactat cu o scriere cursivă 
şi semnat de Ramses în persoană. 

Niciun surâs nu lumină chipul îngândurat al reginei. 

— Încearcă să mă liniştească, îi mărturisi ea scribului. 

— Regele a făcut progrese? 

— Provincia Canaan a fost supusă, iar guvernatorul trădător a fost ucis. 

— Asta-i o victorie frumoasă! se entuziasmă Ameni. 

— Regele îşi continuă înaintarea spre nord. 

— De ce sunteţi atât de tristă? 

— Pentru că el va merge până la Kadesh, oricât de mari ar fi riscurile. 
Mai înainte de asta, va încerca să-l elibereze pe Acha şi nu va sta pe gânduri 
să-şi pună chiar viaţa în joc. Şi dacă norocul o să-l părăsească? 

— Puterea sa magică nu-l va părăsi. 

— Cum ar mai putea exista Egiptul fără el? 

— Mai întâi, Maiestate, sunteţi marea soţie regală şi guvernaţi de minune 
ţara; mai apoi, Ramses se va întoarce, sunt sigur de asta. 

Pe coridor se auzi zgomotul unor paşi grăbiţi. Se auziră bătăi în uşă şi 
Ameni deschise. 

Apăru o moaşă peste măsură de agitată. 

— Maiestate... Iset este gata să nască şi vă cheamă! 

Iset cea frumoasă avea ochii de un verde intens, nasul mic şi buzele 
frumos conturate; ca de obicei, chipul său era deosebit de atrăgător. În 
aceste ceasuri de suferinţă, ea îşi păstra neschimbat farmecul tinereţii, cel 
care îi permisese să-l seducă pe Ramses şi să fie prima sa dragoste. Deseori, 


ea visa la coliba de stuf, din marginea unui lan de grâu, acolo unde prinţul 
Ramses şi ea se dăruiseră unul altuia. 

Dar Ramses se îndrăgostise de Nefertari şi Nefertari devenise regina 
sufletului său. Iset cea frumoasă se dăduse la o parte, pentru că ea nu ştia să 
fie geloasă şi ambițioasă; nici ea, nici nimeni alta nu putea rivaliza cu 
Nefertari. Puterea o speria pe Iset şi un singur sentiment se păstra neştirbit 
în sufletul ei: dragostea pe care i-o purta lui Ramses. 

Într-un moment de nebunie, ea dăduse greş, complotând împotriva lui, de 
necaz, dar, nefiind în stare să-i facă rău, renunţase foarte repede să mai 
meargă pe căile răului. Cel mai frumos titlu de glorie nu era, oare, acela de 
a-i fi dat naştere lui Kha, un băiat de o excepţională inteligenţă? 

După ce adusese pe lume o fată, pe Meritamon, Nefertari nu putea să mai 
aibă şi alţi copii. Regina dorise ca Iset cea frumoasă să-i dăruiască 
monarhului un al doilea fiu şi alţi urmaşi. Dar regele crease instituţia 
„copiilor regali” care îi permitea să aleagă, din diferite pături sociale, fete 
sau băieţi ce urmau să fie crescuţi la palat. Numărul lor ar fi fost o dovadă a 
inepuizabilei fecundităţi a perechii regale şi ar înlăturat orice dificultate în 
problemele de moştenire. 

Dar Iset cea frumoasă dovedea că trăia din plin dragostea pentru Ramses 


dăruindu-i un alt copil; prin mijloacele tradiţionale , ea ştia deja că va aduce 
pe lume un băiat. 

Ea năştea din picioare, ajutată de patru moaşe care erau numite 
„blândele” şi „cele cu policele puternic”. Formulele rituale fuseseră 
pronunţate, pentru a alunga spiritele tenebrelor care ar fi putut pune piedici 
naşterii. Prin fumigaţii şi cu ajutorul unor licori, durerile erau atenuate. 

Iset cea frumoasă simţi cum mica fiinţă ieşea din lichidul binefăcător în 
care, timp de nouă luni, crescuse. 

Atingerea unei mâini delicate şi un parfum de crin şi de iasomie o făcu să 
creadă pe Iset cea frumoasă că era pe cale să intre într-o grădină a 
paradisului, unde suferinţa nu mai exista. Întorcând capul într-o parte, o 
observă pe Nefertari care tocmai lua locul uneia dintre moaşe. Cu un şervet 
muiat în apă rece, regina răcorea fruntea lăuzei. 

— Maiestate... nu credeam că o să veniţi. 

— M-ai chemat, iată-mă. 

— Aveţi veşti de la rege? 

— Avem şi sunt foarte bune. Ramses a recucerit Canaan şi nu va trece 
mult până să-i supună şi pe ceilalţi răsculați. El îi goneşte acum din urmă pe 


hitiţi. 

— Când o să se întoarcă? 

— Crezi că n-o să se grăbească să-şi vadă copilul? 

— Copilul acesta... o să-l iubiţi? 

— O să-l iubesc cum o iubesc pe fiica mea, ca pe fiul tău Kha. 

— Mi-era teamă că... 

Nefertari strânse cu putere mâna lui Iset cea frumoasă. 

— Noi nu suntem duşmance, Iset; tu trebuie să câştigi lupta pe care o dai 
acum. 

Dintr-o dată, durerea crescu; gravida scoase un strigăt. Şefa moaşelor 
intră în acţiune. 

Iset ar fi dorit să uite focul care-i pârjolea măruntaiele, să se cufunde într- 
un somn greu, să înceteze lupta aceea mereu cu gândul la Ramses... Dar 
Nefertari avea dreptate; trebuia să ducă la bun sfârşit misterioasa operă pe 
care o desăvârşise în fiinţa sa. 

Nefertari luă în mâinile sale copilul lui Iset cea frumoasă, în timp ce o 
moaşă tăia cordonul ombilical. Lăuza închise ochii, sleită de puteri. 

— Chiar este un băiat? 

— Da, Iset. Un băiat frumos şi zdravăn. 


Capitolul 5 


Kha, fiul lui Ramses şi al lui Iset cea frumoasă, copia pe un papirus curat 
maximele bătrânului înţelept Ptah-hotep care, la vârsta de o sută zece ani, 
considerase că ar fi util să aştearnă în scris câteva sfaturi pentru generaţiile 
viitoare. Kha nu avea decât zece ani, dar nu agrea jocurile copiilor de vârsta 
sa şi-şi petrecea timpul învățând, în ciuda mustrărilor blânde venite din 
partea lui Nedjem, ministrul Agriculturii, grijuliu cu educaţia băieţaşului. 
Lui Nedjem i-ar fi plăcut ca el să se distreze mai mult, dar aptitudinile 
intelectuale ale lui Kha îl fermecau. Băiatul învăţa repede, reţinea totul şi 
scria deja ca un scrib cu experienţă. 

Nu departe de el, frumoasa Meritamon, fiica lui Ramses şi a lui Nefertari, 
cânta la harpă. La şase ani, ea se arăta a fi foarte talentată la muzică şi 
dădea dovadă de o cochetărie de bună calitate. În timp ce-şi desena 
hieroglifele, lui Kha îi plăcea s-o asculte pe sora sa cum cântă în surdină 
diferite melodii şi îngânând cântece duioase. Câinele regelui, Străjer, 
dormita fericit, cu capul aşezat la picioarele fetiţei care semăna într-un mod 
uluitor cu Nefertari. 

Când regina apăru în grădină, Kha încetă să mai scrie şi Meritamon să 
cânte la harpă. Îngrijoraţi şi nerăbdători să afle noutăţi, cei doi copii 
alergară către mama lor. 

Nefertari îi sărută. 

— Totul a mers bine, Iset a dat naştere unui băiat. 

— Tata şi cu tine v-aţi gândit, bineînţeles, la ce nume să-i puneţi. 

Regina zâmbi. 

— Tu chiar crezi că noi putem prevedea totul? 

— Da, pentru că voi sunteţi perechea regală. 

— Fratele tău mai mic se numeşte Merenptah, „Cel iubit de zeul Ptah”, 
patronul meşterilor şi stăpân al Cuvântului creator. 

Dolenta, sora mai mare a lui Ramses, era o femeie înaltă şi brună, în 
permanenţă obosită; având o piele grasă, era nevoită să folosească o 


mulţime de alifii. 'Trăind mult timp cu povara plictiselii, ca o tânără nobilă 
şi bogată ce era, ea îşi găsise un ideal atunci când magul libian Ofir îi 
vorbise despre credinţa regelui eretic, Akhenaton, adept al unui singur zeu. 
Desigur, magul fusese nevoit chiar să ucidă ca să-şi salveze libertatea, dar 
Dolenta fusese de acord cu gestul lui şi acceptase să-l ajute, oricare ar fi fost 
consecinţele. 

Sfătuită de mag, care îşi găsise adăpost chiar în Egipt, Dolenta se 
întorsese la palat şi-l minţise pe Ramses, pentru ca el să o ierte. N-o răpise 
acesta, nu se folosise de ea ca să poată ieşi din ţară? Dolenta se arătase 
nespus de bucuroasă că scăpase de chinuri şi se întorsese în sânul familiei. 

Crezuse, oare, Ramses ceea ce îi povestise sora sa? La ordinul său, 
Dolenta trebuia să rămână să trăiască la curtea din Pi-Ramses. Tocmai acest 
lucru îl dorea şi ea, pentru a-i putea oferi informaţii lui Ofir, îndată ce el i-ar 
fi cerut-o. Regele plecase la război în protectoratele din Nord aşa că ea nu 
avusese ocazia să-l mai întâlnească şi să-i câştige mai bine încrederea. 

Dolenta nu precupeţea niciun efort pentru a intra pe sub pielea lui 
Nefertari, ştiind că aceasta avea o mare influenţă asupra soţului ei. Îndată ce 
regina ieşi din sala de consiliu unde avusese discuţii cu cei care aveau în 
grijă canalele de irigaţii, Dolenta făcu o plecăciune în faţa suveranei. 

— Maiestate, te rog să-mi dai voie să mă ocup de Iset. 

— Spune-mi mai exact, Dolenta, ce doreşti? 

— Să am grijă de locuinţa ei, să-i purific în fiecare zi camera, să folosesc 
un săpun din scoarţa şi lemnul balanitului pentru baia mamei şi a copilului, 
să curăţ fiecare obiect cu un amestec de cenuşă şi de sodă... Şi am pregătit 
pentru ea un dulăpior de toaletă cu de toate: borcănaşe cu farduri, sticluţe 
pline cu esente dintre cele mai fine, rimel şi lopăţele pentru aplicarea tuturor 
acestor preparate! Iset nu trebuie să rămână la fel de frumoasă ca până 
acum? 

— O să-i facă plăcere grija ta. 

— Dacă ar fi de acord, aş machia-o eu însămi. 

Nefertari şi Dolenta făcură câţiva paşi pe un coridor decorat cu picturi 
înfăţişând crini, albăstrele şi mandragore. 

— Copilaşul părea tare frumos. 

— Merenptah va fi un bărbat voinic. 

— Am vrut ieri să mă joc puţin cu Kha şi cu Meritamon, dar n-am fost 
lăsată. M-a durut foarte tare, Maiestate. 

— Astea sunt ordinele lui Ramses şi ale mele, Dolenta. 


— Cât timp va mai trebui să treacă până când o să aveţi din nou încredere 
în mine? 

— Te mai miră asta? Aventura ta cu magul, ajutorul pe care i l-ai dat lui 
Şenar... 

— Nu mi-am primit, Maiestate, porţia de necazuri? Soţul meu a fost ucis 
de Moise, magul acela blestemat a ajuns să pună stăpânire pe sufletul meu, 
Şenar m-a urât şi m-a umilit şi tot eu sunt cea vinovată! Nu vreau decât 
linişte şi mi-ar plăcea tare mult ca ai mei să mă iubească şi să aibă încredere 
în mine... Am făcut greşeli grave, sunt de acord, dar voi fi întotdeauna 
considerată drept o criminală? 

— N-ai uneltit împotriva Faraonului? 

Dolenta îngenunche în faţa reginei. 

— Am fost sclava unor oameni răi şi am suferit influenţa lor. Acum, totul 
s-a terminat. Îmi doresc să trăiesc singură, la palat, aşa cum îmi porunceşte 
Ramses, şi să uit trecutul... Aş putea fi vreodată iertată? 

Nefertari fu mişcată de suferinţa cumnatei sale. 

— Ai grijă de Iset, Dolenta; ajut-o să-şi păstreze frumuseţea. 

Meba, ministrul-adjunct al Afacerilor externe, intră în biroul lui Ameni. 
Diplomat de carieră, moştenitor al averii unei familii bogate de ambasadori, 
era normal ca Meba să fie trufaş, privindu-i de sus pe cei din jur. Nu făcea 
el parte dintr-o castă superioară care avea putere şi bogăţie, iar lucrul acesta 
nu-i interzicea să se compromită amestecându-se cu oamenii de rând? Cu 
toate acestea, Meba trecuse printr-o grea încercare atunci când Şenar, fratele 
mai mare al regelui îl destituise din postul său de şef al diplomaţiei 
egiptene. Umilit, dat la o parte, crezuse că nu va mai reveni în prim-planul 
vieţii politice, până în ziua în care reţeaua de spionaj hitită, creată în Egipt, 
intrase în legătură cu el. 

Să trădeze... Meba nu avusese timp să se gândească la asta. Căpătând din 
nou gustul pentru intrigă, cunoscând toate şiretlicurile, el câştigase 
încrederea autorităţilor, primind noi funcţii. Vechi superior al lui Acha, el 
devenise, aparent, subordonatul fidel al acestuia. În ciuda inteligenţei sale, 
tânărul ministru se lăsase înşelat de aparenta umilinţă a lui Meba; faptul că 
avea ca subordonat un funcţionar cu atâta experienţă şi care era, în plus, un 
tap ispăşitor în locul lui Şenar, îl făcuse pe Acha să fie mai puţin prevăzător. 


De când magul Ofir, şeful reţelei de spionaj hitite, dispăruse fără urmă, 
Meba aştepta ordine care nu mai veneau. El se bucura de această tăcere şi 
profita de ea ca să-şi consolideze relaţiile de prietenie din minister şi din 
înalta societate, fără a uita, totuşi, să-şi împrăştie peste tot veninul. Nu 
fusese el victimă a unor nedreptăţi? Acha nu era, oare, un intelectual 
strălucit, dar periculos şi ineficace? Meba ajunsese chiar să uite de hitiţi şi 
de faptul că era un trădător. 

În timp ce mesteca o smochină uscată, Ameni întocmea o scrisoare 
mustrătoare la adresa unor directori ai rezervelor de grâu şi citea plângerea 
unui demnitar din provincie care reclama lipsa lemnului pentru încălzit. 

— Ce s-a întâmplat, Meba? 

Diplomatul îl ura pe scribul acesta mărunt şi prost crescut. 

— Sunteţi prea ocupat ca să mă ascultați puţin? 

— Cred că te pot asculta, dar cu condiţia să fii scurt. 

— În absenţa lui Ramses, nu sunteţi voi cel care guvernaţi ţara? 

— Dacă ai vreo nemulţumire, cere o audienţă la regină: Maiestatea sa în 
persoană aprobă tot ce hotărăsc eu. 

— Să nu ne mai dăm după deget: regina mă va trimite tot aici. 

— Ce anume te nemulţumeşte? 

— Absența unor dispoziţii limpezi. Ministrul meu nu este în ţară, regele 
este la război, tot ce fac se află sub semnul nesiguranţei şi al îndoielii. 

— Aşteaptă să se întoarcă Ramses şi Acha. 

— Şi dacă... 

— Dacă ei nu se mai întorc? 

— N-ar trebui să ne gândim şi la o asemenea posibilitate îngrozitoare? 

— Nu prea cred. 

— Sunteţi foarte categoric... 

— Aşa este, sunt! 

— O să mai aştept, deci. 

— Nici că puteai lua o hotărâre mai bună. 

Născut în Sardinia, şef al unei faimoase bande de pirați, după ce-l 
înfruntase pe Ramses şi acesta îl lăsase în viaţă, devenind chiar şeful gărzii 
personale a faraonului, acesta fusese destinul lui Serramanna, un uriaş cu o 
mustață impunătoare, omul pe care Ameni îl bănuise de trădare, după care 


scribul, dându-şi seama că greşise, îşi ceruse scuze şi rămăseseră aceiaşi 
buni prieteni. 

Sardului i-ar fi plăcut să lupte contra hitiţilor, să le sfărâme căpăţânile şi 
să-i străpungă cu sabia. Dar faraonul îi poruncise să asigure protecţia 
familiei regale şi Serramanna se achita de această îndatorire cu acelaşi zel 
cu care, odinioară, captura prin abordaj corăbiile pline de bogății ale 
negustorilor. 

În ochii sardului, Ramses era cel mai viteaz comandant de oaste pe care-i 
întâlnise vreodată, iar Nefertari femeia cea mai frumoasă şi mai 
inaccesibilă. Perechea regală era un asemenea miracol de fiecare zi, încât 
fostul pirat nu putea refuza cu niciun chip să-şi pună chiar viaţa în slujba ei. 
Bine plătit, având la dispoziţie hrană din belşug şi de o calitate deosebită, 
bucurându-se de farmecele celor mai frumoase femei, el era gata să facă 
orice pentru apărarea ţării şi a faraonului. 

O umbră apăruse de la o vreme în viaţa lui: instinctul său de vânător îl 
chinuia. Întoarcerea Dolentei la curte i se părea o manevră care i-ar fi putut 
pune în pericol pe Ramses şi pe Nefertari; ei o considera pe sora regelui 
drept o dezechilibrată mintal şi o mincinoasă. Era convins, deşi nu avea 
nicio dovadă, că magul care o dirija continua să se folosească de ea. 

Serramanna încă mai făcea cercetări asupra femeii blonde al cărei 
cadavru fusese găsit într-o locuinţă aparţinându-i lui Şenar, fratele trădător 
al lui Ramses, dispărut fără urmă în timpul unei furtuni de nisip pe când era 
transportat la temniţele din Khargeh. 

Explicaţiile pe care le dăduse Dolenta fuseseră destul de neclare; că 
victima îi servise magului drept medium, sardul ar fi putut accepta. Dar că 
Dolenta nu era în stare să spună mai multe despre nenorocita aceea asta i se 
părea greu de crezut. Tăcerea ei? Dorinţa de a ascunde adevărul. Dolenta 
făcea pe victima pentru a trece mai uşor sub tăcere anumite fapte 
importante. Dar, pentru că femeia intrase sub protecţia lui Nefertari, 
Serramanna nu o putea acuza de nimic, pornind de la nişte simple 
presupuneri. 

Încăpăţânarea făcea parte din calităţile unui pirat. Marea putea rămâne 
pustie zile întregi şi, dintr-o dată, la orizont apărea mult râvnita pradă. 
Trebuia să meargă în continuare în direcţia cea bună şi să ţină sub 
observaţie aspectele care îi trezeau bănuieli; de aceea, el îşi asmuţise copoii, 
la Memphis ca şi la Pi-Ramses, având cu toţii portretul tinerei femei blonde 
asasinate. 


Până la urmă, cineva tot trebuia să vorbească. 

Oraşul Soarelui”, construit la ordinul faraonului eretic Akhenaton, nu mai 
era acum decât o simplă aşezare părăsită. Totul era pustiu, palatele, 
locuințele nobililor, atelierele, casele meşterilor, tăcute ca niciodată 
templele, pustii erau marea şosea pe care trecea carul lui Akhenaton şi al lui 
Nefertiti, străzile pline de prăvălii şi ulicioarele de prin mahalale. 

În acest loc trist, pe o câmpie întinsă de pe malul Nilului, apărată de 
vânturile fierbinţi ale deşertului de un lanţ de munţi în formă de semicerc, 
Akhenaton îi oferise un domeniu zeului unic care se încarna în discul 
soarelui, Aton. 

Niciun om nu mai venea în capitala uitată de toţi. După moartea regelui, 
populaţia se întorsese la Theba, luând cu ea obiecte preţioase, mobile, 
ustensile de bucătărie, arhive... Ici-colo mai rămăseseră câteva vase de lut 
şi, în atelierul unui sculptor, un cap neterminat al lui Nefertiti. 

După ani şi ani, casele începuseră să se năruie. Zugrăveala albă se cojea, 
ipsosul se măcina. Construit prea în grabă, Oraşul Soarelui nu rezista la 
ploile vijelioase şi la furtunile de nisip. Stelele din piatră, gravate la ordinul 
lui Akhenaton pentru a marca hotarele teritoriului sacru al lui Aton, 
începeau să dispară; trecerea vremii făcea ca hieroglifele să se şteargă şi 
aventura nebunească a misticului se pierdea în neant. 

În peretele stâncos al muntelui fuseseră săpate mormintele demnitarilor 
regimului, dar nicio mumie nu fusese depusă acolo. Părăsirea oraşului 
fusese însoţită şi de cea a mormintelor, lăsate fără suflete şi fără protecţie. 
Nimeni nu îndrăznea să se aventureze acolo, căci se spunea că pe locurile 
acelea puseseră stăpânire fantomele şi că ele sfărâmau ceafa vizitatorilor 
prea curioşi. 

Acolo se ascundeau Şenar, fratele mai mare al lui Ramses, şi magul Ofir. 
Îşi aleseră ca sălaş mormântul marelui preot al lui Aton, a cărui sală cu 
coloane era destul de confortabilă; pe pereţi se puteau vedea imagini de 
temple şi de palate care păstrau amintirea de demult a Oraşului Soarelui. Un 
sculptor îi imortalizase pe Akhenaton şi pe Nefertiti venerând discul 


soarelui din care se vedeau ieşind raze lungi, terminate prin mâini care 
dădeau viaţă cuplului regal. 

Ochii mici, căprui, ai lui Şenar zăboveau deseori asupra basoreliefului 
care-i înfăţişa pe Akhenaton, încarnare a soarelui triumfător. În vârstă de 
treizeci şi cinci de ani, cu faţa rotundă ca o lună plină, obrajii bucălaţi, 
buzele răsfrânte, trăsături grosolane, Şenar ura, totuşi, soarele acesta, astrul 
protector al fratelui său, Ramses. 

Ramses, acest tiran pe care el încercase să-l doboare cu ajutorul hitiţilor, 
Ramses care-i condamnase la exil în temniţa din oaze, Ramses care voia să- 
] facă să apară în faţa unui tribunal, de unde nu putea ieşi decât condamnat 
la moarte. 

Pe când era dus de la închisoarea cea mare din Memphis la temniţele din 
oaze, o furtună de nisip, stârnită din senin pe drumul din deşert, îi dăduse 
lui Şenar ocazia să fugă. Ura pe care o nutrea faţă de fratele său, setea lui de 
răzbunare, îl făcuseră să scape teafăr din această încercare. Şenar se 
îndreptase către singurul loc în care s-ar fi aflat în siguranţă, oraşul părăsit 
al regelui eretic. 

Acolo îl întâmpinase complicele lui, Ofir, şeful reţelei de spionaj hitite. 
Libianul Ofir, cu profilul său de pasăre de pradă, pomeţii ascuţiţi, nasul 
mare, buzele subţiri, bărbia ieşită în afară, omul care trebuia să-l pună pe 
Şenar în locul lui Ramses. 

Furios din cale-afară, fratele faraonului luă de pe jos o piatră şi o aruncă 
într-o statuie a lui Akhenaton, sfărâmând coroana monarhului. 

— Blestemat să fie Ramses şi ducă-se pe pustii faraonii şi domnia lor! 

Visul lui Şenar se spulberase. El, care ar fi trebuit să domnească peste un 
imens imperiu întinzându-se din Anatolia până în Nubia, se vedea ajuns 
acum în situaţia de paria în propria sa ţară. Ramses ar fi trebuit să fie înfrânt 
la Kadesh, hitiţii ar fi trebuit să invadeze Egiptul, Şenar ar fi trebuit să urce 
pe tronul celor Două ări, să colaboreze cu ocupanţii, apoi să scape de 
împăratul hitit pentru a rămâne singur stăpân peste întregul Orient Apropiat. 
Ramses învinsul, Şenar salvatorul: acesta era adevărul pe care ar fi trebuit 
să-l impună popoarelor din regiune. 

Şenar se întoarse către Ofir, aşezat în fundul mormântului. 

— De ce nu am reuşit? 

— A fost o perioadă cu ghinion. Soarta o să se schimbe. 

— Cam slăbuţ răspunsul, Ofir. 

— Chiar dacă magia este o ştiinţă exactă, ea nu exclude neprevăzutul. 


— Şi acest neprevăzut a fost Ramses în persoană? 

— Fratele tău are nişte însuşiri extraordinare şi o capacitate rară şi 
impresionantă de a rezista. 

— Impresionantă... Ai ajuns să lauzi farmecul acestui tiran? 

— Eu trebuie să-l studiez pentru a-l putea distruge mai bine. Zeul Amon 
nu i-a venit în ajutor în timpul bătăliei de la Kadesh? 

— Chiar poţi să dai crezare unor asemenea scorneli? 

— Lumea nu este făcută doar din lucruri care se pot vedea. Există forţe 
secrete şi pe ele se clădeşte lumea reală. 

Şenar lovi cu pumnul porţiunea din perete pe care se afla discul solar, 
Aton. 

— Uite unde ne-au dus cuvântările tale! Aici, în mormântul ăsta, unde 
nici vorbă să fie de putere! Suntem singuri şi condamnaţi să murim ca nişte 
vagabonzi. 

— Asta nu-i chiar aşa, din moment ce adepţii lui Aton ne hrănesc şi au 
grijă să fim în siguranţă aici. 

— Adepții lui Aton... O adunătură de nebuni şi de fanatici ai credinţei, 
prizonieri ai propriilor iluzii! 

— Nu eşti prea departe de adevăr, dar ei ne sunt de folos. 

— Crezi că am putea face din ei o armată care s-o poată învinge pe aceea 
a lui Ramses? 

Ofir desena figuri geometrice stranii în praful de pe jos. 

— Ramses i-a învins pe hitiţi, continuă Şenar, reţeaua ta a fost anihilată, 
eu nu mai am niciun susţinător. În afară de a putrezi aici, ce ne mai poate 
rezerva soarta? 

— Magia o să ne ajute să schimbăm unele lucruri. 

Şenar ridică din umeri. 

— Nu ai reuşit s-o elimini pe Nefertari, n-ai fost în stare să-i şubrezeşti 
poziţia lui Ramses. 

— Eşti nedrept, îl mustră magul. Regina a fost pe moarte după vraja pe 
care i-am făcut-o. 

— Iset cea frumoasă îi va dărui încă un fiu lui Ramses, iar regele va 
adopta atâţi moştenitori câţi îi vor fi necesari! Nicio grijă din partea familiei 
nu-l va împiedica pe fratele meu să domnească în continuare. 

— Până la urmă, toate aceste lovituri o să-l doboare. 

— Nu ştii că un faraon al Egiptului se regenerează după al treizecilea an 
de domnie? 


— N-am ajuns până acolo, Şenar; hitiţii n-au renunţat la luptă. 

— Coaliția pe care o formaseră ei nu a fost distrusă la Kadesh? 

— Împăratul Muwattalis este un om şiret şi prudent; el a ştiut să bată în 
retragere la momentul potrivit şi va organiza o contraofensivă care-l va lua 
prin surprindere pe Ramses. 

— Nu mai am niciun chef să visez, Ofir. 

Din depărtare se auzi tropotul unui galop. 

Şenar puse mâna pe o sabie. 

— Nu este ora la care atonienii ne aduc de mâncare. 

Fratele lui Ramses se repezi către intrarea în mormânt, de unde se putea 
vedea oraşul pustiu şi întreaga câmpie. 

— Doi bărbaţi. 

— Vin spre noi? 

— les din oraş şi se îndreaptă către munte... către noi! Ar fi mai bine să 
ieşim din mormântul ăsta şi să ne ascundem în altă parte. 

— Nu te grăbi, nu sunt decât doi. 

Ofir se ridică în picioare. 

— Poate că este semnalul pe care-i aşteptam, Şenar. Uită-te mai atent. 

Şenar îl recunoscu pe unul dintre adepţii lui Aton; rămase uluit când 
recunoscu persoana care era cu el. 

— Meba... Meba aici? 

— Este la ordinele mele şi ne ajută. 

Şenar puse sabia jos. 

— La curtea lui Ramses, nimeni nu-l bănuieşte pe Meba; în ziua de 
astăzi, trebuie să lăsăm la o parte vechile certuri. 

Şenar nu mai spuse nimic. El nu avea decât dispreţ pentru Meba care nu 
avea altă ambiţie decât să-şi apere averea şi liniştea. Când diplomatul se 
prezentase în faţa lui ca noul agent hitit, Şenar nu crezuse niciun moment că 
era cu adevărat sincer. 

Cei doi călăreţi descălecară la capătul drumului care ducea la mormântul 
marelui preot al lui Aton. În timp ce adeptul zeului solar rămase să ţină caii, 
Meba se îndreptă către ascunzătoarea complicilor săi. 

Şenar simţi că neliniştea îl sufoca. Dacă acest înalt funcţionar îi trădase şi 
imediat după el urmau să vină poliţiştii faraonului? Dar la orizont nu se 
vedea nimeni. 

Foarte încordat, Meba nu mai folosi formulele obişnuite de politeţe. 


— Am riscat mult venind aici... De ce a fost nevoie să primesc un mesaj 
prin care mi se spunea să vin să vă întâlnesc neapărat aici? 

Răspunsul lui Ofir sună sec. 

— Tu execuţi ordinele mele, Meba; vei merge acolo unde îţi voi spune eu 
să mergi. Acum, spune-mi noutăţile. 

Şenar rămase surprins. Aşadar, chiar şi din această ascunzătoare, magul 
continua să-şi conducă reţeaua. 

— Nu cine ştie ce. Contraatacul hitit nu este cu adevărat un succes; 
Ramses a ripostat în forţă şi deja a recucerit provincia Canaan. 

— Se îndreaptă cumva spre Kadesh? 

— Habar n-am. 

— Trebuie să fii mai eficient, Meba, mult mai eficient şi să-mi dai mai 
multe informaţii. Beduinii şi-au ţinut promisiunile? 

— Răscoala pare să fie generală... Dar trebuie să fiu foarte prudent ca să 
nu-i trezesc bănuieli lui Ameni! 

— Nu lucrezi la ministerul Afacerilor externe? 

— Prudenţa... 

— Ai ocazia să te apropii de micul Kha? 

— Fiul cel mare al lui Ramses? Da, dar de ce... 

— Îmi trebuie un obiect care-i este lui deosebit de drag, Meba, şi asta cât 
se poate de repede. 

Moise, împreună cu soţia şi cu fiul său, părăsiseră ţinutul Madian care se 
afla la sud de Edom şi la est de golful Aqaba. Acolo se ascunsese evreul o 
bună bucată de timp, înainte de a renunţa la această izolare pentru a se 
întoarce în Egipt, contrar sfaturilor socrului său. Fiind acuzat de crimă, nu 
era o nebunie din partea lui să se predea poliţiei faraonului? Avea să fie 
întemnițat şi condamnat la moarte. 

Dar niciun argument nu-l clintise pe Moise din hotărârea lui. Dumnezeu 
îi vorbise, în creierul munţilor, şi-i poruncise să-i scoată din Egipt pe fraţii 
săi evrei pentru a le da posibilitatea să trăiască în credinţa lor, pe un teritoriu 
în care să fie stăpâni. Misiunea aceasta părea imposibilă, însă profetul avea 
forţa necesară ca s-o ducă la bun sfârşit. 

Soţia sa, Sefora, încercase şi ea să-l facă să renunţe. 

În zadar. 

Aşa încât mica familie o pornise la drum în direcţia Deltei. Sefora mergea 
în urma bărbatului său, ajutându-se de un toiag lung şi noduros, cu un pas 
egal, fără să şovăie niciodată în alegerea drumului pe care urma s-o apuce. 

Atunci când un nor de nisip le anunţă apropierea unei cete de călăreţi, 
Sefora îl strânse la piept pe fiul său şi se feri în spatele lui Moise. Înalt, cu o 
barbă lungă, cu pieptul larg, avea o statură care impunea oricui respect. 

— Trebuie să ne ascundem, se rugă ea. 

— N-are niciun rost. 

— Dacă sunt beduini, o să ne omoare; dacă sunt egipteni, o să te 
aresteze! 

— Nu mai fi atât de sperioasă. 

Rămânând nemişcat ca o stană de piatră, lui Moise îi trecură fulgerător 
prin minte anii de studiu la universitatea din Memphis, timp în care se 
iniţiase în toată ştiinţa egiptenilor, legând în acelaşi timp o strânsă prietenie 
cu prinţul Ramses, viitorul faraon. După ce ocupase un post destul de 
important la haremul din Mer-Our, evreul fusese numit maistru-şef al 
lucrărilor de pe şantierul viitorului Pi-Ramses, noua capitală a celor Două 


Ţări. Încredinţându-i această misiune, Ramses făcuse din Moise unul dintre 
cele mai importante personaje din regat. 

Dar Moise era profund tulburat. Încă din tinereţe, sufletul său era mistuit 
de o flacără nestinsă; şi doar atunci când dăduse peste văpaia de foc care 
ieşea din tufişul de pe munte, arzând fără să se consume, durerea dispăruse. 
Evreul îşi descoperise, în sfârşit, menirea printre oameni. 

Călăreţii erau nişte beduini. 

În fruntea lor se aflau Amos, pleşuv şi bărbos, şi Baduch, înalt şi uscăţiv. 
Amos şi Baduch, cei doi şefi de trib care îl minţiseră pe Ramses, în faţa 
cetăţii Kadesh, pentru a-l atrage într-o cursă. Oamenii săi formară un cerc în 
jurul lui Moise. 

— Cine eşti? 

— Numele meu este Moise. Ea este soţia mea şi el fiul meu. 

— Moise... Nu eşti prietenul lui Ramses, înaltul demnitar care s-a făcut 
vinovat de o crimă şi care a fugit în deşert? 

— Chiar eu sunt. 

Amos sări jos din şa ca să-l felicite pe evreu. 

— Ei, atunci, facem parte din aceeaşi tabără! Şi noi, ca şi tine, luptăm 
împotriva lui Ramses, cel care ţi-a fost prieten şi care, astăzi, îţi vrea capul! 

— Regele Egiptului îmi este, încă, frate, le spuse Moise. 

— Baţi câmpii! Ura lui te urmăreşte peste tot. Beduinii, evreii şi toţi 
nomazii trebuie să se alieze cu hitiţii ca să-l învingă pe tiranul ăsta. Forţa sa 
este acum ca-n poveşti, Moise; vino cu noi să hărţuim trupele egiptene care 
încearcă să cucerească Siria. 

— Dar eu nu merg spre nord, ci spre sud. 

— Spre sud? se miră Baduch, bănuitor. Unde anume vrei să mergi? 

— În Egipt, la Pi-Ramses. 

Amos şi Baduch se priviră unul pe altul, uluiţi. 

— Îţi baţi joc de noi? îl întrebă Amos. 

— Vă spun adevărul. 

— Bine, dar o să fii arestat şi executat! 

— Yahwe o să mă apere. Trebuie să-mi scot poporul din Egipt. 

— Evreii, afară din Egipt... Ai înnebunit? 

— Asta este misiunea pe care mi-a încredinţat-o Yahwe şi pe aceasta o 
voi duce-o la bun sfârşit. 

Baduch coborî şi el de pe cal. 

— Stai pe loc, Moise. 


Cei doi şefi de trib se îndepărtară ca să se sfătuiască între ei, fără ca 
evreul să-i poată auzi. 

— E zăpăcit rău, îşi dădu cu părerea Baduch; poate din cauză că a stat 
atât de mult în deşert, mintea i-a luat-o razna şi a dat-o în nebunie. 

— N-ai dreptate. 

— Eu să mă înşel? Moise ăsta este un nebun, nu-i nicio îndoială! 

— Nu, este un bărbat şiret şi hotărât. 

— Nenorocitul ăsta, rătăcit pe un drum din deşert, târând după el o 
femeie şi un copil... Măi ce şiretenie grozavă! 

— Da, Baduch, grozavă! Cine îl va lua în seamă pe un amărât ca ăla de 
acolo? Dar, în Egipt, Moise a rămas foarte popular şi are de gând să 
stârnească o răscoală a evreilor. 

— N-o să reuşească nici în ruptul capului! Poliţia faraonului n-o să-l 
slăbească deloc. 

— Dacă noi l-am ajuta, s-ar putea să ne fie de folos. 

— Să-l ajutăm... În ce fel? 

— Trecându-l graniţa şi făcând rost de arme pentru evrei. Probabil că vor 
fi ucişi cu toţii, dar vor semăna dezordinea la Pi-Ramses. 

Moise respira cu nesaţ aerul Deltei; deşi devenise duşman, acest pământ 
încă îl mai fermeca. Ar fi trebuit să-l urască, dar frumuseţea ogoarelor şi 
umbra atât de mângâietoare a plantațiilor de palmieri îl chemau irezistibil, 
aducându-i aminte de visul unui tânăr, prieten şi confident al unui faraon al 
Egiptului, un vis în care se vedea trăind o viaţă întreagă în preajma lui 
Ramses, slujindu-l, ajutându-l să păstreze pentru urmaşi idealul de adevăr şi 
de dreptate din care se hrăniseră atâtea dinastii. Dar acel ideal ţinea acum de 
trecut; în prezent, Yahwe era acela care călăuzea paşii lui Moise. 

Datorită lui Baduch şi lui Amos, evreul, împreună cu soţia şi fiul său, 
intraseră pe pământ egiptean pe timpul nopţii, ferindu-se de patrulele care 
făceau de pază între două forturi. Deşi era speriată, Sefora nu făcuse nicio 
observaţie şi nici nu se plânsese de nimic; Moise era soţul ei, ea îi datora 
supunere şi trebuia să-l urmeze peste tot pe unde voia el să meargă. 

O dată cu răsăritul soarelui şi cu trezirea din somnul nopţii a întregii 
naturi, Moise simţi că speranţa lui renăştea. Acestea erau locurile în care 
trebuia să ducă o luptă grea, oricare ar fi fost forţele care i s-ar fi opus. 


Ramses trebuia să înțeleagă că evreii nu cereau altceva decât să fie liberi şi- 
şi manifestau dorinţa de a deveni un popor, conform voinţei divine. 

Mica familie poposi prin sate unde, conform obiceiului, călătorii erau 
primiţi cu multă bunăvoință. Felul în care vorbea Moise arăta că este un 
egiptean sadea, astfel că intra cu multă uşurinţă în contact cu sătenii. 
Făcând mai multe popasuri, evreul şi familia sa ajunseră în cartierele 
mărginaşe ale capitalei. 

— Eu am construit o bună parte din oraşul ăsta, îi destăinui el soţiei sale. 

— Cât de mare şi de frumos este! O să trăim aici? 

— O vreme, da. 

— Unde o să locuim? 

— Yahwe o să ne lumineze calea. 

Moise şi ai lui intrară în cartierul atelierelor, unde se simţea ritmul 
trepidant al muncii. Labirintul de străduţe o surprinse pe Sefora care regreta 
deja viaţa tihnită din oaza lor. Oamenii vorbeau tare, se auzeau strigăte de 
peste tot; tâmplari, croitori şi cizmari lucrau cu tragere de inimă. Catârii 
care cărau chiupuri cu carne, cu peşte uscat sau cu brânzeturi mergeau alene 
pe marginea drumului. 

Ceva mai departe erau casele cărămidarilor evrei. 

Nimic nu se schimbase acolo. Moise recunoştea fiecare locuinţă, auzea 
cântecele pe care le îngânase şi el cândva şi se lăsa invadat de amintiri în 
care revolta se împletea cu entuziasmul tinereţii. Când el şi ai săi se opriră 
într-o mică piaţă care avea în mijloc o fântână, un cărămidar bătrân veni să-i 
privească mai de aproape. 

— Pe tine te-am mai văzut cândva... Dar... nu se poate aşa ceva! Doar n- 
oi fi chiar Moise în carne şi oase? 

— Ba da, chiar eu sunt. 

— Toţi cei de pe aici te credeau mort. 

— Uite că s-au înşelat, spuse Moise zâmbind. 

— Pe vremuri, când erai şi tu aici, noi, cărămidarii, eram mai bine 
trataţi... Cei care nu muncesc cum trebuie sunt nevoiţi să-şi facă rost 
singuri de paie. Tu, dacă ai fi fost aici, ai fi făcut ceva! Îţi dai seama: să fii 
obligat să-ţi găseşti singur paie! Şi câte discuţii ca să mai primeşti ceva în 
plus la leafă! 

— Ai, cel puţin, unde să stai? 

— Aş avea nevoie de o casă mai mare, dar Administraţia mă tot amână de 
nu ştiu când. Altădată, tu m-ai fi ajutat. 


— O să te ajut şi acum. 

Cărămidarul îl privi, dintr-o dată, bănuitor. 

— Nu cumva te-au acuzat că ai omorât pe cineva? 

— Aşa este. 

— Se spunea că l-ai ucis pe bărbatul surorii lui Ramses. 

— Un şantajist şi un nemernic, îşi aminti Moise. N-avem intenţia să-i iau 
viaţa, dar s-a întâmplat fără voia mea pe când aveam o discuţie mai aprinsă. 

— Atunci, bine i-ai făcut... Să ştii că te înţeleg foarte bine! 

— Ai putea să ne găzduieşti, pe mine şi pe ai mei, în noaptea asta? 

— Fii binevenit. 

Îndată ce Moise, soţia sa şi copilul adormiră, bătrânul cărămidar ieşi din 
culcuşul său şi, în puterea nopţii, o porni către uşa care dădea în stradă. 

Când o deschise puţin, balamalele scoaseră un scârţâit prelung. Speriat, 
cărămidarul rămase câteva clipe nemişcat. După ce se asigură că Moise nu 
se trezise, se strecură afară din casă. 

Dacă l-ar fi denunţat pe criminal la poliţie, ar fi fost bine răsplătit. 

Abia făcuse câţiva paşi pe uliţă, când o mână zdravănă îl lipi de un 
perete. 

— Unde te duceai, ticălosule? 

— Mă... mă înăbuşeam... aveam nevoie să iau puţin aer. 

— Te gândeai să-l vinzi pe Moise, nu-i aşa? 

— Nu, nici vorbă de aşa ceva! 

— Ai merita să-ţi rup gâtul. 

— Lasă-l, se auzi glasul lui Moise care apăruse în pragul casei; este un 
evreu ca şi noi. Cine eşti tu, cel care îmi vii în ajutor? 

— Numele meu este Aaron. 

Bărbatul era bătrân, dar încă viguros; avea o voce gravă şi puternică. 

— De unde ai ştiut că mă aflam aici? 

— Este cineva care să nu te recunoască în cartierul ăsta? Sfatul bătrânilor 
doreşte să te vadă şi să te asculte. 

Benteshina, prinţul din Amurru, avea un vis grozav de plăcut. O tânără 
nobilă, venită din Pi-Ramses şi goală puşcă, mirosind a smirnă, se încolăcea 
în jurul coapselor sale ca o liană drăgăstoasă. 

La un moment dat, ea şovăi şi începu să se clatine, ca o barcă gata să se 
răstoarne. Benteshina îşi înfipse degetele în beregata ei. 

— Stăpâne, stăpâne! Treziţi-vă! 

Deschizând ochii, prinţul din Amurru descoperi că era gata să-l sugrume 
pe majordomul său. Lumina slabă a zorilor intra cu greu pe ferestrele 
camerei. 

— De ce mă deranjezi atât de devreme? 

— Sculaţi-vă, vă rog, şi priviţi pe fereastră. 

Clătinându-se pe picioare, Benteshina făcu precum îi spusese servitorul 
lui. Cărnurile fleşcăite ale corpului său îl făceau să meargă cu greutate. 

Pe mare nu era niciun pic de ceaţă: ziua se anunţa a fi splendidă. 

— Ce-ai vrut să-mi arăţi? 

— Acolo, la intrarea în port, stăpâne! 

Benteshina se frecă la ochi. 

La intrarea în portul Beirut se vedeau trei corăbii de război egiptene. 

— Drumurile de pe uscat cum sunt? 

— Închise şi ele; peste tot s-a întins o armată egipteană uriaşă! Oraşul 
este sub asediu. 

— Acha este sănătos? întrebă Benteshina. 

Majordomul lăsă privirile în jos. 

— La ordinul dumneavoastră, a fost aruncat în închisoare. 

— Adu-l la mine! 


Ramses îşi hrănise cu mâna lui cei doi cai, „Victorie în Theba” şi „Zeita 
Mut este mulţumită”. Cele două minunate animale nu se despărţeau 
niciodată una de alta, la război ca şi în timp de pace. Şi unul şi altul se 
bucurau de mângâierile suveranului şi întotdeauna scoteau un nechezat de 
mândrie atunci când el îi lăuda pentru curajul de care dăduseră dovadă. 
Prezenţa Voinicului, leul nubian, nu-i făcea să se teamă câtuşi de puţin; nu 
înfruntaseră ei, în prezenţa fiarei, mii de soldaţi hitiţi? 


Generalul armatei lui Ra se înclină în faţa regelui. 

— Maiestate, armata noastră se află pe poziţii. Niciun locuitor din Beirut 
nu poate ieşi din oraş. Suntem gata să atacăm. 

— Opriţi toate caravanele care vor să intre în oraş. 

— Trebuie să ne pregătim pentru un asediu? 

— S-ar putea. Dacă Acha mai este în viaţă, o să-l eliberăm. 

— Ar fi foarte frumos, Maiestate, dar viaţa unui singur om... 

— Viaţa unui singur om este, câteodată, foarte prețioasă, generale. 

Ramses rămase toată dimineaţa împreună cu caii şi cu leul său. Calmul 
animalelor i se păru un semn bun; într-adevăr, înainte ca soarele să atingă 
cel mai înalt punct de pe bolta cerească, aghiotantul regelui îi aduse ştirea 
mult aşteptată. 

— Benteshina, prinţul din Amurru, cere să fie primit în audienţă. 

Purtând un veşmânt larg din mătase multicoloră care-i masca 
dimensiunile, parfumat cu esenţă de trandafiri, Benteshina era surâzător şi 
bine dispus. 

— Îl salut pe Fiul luminii, pe... 

— N-am niciun chef să ascult linguşelile unui trădător. 

Prinţul din Amurru nu-şi pierdu deloc aparenţa de bună dispoziţie. 

— Discuţia noastră ar trebui să fie cât mai constructivă, Maiestate. 

— Ai făcut cea mai proastă alegere vânzându-te hitiţilor. 

— Nu-mi mai rămâne decât un argument hotărâtor: prietenul vostru 
Acha. 

— Crezi că simplul fapt că el se află într-o celulă mă va împiedica să rad 
de pe faţa pământului oraşul ăsta? 

— Sunt singur de asta. Nu laudă toate popoarele prețuirea pe care o dă 
Ramses cel mare prieteniei? Un faraon care şi-ar trăda prietenii apropiaţi ar 
stârni mânia zeilor. 

— Acha este în viaţă? 

— Da, trăieşte. 

— Vreau o dovadă. 

— Maiestatea voastră îşi va vedea prietenul şi ministru Afacerilor externe 
apărând în vârful turnului principal al palatului meu. Nu neg că şederea lui 
Acha în închisoare, pentru încercare de evadare, s-ar fi putut să-i provoace 
unele neplăceri fizice, dar nu este nimic grav. 


— Ce vrei ca să-i redai libertatea? 

— Iertarea voastră. Când îl voi elibera pe prietenul vostru, veţi uita că v- 
am trădat puţin şi veţi da un decret prin care veţi anunţa că aveţi în 
continuare încredere în mine. Este cam mult, sunt de acord, dar trebuie să- 
mi salvez tronul şi sărmana mea agoniseală. Ah... dacă veţi avea nefericita 
idee de a mă face prizonier, prietenul vostru va fi, bineînţeles, executat. 

Ramses rămase tăcut timp de câteva clipe. 

— Trebuie să mă mai gândesc, spuse el calm. 

Benteshina se temea de un singur lucru: ca raţiunea de stat să nu fie mai 
importantă decât prietenia. Ezitarea lui Ramses îl făcu să tremure de 
spaimă. 

— Am nevoie de timp ca să-i conving pe generalii mei, îi explică regele; 
crezi că este uşor să renunţi la o victorie ca să graţiezi un criminal? 

Benteshina se mai linişti. 

— „Criminal” nu este un cuvânt cam prea aspru, Maiestate? Politica 
alianțelor este o artă dificilă; din moment ce eu mă căiesc azi în mod sincer, 
de ce n-am da uitării trecutul? Egiptul reprezintă viitorul meu şi îmi voi 
dovedi de fiecare dată credinţa, să fiţi sigur de asta. Dacă mi-aţi îngădui, 
Maiestate... 

— Ce mai vrei? 

— Populaţia şi eu însumi nu am vedea cu ochi prea buni un asediu al 
oraşului. Suntem obişnuiţi să trăim bine şi transporturile de alimente fac 
parte din pactul nostru. În aşteptarea întocmirii decretului vostru şi a 
eliberării sale, Acha însuşi nu s-ar bucura şi el să fie bine hrănit? 

Ramses se ridică în picioare. Întrevederea luase sfârşit. 

— Ah, Maiestate... dacă aş putea şti cât de lung va fi timpul de gândire... 

— Câteva zile. 

— Sunt convins că o să ajungem la o înţelegere avantajoasă atât pentru 
Egipt, cât şi pentru provincia Amurru. 


Ramses medita cu faţa spre mare, având leul culcat la picioare. Valurile 
veneau şi se spărgeau în apropierea regelui, delfinii se zbenguiau în larg. 
Vântul dinspre sud bătea cu putere. 

Setau se aşeză la dreapta monarhului. 

— Nu-mi place marea pentru că nu trăiesc şerpi în ea. Şi nici pentru că 
nu se vede celălalt mal. 


— Benteshina mă supune unui adevărat şantaj. 

— Şi tu şovăi între Egipt şi Acha. 

— Îmi reproşezi asta? 

— Eu ţi-aş reproşa contrariul, dar ştiu deja soluţia pe care trebuie s-o 
alegi şi nu-mi place deloc. 

— Ai avea tu vreun plan? 

— Dacă n-aş avea, la ce bun să mai tulbur momentele de meditaţie ale 
stăpânului celor Două Țări? 

— Viaţa lui Acha nu trebuie pusă în pericol. 

— Îmi ceri destul de mult. 

— Ai vreo şansă reală de reuşită? 

— Una, poate. 


Majordomul lui Benteshina se străduia să satisfacă nenumăratele pofte 
ale stăpânului său. Prinţul din Amurru bea mult şi nu-i plăceau decât 
vinurile de cea mai bună calitate; deşi pivniţa palatului era aprovizionată 
neîncetat, numeroasele petreceri o goleau la iuţeală. Aşa că majordomul 
aştepta cu nerăbdare fiecare nou transport de vin. 

Când trupele egiptene asediaseră Beirutul, el spera să vadă sosind o 
caravană care trebuia să aducă la palat o sută de amfore de vin roşu din 
Deltă. Acela şi nu altul era vinul pe care-l cerea mereu Benteshina. 

Mulţumirea majordomului fu imensă văzând cum intră în curtea mare a 
palatului un şir de căruţe încărcate cu amfore de vin! Aşadar, blocada fusese 
ridicată. Datorită şantajului, Benteshina îl învinsese pe Ramses. 

Majordomul se repezi în întâmpinarea celui care conducea carul din 
frunte şi-i dădu instrucţiunile necesare: o parte din chiupuri în pivniţă, alta 
în cămara din apropierea bucătăriei, iar restul într-o magazie care avea 
legătură cu sala de banchete. 

Începu descărcarea, însoţită de cântece şi glume. 

— Am putea, oare, să şi... gustăm? îl întrebă majordomul pe cel care 
părea să fie şeful convoiului. 

— Bună idee. 

Cei doi bărbaţi intrară în beci. Majordomul se aplecă deasupra unei 
amfore, aşteptând să simtă aroma îmbătătoare a vinului. Pe când mângâia 
parcă pântecele bombat al vasului, o lovitură puternică în ceafă îl făcu să se 
prăbuşească. 


Şeful convoiului, un ofiţer din armata lui Ramses, îi ajută să iasă din 
chiupurile pântecoase pe Setau şi pe ceilalţi membri ai echipei. Înarmaţi cu 
securi uşoare, curbate, fixate de mâner prin trei cepuri şi legate solid, ei 
reduseră la tăcere paznicii libanezi care nu se aşteptau la un atac din 
interior. 

În timp ce câţiva membri ai comandoului deschideau poarta principală a 
cetăţii, permiţând intrarea infanteriştilor din armata lui Ra, Setau se îndreptă 
către apartamentele lui Benteshina. Când doi libanezi încercară să-l 
oprească, el dădu drumul unor vipere peste măsură de furioase pentru că 
fuseseră ţinute prea mult timp închise într-un sac. 

La vederea reptilei pe care o întindea înspre el Setau, lui Benteshina 
începură să-i curgă balele de spaimă. 

— Eliberează-l pe Acha sau mori în clipa asta. 

Benteshina nu se lăsă prea mult rugat. Tremurând, gâfâind ca un bou care 
trăsese la jug, deschise cu mâna lui uşa camerei în care era închis Acha. 

Când văzu că prietenul său era în viaţă şi sănătos, Setau fu atât de 
bucuros încât făcu un gest negândit: degetele i se desfăcură şi, eliberată, 
vipera ţâşni asupra lui Benteshina. 

Mergând pe negândite spre cincizeci de ani, subţirică, cu nasul fin şi 
drept, ochi mari migdalaţi cu expresie severă şi pătrunzătoare, cu bărbia 
aproape pătrată, regina-mamă Tuya continua să fie apărătoarea tradiţiei şi 
conştiinţei regatului egiptean. Având în subordine un personal numeros, ea 
sfătuia fără să poruncească, dar veghea la respectarea valorilor care făcuseră 
din monarhia egipteană un regim de neclintit, trăsătură de unire între vizibil 
şi invizibil. 

Ea, cea pe care inscripţiile oficiale o desemnau „mama zeului, care l-a 
adus pe lume pe taurul cel puternic, Ramses”, trăia cu amintirea defunctului 
său soţ, faraonul Seti. Împreună, ei clădiseră un Egipt puternic şi paşnic pe 
care urmaşii lor aveau datoria să-l menţină orientat pe drumul prosperității. 
Ramses avea aceeaşi energie ca tatăl său, aceeaşi credinţă în misiunea sa; şi 
nimic nu-l interesa mai mult decât fericirea poporului său. 

Pentru a salva Egiptul de invazie, el fusese nevoit să se resemneze şi să 
pornească războiul cu hitiţii. Tuya susţinuse hotărârea fiului său, căci 
acceptarea unui rău nu ducea decât la un dezastru. Lupta era singura soluţie 
care putea fi luată în considerare. 

Dar conflictul dura şi Ramses nu înceta să-şi asume o mulţime de riscuri. 
Tuya se ruga pentru ca sufletul lui Seti, devenit stea, să-l apere pe tânărul 
faraon. În mâna dreaptă, ea ţinea mânerul unei oglinzi care avea forma unei 
tulpini de papirus, hieroglifă care însemna „a fi verde, vesel, tânăr”; când 
preţiosul obiect era depus într-un mormânt, el asigura sufletului celui 
defunct o tinereţe veşnică. Tuya îndreptă discul de bronz către cer şi îi ceru 
oglinzii să-i dezvăluie secretul viitorului. 

— Pot să te deranjez? 

Regina-mamă se întoarse încet. 

— Nefertari... 

Marea soţie regală, în rochia sa lungă, albă, strânsă în talie cu un cordon 
roşu, era la fel de frumoasă ca zeițele pictate pe pereţii locaşurilor de veci 
din Valea Regilor şi a Reginelor. 

— Nefertari, îmi aduci ceva veşti bune? 


— Ramses l-a eliberat pe Acha şi a pus din nou stăpânire pe provincia 
Amurru; Beirutul se află din nou sub control egiptean. 

Cele două femei se îmbrăţişară de bucurie. 

— Când se întoarce? 

— Nu ştiu, răspunse Nefertari. 

Pe când cele două femei continuau să vorbească, Tuya se aşeză la măsuţa 
sa de machiaj. Cu vârful degetelor, ea îşi masă obrajii cu o pomadă 
preparată în principal din miere, natron roşu, pulbere de alabastru, lapte de 
măgăriţă şi boabe pisate de fenicul grecesc. Leacul acesta ascundea ridurile, 
hrănea epiderma şi întinerea tenul. 

— Tu eşti îngrijorată, Nefertari. 

— Mi-e teamă că Ramses se va hotărî să continue războiul. 

— Spre nord, spre Kadesh... 

— Către o altă capcană pe care i-o va întinde Muwattalis, împăratul hitit. 
Lăsându-l pe Ramses să recucerească mai mult sau mai puţin uşor teritoriile 
care făceau parte din zona noastră de influenţă, anatolianul nu atrage cumva 
armata noastră într-o cursă? 


Şefii de triburi se adunaseră în locuinţa largă din cărămizi nearse a lui 
Aaron. Ei le ceruseră tuturor evreilor să păstreze o tăcere totală; era vorba 
despre siguranţa lui Moise despre a cărui întoarcere poliţia nu trebuia să ştie 
nimic. 

Moise rămăsese în continuare popular printre ai săi; mulţi sperau că el va 
şti, cum o făcuse deja cândva, să facă în aşa fel încât în sufletul acestui 
popor de cărămidari să se nască mândria propriei existenţe. Dar nu de 
aceeaşi părere era şi Libni, căpetenia aleasă de ceilalţi pentru a menţine o 
relativă coeziune între clanuri. 

— De ce te-ai întors, Moise? îl întrebă bătrânul cu o voce hârâită. 

— Pe munte, am văzut un tufiş care ardea ca o văpaie puternică fără a se 
stinge. 

— Era o vedenie. 

— Nu, era semnul prezenţei divine. 

— Ţi-ai pierdut, oare, minţile, Moise? 

— Dumnezeu m-a chemat din mijlocul flăcărilor şi El mi-a vorbit. 

Bătrânii aflaţi la sfat începură să murmure. 

— Ce ţi-a spus El? 


— Dumnezeu a ascultat plânsetele şi gemetele copiilor lui Israel, aduşi în 
stare de robie. 

— Haide, Moise, noi suntem nişte muncitori liberi şi nu nişte prizonieri 
de război! 

— Evreii nu sunt liberi din cauza intrigilor care-i macină. 

— Bineînţeles că aşa este! Dar unde vrei tu să ajungi? 

— Dumnezeu mi-a spus: „Când tu vei duce poporul tău în afara 
Egiptului, vă veţi închina lui Dumnezeu pe acest munte”. 

Şefii de trib se priviră unii pe alţii, nedumeriţi. 

— În afara Egiptului! strigă unul dintre ei. Ce poate însemna asta? 

— Dumnezeu a văzut sărăcia pe care o îndură poporul său în Egipt, El 
vrea să-l elibereze şi să-l conducă până la un ţinut îmbelşugat în roade şi 
întins. 

Libni îşi ieşi din fire. 

— Exilul te-a făcut să-ţi pierzi minţile, Moise. Noi ne-am stabilit aici de 
mult timp, tu însuţi te-ai născut în Egipt şi ţara asta a devenit patria noastră. 

— Am trăit mulţi ani în Madian, am muncit acolo ca păstor, m-am 
căsătorit şi am avut un fiu. Eram convins că viaţa mea a pormit-o pe un 
drum definitiv, dar Dumnezeu a hotărât altceva. 

— Tu te ascundeai aici după ce ai făptuit un omor. 

— Am omorât un egiptean, aşa este, pentru că el ameninţa cu moartea un 
evreu. 

— Moise nu poate fi acuzat de nimic, interveni un şef de trib; acum, noi 
trebuie să-l apărăm. 

Ceilalţi membri ai adunării fură de acord cu aceste cuvinte. 

— Dacă doreşti să trăieşti aici, declară Libni, noi o să te ascundem; dar 
trebuie să laşi baltă planurile tale nebuneşti. 

— O să fiu în stare să vă conving, dacă va fi nevoie pe fiecare în parte, 
căci aceasta este voinţa lui Dumnezeu. 

— Noi nu avem de gând să părăsim Egiptul, afirmă cel mai tânăr dintre 
şefii de trib; avem aici case şi grădini, cei mai buni cărămidari sunt bine 
plătiţi, fiecare mănâncă pe săturate. De ce să renunţăm la un asemenea trai? 

— Pentru că eu trebuie să vă călăuzesc până în Ţara Făgăduinţei. 

— Tu nu eşti şeful nostru, îi replică Libni, şi nu ne poţi obliga să ne 
purtăm într-un anume fel. 

— O să te supui, fiindcă Dumnezeu cere asta. 

— Ai idee cu cine vorbeşti? 


— Nu aveam de gând să te supăr, Libni, dar nu am dreptul să-mi ascund 
intenţiile. Care om ar putea fi atât de vanitos încât să creadă că voinţa sa 
este mai puternică decât aceea a lui Dumnezeu? 

— Dacă tu eşti cu adevărat trimisul său, va trebui s-o dovedeşti. 

— Stai liniştit, vei avea o mulţime de dovezi. 

Lungit pe un pat comod, Acha se lăsa masat de Lotus ale cărei mâini 
mângâietoare făceau să dispară durerile şi cârceii. Frumoasa nubiană, în 
ciuda unei aparente fragilităţi, avea o forţă impresionantă. 

— Cum te simţi acum? 

— Mai bine... Dar mai jos, pe la rinichi, durerea este încă insuportabilă. 

— Ba o s-o suporţi de îndată! tună glasul lui Setau care tocmai intra în 
cortul lui Acha. 

— Soţia ta este nemaipomenită. 

— Poate, dar tot soţia mea rămâne. 

— Setau! Cum îţi poţi închipui că eu... 

— Diplomaţii sunt nişte şmecheri şi nişte mincinoşi şi tu, tu eşti primul 
dintre ei. Scoală-te, Ramses ne aşteaptă. 

Acha se întoarse către Lotus. 

— Eşti bună să mă ajuţi? 

Setau îl trase cu putere pe Acha de braţ şi-l obligă să se ridice în picioare. 

— Te simţi cum nu se poate mai bine. Nu mai ai nevoie de niciun masaj! 

Îmblânzitorul de şerpi îi întinse diplomatului o eşarfă ca să-şi înfăşoare 
şoldurile şi o cămaşă. 

— Grăbeşte-te un pic, regelui nu-i place să aştepte. 

După ce numise un nou prinţ în Amurru, un libanez educat în Egipt, a 
cărui credinţă poate că nu era atât de şubredă ca a lui Benteshina, Ramses 
mai instalase o serie de alţi demnitari în Fenicia şi în Palestina. El dorea ca 
prinții, primarii şi căpeteniile din sate să fie oameni de prin partea locului 
care să se angajeze, prin jurământ, să respecte alianţa cu Egiptul. Dacă şi-ar 
fi încălcat această îndatorire, armata egipteană ar fi intervenit imediat. În 
acest scop, Acha pusese la punct un sistem de supraveghere şi de informare 


de la care aştepta multe: prezenţă militară redusă, dar o reţea de informatori 
bine plătiţi. Şeful diplomaţiei egiptene credea în avantajele spionajului. 

Pe o masă joasă, Ramses desfăşurase o hartă a Orientului Apropiat. 
Eforturile trupelor sale erau răsplătite din plin: din nou, Canaan, Amurru şi 
Siria de Sud formau o zonă tampon întinsă între Egipt şi Hatti. 

Era a doua victorie pe care Ramses o obținea asupra hitiţilor. Îi mai 
rămânea să ia o hotărâre vitală pentru viitorul celor Două Ţări. 

Setau şi Acha, acesta din urmă mai puţin elegant ca de obicei, îşi făcură 
în cele din urmă apariţia în cortul în care se ţinea sfatul, acolo unde se aflau 
deja generalii şi ofiţerii superiori. 

— Toate fortărețele inamice au fost cucerite? 

— Da, Maiestate, răspunse generalul armatei lui Ra; ultima, cea de la 
Shalom, a căzut ieri. 

— Shalom înseamnă „pace”, îi lămuri Acha pe cei de faţă; în prezent, ea 
domneşte în aceste regiuni. 

— Trebuie să continuăm înaintarea spre nord, întrebă regele, să punem 
stăpânire pe Kadesh şi să dăm o lovitură de moarte hitiţilor? 

— Aceasta este părerea ofiţerilor superiori, declară generalul comandant; 
trebuie să ne desăvârşim victoria exterminându-i pe barbari. 

— Nu avem nicio şansă de reuşită, aprecie Acha; şi de data aceasta, hitiţii 
s-au retras treptat şi pe măsură ce noi înaintăm, trupele lor sunt întregi şi 
pregătesc o serie de capcane din care noi vom ieşi foarte slăbiţi. 

— Avându-i pe Ramses în frunte, se entuziasmă generalul, o să ieşim 
mereu învingători! 

— Habar n-aveţi care este terenul de acolo. Pe platourile înalte ale 
Anatoliei, în defileuri, în păduri, hitiţii o să ne zdrobească. Chiar şi la 
Kadesh, vor muri mii de soldaţi şi nici nu suntem siguri că vom putea pune 
stăpânire pe cetate. 

— Sperietură de diplomat... se auziră câteva voci. De data aceasta, vom 
fi pregătiţi! 

— Puteţi pleca, le ordonă Ramses; o să aflaţi în zori ce am hotărât. 

Găzduit de Aaron, Moise petrecu mai multe săptămâni liniştite în 
cartierul cărămidarilor. Soţia şi fiul său ieşeau în mod liber peste tot şi 
descopereau, mereu încântați, viaţa trepidantă a capitalei egiptene. 
Obişnuindu-se repede cu comunitatea evreiască, ei începură în curând să 
cunoască şi egipteni, asiatici, palestinieni, nubieni şi alţi locuitori din Pi- 
Ramses pe care-i întâlneau la tot pasul pe străduţele oraşului. 

Cât despre Moise, el nu ieşea niciodată din casă. De mai multe ori, ceruse 
gazdelor sale să fie primit încă o dată de sfatul bătrânilor. În faţa şefilor de 
trib neîncrezători şi severi, Moise îşi menţinuse afirmaţiile de la început. 

— Sufletul tău este tot atât de tulburat? îl întrebă Aaron. 

— De când mi-a apărut în faţa ochilor tufişul acela care ardea, nu mai 
este atât de tulburat. 

— Pe aici, nimeni nu crede că l-ai întâlnit cu adevărat pe Dumnezeu. 

— Atunci când un om ştie ce misiune trebuie să îndeplinească pe acest 
pământ, nu mai poate avea îndoieli. De-acum, eu ştiu prea bine pe ce drum 
voi merge. 

— Dar eşti singur, Moise. 

— Este doar o părere. Convingerile mele vor fi, în cele din urmă, ale 
tuturor. 

— În Pi-Ramses evreilor nu le lipseşte nimic; cum o să găseşti de 
mâncare pentru ei în deşert? 

— Se va îngriji Dumnezeu de asta. 

— Tu poţi să fii un adevărat conducător, dar ai apucat-o pe un drum 
greşit. Schimbă-ţi numele, uită de planurile tale nechibzuite, reia-ţi locul 
printre ai tăi. O să poţi îmbătrâni în pace, respectat şi liniştit, în fruntea unei 
familii numeroase. 

— Nu acesta este destinul meu, Aaron. 

— Schimbă-l pe cel pe care crezi că îl ai. 

— Eu nu mai pot face aşa ceva. 

— De ce să-ţi iroseşti astfel viaţa, când ai putea avea parte de fericire 
alături de noi toţi. 


Cineva bătu la uşa locuinţei lui Aaron. 

— Poliţia, deschideţi! 

Moise zâmbi. 

— Vezi, Aaron, nu mai am altă cale. 

— Trebuie să fugi! 

— Uşa aceasta este singura ieşire. 

— Am să te apăr. 

— Nu, Aaron. 

Moise deschise el însuşi uşa. 

Serramanna, uriaşul sard, îl privi emoţionat pe evreu. 

— Aşadar, informaţiile mele au fost exacte... Chiar te-ai întors! 

— Vrei să intri să mănânci cu noi? 

— Te-a denunţat un evreu, Moise, un cărămidar care se temea că-şi va 
pierde locul de muncă din cauză că tu te afli în acest cartier. Vino cu mine, 
trebuie să te duc la închisoare. 

Aaron se aşeză între cei doi. 

— Moise trebuie să fie judecat. 

— O să fie. 

— Numai să nu scapi tu de el înainte de proces. 

Serramanna îl apucă pe Aaron de o mânecă a tunicii şi-l zgâlţăi puţin. 

— Mă crezi un ucigaş? 

— Vezi că n-ai dreptul să mă loveşti! 

Sardul îl lăsă în pace pe Aaron. 

— Ai dreptate... Dar tu, tu ai dreptul să mă insulţi? 

— Dacă Moise este arestat, va fi executat. 

— Legea este egală pentru toţi, chiar şi pentru evrei. 

— Fugi, Moise, întoarce-te în deşert! îl imploră Aaron. 

— Ştii bine că o să plecăm împreună. 

— N-o să mai ieşi din închisoare. 

— Dumnezeu o să mă ajute. 

— Hai, vino! îi ceru Serramanna; nu mă obliga să te leg la mâini. 


%* 


Aşezat într-un colţ al celulei, Moise privea raza de lumină care se 
strecura printre gratii. Fâşia luminoasă scotea la vedere nenumăratele 
firicele de praf şi ajungea pe pământul de pe jos, bătătorit de picioarele 
prizonierilor care fuseseră închişi acolo de-a lungul timpului. 


În sufletul lui Moise ardea pe vecie para de foc a tufişului din deşert şi se 
înstăpânise energia primită pe muntele lui Yahwe. Uitase de trecutul său, 
uitase de soţie şi de copil: nu mai conta acum pentru el decât fuga, plecarea 
poporului evreu către Ţara Făgăduinţei. 

Era o speranţă nebunească, pentru un om închis într-o celulă a marii 
închisori din Pi-Ramses şi pe care justiţia egipteană avea să-l condamne la 
moarte pentru omor premeditat sau, în cel mai bun caz, la muncă silnică în 
temniţele din oaze. Cu toată încrederea pe care o avea în Yahwe, în sufletul 
lui Moise îşi făcea uneori loc îndoiala. Cum va face Dumnezeu ca să-l 
elibereze şi să-i permită să-şi îndeplinească misiunea? 

Evreul era gata să aţipească, dar nişte zgomote înăbuşite îl făcură să 
tresară. Ele se făcură din clipă în clipă tot mai puternice, devenind de-a 
dreptul asurzitoare. Se simţea agitația întregului oraş. 


%* 


Ramses cel Mare se întorcea. 

Nimeni nu-l aştepta mai devreme de câteva luni, dar era el în persoană, 
cu o ţinută mândră, în carul său tras de „Victorie în Theba” şi de „Zeita Mut 
este mulţumită” cei doi cai ai săi, împodobiţi cu smocuri din pene roşii, cu 
vârfurile albastre. În dreapta carului mergea Voinic, leul cel uriaş, privind 
liniştit la orăşenii îngrămădiţi pe marginea drumului ca nişte animale 
curioase. Purtând coroana albastră, cu şarpele Uraeus din aur pe frunte, cu 
trunchiul acoperit de un veşmânt ritual având pictate aripile verzi albastre 
care-l puneau pe suveran sub protecţia lui Isis, şoimul femelă, Ramses era 
strălucitor. 

Ca dintr-un singur piept, infanteriştii săi intonau cântecul devenit 
tradiţional: „Braţul lui Ramses este puternic, sufletul său este viteaz, arcaş 
fără pereche este, un zid pentru ostaşii săi, o flacără care-i mistuie pe 
duşmanii săi”. El apărea astfel ca alesul luminii divine şi ca şoimul cu 
victorii măreţe. 

Generali, ofiţeri din trupele de care şi de infanterie, scribi ai armatei, 
soldaţi îşi îmbrăcaseră uniformele de paradă pentru a defila în urma 
purtătorilor de drapele. Aclamaţi de mulţime, visau cu toţii la permisii şi la 
premii care să-i facă să uite de eforturile campaniei. În viaţa militară, nu 
exista un moment mai fericit decât întoarcerea acasă, mai ales când aceasta 
se întâmpla după un triumf. 


Surprinşi de eveniment, grădinarii nu avuseseră timp să împodobească 
aşa cum ar fi vrut strada mare din Pi-Ramses care ducea la templele lui 
Ptah, zeul creaţiunii prin Cuvânt, şi ale lui Sekhmet, zeiţa înspăimântătoare, 
cea care avea puterea de a distruge şi de a vindeca. Dar bucătarii erau în 
plină activitate, frigând gâşte, hălci de vită, felii de porc şi umplând coşurile 
cu peşte uscat, legume şi fructe. Din beciuri se scoteau amfore de bere şi de 
vin. În graba mare, cofetarii pregăteau o sumedenie de prăjituri. Orăşenii 
cei mai eleganti îşi îmbrăcaseră hainele de sărbătoare, iar servitoarele 
terminau de parfumat coafurile stăpânelor. 

În urma cortegiului, veneau câteva sute de prizonieri de război, asiatici, 
canaaneeni, palestinieni şi sirieni; unii aveau mâinile legate la spate, alţi 
mergeau în libertate, cu femeile şi copiii pe lângă ei. Pe măgari, îşi duceau 
boccelele cu puţinul pe care-i putuseră lua de prin gospodăriile lor. 
Prizonierii urmau să fie duşi la biroul de plasament al capitalei care îi 
repartiza pe ogoare şi pe şantierele templelor. Ei îşi executau pedeapsa 
captivităţii ca muncitori sau argaţi şi, când le venea sorocul să fie eliberaţi, 
aveau de ales între a rămâne printre egipteni şi a se reîntoarce în patria lor. 

Era cu adevărat o pace sau un simplu armistițiu? Faraonul îi nimicise în 
sfârşit pe hitiţi sau se întorcea ca să-şi împrospăteze forţele pentru a porni 
din nou la luptă? Cei care nu ştiau nimic erau şi cei mai dezorientaţi şi se 
vorbea despre moartea împăratului Muwattalis, despre capitularea cetăţii 
Kadesh, despre distrugerea capitalei hitite. Aşteptau cu toţii ceremonia 
recompenselor în cursul căreia Ramses şi Nefertari aveau să apară la 
fereastra palatului regal, oferind coliere de aur celor mai bravi soldaţi. 

Spre surprinderea tuturor, Ramses nu o luă spre palat, ci se îndreptă către 
templul lui Sekhmet. El era singurul care observase, pe cer, apariţia unei 
furtuni care, cu fiecare clipă, devenea tot mai puternică şi înnegrea totul în 
cale. Caii începură să dea semne de nervozitate, leul mârâi. 

Era pe cale să se pornească o puternică furtună. 

Teama luă locul bucuriei. Dacă zeiţa înspăimântătoare dădea frâu liber 
mâniei valurilor de ploaie, nu era acesta un semn limpede că războiul 
ameninţa în continuare Egiptul şi că Ramses trebuia să plece fără întârziere 
din nou pe câmpul de luptă? 

Cântecul de slavă îngheţă pe buzele soldaţilor. Toată lumea era convinsă 
că Faraonul urma să înceapă o nouă luptă, prin care trebuia s-o calmeze pe 
Sekhmet şi s-o împiedice să reverse peste ţară urgia sa de nenorocire şi de 
suferinţe. 


Ramses coborî din car, mângâie pe cap caii şi leul, apoi se opri o clipă, 
meditând în piaţa din faţa templului. Norul se întinsese şi se îndesise şi mai 
mult, de zeci şi de sute de ori. Pătura groasă a norilor începea să acopere 
lumina soarelui. 

Învingându-şi oboseala drumului, uitând de serbările care urmau să se 
pornească în Pi-Ramses, monarhul se pregăti să dea ochi cu 
Înspăimântătoarea. Numai el putea să-i domolească furia. 

Ramses împinse uşa grea din lemn de cedru acoperit cu aur şi intră în sala 
sacră unde lăsă coroana albastră. Apoi, înaintă cu paşi rari printre coloanele 
primei săli, trecu pragul sălii secretelor şi înaintă către altar. 

În momentul acela o văzu, luminoasă în penumbra care o înconjura. 

Rochia sa lungă, albă, răspândea o lumină ca a soarelui, parfumul perucii 
sale rituale încânta sufletul, noblețea întregii sale făpturi o egala pe aceea a 
pietrelor din templu. 

Vocea lui Nefertari se făcu auzită, dulce ca mierea. Ea pronunţă cuvintele 
de venerație şi de liniştire care, încă de la începuturile civilizaţiei egiptene, 
o transformau pe Înspăimântătoare într-o fiinţă plină de bunăvoință şi de 
iubire. Ramses ridică mâinile cu palmele deschise îndreptate către statuia 
femeii cu cap de leoaică şi citi formulele gravate pe pereţi. 

Când termină ruga, regina, fiinţa magică în care avusese loc 
transmutarea, îi oferi regelui coroana roşie a Egiptului de Mijloc, coroana 
albă a Egiptului de Sus şi sceptrul denumit „puterea”. 

Purtând pe cap coroana dublă şi având sceptrul în mâna dreaptă, Ramses 
se înclină în faţa energiei binefăcătoare pe care o primea de la statuie. 

Când perechea regală ieşi din templu, un soare orbitor inunda cerul de 
deasupra oraşului de peruzea. Furtuna se risipise. 

Îndată după ce-i răsplătise pe viteji cu colierul de aur, Ramses îi făcu o 
vizită lui Homer, poetul grec care se hotărâse să se stabilească în Egipt 
pentru a-şi desăvârşi opera şi a-şi aştepta sfârşitul. L.ocuinţa sa confortabilă, 
aflată în apropiere de palat, era înconjurată de o grădină în care cel mai 
frumos arbore, un lămâi uriaş, bucura privirile slăbite de ani ale bătrânului 
cu barba lungă şi albă. Homer îşi fuma, după cum îi era obiceiul 
dintotdeauna, frunzele lui de salvie îndesate într-o pipă uriaşă făcută din 
cochilia unui melc şi bea o cupă de vin aromatizat cu chimen şi cu 
coriandru, când regele Egiptului se apropie de el. 

Poetul se ridică destul de greu, ajutându-se de un toiag noduros. 

— Stai liniştit, Homer, nu te ridica. 

— Când Faraonul nu va mai fi salutat aşa cum se cuvine, înseamnă că 
civilizaţia a luat sfârşit. 

Cei doi bărbaţi se aşezară pe scaunele de grădină. 

— Am avut dreptate să scriu aceste cuvinte, Maiestate: Că lupţi cu 
ardoare sau că baţi în retragere, acelaşi lucru îl câştigi. Aceeaşi onoare îi 
este rezervată laşului ca şi curajosului. Oare degeaba sufletul meu a trecut 
prin atâtea primejdii, oare degeaba mi-am pus viaţa în pericol în atâtea 
bătălii? 

— Nu, Homer. 

— Deci, iată că v-aţi întors învingător. 

— Hitiţii au fost respinşi pe poziţiile lor dintotdeauna şi Egiptul nu va 
mai fi invadat. 

— Să sărbătorim evenimentul, Maiestate; am pus să mi se aducă un vin 
grozav. 

Bucătarul lui Homer aduse o amforă cretană cu gâtul strâmt care nu lăsa 
să se scurgă decât un firicel subţire de vin, amestecat cu o apă de mare, 
adusă noaptea, de vântul dinspre nord, în timpul solstițiului de vară şi pusă 
la păstrare timp de trei ani. 

— Textul despre bătălia de la Kadesh este terminat, îi destăinui Homer; 
secretarul vostru particular, Ameni, l-a luat după dictarea mea şi l-a 


comunicat sculptorilor. 

— Va fi gravat pe pereţii templelor şi va lăuda victoria ordinii asupra 
haosului. 

— Vai! Maiestate, lupta va reîncepe întotdeauna! Nu face parte din natura 
haosului dorinţa de a distruge ordinea? 

— Acesta este motivul pentru care a luat fiinţă instituţia faraonică. Numai 
ea poate consolida domnia lui Maat. 

— Mai ales, să n-o modificaţi; eu am chiar intenţia de a trăi fericit cât 
mai mult timp în ţara aceasta. 

Hector, pisoiul negru cu alb a lui Homer, sări pe genunchii poetului şi-şi 
încercă ghearele pe poalele tunicii sale. 

— Opt sute de kilometri sunt între capitala voastră şi cea a hitiţilor... 
Distanţa asta va fi ea suficientă ca să ţină acolo tenebrele? 

— Cât timp o să mai am viaţă în mine, voi face tot ce voi putea. 

— Războiul nu se va termina niciodată. De câte ori va mai trebui să 
plecaţi la luptă? 

După ce Ramses părăsi locuinţa lui Homer, îl găsi la palat pe Ameni care- 
i aştepta. Cu tenul mai palid decât de obicei, tras la faţă, cu câteva fire de 
păr în minus, secretarul particular al regelui părea atât de fragil, încât dădea 
impresia că este gata să se sfărâme. După ureche mai avea încă o pensulă de 
care uitase. 

— Aş vrea să discutăm cât se poate de repede, Maiestate. 

— Unul dintre cazurile tale ţi-a pus vreo problemă? 

— Un caz, nu... 

— Ai vrea să mă mai laşi câteva clipe ca să-mi văd familia? 

— Mai înainte de asta, protocolul îţi impune un anumit număr de 
ceremonii şi de primiri... Eu vreau să respect toate acestea, dar este ceva 
extrem de important: „el” s-a întors. 

— Vrei să spui că... 

— Da, s-a întors Moise. 

— Se află în Pi-Ramses? 

— Trebuie să fii de acord că Serramanna nu a greşit cu nimic arestându-l. 
Dacă l-ar fi lăsat în libertate, ar fi nesocotit justiţia. 

— Moise a fost dus la închisoare? 

— Trebuia. 

— Adu-l la mine imediat. 


— Imposibil, Maiestate; faraonul nu poate interveni într-un caz de 
competenţa justiţiei, chiar dacă este acuzat un prieten de-ai său. 

— Dar avem dovezi ale nevinovăţiei lui! 

— Trebuie neapărat să se treacă prin procedura obişnuită; dacă faraonul 
nu ar fi fost primul servitor al lui Maat şi al justiţiei, ţara aceasta ar fi căzut 
pradă dezordinii şi confuziei. 

— Eşti un prieten adevărat, Ameni. 


Tânărul Kha copia un text celebru pe care generaţii de scribi îl copiaseră 
şi recopiaseră înaintea lui: 


Ca nişte adevăraţi moştenitori, scribii care au ajuns la cunoaşterea lumii 
au la dispoziţie cărţi de înţelepciune. Fiul lor prea iubit, este tăblița pentru 
scris. Cărţile lor le sunt piramide, pensula este copilul lor, piatra acoperită 
de hieroglife le este nevastă. Monumentele dispar, nisipul acoperă stelele de 
piatră, mormintele sunt date uitării, dar numele scribilor care au atins 
înțelepciunea durează, datorită strălucirii operelor lor. Fii scrib şi 
întipăreşte-ţi acest gând în inimă: o carte este mai utilă decât cel mai solid 
zid. Ea va fi ca un templu care să amintească de tine atunci când tu vei fi 
dispărut; prin cartea ta, numele îţi va supravieţui pe buzele oamenilor, va fi 
mai rezistent ca o casă bine clădită. 


Tânărul nu era câtuşi de puţin de acord cu autorul acestor maxime; sigur, 
frazele acestea durau peste vremuri, dar nu erau la fel lăcaşurile de veci şi 
sanctuarele săpate în piatră pe care le creaseră maeştrii? Scribul care 
scrisese aceste rânduri lăudase virtuțile meseriei sale, ajungând să întreacă 
măsura. Astfel încât Kha îşi jurase să fie în acelaşi timp scrib şi meşter, 
adică să nu se limiteze doar la lumea spiritului. 

De când tatăl lui îl făcuse să dea piept cu moartea, sub forma unei cobre, 
fiul cel mare al lui Ramses se maturizase mult şi renunţase cu desăvârşire la 
jocurile copilăriei. Ce atracţie mai putea să aibă un căluţ din lemn pus pe 
rotite în comparaţie cu o problemă de matematică pe care o propunea 
scribul Ahmes într-un papirus pasionant pe care i-l oferise Nefertari? 
Ahmes considera cercul drept un pătrat a cărui latură reprezenta 8/9 din 
diametrul său, ceea ce permitea să obţină un raport de armonie bazată pe 


valoarea 3,16. Kha îşi pusese în gând ca, îndată ce va avea ocazia, să 
studieze geometria monumentelor pentru a pătrunde în secretele 
constructorilor. 

— Aş putea să întrerup meditaţia prinţului Kha? întrebă diplomatul 
Meba. 

Adolescentul nu-şi ridică deloc capul. 

— Dacă aveţi impresia că ar trebui... 

De la o vreme, adjunctul ministrului Afacerilor externe venea deseori să 
stea de vorbă cu Kha. Băiatului nu-i plăcea morga de aristocrat şi 
apucăturile sale mondene, dar îi aprecia cultura şi cunoştinţele literare. 

— Încă mai lucrezi, printe? 

— Există vreun alt mijloc pentru a-ţi destinde sufletul? 

— Iată o întrebare destul de serioasă pe buzele unui tânăr. În fond, nu 
greşiţi. Ca scrib şi ca fiu al regelui, o să daţi ordine zecilor de servitori, nu 
veţi mânui nici plugul şi nici lopata, mâinile voastre vor rămâne cu pielea 
catifelată, veţi scăpa de muncile grele, n-o să aveţi de cărat nicio povară 
epuizantă, veţi locui într-o vilă superbă, grajdurile vor fi pline de cai 
splendizi, vă veţi schimba în fiecare zi hainele luxoase, lectica voastră va fi 
confortabilă şi vă veţi bucura de încrederea faraonului. 

— Într-adevăr, mulţi scribi leneşi şi slugarnici trăiesc astfel; în ce mă 
priveşte, sper să fiu capabil să citesc textele grele, să iau parte la întocmirea 
ritualurilor şi să fiu primit ca purtător al ofrandelor cu ocazia procesiunilor. 

— Sunt nişte ambiţii destul de modeste, prinţe Kha. 

— Din contra, Meba! Ele cer eforturi mari. 

— Fiul cel mare al lui Ramses nu este sortit unui destin mai important? 

— Hieroglifele mă călăuzesc pe mine; au minţit ele vreodată? 

Meba era tulburat de felul în care gândea acest băietan de doisprezece 
ani; avea senzaţia că are în faţă un scrib experimentat, stăpân pe el şi imun 
la linguşeală. 

— Viaţa nu înseamnă doar muncă şi disciplină. 

— Eu nu o concep altfel pe a mea, Meba; lucrul acesta este de 
condamnat? 

— Nu, bineînţeles că nu. 

— Dumneata, care ocupi un post important, te bucuri de multe ocazii ca 
să te distrezi? 

Diplomatul evită privirea lui Kha. 


— Eu sunt foarte ocupat, căci politica internaţională a Egiptului cere o 
mare abilitate. 

— Nu tatăl meu este acela care ia deciziile? 

— Sigur că da, dar colegii mei şi eu însumi muncim pe brânci ca să-i 
uşurăm misiunea. 

— Mi-ar plăcea să aflu câteva detalii ale muncii voastre. 

— Este foarte complexă şi nu ştiu dacă... 

— O să fac un efort ca să înţeleg. 

Sosirea surioarei vitrege a lui Kha, Meritamon, veselă şi zglobie, fu ca o 
uşurare pentru diplomat. 

— Te joci cu fratele meu? întrebă fetiţa. 

— Nu, venisem să-i aduc un cadou. 

Auzind aceasta, Kha ridică privirea. 

— Despre ce este vorba? 

— De acest suport de pensule, prinţe. 

Meba îi arătă băiatului o frumoasă coloană miniaturală din lemn aurit; 
scobită cu migală, ea conţinea douăsprezece pensule de mărimi diferite. 

— Este... este foarte frumos! aprecie prinţul care puse pe un taburet 
pensulele de care se servise până atunci. 

— Pot să le văd şi eu? întrebă Meritamon. 

— Da, dar trebuie să ai mare grijă, spuse Kha în cel mai serios mod cu 
putinţă; obiectele acestea sunt foarte delicate. 

— Mă laşi să scriu şi eu cu una? 

— Da, cu condiţia să fii foarte atentă şi să te străduieşti să nu faci greşeli. 

Kha îi dădu surorii sale o bucată de papirus folosit şi una dintre pensulele 
noi căreia îi înmuie vârful în cerneală. Atent, prinţul o privi pe fetiţă trasând 
cu grijă hieroglifele. 

Preocupaţi de ceea ce făceau, cei doi copii uitară că Meba mai era încă 
acolo. Era tocmai momentul pe care îl aştepta diplomatul. 

Ascunse sub cămaşă pensula uzată a lui Kha şi dispăru. 


Capitolul 12 


Toată noaptea, Iset cea frumoasă visase la coliba de stuf în care, pentru 
prima oară, ea făcuse dragoste cu Ramses. Amândoi îşi ascunseseră 
sentimentele, fără a se gândi la viitor, bucurându-se de clipele acelea cu 
lăcomia dorinţei lor. 

Iset nu visase niciodată să devină regina Egiptului; un asemenea rol o 
depăşea, numai Nefertari era în stare să-l joace. Dar cum să-l uite pe 
Ramses, cum să uite dragostea pe care o purta în suflet? Pe când el purta 
bătălii, ea se frământa de grijă. Spiritul său era parcă amortit, nu mai avea 
chef să se machieze, se înăbuşea purtând o rochie oarecare, nu se mai 
încălţă. 

Îşi revenise cu greu când această tulburare dispăruse. Şi frumuseţea 
regăsită a lui Iset ar fi putut să-l atragă pe cel mai blazat bărbat dacă el ar fi 
luat-o în seamă, tremurând toată şi neliniştită, pe coridorul din palat care 
ducea de la biroul lui Ramses către apartamentele sale. Când mergea pe 
acest coridor, ar fi putut îndrăzni să-l oprească... Dar nu, ea simţea nevoia 
s-o ia la fugă. 

Dacă îl deranja pe Ramses, acesta ar fi trimis-o în provincie şi ea ar fi 
fost condamnată să nu-l mai vadă. Exista vreo pedeapsă mai greu de 
îndurat? 

Când regele apăru, lui Iset i se înmuiară picioarele. Nu avu putere să se 
facă nevăzută şi nu reuşi să-şi ia privirile de la Ramses care, prin prestanţa 
şi forţa pe care o emana, semăna cu un zeu. 

— Ce faci tu acolo, Iset? 

— Voiam să-ţi spun... Ţi-am dăruit încă un fiu. 

— Mi l-a arătat doica: Merenptah este o minune de băiat. 

— O să-l iubesc şi pe el la fel ca pe Kha. 

— Sunt convins de asta. 

— Pentru tine, aş putea fi ogorul pe care l-ai cultiva, lacul în care te-ai 
îmbăia... Mai vrei şi un alt fiu, Ramses? 

— Instituţia copiilor regali va avea grijă de asta. 

— Cere-mi orice doreşti... Sufletul şi corpul meu îţi aparţin. 


— Te înşeli, Iset; nicio fiinţă omenească nu poate fi proprietara unei alte 
fiinţe omeneşti. 

— Cu toate acestea, eu sunt a ta şi mă poţi cuprinde în căuşul palmei ca 
pe un biet pui de vrabie căzut din cuib. Fără căldura fiinţei tale, m-aş ofili. 

— O iubesc pe Nefertari, Iset. 

— Nefertari este o regină, eu nu sunt decât o femeie; n-ai putea să mă 
iubeşti cu un alt fel de dragoste? 

— Împreună cu ea, eu clădesc o lume. Doar marea soţie regală cunoaşte 
această taină. 

— Mă laşi... să rămân aici, în palat? 

Vocea lui Iset cea frumoasă aproape că se stinsese; de răspunsul lui 
Ramses depindea viitorul ei. 

— Tu o să stai aici şi o să-i creşti pe Kha, pe Merenptah şi pe fiica mea 
Meritamon. 


Cretanul din corpul de mercenari condus de Serramanna făcea cercetări 
prin satele din Egiptul de Mijloc aflate în apropiere de oraşul părăsit al lui 
Akhenaton, faraonul eretic. Vechi pirat, ca şi şeful său, el se obişnuise cu 
viaţa în Egipt şi cu avantajele materiale pe care i le oferea munca sa. Deşi îi 
era dor de mare, se consola făcând dese drumuri pe apele Nilului, în mici 
bărci rapide şi se distra ocolind cu îndemânare capcanele neaşteptate ale 
fluviului. Chiar şi un marinar cu o îndelungată experienţă trebuia să dea o 
atenţie deosebită curentului apei, bancurilor de nisip ascunse sub o pânză 
subţire de apă sau să se apere de turmele de hipopotami furioşi. 

Cretanul arătase multor ţărani portretul tinerei fete blonde asasinate, dar 
nimeni nu o recunoscuse. Pentru a respecta adevărul, el îşi îndeplinea 
această misiune fără prea mare tragere de inimă, convins că victima era 
originară din Pi-Ramses sau din Memphis; Serramanna îşi trimisese 
oamenii în toate provinciile, cu speranţa că vreunul dintre ei ar fi putut 
descoperi un indiciu esenţial, dar norocul nu-i surâdea cretanului. El 
avusese parte de o regiune liniştită care trăia în strânsă legătură cu ritmul 
anotimpurilor; nu avea nicio şansă de a încasa premiul promis de uriaşul 
sard, dar îşi făcea, totuşi, datoria cu conştiinciozitate, încântat să petreacă 
mult timp prin hanurile de provincie. După încă două sau trei zile de 
cercetări, el urma să se întoarcă la Pi-Ramses cu coada între picioare, dar 
încântat de călătoria pe care o făcuse. 


Instalat în faţa unei mese încărcate cu bunătăţi, cretanul o privea cu 
interes pe fata care servea bere clienţilor. Zâmbitoare şi dezgheţată, îi făcea 
plăcere să atragă atenţia clienţilor asupra nurilor ei. Fostul pirat se hotărî să- 
şi încerce norocul. 

Când fata trecu pe lângă el, o agăţă de poala tunicii. 

— Îmi placi, fetiţo. 

— Da” tu cine mai eşti? 

— Un bărbat. 

Ea izbucni în râs. 

— Te lauzi ca toţi ceilalţi! 

— Aş putea să-ţi dovedesc de ce sunt în stare. 

— Aha... Şi cum ai face asta? 

— Cum ştiu eu cel mai bine. 

— Toţi spuneţi acelaşi lucru. 

— Da, dar eu şi fac. 

Fata îşi trecu un deget peste buze. 

— Fii atent, mie nu-mi plac lăudăroşii şi sunt cam lacomă... 

— Pică bine: ăsta-i şi cel mai mare defect al meu. 

— Măi omule, o să mă faci să visez la aşa ceva. 

— Ce-ar fi să trecem la fapte? 

— Drept cine mă iei? 

— Drept ceea ce eşti: o fată frumoasă care are chef să facă dragoste cu un 
bărbat descurcăreţ. 

— De unde eşti? 

— Din insula Creta. 

— Eşti... om de treabă? 

— În dragoste, dau în măsura în care primesc. 

Se întâlniră la miezul noptii, într-o şură. Nici el şi nici ea nu prea aveau 
chef de alte introduceri; aşa că se aruncară unul asupra altuia cu o grabă 
care nu se potoli decât după mai multe asalturi. Într-un târziu, se tolăniră 
liniştiţi în fân. 

— Tu îmi aduci aminte de cineva, spuse bărbatul; chipul tău seamănă cu 
al unei persoane pe care aş vrea s-o mai întâlnesc o dată. 

— Cum arată? 

Cretanul îi arătă ospătăriţei portretul tinerei blonde. 

— O cunosc, spuse aceasta. 

— Locuieşte pe aici? 


— Stătea într-un cătun de la marginea oraşului părăsit, în deşert. M-am 
întâlnit de mai mult ori cu ea în piaţă. 

— Ştii cum o cheamă? 

— Habar n-am. N-am vorbit cu ea niciodată. 

— Trăia singură? 

— Nu, era un bătrân cu ea, un fel de vrăjitor care încă mai credea în 
minciunile blestematului ăluia de faraon. Nimeni nu se apropia de ei. 


Spre deosebire de celelalte sate din regiune, acela nu era câtuşi de puţin 
atrăgător. Case prăpădite, faţade pline de crăpături, zugrăveli coşcovite, 
grădini părăsite... Cine ar fi putut avea chef să trăiască aici? Cretanul îşi luă 
inima în dinţi şi porni pe uliţa principală, plină de gunoaie printre care 
păşteau nişte capre. 

Se auzi trântindu-se un oblon de lemn. 

O fetiţă o luă la fugă, strângând în braţe o păpuşă de cârpă. Copilul se 
poticni şi cretanul o prinse de încheietura mâinii. 

— Unde stă vrăjitorul? 

Fetiţa se zbătu, încercând să scape din strânsoare. 

— Dacă nu-mi spui, o să-ţi iau păpuşa. 

Ea arătă înspre o casă scundă, având la ferestre gratii din lemn; uşa era 
ferecată. Dând drumul fetiţei, cretanul alergă spre magherniţa pe care i-o 
arătase ea şi dărâmă uşa împingând-o cu umărul. 

Intră într-o cameră pătrată, cu pământ bătătorit pe jos şi cufundată în 
semiîntuneric. Pe un pat din frunze de palmier, zăcea pe moarte un bătrân. 

— Poliţia, spuse cretanul; nu trebuie să te temi. 

— Ce... ce vrei? 

— Spune-mi, cine este fata asta? 

Omul lui Serramanna îi arătă bătrânului portretul. 

— Lita... este Lita a mea... Ea credea că face parte din familia 
ereticului... Şi a luat-o cu el. 

— Despre cine vorbeşti? 

— Un străin... Un mag străin care i-a furat sufletul Litei. 

— Cum îl cheamă? 


— S-a întors... Se ascunde în morminte... în morminte, sunt sigur că se 
ascunde acolo. 

Capul bătrânului se lăsă pe o parte. Incă mai respira, dar nu mai putea 
vorbi. 


Cretanului i se făcu frică. 

Gurile negre ale mormintelor părăsite păreau nişte intrări în iad. Ca să te 
adăposteşti acolo, nu însemna să fii asemenea unor demoni? Poate că 
bătrânul îl minţise, dar, oricum, trebuia să verifice şi această posibilitate. Cu 
puţin noroc, ar fi putut pune mâna pe cel care o asasinase pe Lita, l-ar fi dus 
la Pi-Ramses şi ar fi primit răsplata mult râvnită. 

În ciuda acestor gânduri plăcute, cretanul nu se simţea deloc în largul lui. 
l-ar fi convenit mai degrabă să se lupte în aer liber, să înfrunte mai mulţi 
pirați pe mare, să împartă în dreapta şi în stânga lovituri, dar în plină 
lumină... Nu-i venea să intre în aceste cavouri, dar nu dădu înapoi. 

După ce urcă un povârniş abrupt, se strecură în primul mormânt, cu 
tavanul destul de înalt şi cu pereţii acoperiţi de picturi care aduceau laude 
lui Akhenaton şi lui Nefertiti. Pas cu pas, polițistul înaintă până în fundul 
grotei, dar nu descoperi nici vreo mumie şi nici urme ale trecerii oamenilor. 
Nu fu ameninţat nici de vreun demon. 

Mai liniştit, cretanul cercetă un al doilea mormânt, la fel de pustiu ca 
primul. Stânca, de calitate foarte proastă, se fărâmiţa; cu siguranţă, scenele 
sculptate aici nu puteau dura timp de secole. Prezenţa lui sperie doar liliecii 
care începură să zboare în toate părţile. 

Bătrânul care-i dăduse o asemenea informaţie probabil că delira. Totuşi, 
trimisul lui Serramanna se hotărî să mai viziteze încă două sau trei 
morminte mari înainte de a părăsi aceste locuri. 

Până acum, totul era mort, mort de-a binelea. 

După ce mai merse puţin în lungul falezei de unde se vedea întreaga 
câmpie pe care se construise Oraşul Soarelui, cretanul intră în mormântul 
lui Merire, mare preot al lui Amon. Basoreliefurile erau aici mai îngrijit 
executate şi polițistul admiră imaginea perechii regale iluminată de razele 
soarelui. 

În spatele lui se auzi un zgomot uşor de paşi. Înainte ca el să se poată 
întoarce, magul Ofir îi reteză gâtul. 


Capitolul 13 


Meba închise ochii. Când îi deschise din nou, cadavrul cretanului zăcea la 
picioarele lor. 

— N-aveai dreptul, Ofir, n-aveai dreptul... 

— Mai termină cu văicăreala, Meba. 

— Ai omorât un om! 

— Şi tu ai fost martor la o crimă. 

Uitătura lui Ofir era atât de cruntă că diplomatul se dădu înapoi şi apoi se 
retrase în fundul mormântului. Voia să scape de aceşti ochi cu o privire 
neînchipuit de crudă care îl urmărea până şi în întuneric. 

— Îl cunosc pe copoiul ăsta, constată Şenar. Este unul dintre mercenarii 
plătiţi de Serramanna ca să-l apere pe Ramses. 

— Un poliţist pornit pe urmele noastre... Probabil că sardul a vrut să afle 
cine era Lita şi încearcă să afle tot felul de informaţii. Prezenţa poliţistului 
prin aceste locuri dovedeşte că a fost începută o amplă operaţiune de 
căutare. 

— Nu mai suntem în siguranţă nici în oraşul ăsta blestemat, trase 
concluzia Şenar. 

— Hai să nu fim atât de pesimişti; curiosul ăsta n-o să mai poată vorbi. 

— Totuşi, el a reuşit să ajungă până la noi... Ar putea face acelaşi lucru şi 
Serramanna. 

— Doar un singur palavragiu ar fi putut să-i spună unde este 
ascunzătoarea noastră: cel care o avea în grijă pe Lita, bătrânul pe care 
sătenii îl consideră un vrăjitor. Dobitocul ăla este pe moarte, dar a mai avut 
forţa să ne trădeze. Chiar în seara asta o să mă ocup de el. 

Meba se crezu obligat să intervină. 

— Doar n-o să mai faci o altă crimă! 

— Vino la lumină, îi porunci Ofir. 

Meba nu se mişcă din loc. 

— Hai, grăbeşte-te. 

Diplomatul făcu câţiva paşi înspre el. Buzele i se schimonoseau mecanic. 

— Să nu te atingi de mine, Ofir! 


— Eşti aliatul nostru şi te afli în subordinea mea, să nu uiţi asta. 

— Sigur că da, dar omorurile astea... 

— Nu ne aflăm aici în elegantele birouri din ministerul vostru. Faci parte 
dintr-o reţea de spionaj având menirea de a se opune puterii lui Ramses, 
adică de a-l distruge şi de a-i ajuta pe hitiţi să cucerească Egiptul. Crezi că 
fandoselile diplomatice sunt de ajuns? Într-o zi, s-ar putea să fii tu însuţi 
nevoit să elimini un adversar care îţi pune în pericol siguranţa. 

— Eu sunt un funcţionar superior şi... 

— Eşti complice la asasinarea acestui poliţist, Meba, fie că-ţi place, fie că 
nu. 

Privirea diplomatului se opri din nou asupra cadavrului. 

— Nu credeam că va trebui să ajungem până aici. 

— Ei, acum ai aflat. 

— Ne-a întrerupt zbirul ăsta, le reaminti Şenar,; ai reuşit, Meba? 

— Ăsta-i motivul pentru care mi-am asumat riscul de a mă întoarce în 
oraşul ăsta blestemat! Da, am reuşit. 

Vocea magului deveni mai blândă şi mai conciliantă. 

— Ai făcut o treabă bună, amice. Suntem mândri de tine. 

— Eu îmi respect promisiunile, să nu le uitaţi nici voi pe ale voastre. 

— Viitoarea putere nu o să te uite, Meba. Arată-ne comoara pe care ai 
furat-o. 

Diplomatul le arătă pensula luată de la Kha. 

— Prinţul a folosit-o ca să scrie cu ea. 

— Excelent, aprecie Ofir, cu adevărat excelent. 

— Ce vrei să faci cu pensula asta? 

— Datorită acestui obiect, vom capta energia lui Kha şi o vom îndrepta 
împotriva lui. 

— Nu intenţionezi, sper, să... 

— Fiul cel mare al lui Ramses face parte dintre adversarii noştri direcţi. 
Orice obstacol care ar putea slăbi puterea perechii regale este bun pentru 
cauza noastră. 

— Kha este doar un copil! 

— Este fiul cel mare al faraonului. 

— Nu, Ofir, un copil nu trebuie... 

— "Ţi-ai ales, Meba, tabăra din care să faci parte. Acum, e prea târziu să 
mai dai înapoi. 

Magul întinse mâna. 


— Dă-mi obiectul acela. 

Văzându-l pe diplomat că se codeşte, Şenar se distra copios. Îl ura atât de 
mult pe secătura aceea că ar fi fost gata să-l sugrume cu mâinile lui. 

Cu mâna tremurând, Meba îi dădu pensula lui Ofir. 

— Chiar este necesar să-i facem rău băiatului ăstuia? 

— Întoarce-te la Pi-Ramses şi să nu te mai văd pe aici. 

— O să mai rămâneţi mult timp în mormântul ăsta? 

— Cât o să fie necesar pentru a face descântecul. 

— Şi, după aceea? 

— Nu fi prea curios, Meba; o să iau eu legătura cu tine. 

— În capitală, poziţia mea riscă să devină şubredă. 

— Păstrează-ţi sângele rece şi o să fie totul bine. 

— Cum ar trebui să mă comport? 

— Fă-ţi treaba ca de obicei şi o să primeşti la timp instrucţiuni de la 
mine. 

Diplomatul dădu să iasă din peşteră, dar se întoarse din nou către mag. 

— Gândeşte-te, Ofir. Dacă te atingi de fiul lui, Ramses o să se înfurie rău 
Si: 

— Pleacă, Meba. 

De la intrarea în grotă, Ofir şi Şenar îl însoţiră din priviri pe complicele 
lor care cobora panta şi încăleca pe calul său, ascuns în spatele unei vile 
ruinate. 

— Latul ăsta nu este de încredere, aprecie Şenar; seamănă cu un şobolan 
prins în cursă care, înnebunit de spaimă, încearcă să găsească o cale de 
scăpare. De ce nu l-am elimina cât mai repede? 

— Atât timp cât Meba va ocupa o poziţie oficială, ne va fi de folos. 

— Şi dacă i-ar veni ideea să spună cuiva unde ne ascundem? 

— Crezi că nu mi-am pus şi eu întrebarea asta? 


%* 


De la întoarcerea lui Ramses, Nefertari nu cunoscuse decât rare momente 
de intimitate cu soţul ei. Ameni, primul-ministru, miniştrii şi marii preoţi 
luaseră cu asalt biroul suveranului, iar regina însăşi continua să răspundă la 
cererile scribilor, ale şefilor de ateliere, ale încasatorilor de impozite şi ale 
altor funcţionari care făceau parte din Casa sa. 

Uneori, ea regreta că nu devenise muziciană în serviciul unui templu; 
acolo, ar fi dus o viaţă senină, departe de agitația zilnică; dar regina 


Egiptului nu mai avea dreptul la un asemenea refugiu şi trebuia să-şi 
îndeplinească îndatoririle, fără a se gândi la oboseală şi la nenumăratele 
încercări prin care era nevoită să treacă. 

Datorită ajutorului permanent pe care i-l dăduse Tuya, Nefertari învățase 
arta de a guverna. În timpul celor şapte ani de domnie, Ramses petrecuse 
multe luni în afara ţării şi pe câmpurile de luptă; tânăra regină fusese 
nevoită să găsească în ea însăşi resurse nebănuite pentru a putea duce 
povara coroanei şi a îndeplini ritualurile care mențineau legătura absolut 
necesară dintre divinităţi şi comunitatea fiinţelor umane. 

Faptul că nu avusese deloc fericirea să se îngrijească doar de ea însăşi nu 
o făcea pe Nefertari să sufere; o zi obişnuită însemna mai multe sarcini de 
îndeplinit decât ore şi ei îi era bine aşa. Desigur, Kha şi Meritamon erau, 
deseori, departe de ea şi, ca mamă, pierdea clipe de neînlocuit în care avea 
posibilitatea să-şi dea seama de evoluţia unui copil. Deşi Kha şi Merenptah 
erau fiii lui Ramses şi ai lui Iset cea frumoasă, ea îi iubea la fel ca pe 
propria sa fiică, Meritamon. Ramses avusese dreptate să-i ceară lui Iset să 
vegheze la educaţia celor trei copii. Între cele două femei nu exista nici 
rivalitate, nici intimitate; pentru că nu mai putea fi mamă, Nefertari însăşi îl 
rugase pe Ramses să mai aibă cu Iset cea frumoasă şi alţi descendenţi din 
rândul cărora poate că el şi-ar fi ales succesorul la tron. După naşterea lui 
Merenptah se hotărâse să se îndepărteze de Iset şi să adopte un număr cât 
mai mare de „copii regali” care ar fi proclamat fecunditatea perechii regale. 

Iubirea pe care regina o nutrea pentru Ramses depăşea cu mult contopirea 
corpurilor şi a plăcerilor; nu numai bărbatul o fermecase, ci, mai ales, 
strălucirea lui. Era ca şi cum ar fi format o singură fiinţă şi Nefertari avea 
convingerea că ei comunicau în fiecare clipă, chiar dacă se aflau la mare 
distanţă unul de altul. 

Obosită, regina se lăsă în grija unor mâini pricepute, pentru manichiură şi 
pedichiură; după o lungă zi de muncă, ea accepta această cerinţă a 
frumuseţii care trebuia s-o facă să apară plină de seninătate în toate ocaziile, 
oricât de mari ar fi fost grijile. 

Sosi şi clipa atât de plăcută a duşului: două servitoare vărsară pe corpul 
gol al reginei apă caldă şi frumos mirositoare. Apoi, ea se întinse pe 
lespezile călduţe din sala de baie; din acel moment începea un masaj 
îndelungat cu o pomadă având la bază tămâie, virnanţ, ulei şi zeamă de 
lămâie care îndepărtau încordările şi cârceii înainte de culcare. 


Nefertari se gândea la lucrurile care nu mergeau bine din cauza ei, la 
greşelile pe care le făcuse, la izbucnirile inutile de furie; calea cea dreaptă 
însemna să faci ceva pentru cel care face şi el, căci actele de dreptate 
îmbogăţeau regula lui Maat şi fereau ţara de haos. 

Dar, la un moment dat, mâna care îi făcea masaj reginei căpătă alt ritm şi 
deveni mai mângâietoare. 

— Ramses... 

— Îmi dai voie s-o înlocuiesc pe servitoarea ta? 

— Ar trebui să mă mai gândesc. 

Se întoarse încet spre el şi-i întâlni privirea de îndrăgostit. 

— Nu aveai cumva o şedinţă interminabilă cu Ameni şi cu administratorii 
hambarelor de grâu? 

— Seara asta şi toată noaptea sunt doar ale noastre. 

Ea dădu la o parte pânza care acoperea şoldurile lui Ramses. 

— Care este taina ta, Nefertari? Câteodată, mă surprind gândind că 
frumuseţea ta nu face parte din lumea asta. 

— Dar dragostea noastră face parte? 

Se îmbrăţişară pe lespezile călduţe, parfumul corpurilor se amestecă, 
buzele se contopiră, apoi dorinţa îi purtă în depărtări pe talazurile sale. 

Ramses o înveli pe Nefertari cu un şal imens; desfăşurat, el înfăţişa 
aripile zeiţei Isis, aflate mereu în mişcare pentru a crea un suflu de viaţă. 

— Ce minunăţie! 

— O nouă capodoperă a ţesătorilor din Sais, pentru ca tu să nu mai suferi 
niciodată de frig. 

Ea se cuibări la pieptul regelui. 

— Facă zeii să nu ne despărţim niciodată. 


Capitolul 14 


Primind lumina soarelui de afară prin cele trei ferestre mari, biroul lui 
Ramses era tot atât de sobru cum era cel al tatălui său, Seti: pereţi albi, fără 
niciun ornament, o masă mare, un fotoliu cu un spătar înalt pe care şedea 
monarhul, scaune împletite din răchită pentru cei care veneau în vizită, un 
dulap cu papirusuri care conţineau scrieri magice destinate protecţiei 
persoanei regelui, o hartă a Orientului Apropiat şi o statuie a faraonului 
defunct a cărui privire nemuritoare veghea asupra fiului său. 

Lângă uneltele de scris ale regelui, se aflau două crengi de acacia legate 
foarte strâns la capăt cu o sforicică de in: era bagheta de căutător de izvoare 
a lui Seti, unealtă pe care Ramses o folosise în câteva rânduri. 

— Când va avea loc procesul? îl întrebă suveranul pe Ameni. 

— Cam în cincisprezece zile. 

Scribul cu tenul palid căra după el, ca de obicei, o mare cantitate de 
papirusuri şi de tăblițe cu diferite înscrisuri. Deşi avea o constituţie fragilă, 
el ţinea să-i aducă el însuşi regelui documentele confidenţiale. 

— L-ai prevenit pe Moise? 

— Bineînţeles. 

— Şi ce reacţie a avut? 

— Părea senin. 

— l-ai spus că noi deţinem dovada nevinovăţiei sale? 

— l-am dat de înţeles că situaţia sa nu era disperată. 

— De ce atâtea ocolişuri”? 

— Pentru că nici tu, nici eu nu cunoaştem rezultatul judecății. 

— Legitima apărare nu poate fi condamnată! 

— Moise a ucis un om care era, şi mai rău, soţul surorii tale, Dolenta. 

— Am să intervin ca să spun ce cred eu despre nenorocitul acela. 

— Nu, Maiestate, tu nu poţi interveni în niciun fel. Din moment ce 
asigură prezenţa lui Maat pe pământ şi limpezimea justiţiei, faraonul nu 
trebuie să aibă niciun amestec într-o procedură judiciară. 

— Crezi că nu ştiu şi eu asta? 


— Aş mai putea să fiu eu prietenul tău, dacă nu te-aş ajuta să lupti 
împotriva ta însăţi? 

— Misiunea ta este grea, Ameni! 

— Sunt încăpățânat şi nu renunţ uşor. 

— Moise nu s-a întors de bunăvoie în Egipt? 

— Asta nu face ca el să devină mai puţin vinovat. 

— Ai acţiona cumva împotriva lui? 

— Moise este şi prietenul meu; eu voi fi acela care va prezenta proba în 
favoarea lui. Dar îi va convinge acest document pe primul-ministru şi pe 
judecători? 

— Moise era foarte apreciat la curte; vor înţelege cu toţii care au fost 
împrejurările în care a fost ucis Sary. 

— Să sperăm, Maiestate. 


Deşi petrecuse o noapte tare plăcută în tovărăşia a două sirience foarte 
darnice, Serramanna era foarte prost dispus. Aşa încât, chiar înainte de 
micul dejun, pe care egiptenii îl mai numeau şi „clătitul gurii”, le dădu afară 
pe cele două femei. 

În pofida eforturilor sale, tânăra blondă ucisă tot nu fusese identificată. 

La început, sardul crezuse că, având portretul victimei, anchetatorii săi 
vor găsi rapid calea cea bună. Dar nici la Pi-Ramses, nici la Memphis, nici 
la Theba, blonda nu fusese recunoscută de nimeni. O singură concluzie se 
putea trage de aici: fata fusese ascunsă cu cea mai mare severitate. 

Un martor putea şti multe: Dolenta, sora lui Ramses. Dar, vai! 
Serramanna n-o putea interoga aşa cum dorea. Cerându-şi cu smerenie 
iertare şi jurând credinţă perechii regale, ipocrita Dolenta îşi recâştigase, cel 
puţin în parte, încrederea celor din jur. 

Scârbit, sardul citea rapoartele pe care trimişii săi le întocmiseră la 
întoarcerea din provincie. Elephantine, El-Kab, Edfu, oraşele din Deltă... 
Nimic. Un amănunt îi atrase atenţia când verifică lista oamenilor trimişi în 
misiune: un cretan nu predase informarea despre cercetările pe care le 
făcuse. Totuşi, fostul pirat era sever cu banii şi erau binecunoscute 
pedepsele pe care le dădea în cazurile de indisciplină. 

Uitând să se mai bărbierească, îmbrăcat în grabă, Serramanna se duse la 
Ameni. Cei douăzeci de funcţionari de elită care formau echipa sa 
administrativă nu-şi începuseră programul de lucru, dar secretarul particular 


şi purtătorul de sandale al lui Ramses îşi aranja deja papirusurile, după ce 
mâncase o cremă de orz, smochine şi peşte uscat. În pofida cantităţii mari 
de alimente pe care le înghiţea, Ameni nu se îngrăşa deloc. 

— Este vreo problemă, Serramanna? 

— Am un raport lipsă. 

— Şi faptul acesta te îngrijorează atât de mult? 

— Fiind vorba despre cretan, da. Ăsta este un maniac al exactităţii. 

— Unde l-ai trimis? 

— În Egiptul Mijlociu, în provincia el-Bersheh. Mai exact, nu departe de 
oraşul părăsit al lui Akhenaton. 

— Un loc foarte izolat. 

— Luându-mă după tine, am devenit teribil de conştiincios. 

Ameni zâmbi. Cei doi bărbaţi nu fuseseră dintotdeauna prieteni, dar, după 
ce se împăcaseră, se preţuiau foarte mult unul pe celălalt. 

— Poate că nu este decât o simplă întârziere. 

— Cretanul trebuia să se întoarcă încă de acum mai bine de o săptămână. 

— Să-ţi spun sincer, cred că întâmplarea asta nu are prea mare 
importanţă. 

— Instinctul meu îmi spune că, dimpotrivă, situaţia este gravă. 

— De ce-mi spui mie asta? Tu ai puterea necesară ca să lămureşti un 
asemenea mister. 

— Pentru că nu se leagă nimic, Ameni, absolut nimic. 

— Adică. Ce vrei să spui? 

— Magul care a dispărut, cadavrul de negăsit al lui Şenar, fata asta 
blondă despre care nu reuşim să aflăm cine este... Sunt îngrijorat. 

— Ramses domneşte şi ţine situaţia sub control. 

— Nu suntem în vreme de pace, după câte ştiu, şi hitiţii nu au renunţat la 
gândul lor de a distruge Egiptul! 

— Crezi că reţeaua de spionaj hitită nu a fost distrusă complet. 

— Liniştea de dinaintea furtunii... iată ce simt. Şi instinctul meu m-a 
înşelat foarte rar. 

— Ce propui? 

— Plec în oraşul ăsta părăsit, vreau să aflu ce s-a întâmplat cu cretanul. 
Până mă întorc eu, ai grijă şi veghează asupra Faraonului. 

Dolenta, sora cea mare a lui Ramses, era cuprinsă de îndoieli. Femeia 
brună şi înaltă îşi trăia din nou viaţa aristocratică, în trândăvie şi opulenţă, 
mergând dintr-un banchet în altul, dintr-o petrecere în alta, în diferite 
cercuri înalte ale societăţii egiptene. Sporovăia vrute şi nevrute cu 
elegantele fără pic de minte, în timp ce bătrâni pisălogi sau tineri 
seducători, în discuţii la fel de goale ca şi gândirea lor, îi făceau o curte 
asiduă. 

De când aderase la cultul lui Aton, zeul unic, Dolenta făcuse o fixaţie: să 
contribuie la răspândirea adevărului, să-l facă să strălucească, în sfârşit, pe 
pământ egiptean, alungând falşii zei şi pe cei care mai credeau în ei. Dar 
Dolenta nu dădea decât peste persoane orbite şi fericite de condiţia lor. 

Lipsită de prezenţa şi de sfaturile lui Ofir, ea semăna cu o naufragiată în 
toiul unei furtuni. Cu fiecare săptămână care trecea, curajul ei scădea tot 
mai mult. Cum să-ţi păstrezi o credinţă pe care nimeni şi nimic nu o 
alimenta? Dolenta era disperată din cauza unui viitor care i se părea mort. 

Camerista sa, o brunetă cu ochi jucăuşi, schimbă aşternuturile de pe pat şi 
mătură prin cameră. 

— Vă doare ceva, prinţesă? 

— Cine ar putea invidia soarta mea? 

— Rochii frumoase, plimbări prin grădini de vis, întâlniri cu bărbaţi 
minunaţi... Eu parcă v-aş invidia un pic. 

— Eşti, cumva, nefericită? 

— Oh, nu! Am un soţ cumsecade, doi copii sănătoşi, şi câştigăm destul 
ca să trăim bine. În curând, soţul meu va termina de construit o casă nouă. 

Dolenta îndrăzni să-i pună o întrebare care o obseda. 

— Şi Dumnezeu... Te gândeşti la El câteodată? 

— Dumnezeu este peste tot, prinţesă: este suficient să-i venerăm pe zei şi 
să privim natura. 

Dolenta nu insistă. Ofir avea dreptate: noua religie trebuia impusă cu 
forţa fără a se mai aştepta convertirea poporului. Supunându-se dogmei, el 
va renunţa la greşelile din trecut. 

— Prinţesă... Ştiţi ce se zvoneşte? 

Ochii vioi ai cameristei exprimau o dorinţă nestăvilită de a trăncăni. 
Poate că Dolenta ar fi putut culege vreo informaţie interesantă. 

— Oamenii şuşotesc că aveţi de gând să vă recăsătoriţi şi că mulţi 
pretendenți şi-ar dori onoarea aceasta. 

— Ei, multe se spun. 


— Păcat... Aţi purtat doliu atât de mult timp. După părerea mea, nu este 
un lucru bun ca o femeie de valoarea voastră să sufere astfel de singurătate. 

— Nu mă deranjează viaţa aceasta. 

— Câteodată, păreţi aşa de tristă... Luaţi aminte, este normal să fie aşa. 
Trebuie să vă gândiţi, mai degrabă, la soţul vostru. Nefericitul, să moară 
asasinat! Cum îi vor mai judeca sufletul Osiris şi tribunalul său? Cu tot 
respectul, prinţesă, se vorbeşte că soţul vostru nu s-a purtat întotdeauna 
cinstit. 

— Este tristul adevăr. 

— De ce, atunci, să vă închideţi viaţa în asemenea amintiri urâte? 

— Nu mă ispiteşte deloc o nouă căsătorie. 

— Vremurile fericire o să întoarcă, prinţesă! Mai ales dacă asasinul 
soţului vostru va fi condamnat. 

— Ce ştii tu despre asta? 

— Moise va fi judecat. 

— Moise... Dar el este fugar! 

— Încă este secret, dar soţul meu este prieten cu şeful paznicilor de la 
închisoarea cea mare: evreul a fost arestat. Va fi cu siguranţă condamnat la 
moarte. 

— Poate fi vizitat? 

— Nu, este la secret, din cauza gravităţii acuzațiilor care i se aduc. Cu 
siguranţă, o să fiţi chemată la proces şi o să aveţi ocazia să vă răzbunaţi. 

Moise s-a întors! Moise, el care credea în zeul unic! Nu era aici vorba 
despre un semn care îi era destinat Dolentei. 


Capitolul 15 


Procesul lui Moise începu în marea sală de judecată, fiind condus de 
primul-ministru, slujitor al Maat. Îmbrăcat într-o robă grea şi ţeapănă, purta 
ca singură podoabă o inimă, simbol al conştiinţei fiinţei umane care, 
dincolo de pragul morţii, va fi judecată pe balanţa vieţii de dincolo de 
mormânt. 

Înainte de începerea şedinţei, primul-ministru se întâlnise cu Ramses în 
templul lui Ptah pentru a reînnoi în faţa lui jurământul depus cu ocazia 
învestiturii: o va respecta pe zeiţa justiţiei şi nu va ţine parte nimănui. 
Ferindu-se să-i dea vreun sfat, regele se mulţumise doar să ia act de 
angajamentul său. 

Marea sală era plină. 

Niciun membru al curţii nu voia să piardă un asemenea eveniment. 

Cu toţii remarcaseră prezenţa câtorva şefi de trib evrei. Opiniile erau 
împărţite: unii rămâneau convinşi de vinovăția lui Moise, alţii se aşteptau la 
dezvăluiri care să îndreptăţească întoarcerea criminalului. Cunoşteau cu 
toţii personalitatea puternică a lui Moise şi nimănui nu-i venea să creadă că 
el se întorsese din naivitate. 

Primul-ministru deschise şedinţa cu un omagiu către Maat, Regula care 
avea să supravieţuiască speciei umane. El puse să fie aşezate pe pardoseală 
patruzeci şi două de fâşii de piele tăbăcită, amintind de faptul că judecata va 
fi valabilă în toate cele patruzeci şi două de provincii ale Egiptului. 

Doi soldaţi îl aduseră pe Moise. Toate privirile se îndreptară către evreu. 
Cu chipul brăzdat de cute adânci, cu o barbă lungă şi cu o statură 
impresionantă, fostul demnitar al lui Ramses era de un calm surprinzător. 
Soldaţii îi arătară locul în faţa primului-ministru. 

De o parte şi de alta a ministrului de Justiţie, se afla juriul de paisprezece 
membri cuprinzând un topograf, o preoteasă a zeiţei Sekhmet, un medic, un 
dulgher, o mamă dintr-o familie, un ţăran, un scrib de la Trezorerie, o 
doamnă de la curte, un maistru, un ţesător, generalul comandant al armatei 
lui Ra, un cioplitor în piatră, un scrib de la administraţia hambarelor şi un 
marinar. 


— Numele vostru este Moise? 

— Acesta este. 

— Recuzaţi pe vreunul dintre membrii acestui juriu? Priviţi-i pe fiecare 
dintre ei şi aveţi un timp de gândire. 

— Am încredere în justiţia acestei ţări. 

— "Ţara aceasta nu este şi a voastră? 

— M-am născut aici, dar sunt evreu. 

— Sunteţi egiptean şi veţi fi judecat ca atare. 

— Procedura şi verdictul ar fi fost altele dacă aş fi fost străin de această 
ţară? 

— Cu siguranţă, nu. 

— Cât de important este acest lucru în cazul meu? 

— Curtea va aprecia. Vă este ruşine să fiţi considerat egiptean? 

— Să aprecieze curtea, aşa cum aţi spus adineauri. 

— Sunteţi acuzat că aţi ucis un contramaistru pe nume Sary, după care aţi 
fugit din ţară. Recunoaşteţi aceste fapte? 

— Le recunosc, dar ele necesită unele explicaţii. 

— Acesta este şi obiectul procesului de azi. Apreciaţi că modul de 
prezentare a acuzaţiei nu este cel adevărat? 

— Nu. 

— Înţelegeţi, aşadar, că, în conformitate cu legea, trebuie să cer să fiţi 
condamnat la moarte. 

Un murmur se făcu auzit printre cei prezenţi în sală; Moise rămase 
impasibil, ca şi cum aceste cuvinte îngrozitoare nu s-ar fi referit la el. 

— Dată fiind gravitatea faptelor, preciză primul-ministru, eu nu fixez 
nicio limită de timp pentru desfăşurarea acestui proces. Acuzatul va avea tot 
timpul necesar pentru a se apăra şi a explica motivele gestului său criminal. 
Cer ca în sală să fie o tăcere totală şi voi întrerupe dezbaterile la cel mai mic 
semn de dezordine; cei vinovaţi vor fi pedepsiţi cu o amendă consistentă. 

Magistratul i se adresă lui Moise. 

— În perioada acestei drame, ce poziţie aveaţi în societate? 

— Demnitar la curtea Egiptului şi maistru principal al şantierului din Pi- 
Ramses. Am condus în special echipele de cărămidari evrei. 

— După cum se menţionează în dosar, o activitate care i-a mulţumit pe 
toţi. Fraţi un prieten al faraonului, nu-i aşa? 

— Exact. 


— Studii la universitatea din Memphis, primul post oficial la haremul din 
Mer-Our, contramaistru la Karnak, maistru principal la Pi-Ramses... O 
carieră strălucită care era abia la început. Victima, Sary, a urmat un drum 
invers. El, care era preceptorul lui Ramses, spera să devină directorul 
universităţii din Memphis, dar fusese nevoit să ocupe un post de importanţă 
secundară. Ştiaţi ceva despre motivele acestor eşecuri? 

— Aveam în privinţa aceasta o părere personală. 

— Am putea s-o cunoaştem? 

— Sary era un om mârşav, ambițios şi lacom. Prin mâna mea, soarta l-a 
pedepsit. 

Ameni ceru permisiunea să vorbească. 

— Pot aduce unele precizări: Sary a uneltit împotriva lui Ramses. Pentru 
că era soţul Dolentei, regele s-a comportat cu clemenţă. 

Mulţi dintre curteni se arătară surprinşi. 

— Prinţesa Dolenta să fie chemată în faţa acestui tribunal, porunci 
primul-ministru. 

Femeia înaltă şi brună înaintă, şovăind. 

— Sunteţi de acord cu afirmaţiile lui Moise şi ale lui Ameni? 

Dolenta îşi aplecă fruntea. 

— Sunt moderate, mult prea moderate... Soţul meu devenise un adevărat 
monstru. Când şi-a dat seama că întreaga sa carieră era compromisă, a 
început să-i urască din ce în ce mai tare pe cei care se aflau în subordinea 
lui, ajungând să se comporte cu ei cu o cruzime insuportabilă. În timpul 
acestor ultime luni ale vieţii sale, persecuta echipa de cărămidari evrei pe 
care o avea la dispoziţie. Dacă nu l-ar fi ucis Moise, ar fi făcut-o, fără 
îndoială, altul. 

Primul-ministru era nedumerit. 

— Aprecierile pe care le-aţi făcut nu sunt cam exagerate? 

— Vă jur că nu! Din cauza soţului meu, viaţa mea era un chin. 

— V-a bucurat dispariţia lui? 

Dolenta îşi aplecă şi mai mult fruntea. 

— Eu... parcă simţeam o uşurare şi mi-era ruşine de mine însămi... Dar 
cum să regreţi un asemenea tiran? 

— Mai aveţi de adăugat şi altceva, prinţesă? 

— Nu... chiar nimic. 

Dolenta se întoarse să-şi reia locul printre curteni. 


— Doreşte cineva să apere memoria lui Sary şi să combată versiunea 
soţiei sale? 

Nu se auzi nicio voce. Scribul care avea sarcina de a înregistra depoziţiile 
scria rapid şi cu îndemânare. 

— Care este versiunea voastră privind această dramă? îl întrebă primul- 
ministru pe Moise. 

— A fost un fel de accident. Cu toate că relaţiile mele cu Sary erau 
încordate, eu nu aveam intenţia să-l omor. 

— Din ce cauză apăruse această încordare a relaţiilor cu el? 

— Pentru că eu descoperisem că Sary era un şantajist şi-i persecuta pe 
cărămidarii evrei. Vrând să-l apăr pe unul dintre ei, l-am ucis pe Sary, fără 
să vreau, pentru a-mi salva propria mea viaţă. 

— Susţineţi, deci, că aţi acţionat într-o situaţie de legitimă apărare. 

— Acesta este adevărul. 

— De ce aţi fugit după aceea? 

— M-am speriat şi n-am mai ştiut ce să fac. 

— Asta-i ciudat pentru un om nevinovat. 

— Uciderea unui om provoacă un şoc puternic. Pe moment, îţi pierzi 
capul şi acţionezi ca şi cum ai fi ameţit. După aceea, îţi dai seama că ai 
comis o faptă îngrozitoare şi nu ai decât o singură dorinţă: să fugi de tine 
însuţi, să dispari, să uiţi şi să fii uitat. De aceea eu m-am ascuns în deşert. 

— După trecerea emoţiei, ar fi trebuit să vă întoarceţi în Egipt şi să vă 
prezentaţi în faţa unui tribunal. 

— M-am căsătorit şi am avut un copil. Egiptul mi se părea departe, foarte 
departe. 

— Acum, de ce v-aţi întors? 

— Am o misiune de îndeplinit. 

— Care? 

— Astăzi, încă mai este un secret, fără legătură cu acest proces; mâine va 
afla toată lumea. 

Răspunsurile lui Moise îl enervară pe primul-ministru. 

— Versiunea faptelor aşa cum o prezentaţi nu este deloc convingătoare, 
felul în care vă comportaţi nu vă este favorabil, iar explicaţiile oferite 
tribunalului sunt destul de încâlcite. Cred că l-aţi ucis pe Sary cu 
premeditare pentru că el se comporta abuziv cu evreii. Motivele pe care le 
invocaţi pot fi luate în considerare dar este vorba, totuşi, despre o crimă. 
Chiar după ce v-aţi întors la Pi-Ramses, aţi continuat să vă ascundeţi! Prin 


aceasta nu vă recunoaşteţi vinovăția? Un om care are conştiinţa curată nu 
procedează astfel. 

Ameni aprecie că sosise momentul potrivit să dea lovitura decisivă. 

— Eu am dovada că Moise este nevinovat. 

Tonul vocii magistratului se înăspri. 

— Dacă nu aduceţi elemente cu adevărat serioase, vă inculp pentru ultraj 
faţă de justiţie. 

— Cărămidarul evreu căruia Moise i-a luat apărarea se numea Abner; 
Sary îl şantaja. Abner i s-a plâns lui Moise, Sary a vrut să se răzbune pe 
Abner şi l-a luat la bătaie. Moise a sosit la timp ca să-l împiedice pe Sary 
să-şi maltrateze victima. Dar încăierarea a luat o întorsătură neaşteptată şi 
Moise l-a ucis pe Sary fără nicio premeditare şi în legitimă apărare. Abner a 
fost martor al dramei şi mărturia sa a fost luată conform tuturor regulilor. 
Documentul vă stă la dispoziţie. 

Ameni înmână papirusul primului-ministru. 

Acesta constată că, într-adevăr, documentul purta sigiliul unui judecător. 
El îl rupse, verifică data şi citi textul. 

Moise nu îndrăzni să-şi manifeste bucuria, dar schimbă o privire 
complice cu Ameni. 

— Acest document este autentic şi poate fi acceptat de tribunal. 

Procesul era încheiat şi Moise absolvit de acuzaţii. Juriul urma să se 
pronunţe pentru o achitare. 

— Înainte de a trece la deliberare, continuă înaltul magistrat, aş vrea ca, 
în orice caz, să facem o ultimă verificare. Ameni înălţă din sprâncene. 

— Acest Abner trebuie să se prezinte în faţa noastră, ceru primul- 
ministru, şi să confirme prin viu grai depoziţia. 

Ameni avu de îndurat mânia lui Ramses. 

— O dovadă de netăgăduit, un document autentificat şi Moise a rămas tot 
în închisoare! 

— Primul-ministru este un om foarte conştiincios, aprecie prudent 
secretarul particular al monarhului. 

— Dar ce-i trebuie mai mult de atât? 

— Îţi repet: să-l vadă pe acest Abner. 

În faţa evidenţei faptelor, Ramses renunţă: cerinţele înaltului magistrat 
trebuia să fie satisfăcute. 

— A fost chemat? 

— Da, dar aici este buba. 

— De ce? 

— Abner este de negăsit. Şefii de triburi susţin că el a dispărut de mai 
multe luni. Nimeni nu ştie ce s-ar fi putut întâmpla cu el. 

— Minciuni! Vor să-l înfunde pe Moise. 

— Posibil, dar ce să facem? 

— Serramanna să se ocupe personal de anchetă. 

— Va trebui să avem puţină răbdare... Serramanna cercetează o pistă, în 
Egiptul de Mijloc, pe lângă oraşul abandonat de eretic. Are o obsesie: să 
afle cine era fata blondă asasinată. Şi, ca să fiu cinstit, el este convins că 
reţeaua de spionaj hitită nu a fost distrusă. 

Regele se înfurie din nou. 

— Tu ce părere ai, Ameni? 

— Şenar a murit, complicii lui au fugit sau nu mai pot face niciun rău. 
Dar Serramanna se bazează pe instinctul său. 

— Poate că are şi el dreptate, Ameni; instinctul este o inteligenţă directă, 
dincolo de rațiune care ne face să rătăcim sau ne linişteşte. Tatăl meu a 
transformat instinctul în intuiţie şi l-a folosit într-un mod genial. 

— Seti nu era un pirat! 

— Serramanna vine din zona tenebrelor şi cunoaşte foarte bine 
vicleşugurile de acolo. Ar fi o greşeală să nu-l ascultăm, ia legătura cu el cât 


poti de repede şi ordonă-i să se întoarcă la Pi-Ramses. 

— O să trimit nişte curieri să-l caute. 

— Şi transmite-i primului-ministru cererea mea: doresc să-l văd pe 
Moise. 

— Dar... el se află în închisoare! 

— Procesul a avut loc, faptele sunt cunoscute: această întrevedere nu ar 
putea influenţa mersul justiţiei. 


Un vânt puternic mătura câmpia pe care fusese construit în mare grabă 
Oraşul Soarelui, ale cărui ruine nu erau plăcute vederii. Pe când Serramanna 
trecea pe o stradă, o bucată de zid se prăbuşi. Deşi înfruntase în viaţă multe 
primejdii, sardul nu se simţea în largul lui. Nişte umbre sinistre cutreierau 
aceste palate şi case părăsite. Înainte de a-i interoga pe săteni, voia să ia 
contact cu realităţile locurilor, să întâlnească fantome, să-şi facă o idee 
despre drama care avusese loc sub soarele lui Aton. 

La apropierea serii, Serramanna se îndreptă către satul din apropiere 
pentru a mânca şi a dormi câteva ore înainte de a-şi începe cercetările. Satul 
părea pustiu: niciun catâr, nicio gâscă, niciun câine. Uşile şi obloanele 
caselor erau larg deschise. Pentru orice eventualitate, sardul îşi scoase din 
teacă sabia scurtă. Prudenţa l-ar fi împiedicat să se aventureze singur într-un 
loc în care putea întâlni vreun pericol, dar el se baza pe experienţa şi pe 
forţa sa. 

Pe pardoseala de pământ bătătorit dintr-o casă dărăpănată, o bătrână era 
aşezată pe jos, cu capul rezemat pe genunchi, într-o poziţie ca de doliu. 

— Dacă vrei, omoară-mă, spuse ea cu o voce spartă. Pe-aici nu mai este 
nimic de furat. 

— Linişteşte-te, femeie, fac parte din poliţia lui Ramses. 

— Pleacă, străine; satul ăsta este mort, soţul meu este mort şi nici eu nu 
mai am mult. 

— Cine era soţul tău? 

— Un om bun pe care lumea îl acuza că era vrăjitor, el care, toată viaţa 
sa, i-a ajutat pe alţii... În semn de recunoştinţă, ticălosul ăla de mag l-a 
ucis! 

Serramanna se aşeză şi el alături de văduva care avea veşmintele murdare 
şi părul plin de praf. 

— Cum arată magul ăsta? 


— La ce bun? 

— Eu îl caut pe răufăcătorul acesta. 

Văduva îl privi mirată pe sard. 

— Îţi baţi joc de mine? 

— Am eu aerul că-mi arde de glumă? 

— Prea târziu, bărbatul meu a murit. 

— Eu n-o să-l învii, numai zeii ar putea să facă aşa ceva; dar aş vrea să 
pun mâna pe magul ăsta. 

— Un bărbat înalt, slab, cu o faţă ca de pasăre de pradă şi cu o privire 
îngheţată. 

— Cum îl cheamă? 

— Ofir. 

— Egiptean? 

— Libian. 

— De unde ştii toate amănuntele astea? 

— Timp de mai multe luni a venit la noi ca să stea de vorbă cu fiica 
noastră adoptivă, Lita. Sărmana copilă... Ea avea nişte viziuni şi credea că 
face parte din familia regelui eretic. Soţul meu şi cu mine am încercat să o 
aducem cu picioarele pe pământ, dar ea prefera să-l creadă pe magul acela. 
Într-o noapte, a dispărut şi n-am mai văzut-o niciodată de atunci. 

Serramanna îi arătă văduvei portretul tinerei femei blonde care fusese 
asasinată de Ofir. 

— Ea este? 

— Da, este fata mea, Lita... A fost... 

Sardului nu-i plăcea niciodată să ascundă adevărul; el dădu afirmativ din 
cap. 

— Când l-ai văzut ultima oară pe Ofir? 

— Acum câteva zile, când a venit să-l vadă pe soţul meu care era bolnav. 
El, Ofir ăsta i-a dat să bea licoarea aceea şi după aceea a murit! 

— Se ascunde prin ruine? 

— Prin mormintele din peretele de piatră, acolo unde bântuie demonii... 
Taie-i gâtul, poliţistule, calcă-i hoitul în picioare şi dă-i foc! 

— Tu, văduvă, ar trebui să pleci din locurile acestea; nu se poate trăi 
alături de fantomele astea. 

Serramanna ieşi din cocioabă şi sări în şaua calului, pornind într-un galop 
nebunesc în direcţia grotelor funebre. Ziua era pe sfârşite. 


Lăsându-şi calul la poalele stâncilor, sardul urcă în fugă povâmişul, cu 
sabia pregătită în mână; nu se mai putea folosi de elementul surpriză, dar 
prefera să acţioneze imediat. Şeful gărzii lui Ramses alese mormintele care 
aveau intrarea cea mai largă şi intră peste tot. 

Peste tot era pustiu. Singurii locuitori ai acestor cavouri erau personajele 
gravate pe pereţi, ultimii supraviețuitori ai unei epoci de mult apuse. 

Meritamon, fiica lui Ramses şi a lui Nefertari, cânta la harpă pentru 
perechea regală, cu o măiestrie care-l încântă pe suveran. Aşezaţi pe scaune 
pliante, alături de un bazin pe apa căruia pluteau flori albastre de lotus, 
faraonul şi marea soţie regală, mână în mână, se bucurau de câteva clipe de 
fericire. Nu numai că fetiţa de opt ani era deja o virtuoasă a harpei, ea dădea 
dovadă de o sensibilitate surprinzătoare. Voinicul, leul cel mare, şi Străjerul, 
câinele galben auriu culcat între labele din faţă ale fiarei, păreau şi ei 
fermecaţi de melodia pe care o interpreta Meritamon. 

Ultimele note se stinseră pe nesimţite, lăsând parcă în urma lor un ecou 
din ce în ce mai slab. 

Regele îşi sărută fiica. 

— Ţi-a plăcut? 

— Eşti o muziciană foarte bună, dar o să trebuiască să studiezi şi mai 
mult. 

— Mama mi-a promis că voi fi primită în templul lui Hathor şi cei de 
acolo mă vor învăţa lucruri minunate. 

— Dacă asta-i dorinţa ta, va fi îndeplinită. 

Frumuseţea fetiţei era la fel de răpitoare ca aceea a lui Nefertari; în 
privirea ei era aceeaşi lumină. 

— Dacă aş deveni una dintre muzicienele templului, ai veni să mă vezi? 

— Crezi că m-aş putea lipsi de melodiile tale? 

Kha se apropie de ei, cu un aer cam necăjit. 

— Pari cam nedumerit, observă regina. 

— Mi s-a furat ceva. 

— Eşti sigur? 

— Îmi pun lucrurile în ordine în fiecare seară. Mi s-a furat una dintre 
vechile mele pensule, cu care îmi plăcea întotdeauna să scriu. 

— Nu l-ai rătăcit tu pe undeva? 

— Nu, am căutat peste tot. 


Ramses îl cuprinse de după umeri pe fiul său. 

— Faci o afirmaţie foarte gravă. 

— Ştiu că nu trebuie să vorbeşti fără să te gândeşti mai întâi; de aceea, 
am reflectat îndelung înainte de a mă plânge. 

— Pe cine bănuieşti? 

— Pentru moment, pe nimeni; dar am să mai cercetez. Îmi plăcea tare 
mult pensula aceea. 

— Dar mai ai şi altele. 

— Aşa este, dar aceea era... aceea. 

Leul ridică brusc capul, urechile câinelui se ridicară şi ele. Venea cineva. 

Apăru Dolenta, bine dispusă. Purta o perucă cu două şuviţe lungi şi o 
rochie verde care se potrivea cu tenul său mat. 

— Maiestatea sa voia să mă vadă? 

— La procesul lui Moise, începu Ramses, ai avut o comportare demnă de 
laudă. 

— Nu am făcut decât să spun adevărul. 

— Era nevoie de curaj ca să-l descrii pe soţul tău cu atâta sinceritate. 

— În faţa lui Maat şi a primului-ministru nu se poate minţi. 

— Declaraţiile tale l-au ajutat mult pe Moise. 

— N-am dorit altceva decât să-mi fac datoria. 

Paharnicul palatului aduse un vin proaspăt şi discuţia continuă pe tema 
muncii pe care trebuia s-o depună cei doi copii pentru a atinge 
înţelepciunea. 

Când părăsi grădina, Dolenta era convinsă că se bucura din nou de 
încrederea regelui. Amabilitatea aparentă, care ascundea neîncrederea, 
fusese înlocuită acum de simpatie. 

Dolenta îi trimise acasă pe purtătorii lecticii; preferă să se plimbe puţin şi 
să se întoarcă acasă pe jos. 

În hainele sărăcăcioase ale sacagiului care veni înspre ea, cine l-ar fi 
putut recunoaşte pe Şenar, mai slab, mustăcios şi cu o barbă deasă? 

— Eşti mulţumită draga mea soră? 

— Strategia ta a fost excelentă. 

— Prietenia îl orbeşte pe fratele meu; venind în ajutorul lui Moise, ai 
devenit aliata lui Ramses. 

— Din moment ce mă crede sinceră, Ramses este vulnerabil; ce ar trebui 
să fac acum? 


— Deschide urechile bine; cea mai mică informaţie poate fi prețioasă. O 
să iau legătura cu tine în acelaşi fel. 

Ramses şi Ameni ascultaseră cu atenţie povestirea amănunţită a lui 
Serramanna. În contrast cu încordarea care domnea în încăpere, o lumină 
blândă ilumina biroul faraonului. Când lua sfârşit perioada caldă a anului, 
Egiptul era bogat în culori aurii şi pastelate. 

— Ofir, un mag libian, repetă Ameni, şi Lita, o sărmană nebună pe care 
el a manipulat-o... Oare, într-adevăr, ar trebui să fim îngrijoraţi? Acest 
sinistru personaj este fugar, nu primeşte niciun sprijin în ţară şi, fără 
îndoială, a trecut deja graniţa. 

— Minimalizezi gravitatea situaţiei, aprecie Ramses; scapi din vedere 
locul în care se ascundea: Oraşul Soarelui, capitala lui Akhenaton? 

— Este un oraş părăsit de atâta vreme... 

— Dar ideile bolnave ale celui care l-a întemeiat continuă să tulbure 
anumite spirite! Ofir ăsta a visat să se folosească de ele pentru a-şi forma o 
reţea de simpatizanți. 

— O reţea... S-ar putea ca Ofir să fie spion hitit? 

— Sunt convins de asta. 

— Dar hitiţii îşi bat joc de-a dreptul de Aton şi de zeul unic! 

— Nu şi evreii, interveni Serramanna. 

Ameni se temea că va trebui să audă şi o asemenea precizare. Dar sardul 
nu făcuse niciun progres în domeniul diplomaţiei aşa că-şi exprima 
gândurile tot în felul său, adică extrem de direct. 

— Noi ştim că Moise a fost contactat de un fals arhitect, le reaminti şeful 
gărzii lui Ramses, şi descrierea acestui impostor corespunde întocmai cu 
aceea a magului. Nu este un argument decisiv? 

— Linişteşte-te, îl îndemnă Ameni. 

— Spune mai departe, îi porunci Ramses. 

— Eu nu mă pricep deloc la chestiunile de religie, continuă sardul, dar 
ştiu că evreii vorbesc şi ei despre un zeu unic. Mai este nevoie să vă 
amintesc, Maiestate, că eu îl bănuiam pe Moise de trădare? 

— Moise este prietenul nostru! protestă Ameni. Chiar dacă s-a întâlnit cu 
Ofir, de ce ar complota el împotriva lui Ramses? Magul ăsta probabil că a 


contactat o mulţime de notabilităţi. 

— La ce bun să ne punem palma la ochi? îi întrebă sardul. 

Faraonul se ridică de pe scaun şi privi în depărtare, prin fereastra din 
mijloc a biroului său. Înverzite, câmpiile din Deltă erau o expresie grăitoare 
a bucuriei de a trăi. 

— Serramanna are dreptate, judecă Ramses. Hitiţii au pornit o ofensivă 
pe două planuri, atacându-ne în acelaşi timp din exterior şi din interior. Noi 
am câştigat bătălia de la Kadesh, am respins trupele lor departe de 
protectoratele noastre şi am distrus o reţea de spionaj. Dar aceste victorii nu 
sunt, oare, prea mărunte? Armata hitită nu a fost distrusă şi acest Ofir este 
mereu activ. Un om ca el, care n-a dat înapoi în faţa unor crime, nu va 
renunţa la a ne face rău. Dar Moise nu poate fi un complice al lui... Este un 
om cinstit, incapabil să acţioneze din umbră. În ceea ce-l priveşte, 
Serramanna se înşeală. 

— Aş vrea eu, Maiestate. 

— Am o altă misiune să-ţi încredinţez, Serramanna. 

— Îl voi aresta pe Ofir. 

— Mai întâi, găseşte-l pe cărămidarul evreu numit Abner. 

Nefertari ar fi dorit să-şi serbeze ziua de naştere în inima unui întins 
domeniu din Deltă, aproape de capitală, a cărui administrare îi fusese 
încredinţată lui Nedjem, ministrul Agriculturii. Demnitarul, un om cu un 
caracter foarte plăcut, mereu atras de spectacolul minunat al naturii, 
prezentă perechii regale un nou model de plug, mai bine adaptat solului gras 
şi fertil din Deltă. Cu mult entuziasm, manevră el însuşi unealta care brăzda 
pământul la adâncimea necesară, fără a-i dăuna. 

Angajaţii de la fermă nu-şi ascundeau bucuria; prezenţa printre ei a 
regelui şi a reginei era ca un adevărat dar venit din partea cerului, semn că 
anul care urma avea să le aducă o mie şi una de bucurii. Recolta se anunţa a 
fi bogată, livezile aveau rod îmbelşugat, iar turmele se înmulţeau văzând cu 
ochii. 

Nefertari simţi că Ramses rămânea oarecum indiferent la toate bucuriile 
acestei minunate zile. La sfârşitul unei mese îmbelşugate, ea profită de 
câteva clipe de răgaz. 

— Îngrijorarea îţi apasă sufletul... Din cauza lui Moise? 

— Într-adevăr, soarta lui mă nelinişteşte. 


— Abner a fost găsit? 

— Nu încă. Dacă el nu se prezintă în faţa tribunalului, primul-ministru nu 
va pronunţa achitarea lui Moise. 

— Serramanna n-o să te dezamăgească nici de data aceasta. Simt, însă, că 
te roade şi altceva. 

— Regula faraonilor îmi impune să apăr Egiptul de duşmanii din interior 
ca şi de cei din exterior şi eu am impresia că am greşit. 

— Din moment ce hitiţii sunt ţinuţi la distanţă, duşmanul care te 
îngrijorează se află pe pământul nostru. 

— Trebuie să pornim un război împotriva acestor fii ai tenebrelor care 
înaintează mascaţi, într-o lumină amăgitoare. 

— Ce cuvinte ciudate care, totuşi, nu mă surprind deloc. Ieri, în timpul 
ritualului de seară de la templul lui Sekhmet, ochii statuii de granit au avut 
o sclipire neliniştitoare. Ştim foarte bine că o asemenea privire prevesteşte o 
nenorocire. Am pronunţat imediat formulele de apărare, dar pacea care s-a 
instaurat în sanctuar se va extinde ea şi în exterior? 

— Fantomele de la Amarna se întorc şi apasă asupra conştiinţelor, 
Nefertari. 

— Akhenaton nu a stabilit el însuşi limitele experienţei sale în spaţiu şi în 
timp? 

— Sigur că da, dar el a pus în mişcare nişte forţe pe care nu le mai putea 
ţine sub control. Şi Ofir, un mag libian aflat în slujba hitiţilor, a trezit 
demonii care dormitau în oraşul părăsit. 

Nefertari păstră tăcerea mult timp, ţinând ochii închişi. Eliberându-se de 
legăturile sale cu efemerul, gândirea sa se proiectă spre lumea invizibilă, în 
căutarea unui adevăr ascuns în meandrele viitorului. Practicarea ritualurilor 
îi dezvoltase reginei o capacitate vizionară, un contact direct cu puterile 
care, în fiecare clipă, creau viaţa. Uneori, intuiţia ajungea să ridice vălul 
care le acoperea. 

Nu fără îngrijorare, Ramses aşteptă verdictul marii soţii regale. 

— Înfruntarea va fi îngrozitoare, spuse ea redeschizând ochii. Armatele 
pe care le-a pregătit Ofir nu vor fi mai puţin violente decât cele ale hitiţilor. 

— Întrucât tu confirmi temerile mele, trebuie să acţionăm cât mai repede. 
Să punem în acţiune energia principalelor temple ale regatului, să le apărăm 
cu o reţea protectoare ale cărei ochiuri să fie împletite de zei şi de zeițe. 
Ajutorul tău îmi este absolut necesar. 

Nefertari îl îmbrăţişă pe Ramses, cu un gest de o infinită duioşie. 


— Mai era nevoie să-mi ceri aşa ceva? 

— Noi vom pleca într-o lungă călătorie şi vom avea de înfruntat 
nenumărate pericole. 

— Dragostea ar mai avea vreun rost dacă n-ar fi consacrată Egiptului? El 
ne dăruieşte viaţa, noi i-o oferim pe a noastră. 

Ţărănci tinere, având pieptul dezgolit, fruntea împodobită de o cunună de 
stuf, şoldurile încinse cu ramuri verzi, interpretară un dans închinat 
rodniciei pământului şi-şi aruncară una alteia mingi mici de stofă pentru a 
îndepărta deochiul. Printr-un asemenea ritual, geniile răului, greoaie, 
neîndemânatice şi schiloade nu mai puteau pătrunde în culturile îngrijite de 
oameni. 

— De-am putea avea şi noi posibilitatea să acţionăm ca ele, suspină 
Nefertari. 

— Sufletul tău ascunde şi el o nelinişte. 

— Mă îngrijorează Kha. 

— A făcut vreo greşeală gravă? 

— Nu, mă gândesc la pensula care i s-a furat. Îţi mai aduci aminte de 
dispariţia şalului meu preferat? Nu am nicio îndoială că magul acela, Ofir, l- 
a folosit ca să facă un descântec care să-mi ruineze sănătatea şi să slăbească 
legătura dintre noi. Datorită intervenţiei lui Setau, am putut s-o nasc pe 
Meritamon, să rămân în viaţă, dar mă tem de un nou atac şi, de data aceasta, 
împotriva unui copil, împotriva fiului tău cel mare. 

— Suferă de ceva? 

— Doctorul Pariamakhu l-a consultat şi nu a observat nimic anormal. 

— Nu mă mulţumesc cu diagnosticul lui; cheamă-l pe Setau şi spune-i să 
creeze un zid magic în jurul lui Kha. De azi înainte, să ne anunţe chiar şi cel 
mai mic incident. Ai prevenit-o pe Iset? 

— Bineînţeles. 

— Trebuie să-l prindem pe hoţ sau pe hoaţă şi să aflăm dacă suntem 
trădaţi chiar din interiorul palatului. Serramanna o să interogheze tot 
personalul. 

— Mi-e frică, Ramses, mă tem pentru Kha. 

— Să încercăm să ne stăpânim această frică, s-ar putea ca ea să-i facă şi 
mai rău lui Kha. Acela care trage sforile din întuneric se va folosi de cea 
mai mică greşeală de-a noastră. 


Având la el tabla de lucru a scribului şi câteva pensule, Kha intră în 
laboratorul lui Setau şi al lui Lotus. Frumoasa nubiană făcea o cobră neagră 
să-şi scuipe veninul, iar soţul ei pregătea o poţiune cu care să lecuiască 
tulburările de digestie. 

— Tu eşti profesorul meu de magie? 

— Singurul tău profesor va fi magia însăşi. Îţi mai este frică de şerpi? 

— Oh, da! 

— Doar tâmpiţii nu se tem de reptile. Ele au apărut pe lume înaintea 
noastră şi cunosc anumite secrete de care avem nevoie noi. Ai observat că 
ele se strecoară printre lumi? 

— De când tata m-a făcut să întâlnesc acea cobră mare, ştiu că voi fi ferit 
de o asemenea moarte. 

— Trebuie, totuşi, să te fereşti, după câte s-ar părea. 

— Mi s-a furat o pensulă şi un vrăjitor vrea să se servească de ea 
împotriva mea; am aflat adevărul de la regină. 

Seriozitatea şi maturitatea băiatului îl uluiră pe Setau. 

— Aşa cum şerpii ne descântă, îi explică el, ei ne învaţă şi cum să luptăm 
împotriva descântecelor. De aceea, am să-ţi dau să bei în fiecare zi o licoare 
pe bază de suc de ceapă, sânge de şarpe şi plante urticacee. Timp de 
cincisprezece zile, voi adăuga pilitură de aramă, ocru roşu, alaun şi oxid de 
plumb; după aceea, Lotus o să-ţi dea un leac pe care l-a inventat chiar ea. 

Kha strâmbă din nas. 

— Se pare că nu este ceva prea grozav. 

— Cu un pic de vin, gustul rău trece. 

— Dar eu n-am băut niciodată. 

— Asta-i încă o lipsă pe care trebuie s-o corectezi. 

— Vinul tulbură minţile scribilor şi-i împiedică să aibă o mână sigură. 

— Prea multă apă împiedică inima să se dezvolte; să nu faci o asemenea 
greşeală. Ca să poţi deosebi vinurile de bună calitate, trebuie să începi să le 
guşti încă de tânăr. 

— Asta o să mă apere de magia neagră? 

Setau puse mâna pe un borcănel cu un unguent verzui. 

— Un subiect pasiv nu are nicio şansă de a rezista unei magii negre; doar 
printr-o muncă susţinută te poţi feri de atacurile venite din lumea invizibilă. 

De zece zile, ploaia cădea peste Hattuşaş, capitala imperiului hitit, 
construită pe podişul Anatoliei centrale, acolo unde stepele aride alternau cu 
văi abrupte şi cu grohotişuri. 

Obosit, cu spatele înţepenit, picioarele anchilozate, cu ochii căprui mereu 
la pândă, împăratul Muwattalis era zgribulit. De aceea, stătea mai mult pe 
lângă şemineu, fără să renunţe la scufia de lână şi la mantia sa lungă roşu cu 
negru. 

În pofida înfrângerii de la Kadesh şi a contraofensivei eşuate, Muwattalis 
se simţea în siguranţă în capitala sa din munţi, cu cele două oraşe, de jos şi 
de sus, dominate de o acropolă pe care se înălța palatul imperial. Fortificaţii 
uriaşe, urmând relieful accidentat, făceau din Hattuşaş o fortăreață 
imposibil de cucerit. 

Totuşi, în oraşul mândru şi invincibil, apăruseră critici la adresa 
împăratului. Pentru prima oară, ascuţitul său simţ al strategiei nu reuşise să 
asigure victoria armatei sale. 

De-a lungul celor nouă kilometri de fortificaţii, pe turnuri şi pe metereze, 
soldaţii făceau neîntrerupt de gardă; dar toată lumea se întreba dacă, mâine, 
Muwattalis va mai continua să conducă destinele imperiului. Până atunci, 
cel care fusese numit printre prieteni „marele şef” zădărnicise toate 
încercările adversarilor săi de a-l îndepărta de la putere, eliminându-i pe 
ambiţioşi; dar evenimentele petrecute de curând făcuseră ca poziţia sa să 
devină foarte fragilă. 

Doi bărbaţi râvneau la tron: fiul său, Uri-Teşub, susţinut de elita armatei, 
şi Hattuşil, fratele împăratului, diplomat iscusit care reuşise să închege o 
puternică alianţă împotriva Egiptului. Era o coaliţie pe care Muwattalis 
încerca s-o menţină intactă, oferind o mulţime de daruri aliaţilor săi. 

Muwattalis petrecuse de curând o jumătate de zi minunată în compania 
unei frumoase tinere, glumeaţă şi educată, care îl făcuse să mai uite de griji. 
I-ar fi plăcut, ca şi ei, de altfel, să se consacre mai mult poeziei uitând de 
parăzile militare. Dar nu era decât un vis şi un împărat hitit n-avea nici 
timpul şi nici dreptul de a visa. 


Muwattalis îşi încălzi mâinile la foc. Mai avea îndoieli: trebuia să-şi 
suprime fratele sau fiul ori, poate, chiar pe amândoi? Cu câţiva ani înainte, 
s-ar fi impus o intervenţie brutală; o mulţime de intriganţi, chiar şi suverani, 
muriseră din cauza otrăvii, folosită foarte des la curtea hitită. În prezent, 
duşmănia dintre cei doi pretendenți putea să-i fie de folos. Nu se neutralizau 
ei unul pe altul, permițându-i să apară ca un mediator absolut necesar? 

Şi o altă realitate, îngrijorătoare, îl obliga să adopte o anumită conduită: 
imperiul era pe punctul de a se dezmembra. Repetatele eşecuri militare, 
finanţarea războaielor, impasul comerţului internaţional riscau să zguduie 
serios uriaşul. 

Muwattalis venise să se reculeagă în templul zeului furtunii, cel mai 
frumos dintre sanctuarele existente în oraşul de jos, care număra nu mai 
puţin decât douăzeci şi unu de monumente închinate divinităţilor. La fel ca 
fiecare dintre preoţi, împăratul frânsese în jumătate trei pâini şi vărsase vin 
pe un bloc de piatră, pronunţând formula rituală: „Fie să dureze veşnic.” 
Urarea aceasta era adresată ţării sale; în visele sale cele mai urâte, el se 
vedea învins de Egipt şi trădat de aliaţii săi. Cât timp va mai putea el 
contempla, de la înălţimea acropolei sale, terasele clădite din pietre aşezate 
una peste alta, frumoasele case ale demnitarilor săi, porţile monumentale 
prin care se intra în capitala sa? 

Şambelanul îl anunţă pe împărat că musafirul său sosise. El trecuse de 
numeroasele posturi de pază înainte de a ajunge la reşedinţa imperială 
înconjurată de rezervoare de apă, de grajduri, de o armurărie şi de o 
cazarmă. 

Lui Muwattalis îi plăcea să-şi primească oaspeţii într-o sală cu o mulţime 
de coloane, rece şi neprimitoare, decorată cu arme care aminteau de 
victoriile armatei hitite. 

Pasul apăsat, milităros, al lui Uri-Teşub putea fi recunoscut dintr-o mie. 
Înalt, musculos, înfăşurat într-o blană roşcată, cu părul lung atârnându-i pe 
spate, era recunoscut ca un războinic de temut, gata în permanenţă să plece 
din nou la luptă. 

— Ce mai faci, fiul meu? 

— Rău, tată. 

— S-ar părea, totuşi, că eşti sănătos tun. 

— M-ai chemat ca să-ţi baţi joc de mine? 

— Nu uita cu cine vorbeşti. 

Aroganţa lui Uri-Teşub se mai domoli. 


— Iartă-mă, sunt foarte nervos. 

— De ce eşti atât de nemulţumit? 

— Pentru că eram comandantul unei armate victorioase şi iată-mă un 
ajutor de băgător de seamă, aflat la ordinele lui Hattuşil, cel care a fost 
învins la Kadesh! Nu înseamnă asta să-ţi baţi joc de energia pe care aş fi 
putut-o pune în serviciul ţării mele? 

— Fără Hattuşil, închegarea coaliţiei n-ar mai fi fost posibilă. 

— La ce ne-a servit aşa ceva? Dacă mi-ai fi acordat încredere totală, aş fi 
triumfat asupra lui Ramses! 

— Continui să greşeşti, fiule; la ce serveşte să ne amintim mereu de 
trecut? 

— Alungă-l pe Hattuşil şi dă-mi din nou mie comanda generală. 

— Hattuşil este fratele meu, aliaţii noştri îl apreciază; în plus, este în 
relaţii foarte bune cu negustorii fără de care efortul nostru de război nu ar fi 
posibil. 

— Atunci, ce-mi propui? 

— Să încetăm cu certurile şi să ne unim forţele ca să salvăm Hatti. 

— Să salvăm Hatti... Dar cine ne ameninţă acum ţara? 

sin jurul nostru, lumea se schimbă mereu; noi n-am putut nimici 
Egiptul, anumite alianțe s-ar putea modifica mai devreme decât ne-am 
aştepta. 

— Fu nu pricep nimic din toate astea! M-am născut ca să lupt, nu ca să 
tes tot felul de intrigi din care Hatti nu câştigă nimic. 

— Astea-s nişte concluzii pripite şi false, fiule. Dacă vrem să ne 
impunem supremaţia peste întregul Orient Apropiat, trebuie să începem 
prin a rezolva problemele noastre din interior. Există o soluţie potrivită şi 
neapărat necesară: împăcarea ta cu Hattuşil. 

Uri-Teşub izbi cu pumnul în unul dintre stâlpii şemineului. 

— Niciodată! Niciodată nu o să accept să mă umilesc în faţa prostului 
ăstuia! 

— Dacă punem capăt conflictelor dintre noi, am putea fi mai puternici. 

— Închide-l pe fratele tău şi pe nevastă-sa într-un templu şi dă-mi mie 
ordin să atac Egiptul: asta-i soluţia salvatoare. 

— Refuzi, aşadar, orice formă de împăcare? 

— Refuz. 

— Este ultimul tău cuvânt? 


— Dacă îl îndepărtezi pe Hattuşil, o să-ţi fiu un susţinător credincios. Eu 
şi, împreună cu mine, armata. 

— Un fiu îşi negociază dragostea pe care i-o poartă tatălui său? 

— Eşti mult mai mult decât un tată, eşti împăratul din Hatti. Numai 
interesul ţării Hatti trebuie să ne dicteze hotărârile. O să recunoşti în cele 
din urmă că doar poziţia mea este dreaptă. 

Împăratul păru dintr-o dată obosit de această discuţie. 

— Poate că ai şi tu pe undeva dreptate... Trebuie să mă mai gândesc. 

leşind din sala de primire, Uri-Teşub era sigur că îl convinsese pe tatăl 
său. Nu va mai trece mult timp şi împăratul, îmbătrânind, nu va mai avea de 
ales şi-i va acorda puteri depline, după care îi va ceda şi tronul. 

Purtând o rochie roşie, un colier de aur, brățări de argint şi sandale de 
piele, Putuhepa, soţia lui Hattuşil ardea tămâie în sala subterană a templului 
lui Iştar. La această oră târzie din noapte, acropola era cufundată în tăcere. 

Doi bărbaţi coborau scara. Scund, cu părul strâns de o panglică, îmbrăcat 
cu o mantie groasă din stofă de mai multe culori, purtând o brățară la cotul 
stâng, Hattuşil mergea înaintea împăratului. 

— Ce frig este, se plânse Muwattalis, strângându-şi mai bine în jurul 
corpului mantia de lână groasă. 

— Încăperea asta nu este deloc plăcută, recunoscu Hattuşil, dar prezintă 
avantajul de a fi absolut liniştită. 

— Vreţi să luaţi loc, Maiestate? întrebă Putuhepa. 

— O să stau pe banca asta de piatră. Deşi s-a întors dintr-o călătorie aşa 
de lungă, fratele meu pare mai puţin obosit decât mine. Ce lucruri 
importante ai aflat, Hattuşil? 

— Sunt îngrijorat pentru coaliția noastră. Unii dintre aliaţii noştri par să 
fie pe punctul de a-şi uita angajamentele luate. Sunt din ce în ce mai lacomi, 
dar am reuşit să-i potolesc. Să ştii că această coaliţie a devenit foarte 
costisitoare; mai sunt şi alte lucruri îngrijorătoare. 

— Spune, te rog. 

— Asirienii devin ameninţători. 

— Poporul ăla mic? 

— Asirienii ne studiază cu atenţie şi ne cred în plină decădere, în urma 
recentelor înfrângeri şi din cauza neînțelegerilor dintre noi. 

— I-am putea nimici în câteva zile! 


— Eu n-aş crede asta; şi ar fi înţelept să ne dispersăm forţele într-un 
moment în care Ramses se pregăteşte să atace Kadesh? 

— Ai nişte informaţii precise despre aşa ceva? 

— După cum ne transmit spionii noştri, se pare că armata lui Ramses este 
pe punctul de a relua ofensiva. De data aceasta, locuitorii din Canaan şi 
beduinii nu vor mai opune rezistenţă regelui Egiptului. Ar fi o adevărată 
nebunie să deschidem un al doilea front împotriva asirienilor. 

— Ce crezi că ar trebui să facem, Hattuşil? 

— Să ne ocupăm în primul rând de unitatea noastră internă; scandalul 
dintre fiul tău şi mine n-a făcut decât să dureze prea mult şi să ne slăbească. 
Sunt gata să mă întâlnesc cu el, pentru a-l face să înţeleagă toată gravitatea 
acestui moment. Dacă vom continua să ne certăm, vom dispărea. 

— Uri-Teşub refuză orice formă de împăcare şi cere să-i dau comanda 
generală a trupelor noastre. 

— Ca să se arunce cu capul în piept împotriva egiptenilor şi să sufere o 
înfrângere zdrobitoare! 

— După părerea lui, atacul frontal este singura noastră soluţie de izbândă. 

— Tu eşti împăratul, este de datoria ta să alegi între el şi mine. Dacă 
optezi pentru politica fiului tău, eu mă retrag. 

Muwattalis făcu câţiva paşi prin încăpere ca să se mai dezmorţească. 

— Nu există decât o singură soluţie înţeleaptă, spuse calm frumoasa 
Putuhepa. Ca împărat, trebuie să daţi întâietate intereselor ţării Hatti. Faptul 
că Hattuşil este fratele vostru, iar Uri-leşub fiul vostru nu are nicio 
importanţă având în vedere binele poporului nostru şi ştiţi prea bine că 
avântul războinic al lui Uri-Teşub ne va duce la dezastru. 

— Care este soluţia ta... înțeleaptă? 

— Nimeni nu poate domoli un smintit. De aceea, el trebuie suprimat. 
Nici voi, nici Hattuşil nu trebuie să fiţi amestecați în dispariţia lui; de aceea, 
aş lua asupra mea această sarcină. 

Moise se ridică în picioare. 

— Tu, aici? 

— Am permisiunea tribunalului să te vizitez. 

— Faraonul trebuie să ceară voie cuiva ca să-şi viziteze închisorile? 

— În cazul tău, da, din moment ce eşti acuzat de crimă. Dar tu eşti, în 
primul rând, un prieten de-al meu. 

— Aşadar, nu mă părăseşti... 

— Poate fi părăsit un prieten aflat la necaz? 

Ramses şi Moise se îmbrăţişară îndelung. 

— Nu am avut încredere în tine, Ramses, căci n-am crezut că vei veni să 
mă vezi. 

— Om fără minte ce eşti! De ce ai fugit din ţară? 

— În primul moment, am crezut că atitudinea mea ar fi putut fi dictată de 
panică... Dar, în ţara Madian, unde m-am refugiat, am avut timp să mă 
gândesc la toate. N-a fost o fugă, ci o chemare. 

Celula lui Moise era o încăpere curată şi bine aerisită, având pe jos 
pământ bătătorit. Regele se aşeză pe un taburet cu trei picioare, în faţa 
prietenului său evreu. 

— De la cine venea această chemare? 

— De la Dumnezeul lui Abraham, al lui Isaac şi al lui lacov. De la 
Yahwe. 

— „Yahwe” este numele unui munte, în deşertul Sinai; să faci dintr-un 
munte simbolul unei divinităţi nu este ceva deosebit. Muntele de la Apus, la 
Theba, n-o adăposteşte pe zeiţa tăcerii? 

— Yahwe este singurul Zeu, el nu se reduce la un simplu colţ de natură. 

— Ce s-a întâmplat în timpul exilului tău? 

— Pe munte, l-am întâlnit pe Dumnezeu, sub forma unei flăcări care 
ţâşnea dintr-un tufiş. El mi-a dezvăluit numele Său: „Eu sunt”. 

— De ce se limitează la o singură latură a realităţii? Atum, creatorul, este 
în acelaşi timp „Cel care este” şi „Cel care nu este”. 


— Yahwe mi-a încredinţat o misiune, Ramses; o misiune binecuvântată 
care s-ar putea să nu-ţi placă. Trebuie să scot din Egipt poporul evreu şi să-l 
călăuzesc spre o ţară sfântă. 

— Ai înţeles cum trebuie vocea lui Dumnezeu? 

— Era la fel de puternică şi de limpede cum este şi a ta. 

— În deşert nu se întâlnesc şi multe fiinţe iluzorii? 

— N-o să mă poţi face să cad pradă îndoielilor; eu ştiu ce am văzut şi am 
auzit. Misiunea mea a fost dată de Dumnezeu şi eu mi-o voi îndeplini. 

— Vorbeşti de... toţi evreii? 

— Este un popor întreg care va ieşi liber din Egipt. 

— Cine împiedică un evreu să circule liber unde doreşte? 

— Eu cer o recunoaştere oficială a credinţei evreilor şi permisiunea de a 
pleca în exod. 

— Cel mai urgent este să te scoatem din închisoare; de aceea, i-am trimis 
pe oamenii mei să-l caute pe Abner. Mărturia lui va fi hotărâtoare şi va duce 
la achitarea ta. 

— Poate că Abner a părăsit de mult timp Egiptul. 

— Îţi promit că se va face tot ce este posibil ca să fie adus în faţa 
tribunalului. 

— Prietenia mea pentru tine, Ramses, a rămas aceeaşi şi m-am rugat 
pentru victoria ta în lupta împotriva hitiţilor; dar tu eşti Faraonul, iar eu, 
viitorul conducător al poporului evreu. Dacă mă împiedici să fac ceea ce 
trebuie, am să devin cel mai aprig duşman al tău. 

— Între prieteni nu se găseşte întotdeauna o cale de înţelegere? 

— Prietenia dintre noi va conta mai puţin decât misiunea mea; chiar dacă 
sufletul meu este rănit, trebuie să mă supun voinţei lui Yahwe. 

— O să avem timp să mai vorbim despre asta; înainte de toate, va trebui 
să-ţi recapeţi libertatea. 

— Faptul că sunt închis nu mă apasă. În singurătatea mea, mă pregătesc 
pentru încercările de mâine. 

— Prima dintre ele ar putea fi o condamnare grea! 

— Yahwe mă apără! 

— Ţi-o doresc din tot sufletul, Moise; căutând prin amintirile tale, nu 
cumva descoperi vreun amănunt care ti-ar putea fi util pentru apărarea ta? 

— Am spus adevărul şi adevărul va ieşi la suprafaţă. 

— Nu mă ajuţi prea mult. 


— Când eşti un prieten al faraonului, de ce să te mai temi de nedreptate? 
Niciodată nu o vei lăsa să invadeze regatul şi inimile judecătorilor. 

— Ai întâlnit pe un individ pe nume Ofir? 

— Nu-mi aduc aminte... 

— Aminteşte-ţi: Ofir este un fals arhitect care te-a contactat la Pi- 
Ramses, pe când tu construiai capitala mea; nu mă îndoiesc că el a ridicat în 
slăvi meritele religiei lui Akhenaton. 

— Aşa este. 

— Ţi-a făcut şi nişte propuneri concrete? 

— Nu, dar mi-a făcut impresia că suferea şi el din cauza mizeriei în care 
trăiesc evreii. 

— Mizerie... Cuvântul nu este cam exagerat? 

— Tu eşti egiptean, nu poţi înţelege aşa ceva. 

— Ofir acesta este un spion hitit care complotează împotriva Egiptului; el 
este, de asemenea, şi un asasin. Cea mai mică înţelegere avută cu el ar putea 
aduce asupra ta bănuiala de înaltă trădare. 

— Oricine ajută poporul meu merită recunoştinţa mea. 

— Ai putea urî pământul pe care te-ai născut. 

— Copilăria, adolescenţa, studiile noastre la Memphis, cariera mea în 
slujba ta... toate astea au murit şi sunt date uitării, Ramses. Eu nu iubesc 
decât un singur pământ: cel pe care Dumnezeu l-a promis poporului meu. 


%* 


Nedjem, ministrul Agriculturii, era mai furios ca niciodată. El care, de 
obicei, era amabil şi bine dispus, îl bruftuluise fără niciun motiv pe 
secretarul său. Incapabil să se mai concentreze asupra treburilor pe care le 
avea de rezolvat, îşi părăsi biroul şi intră în laboratorul lui Setau şi al lui 
Lotus. 

Stând pe vine, frumoasa nubiană ţinea la respect o viperă cu capul roşu 
care bătea furioasă din coadă. 

— Ţine-mi, te rog, vasul ăsta de aramă, îl rugă ea pe ministru. 

— Nu ştiu dacă... 

— Hai, mai repede! 

Şovăind, Nedjem luă castronaşul în care se afla un lichid brun şi uleios. 

— Să nu-l răstorni, este foarte coroziv. 

Nedjem tremura tot. 

— Unde pot să-l pun? 


— Pe etajera de acolo. 

Lotus închise vipera într-un coş de nuiele şi-i puse capacul deasupra. 

— Ai nevoie de ceva, Nedjem? 

— Tu şi cu Setau... 

— Cine are treabă cu Setau? întrebă vocea dogită a îmblânzitorului de 
şerpi. 

Aburi ciudaţi şi neliniştitori ieşeau din retorte de diferite dimensiuni; pe 
rafturi, se puteau vedea castronaşe alături de strecurători, tigve cu nişte 
tuburi care ieşeau din ele, fierturi şi alifii. 

— Vreau neapărat să-ţi spun... 

Un acces de tuse îl împiedică pe ministru să continue. 

— Ei bine, hai, spune! îl îndemnă Setau. 

Neras de câteva zile, hirsut, cu umerii pătraţi, zărindu-se cu greu prin 
fumul des care se împrăştia în partea aceea a laboratorului, Setau turna 
dintr-un vas în altul nişte venin diluat. 

— Este vorba despre micul Kha. 

— I s-a întâmplat ceva? 

— Tu eşti ăla care... În sfârşit, vreau să spun că, până în prezent, eu m- 
am ocupat de educaţia acestui copil. Îi place să scrie şi să citească, dă 
dovadă de o maturitate extraordinară pentru vârsta lui, are deja o cultură pe 
care mulţi scribi i-ar invidia-o, nu ezită să studieze secretele cerului şi ale 
pământului, vrea... 

— Ştiu toate astea, Nedjem, şi am multă treabă. Treci la subiect. 

— Tu... cu tine nu poate sta omul de vorbă! 

— Viaţa nu-i deloc uşoară. Când ai de-a face în fiecare zi cu reptilele, nu 
prea mai ai timp de pierdut cu sporovăieli de politeţe. 

Nedjem parcă luă foc. 

— Dar... vizita mea nu este doar din politeţe! 

— Bine, dar spune odată ce ai de spus! 

— Bun, atunci, am să-ţi spun fără ocolişuri: de ce îl îndrumi pe Kha pe 
un drum greşit? 

Setau puse pe un raft sticluţa pe care o avea în mână şi-şi şterse fruntea 
cu o cârpă. 

— Dai buzna în laboratorul meu, Nedjem, mă deranjezi în timp ce lucrez 
şi, pe deasupra, mă mai şi insulți! Cât eşti tu de ministru, vezi că s-ar putea 
să-ţi trag un pumn în mutră. 

Nedjem se dădu câţiva paşi înapoi şi se ciocni de Lotus. 


— lartă-mă... Nu credeam că... Dar copilul ăsta... 

— Ți se pare că este prea devreme pentru iniţierea lui Kha în magie? îl 
întrebă nubiana cu surâsul său fermecător. 

— Da, da, chiar asta voiam să spun, se grăbi să răspundă Nedjem. 

— Grija asta îţi face cinste, dar n-ai de ce să te temi. 

— Un copil... la o vârstă atât de fragedă, faţă în faţă cu o ştiinţă atât de 
complexă, atât de primejdioasă... 

— Faraonul ne-a poruncit să-i protejăm fiul; ca să putem face asta, avem 
nevoie ca şi Kha să contribuie cu puterile lui. 

Ministrul se făcu alb la faţă. 

— Să-l protejaţi... Dar cine sau ce îl ameninţă? 

— Îţi place carnea de vită marinată? îl întrebă Lotus. 

— Eu... sigur că da... Bineînţeles. 

— Asta-i una dintre specialităţile mele; nu vrei să stai la masă cu noi? 

— Mă obligaţi aşa, în ultimul moment... 

— S-a aranjat deja, aprecie Setau. Kha nu este un obiect mărunt şi fragil, 
ci fiul cel mare al lui Ramses. Atacându-l pe el se urmăreşte slăbirea 
perechii regale şi a întregii ţări. O să înălţăm un zid magic în jurul lui Kha 
pentru a respinge influenţele nocive lansate împotriva lui. Treaba asta cere 
precizie, va fi dificilă şi nu se desfăşoară după reguli dinainte stabilite. Este 
binevenită orice formă de colaborare. 

Pe deasupra străduţei din cartierul evreiesc fuseseră fixate grinzi din lemn 
peste care se aşternuseră împletituri din stuf ce protejau trecătorii de razele 
fierbinţi ale soarelui. Aşezate pe pragul caselor, gospodinele stăteau de 
vorbă; când trecea sacagiul, ele îşi potoleau setea şi îşi continuau 
conversaţia în care se amestecau meşterii ce îşi luau câteva clipe de răgaz 
sau cărămidarii care se întorceau de pe şantier. 

Un singur subiect îi preocupa pe toţi: procesul lui Moise. Unii spuneau că 
el va fi condamnat la moarte; alţii că va primi doar o pedeapsă uşoară cu 
închisoarea. Unii extremişti susțineau că se va declanşa o răscoală, 
majoritatea evreilor, însă, făceau parte din tabăra fataliştilor;, cine ar fi 
cutezat să se ridice împotriva armatei şi poliţiei Faraonului? Şi, de altfel, 
Moise nu avea parte de ceea ce merita, nu omorâse el un om? Faptul că 
legea trebuia aplicată cu toată asprimea ei nu revolta pe nimeni, chiar dacă 
Moise era foarte popular; cine nu-şi amintea cu cât devotament îi susţinuse 
pe cărămidari şi câte avantaje materiale avuseseră datorită lui? Mulţi 
muncitori doreau ca el să redevină arhitect şi să aibă grijă din nou de soarta 
lor. 

Aaron împărtăşea şi el pesimismul celor din jur. Desigur, soarta lui Moise 
se afla în mâinile lui Yahwe, dar justiţia egipteană nu se arăta deloc blândă 
faţă de criminali. Dacă Abner ar fi acceptat să apară în faţa tribunalului, 
acuzaţia ar fi fost anulată; dar cărămidarul afirma cu tărie că Moise mintea. 
El refuza, de asemenea, să iasă din vizuina sa înainte de terminarea 
procesului. Deoarece Aaron nu avea nimic să-i reproşeze lui Abner, el nu-i 
putea pretinde şefului său de trib să-i ceară să depună mărturie. 

Trecând în fiecare zi pe străduţă, Aaron remarcase prezenţa unui cerşetor 
care avea capul acoperit cu o glugă. Rezemat de perete, cu genunchii 
îndoiţi, omul molfăia bucăţile de pâine pe care i le aruncau trecătorii. Încă 
din prima zi, Aaron încercă să uite de nenorocitul acela; în a doua, îi dădu el 
însuşi o bucată de pâine; în a treia, se aşeză chiar lângă el. 

— N-ai familie? 

— Nu mai am. 


— Erai căsătorit? 

— Soţia mea a murit, copiii au plecat în lume. 

— Ce soartă ai avut de ai ajuns aşa? 

— Eram negustor de grâne, aveam o casă frumoasă, duceam o viaţă 
liniştită... Şi am făcut o greşeală, înşelând-o pe soţia mea. 

— Dumnezeu te-a pedepsit. 

— Ai dreptate, dar nu El m-a adus în asemenea hal. Un om a descoperit 
legătura mea cu femeia aceea, m-a şantajat, m-a ruinat şi mi-a distrus 
căsătoria. Soţia mea a murit de inimă rea. 

— Cel de care-mi povesteşti era un monstru! 

— Un monstru care continuă să facă rău şi să aducă peste tot numai 
nenorociri... Şi alţii ca mine o să aibă de suferit de pe urma cruzimii lui. 

— Cum îl cheamă? 

— Mi-e şi ruşine să-i pronunţ numele. 

— Din ce cauză? 

— Pentru că este evreu, ca tine şi ca mine. 

— Pe mine mă cheamă Aaron şi am o oarecare influenţă printre ai noştri. 
Tu nu mai ai dreptul să taci, căci de la o oaie râioasă se poate molipsi toată 
turma. 

— Ce importanţă mai are, astăzi... Sunt singur şi disperat. 

— Cu toate că eşti atât de amărât, trebuie să te gândeşti cum să-i aperi şi 
pe alţii. Omul acesta trebuie pedepsit. 

— Se numeşte Abner, murmură cerşetorul. 

De data aceasta, Aaron avea un motiv serios ca să se plângă de 
comportamentul lui Abner. În aceeaşi seară, el ceru să se întrunească o 
adunare a bătrânilor şi a şefilor de trib şi le povesti necazurile prin care 
trecuse negustorul de grâne. 

— Cândva, recunoscu unul dintre bătrâni, Abner îi şantaja de cărămidari, 
dar ei au păstrat tăcerea şi la urechile noastre nu au ajuns decât nişte vorbe, 
nu şi dovezi. Este de înţeles de ce Abner nu are niciun chef să apară în faţa 
unui tribunal. Preferă să aştepte ca toată agitația asta să se potolească. 

— Moise este la închisoare şi doar mărturia lui Abner l-ar putea salva! 

Încurcaţi, cei de faţă nu prea voiau să se pronunţe. Unul dintre şefii de 
trib vorbi în numele lor exprimând ceea ce gândeau. 


— Să vorbim deschis: Moise a comis o crimă care a aruncat bănuieli 
asupra tuturor evreilor. Nu este o nedreptate ca el să fie pedepsit. În plus, el 
s-a întors printre noi ca să semene zâzanie, cu ideile lui nebuneşti. Ar fi mai 
prudent să lăsăm ca lucrurile să meargă în voia lor. 

Aaron fu cuprins de o furie îngrozitoare. 

— Sunteţi cei mai laşi dintre laşi! Aşa, va să zică, voi preferaţi să ajutaţi 
o canalie ca Abner şi-l trimiteţi la moarte pe Moise care s-a luptat 
întotdeauna pentru voi! Fie ca Yahwe să vă dea numai nenorocire şi 
necazuri! 

Cel mai în vârstă dintre cei prezenţi, un cărămidar care nu mai lucra, 
interveni cu un glas tunător. 

— Aaron are dreptate, purtarea noastră este vrednică de dispreţ. 

— Noi l-am protejat pe Abner, aminti unul dintre şefii de trib; nu avem 
dreptul să-l obligăm să rişte o condamnare pe baza unor acuzaţii nu prea 
solide. 

Aaron bătu în podea cu toiagul. 

— Nu cumva te-a ajutat Abner şi pe tine să te îmbogăţeşti pe spinarea 
fraţilor noştri? 

— Cum îndrăzneşti? 

— Să-i punem faţă în faţă pe cerşetor şi pe Abner. 

— Propunerea este acceptată, declară cel mai bătrân dintre cei prezenţi. 

Abner se ascundea în centrul mahalalei evreieşti, într-o casă cu etaj de 
unde nu voia să mai iasă decât după ce Moise avea să fie condamnat. Bogat 
acum şi temut de toţi, el se îndopa toată ziua cu dulciuri şi-şi petrecea 
timpul mai mult dormind. 

Când sfatul bătrânilor şi al şefilor de trib îl obligase să accepte 
confruntarea, el râsese. Mai întâi, pentru că un cerşetor nu se putea compara 
ca poziţie socială cu el; mai apoi, Abner acuza poporul evreu că lăsa un om 
să trăiască în mizerie, lucru interzis de legile egiptene. Dacă, în cel mai rău 
caz, afacerea căpăta un curs nefavorabil lui, aliaţii săi urmau să aibă grijă ca 
acuzatorul său vrednic de milă să dispară. 

Întrevederea avu loc la parterul casei, în camera de primire, unde băncile 
de lemn fuseseră acoperite cu perne. Erau de faţă mai-marele bătrânilor, un 
şef de trib trimis de colegii săi şi Aaron care-l sprijinea pe cerşetorul atât de 
gârbovit încât abia mai putea merge. 


Abner avea un aer zeflemitor. 

— Asta-i amărâtul care scorneşte atâtea baliverne pe socoteala mea... 
Mai este în stare să vorbească? Cel mai bine ar fi să-i daţi ceva de mâncare 
şi să-l trimiteţi să-şi aştepte moartea prin vreo fermă din Deltă. 

Aaron îl ajută pe cerşetor să se aşeze. 

— Am mai putea evita o confruntare, declară mai-marele bătrânilor, dacă 
accepţi să depui mărturie în favoarea lui Moise şi să confirmi cele petrecute, 
aşa cum apar ele în documentul pe care l-ai semnat. 

— Moise este un om agitat şi primejdios. Eu, eu, cel pe care îl vedeţi aici, 
am făcut în aşa fel încât mulţi dintre fraţii noştri să se îmbogăţească! De ce 
aş risca acum în zadar? 

— Ca să respecţi adevărul, interveni Aaron. 

— Adevărul este atât de schimbător... Şi va fi el de ajuns ca să-i aducă 
libertatea lui Moise? Totuşi, el este un asasin! Noi nu avem nimic de 
câştigat dacă ne amestecăm în toată povestea asta. 

— Moise ţi-a salvat viaţa, acum trebuie să i-o salvezi şi tu pe a lui. 

— Întâmplările astea s-au petrecut acum multă vreme, memoria mea este 
tulbure... N-ar fi mai bine să ne gândim la viitor? Şi, apoi, declaraţia mea 
scrisă îl va ajuta pe Moise. Dacă va exista o îndoială în favoarea lui, nu va 
mai fi condamnat la moarte. 

— O condamnare grea, cu mulți ani de închisoare ar fi o soluție mai 
bună? 

— Moise ar fi trebuit să se controleze şi să nu-l ucidă pe Sary. 

Ajuns la capătul răbdării, Aaron izbi cu toiagul în podea. 

— Fără violenţă, îi ceru bătrânul şef. 

— Individul ăsta este un ticălos, i-a trădat pe ai săi şi-i va trăda 
întotdeauna! 

— Păstrează-ţi calmul, îi recomandă Abner; eu sunt generos şi îmi iau 
angajamentul să te ajut cu tot ce ai nevoie. Pentru mine, respectul faţă de 
cei în vârstă este o adevărată îndatorire. 

Dacă nu ar fi fost de faţă mai-marele peste bătrâni şi şeful de trib, Aaron 
i-ar fi sfărâmat ţeasta lui Abner. 

— Să ne oprim aici, prieteni, şi să sărbătorim împăcarea noastră cu o 
masă bună pe care v-o ofer cu cea mai mare plăcere. 

— Ai uitat de cerşetor, Abner? 

— Ah, cerşetorul... El mai are ceva de spus? 

Aaron se întoarse către bietul om. 


— Nu te teme, vorbeşte fără nicio oprelişte. 

Omul rămase încovoiat şi Abner îşi ieşi din fire. 

— Poftim, ăsta-i marele vostru acuzator! Lăsaţi-l în grija servitorilor, o 
să-l ducă la bucătărie şi o să-i dea acolo de mâncare. 

Aaron era teribil de dezamăgit. 

— Vorbeşte, te rog să spui ceva. 

Încet, falsul cerşetor se ridică în toată înălțimea sa, îşi lăsă jos gluga, 
descoperindu-şi faţa. 

Încremenit de uimire, Abner abia reuşi să îngaime numele acestui oaspete 
neaşteptat şi de temut. 

— Serramanna... 

— Eşti arestat, declară sardul având pe buze un zâmbet de adevărat pirat. 

În timp ce avea loc audierea lui Abner, Serramanna era cuprins de 
sentimente contradictorii. Pe de o parte, el sperase să nu-l găsească pe 
Abner, astfel încât Moise, complotistul, să nu fie scos basma curată; pe de 
altă parte, îşi îndeplinise întocmai misiunea. Probabil că Ramses era o fiinţă 
extraordinară dacă trezea în el o asemenea supunere, pe când sardul 
rămânea convins de vinovăția evreului. Regele se înşela având încredere în 
Moise, dar cum să critici un suveran ce considera prietenia ca pe una dintre 
valorile sacre? 

Întregul Pi-Ramses era în aşteptarea sentinţei pe care urma s-o anunţe 
primul-ministru, după deliberarea juriului. Procesul făcuse ca prestigiul lui 
Moise să crească enorm; oamenii umili şi cărămidarii erau acum aproape în 
totalitate trup şi suflet de partea lui. Nu apărea el ca un apărător al 
amărâţilor faţă de care viaţa se arătase nedreaptă? 

Serramanna spera ca Moise să fie trimis în exil şi că, astfel, nu va mai 
tulbura armonia generală a ţării, clădită, zi de zi, de perechea regală. 

Când Ameni ieşi din sala tribunalului, sardul îi ieşi în întâmpinare. 
Secretarul particular al Faraonului era bucuros. 

— Moise este achitat. 

Curtea se adunase în sala de primire a palatului din Pi-Ramses, unde se 
ajungea urcând o scară monumentală, împodobită cu imagini ale 
duşmanilor nimiciţi de-a lungul anilor. Nimeni nu ştia de ce Faraonul 
chemase astfel pe toţi demnitarii şi pe principalii membri ai Administraţiei, 
dar toată lumea se aştepta să fie anunţate unele decizii de cea mai mare 
importanţă pentru viitorul ţării. 

Intrând pe uşa impunătoare în jurul căreia se aflau toate titlurile lui 
Ramses ca suveran al Egiptului, pictate cu albastru pe fond alb şi plasate 
fiecare dintre ele în chenare frumos desenate, Ameni nu reuşea să-şi 
ascundă nemulţumirea; de ce regele nu-i spusese nimic mai înainte? Văzând 
şi aerul crispat al lui Acha, înţelese că nici prietenul său nu ştia mai mult 
decât el. 

Curtenii erau atât de numeroşi încât nu se mai puteau admira bogatele 
decoraţiuni din plăci de teracotă smălțuită, reprezentând grădini înflorite şi 
bazine în care forfoteau peştii. Toată lumea se înghesuia printre coloane şi 
pe lângă pereţii care întruchipau o combinaţie feerică de verde palid, roşu 
intens, albastru deschis, galben strălucitor şi alb imaculat. Dar, în aceste 
clipe de încordare, cui îi mai venea să admire acele păsări sublime surprinse 
în zborul lor maiestuos peste smârcurile cu papirus des ca peria? 

Cu toate acestea, privirile lui Setau zăboviră pe o pictură care reprezenta 
o tânără aflată într-o meditaţie profundă, în faţa unui pâlc de nalbe, având 
nişte trăsături semănând destul de mult cu cele ale reginei. Frizele cu 
ornamente în formă de lotus, de maci, de margarete şi de albăstrele 
completau tabloul unei naturi paşnice şi surâzătoare. 

Miniştri, funcţionari superiori, scribi regali, responsabili ai ritualurilor, 
păstrători ai secretelor, preoţi şi preotese, mari doamne şi alte personaje 
importante făcură linişte când Ramses şi Nefertari se aşezară fiecare pe 
tronul său. Forţa pe care o emana suveranul era impunătoare, iar prestanţa 
sa inegalabilă. Purtând coroana dublă care sublinia domnia lui asupra 
Egiptului de Sus şi al celui de jos, înveşmântat într-o mantie albă şi având 
petrecută o pânză aurie în jurul şoldurilor, Ramses ţinea în mâna dreaptă 


sceptrul „magic”, toiagul păstorului cu care aduna în jurul său poporul, în 
plan invizibil, şi-i menținea unitatea în planul vizibil. 

Nefertari reprezenta graţia, Ramses forţa. Toţi cei de faţă simţiră 
dragostea profundă care îi unea pe cei doi şi punea pe existenţa lor pecetea 
veşniciei. 

Şeful ritualiştilor citi un imn închinat lui Amon, celebrând prezenţa 
zeului ascuns în toate formele de viaţă. După aceea, Ramses începu să 
vorbească. 

— Vă voi aduce la cunoştinţă câteva hotărâri cu scopul de a risipi 
zvonurile care circulă şi a preciza politica pe care o voi adopta în viitor. Am 
luat deciziile acestea împreună cu marea soţie regală, după o îndelungată 
cugetare. 

Mai mulţi scribi regali se pregătiră să transcrie spusele monarhului, 
acestea urmând să devină decrete aplicabile imediat. 

— Am hotărât să întăresc graniţa de nord-est a Egiptului, să construiesc 
aici noi cetăţi, să consolidez vechile fortificaţii, să dublez garnizoanele şi să 
măresc solda oamenilor de acolo. Ceea ce se va numi Zidul regelui, va 
trebui să devină de netrecut şi să apere Delta de orice încercare de invazie. 
Mai multe echipe de cioplitori în piatră şi de cărămidari vor pleca încă de 
mâine dimineaţă ca să se apuce de lucrările necesare acolo. 

Un curtean mai vârstnic ceru cuvântul. 

— Maiestate, Zidul regelui va fi suficient pentru a opri hoardele hitite? 

— Zidul în sine, nu; el nu este decât ultimul element al sistemului nostru 
de apărare. Prin campania pe care am întreprins-o de curând, armata noastră 
a zdrobit contraofensiva hitită şi a recucerit vechile noastre protectorate. 
Între noi şi invadatori se află acum Canaan, Amurru şi Siria de Sud. 

— Prinții care guvernează aceste provincii nu ne-au trădat, oare, de prea 
multe ori? 

— De multe ori, într-adevăr; de aceea, am încredinţat conducerea 
administrativă şi militară a acestei zone tampon lui Acha, căruia îi acord 
puteri excepţionale în această regiune. Îl însărcinez să menţină supremaţia 
noastră, să ţină sub control demnitarii locali, să creeze un serviciu de 
informaţii eficient şi să pregătească un corp de elită care să fie capabil să 
oprească, poate chiar temporar, un eventual atac hitit. 

Acha nu schiţă niciun gest, deşi, pentru câteva clipe, fu ţinta tuturor 
privirilor, unele admirative, altele invidioase. Ministrul Afacerilor externe 
devenea unul dintre cele mai importante personaje ale statului. 


— Am hotărât, de asemenea, să fac o lungă călătorie împreună cu regina, 
continuă Ramses; în lipsa mea, Ameni va avea în grijă toate afacerile 
curente ale ţării şi se va sfătui în fiecare zi cu regina-mamă Tuya. Noi vom 
rămâne în legătură prin curieri, niciun decret nu va fi adoptat fără aprobarea 
mea. 

Curtea rămase stupefiată. Rolul de eminenţă cenuşie al lui Ameni nu era 
o noutate, dar de ce pleca din Pi-Ramses perechea regală, tocmai în 
momente atât de încordate? 

Şeful protocolului îşi luă inima în dinţi şi puse întrebarea care stătea pe 
buzele tuturor: 

— Maiestate... Aţi fi de acord să ne spuneţi care este scopul călătoriei 
voastre? 

— Să întărim fundamentul sacru al Egiptului. Regina şi cu mine vom 
merge mai întâi la Theba, pentru a vedea cum merge construcţia templului 
meu pentru veşnicie, apoi vom pleca la capătul de sud al ţării, în ceea ce noi 
numim Marele Sud. 

— Până în Nubia? 

— Până acolo. 

— lertaţi-mă, Maiestate... Această lungă călătorie este necesară? 

— Neapărat necesară. 

Curtea înţelese că faraonul nu va spune nimic mai mult. Şi fiecare îşi 
imagină în voie care puteau fi motivele secrete ale acestei decizii 
surprinzătoare. 


Străjerul, câinele galben-auriu al regelui, linse mâna reginei-mamă, în 
timp ce leul se culcă la picioarele sale. 

— Aceşti doi prieteni credincioşi vor să te salute, îi explică Ramses 
mamei sale. 

Tuya pregătea un buchet mare de flori asortate care avea să fie aşezat pe 
masa cu ofrande pentru zeiţa Sekhmet. Cât era de semeaţă regina-mamă, în 
rochia sa lungă de in cu găitane de aur, cu umerii acoperiţi de o capă scurtă, 
cu talia strânsă într-o centură roşie şi cu pliseuri care cădeau până la 
pământ! Cât de nobilă era expresia chipului ei, cu ochi pătrunzători, 
trăsături fine şi severe, cu aerul său de femeie deţinătoare a puterii, 
poruncitoare şi greu de abordat! 

— Ce părere ai despre ceea ce am hotărât, mamă? 


— Nefertari mi-a povestit multe despre intenţiile tale şi mă tem chiar că, 
în parte, ea ţi le-a inspirat. Singura protecţie eficace a frontierei noastre de 
nord-est constă mai ales în a controla protectoratele cu o mână fermă pentru 
a împiedica o invazie hitită. Aceasta a fost politica tatălui tău, tot aşa trebuie 
să fie şi a ta. Nouă ani de domnie, fiul meu... cum de mai suporţi o 
asemenea povară? 

— N-am avut nici cel mai mic răgaz ca să mă gândesc la asta. 

— Cu atât mai bine, mergi tot aşa şi lasă ceva în urma ta. Ai sentimentul 
că echipajul corabiei îţi execută întocmai ordinele? 

— Sunt foarte puţini oamenii cu adevărat apropiaţi şi nu am de gând să- 
mi găsesc şi alţii. 

— Ameni este un om de mare valoare, aprecie Tuya; chiar dacă vederile 
sale nu sunt prea largi, are două calităţi foarte rare: cinstea şi fidelitatea. 

— Îl poţi lăuda la fel şi pe Acha? 

— Şi el posedă o calitate excepţională: curajul, un curaj deosebit bazat pe 
o analiză profundă a situaţiilor. Putea fi cineva mai bun decât el pentru a 
veghea asupra protectoratelor noastre din nord? 

— Te-ai putea arăta la fel de binevoitoare şi faţă de Setau? 

— Lui nu-i place făţărnicia şi este sincer: cum să nu apreciez un aliat atât 
de preţios? 

— Mai rămâne Moise... 

— Ştiu că eşti prieten cu el. 

— Dar nu prea vezi cu ochi buni prietenia asta. 

— Nu, Ramses; evreul ăsta are nişte scopuri cu care tu s-ar putea să nu fii 
de acord. În orice situaţie te-ai afla, fă în aşa fel încât să pui întotdeauna ţara 
înaintea sentimentelor. 

— Moise încă nu este un instigator la dezordini. 

— Dacă va deveni un asemenea personaj, regula Maat, şi numai ea, va 
trebui să te călăuzească. Un asemenea impas riscă să fie foarte periculos, 
chiar şi pentru tine, Ramses. 

Tuya îndreptă tulpina unui crin; buchetul reunea strălucirea a o sută de 
flori. 

— Eşti de acord să guvernezi cele Două Ţări cât timp lipsesc eu? 

— Nu mă obligi tu? Povara anilor începe să mă apese. 

Ramses zâmbi. 

— Eu nu cred aşa ceva. 


— Tu eşti prea puternic acum ca să-ţi poţi închipui ce poate însemna 
această povară a bătrâneţii. Acum, vrei să-mi dezvălui care este adevăratul 
motiv al acestei lungi călătorii? 

— Dragostea pentru Egipt şi pentru Nefertari. Vreau să reînsufleţesc 
focul tainic al templelor, să fac în aşa fel încât ele să producă mai multă 
energie. 

— S-ar putea ca hitiţii să nu fie singurii noştri duşmani? 

— Un vrăjitor libian, Ofir, foloseşte împotriva noastră nişte forţe 
tenebroase; poate că nu am dreptate să dau importanţă acţiunii sale, dar nu 
vreau să risc nimic. Nefertari a suferit deja prea mult de pe urma vrăjilor 
sale. 

— Zeii te-au ajutat, fiul meu; ar fi putut ei să-ţi dea o fericire mai mare 
decât o soţie atât de minunată? 

— Ar fi o greşeală de neiertat să nu o respect aşa cum se cuvine; astfel că 
am în minte un plan măreț pentru ca numele ei să strălucească timp de 
milioane de ani şi perechea regală să devină un fel de temelie de 
nezdruncinat pe care să fie clădit Egiptul. 

— Pentru că tu ai înţeles această necesitate, domnia ta va fi glorioasă. 
Nefertari este vraja fără de care nicio faptă mare nu poate dăinui. Violenţele 
şi tenebrele nu vor dispărea doar datorită succedării unor generaţii; armonia 
va domni peste acest pământ atât timp cât va domni perechea regală. 
Consolideaz-o, Ramses, fă din ea piatra de temelie pentru acest edificiu al 
ţării. Când dragostea îşi împrăştie razele peste viaţa unui popor, ea îi oferă 
mai multă fericire decât orice altă bogăţie. 

Buchetul era gata; zeiţa avea să fie foarte mulțumită. 

— Te mai gândeşti din când în când şi la Şenar? 

Peste chipul Tuyei se aşternu o umbră de tristeţe. 

— Cum poate o mamă să-şi uite fiul? 

— Şenar nu mai este al tău. 

— Regele are dreptate şi va trebui să-l ascult... Îmi va ierta slăbiciunea? 

Ramses o strânse cu dragoste la piept pe mama sa. 

— Prin faptul că nu i-au dat dreptul la un mormânt, preciză ea, zeii l-au 
pedepsit cu cea mai mare asprime. 

— Eu mi-am înfruntat moartea la Kadesh, Şenar a căzut pradă ei în 
deşert. Poate că sufletul său a fost purificat în acest fel. 

— Şi dacă el încă mai trăieşte? 


— M-am gândit şi eu la asta... Dacă se ascunde, în umbră, cu aceleaşi 
gânduri ca mai înainte, vei fi indulgentă cu el? 

— Tu reprezinţi Egiptul, Ramses, şi oricine te va ataca pe tine, va trebui 
să treacă şi de mine. 


Capitolul 22 


Ramses se reculese câteva clipe în faţa statuii lui 'Thot, aflată la intrarea 
în ministerul Afacerilor externe, şi depuse un buchet de crini pe altarul 
pentru ofrande. Reprezentat printr-o uriaşă maimuţă din piatră, maestrul 
hieroglifelor, „cuvintele zeilor”, avea ochii cu privirile înălțate spre cer. 

Vizita faraonului era o onoare care-i făcea fericiţi pe funcţionarii din 
minister; Acha îl primi ceremonios pe suveran şi făcu o plecăciune în faţa 
lui. Când Ramses îl îmbrăţişă, subordonații tânărului ministru se simţiră 
mândri că lucrează la ordinele unui demnitar căruia regele îi acorda 
asemenea dovezi de simpatie. 

Cei doi bărbaţi se închiseră în biroul luxos şi rafinat al lui Acha; peste tot 
se puteau admira trandafiri aduşi din Siria, compoziţii florale cu narcise şi 
calendula, cufere din lemn de acacia, scaune având spătarele pictate cu flori 
de lotus, perne brodate, gheridoane cu picioarele din bronz. Pe pereţi se 
puteau vedea scene de vânătoare de păsări în mlaştinile Deltei. 

— Tu nu prea te dai în vânt după sobrietate, observă Ramses; nu mai 
lipsesc de aici decât vasele exotice ale lui Şenar. 

— Asta era o amintire blestemată! Le-am vândut ca să acopăr o parte din 
cheltuielile ministerului. 

Elegant, purtând o perucă uşoară şi parfumată, cu mustăcioara bine tunsă, 
Acha părea pe punctul de a se duce la un banchet din înalta societate. 

— Când am norocul să petrec câteva săptămâni liniştite în Egipt, 
mărturisi el, mă bucur de nenumăratele plăceri pe care mi le oferă ţara 
mea... Dar regele poate fi liniştit: nu uit în niciun caz de misiunea pe care 
mi-a încredinţat-o. 

Aşa era Acha: cinic, în aparenţă neserios, un crai care trecea de la o 
femeie la alta, dar un bărbat de stat, perfect adaptat cerinţelor politicii 
internaţionale, cunoscător desăvârşit al regiunilor din zonă şi aventurier în 
stare să-şi asume riscuri nebuneşti. 

— Ce părere ai de hotărârile pe care le-am luat? 

— Mă copleşesc cu multă muncă şi mă onorează, Maiestate. 

— Le apreciezi ca... suficiente? 


— Lipseşte esenţialul, nu-i aşa? Şi, precis, ăsta este şi motivul vizitei tale 
care n-are nimic protocolar în ea. Lasă-mă să ghicesc: nu cumva este vorba 
despre Kadesh? 

— Mi-am ales foarte bine ministrul Afacerilor externe şi şeful serviciului 
meu de spionaj. 

— Încă mai ai de gând să pui stăpânire pe fortăreaţa aceea? 

— Kadesh a fost locul în care am obţinut o victorie, dar cetatea hitită este 
neatinsă şi continuă să ne sfideze. 

Surprins, Acha turnă un minunat vin roşu, de o limpezime desăvârşită, în 
două cupe de argint ale căror toarte aveau forma unui corp de gazelă. 

— Nu mă aşteptam ca tu să te mai îndrepţi către Kadesh... Ramses nu 
putea răbda nici măcar umbra unui eşec. Da, fortăreaţa asta ne sfidează; da, 
este la fel de amenințătoare ca în trecut. 

— Tocmai de aceea eu o consider ca o ameninţare permanentă pentru 
protectoratul nostru asupra Siriei de Sud; exact de la Kadesh vor porni 
atacurile. 

— La prima vedere, raţionamentul pare fără cusur. 

— Dar nu asta este şi părerea ta. 

— Un ministru burduhănos şi molâu, beneficiind confortabil de 
privilegiile şi onorurile sale, ar cădea în genunchi în faţa ta şi ţi-ar îndruga 
aproximativ acest discurs: „Ramses cel Mare, rege cu neîntrecută agerime a 
minţii, cu braţ de oţel, porneşte la atac şi cucereşte cetatea Kadesh!” Şi 
acest curtean ar fi un imbecil sinistru. 

— De ce crezi tu că ar fi cazul să renunţ la această cucerire? 

— Din cauza ta, hitiţii au descoperit că nu erau de neînvins. Sigur că da, 
armata lor rămâne puternică, dar sufletele sunt tulburate. Muwattalis a 
promis poporului său o invazie rapidă şi o victorie totală şi trebuie să dea 
socoteală, cu mare greutate, pentru retragerea trupelor sale pe poziţiile 
obişnuite. Un alt conflict izbucneşte acum: războiul de succesiune, între fiul 
său, Uri-Teşub, şi fratele său, Hattuşil. 

— Cine are cele mai mari şanse să iasă învingător? 

— Este imposibil de prevăzut; şi unul şi celălalt deţin nişte arme 
eficiente. 

— Căderea lui Muwattalis este apropiată? 

— După părerea mea, da; la curtea hitită, oamenii se omoară cu multă 
plăcere. Într-o societate bazată pe război, şeful care nu poate învinge trebuie 
să fie eliminat. 


— Nu este acesta momentul ideal în care poate fi atacată şi luată în 
stăpânire cetatea Kadesh? 

— Desigur, dacă interesul nostru ar consta în şubrezirea din temelii a 
imperiului hitit. 

Lui Ramses îi plăceau mult subtilitatea de spirit şi replicile de o ironie 
muşcătoare ale prietenului său Acha, dar, de data aceasta, rămase uluit. 

— Nu acesta este scopul de bază al politicii noastre externe? 

— Nu mai sunt chiar atât de sigur. 

— Îţi baţi joc de mine? 

— Când o decizie se traduce prin viaţa sau moartea a mii de fiinţe 
omeneşti, nu am niciun chef să glumesc. 

— Atunci, înseamnă că deţii o informaţie care ar putea schimba radical 
aprecierea mea. 

— O simplă intuiţie, bazată pe câteva veşti adunate de informatorii noştri. 
Ai auzit vorbindu-se despre Asiria? 

— O populaţie războinică, la fel ca hitiţii. 

— Era, până de curând, un stat aflat sub influenţa hitiţilor. Dar Hattuşil, 
atunci când a închegat coaliția sa, a dat cam prea mult metal galben 
asirienilor pentru ca ei să se menţină într-o stare de neutralitate 
binevoitoare. Şi aceste bogății nesperate s-au transformat în armament. 
Actualmente, în Asiria, militarii au luat-o înaintea diplomaților. Viitoarea 
mare putere asiatică ar putea fi foarte bine Asiria, mai dornică de cuceriri şi 
mai distrugătoare chiar decât hitiţii. 

Ramses căzu pe gânduri. 

— Asiria... Ar fi această ţară gata să atace Hatti? 

— Nu încă, dar, la momentul potrivit, conflictul mi se pare că va deveni 
inevitabil. 

— De ce Muwattalis nu retează răul de la rădăcină? 

— Din cauza disensiunilor interne care îi ameninţă tronul şi pentru că se 
teme de o înaintare a armatei noastre către Kadesh. După părerea lui, noi 
rămânem principalul său adversar. 

— Şi cei care râvnesc să ia puterea ce părere au? 

— Fiul său, Uri-Ieşub, este orbit de furie; nu visează decât să pună 
stăpânire pe cele Două Ţări, ucigând un număr cât mai mare de egipteni. 
Hattuşil are vederi mai largi şi probabil că-şi dă seama mai bine de pericolul 
care creşte din ce în ce mai mult, chiar la porţile imperiului hitit. 


— Aşadar, nu mă sfătuieşti să pornesc o ofensivă puternică asupra 
fortăreței de la Kadesh. 

— Am pierde foarte mulţi oameni şi hitiţii de asemenea; adevăratul 
învingător ar putea fi Asiria. 

— Bineînţeles că tu nu te-ai mărginit doar să reflectezi asupra acestor 
lucruri; care este planul tău? 

— Mă tem că n-o să-ţi placă deloc, în măsura în care el nu corespunde 
politicii pe care tu o consideri ca fiind justă. 

— Hai, asumă-ţi riscul de a mi-l spune. 

— Să-i facem pe hitiţi să creadă că ne pregătim pentru a asedia Kadesh. 
Zvonuri, dezinformare clasică, documente pretins confidenţiale, manevre în 
Siria de Sud. Mă ocup eu de toate astea. 

— Până aici, nu mă surprinde nimic. 

— Continuarea riscă să fie mai delicată. Atunci când tot acest plan se va 
dovedi a fi eficace, eu voi pleca în Hatti. 

— În ce scop? 

— Misiune secretă, cu puteri depline de a negocia. 

— Dar... Ce vrei să negociezi? 

— Pacea, Maiestate. 

— Pacea... Cu hitiţii! 

— Este cea mai bună soluţie pentru a împiedica Asiria să devină un 
adevărat monstru, mult mai periculos decât Hatti. 

— Hitiţii nu vor accepta niciodată. 

— Dacă voi avea sprijinul tău, eu mă voi strădui şi voi reuşi să-i conving. 

— Dacă altcineva, nu tu, mi-ar fi făcut o asemenea propunere, l-aş fi 
acuzat de înaltă trădare. 

Acha zâmbi. 

— Şi eu m-aş îndoi... Dar cine altcineva decât Ramses ar putea vedea 
lucrurile într-un viitor mai îndepărtat, foarte îndepărtat de momentul în care 
ne aflăm? 

— Înţelepţii nu ne învaţă, oare, că a linguşi un prieten este o greşeală de 
neiertat? 

— Eu nu mă adresez acum prietenului, ci faraonului. Dacă am vedea la 
câţiva paşi distanţă, concentrați doar asupra evenimentului imediat, am 
putea profita de forţele pe care le avem acum pentru a-i înfrunta pe hitiţi, cu 
şanse reale de a-i învinge; dar intrarea năvalnică a Asiriei pe scena 
internaţională trebuie să ne modifice strategia. 


— O simplă intuiţie, Acha; recunoşteai mai devreme chiar tu însuţi. 

— Pentru că ocup un post ca al meu, este esenţial să prevăd viitorul şi s-o 
iau înaintea altora. Nu intuiţia este aceea care conduce la o decizie justă? 

— Nu am dreptul să te las să înfrunţi un asemenea risc. 

— Te referi la vizita mea în Hatti? Doar ştii că n-ar fi prima oară când aş 
face aşa ceva. 

— Chiar doreşti să le vizitezi din nou închisorile? 

— Există şi călătorii mai plăcute, dar trebuie să ştii cum să forţezi 
destinul. 

— Nu ştiu cum aş mai putea găsi un asemenea ministru al Afacerilor 
externe. 

— Am de gând să mă întorc, Ramses. Şi, de altfel, viaţa uşuratică şi 
comodă de aici mi-ar moleşi spiritul, dacă aş duce-o tot aşa prea mult timp. 
În loc să am câteva iubite pe care să le îmbrac, să le scot peste tot şi, după o 
vreme, să mă plictisesc de ele, mie îmi trebuie o nouă aventură pentru ca să 
rămân cu spiritul treaz şi gata de noi cuceriri. Experienţa aceasta nu mă 
sperie... Mă pricep cum să mă folosesc de slăbiciunile hitiţilor şi să-i 
conving să înceteze ostilitățile. 

— Îţi dai seama, Acha, că planul acesta al tău este de-a dreptul nebunesc? 

— În acest plan se îngemănează prospetimea evenimentelor noi şi 
atracţia necunoscutului: nu este nespus de seducător? 

— Tu nu credeai, totuşi, că aş fi putut fi de acord cu el. 

— Eu am să-l obţin, căci tu nu eşti un monarh bătrân şi friguros, 
incapabil să schimbe lumea. Dă-mi ordin să negociez cu barbarii care vor să 
ne distrugă pentru a ne transforma în nişte vasali supuşi. 

— Vreau să fac o lungă călătorie în sud şi tu, tu vei fi izolat şi singur 
acolo, în nord. 

— Dacă tu te ocupi de ceea ce este dincolo de viaţă, lasă-mi mie grija 
hitiţilor. 


Capitolul 23 


Având între cincisprezece şi douăzeci şi cinci de ani, cu capul în 
întregime ras, cu excepţia unei şuviţe formate dintr-o serie de codițe 
împletite, strânse la nivelul urechii cu o panglică lată şi lăsate să atârne pe 
partea dreaptă a feţei, „copiii regelui” purtau cercei, un colier lat, brățări, iar 
în jurul şoldurilor aveau o pânză plisată; în mâini ţineau cu mândrie o nuia 
care avea fixată în vârf o pană de strut. 

Acestor băieţi, aleşi datorită calităţilor fizice şi intelectuale de care 
dădeau dovadă, Ramses le încredinţase misiunea de a face parte, în numele 
lui, din diferite unităţi ale armatei. Prezenţi pe câmpul de luptă, ei trebuiau 
să redea soldaţilor vigoarea necesară, atunci când aceştia erau gata să facă 
un pas înapoi; regele nu uitase laşitatea oamenilor săi atunci când, la 
Kadesh, se aflaseră în faţa coaliţiei create de hitiţi. 

„Copiii regelui” aveau să plece în nord şi să se ocupe de administrarea 
protectoratelor. Primiseră de la Acha ordine precise şi urmau să le respecte 
întocmai. 

Se răspândise deja legenda conform căreia Ramses cel Mare, tată 
destoinic şi neobosit, adusese pe lume cam o sută de băieţi a căror existenţă 
era dovada incontestabilă a puterii divine care sălăşluia în monarh. Lua 
fiinţă astfel o genealogie de poveste pe care sculptorii o transpuneau în 
piatră, iar scribii o lăsau cu sârg viitorimii. 

La umbra lămâiului său preferat, bătrânul Homer îşi parfuma barba albă. 
Hector, motanul său alb cu negru, se îngrăşase şi prinse să toarcă îndată ce 
Ramses începu să-l mângâie. 

— Fie-mi iertată îndrăzneala, Maiestate, dar am impresia că sunteţi cam 
supărat. 

— Să zicem, mai degrabă... preocupat. 

— Veşti proaste? 

— Nu, doar gândul la o lungă călătorie care prezintă unele pericole. 

Poetul grec îşi umplu cu frunze de salvie pipa uriaşă, făcută din cochilia 
unui melc. 


— Ramses cel Mare... Aşa vă spune acum poporul; iată ce am scris: 
Darurile măreţe făcute de zei nu pot fi cu niciun chip trecute cu vederea. 
Numai de la ei le putem primi, căci nimeni nu le-ar putea obţine prin 
propriile sale puteri. 

— Eşti chiar atât de fatalist? 

— Este privilegiul vârstei, Maiestate. Iliada mea şi Odiseea sunt 
terminate, am scris ultimele versuri la poemul care proslăveşte victoria 
voastră de la Kadesh. Nu-mi mai rămâne altceva acum decât să-mi fumez 
frunzele de salvie, să beau vin aromatizat cu chimen şi să mă las masat cu 
ulei de măsline. 

— Nu doreşti să-ţi mai citeşti o dată opera? 

— Numai scriitorii de duzină se admiră în oglinda propriilor lor fraze. La 
ce serveşte această călătorie, Maiestate? 

— „Întoarce-te deseori la Abydos, îmi cerea tatăl meu, şi ai grijă de 
templul acesta”. I-am cam uitat poruncile şi acum trebuie să mă îngrijesc de 
acest sanctuar. 

— Mai este şi altceva? 

— La întrebarea: „Ce este un Faraon?” Seti răspundea: „Cel care-şi face 
fericit poporul.” Cum să ajungi să faci aşa ceva? Săvârşind fapte care fac 
bine Principiului şi zeilor, astfel încât ele să se răsfrângă asupra oamenilor. 

— Nu regina a fost aceea care v-a îndemnat să faceţi asta? 

— Cu ea, şi pentru ea, vreau să creez o operă care va produce această 
energie luminoasă binefăcătoare de care noi avem atâta nevoie şi care va 
apăra Egiptul şi Nubia de nenorociri. 

— Locul a fost ales? 

— În inima Nubiei, Hathor a lăsat urma prezenţei sale într-un loc numit 
Abu Simbel. Încarnându-se în piatră, doamna stelelor a dezvăluit astfel 
secretul iubirii sale. Pe acesta vreau să i-l ofer lui Nefertari, pentru ca ea să 
devină pentru vecie doamna de la Abu Simbel. 

Cu barba mare şi părul în dezordine, aşezat pe călcâie cu genunchii 
îndoiţi sub el, bucătarul se servea de o frunză de palmier ca să aţâţe jarul pe 
care frigea o gâscă; în ciocul şi pe beregata păsării el îndesase o ţepuşă cu 
care învârtea din când în când friptura. Când avea să termine, trebuia să 
jumulească o rață, să-i scoată măruntaiele, să-i reteze capul, vârful aripilor 


şi labele, urmând s-o înfigă şi pe ea într-o frigare ca s-o pregătească la foc 
încet. 

O doamnă îl întrebă: 

— Toate zburătoarele sunt vândute? 

— Aproape toate. 

— Dacă eu îţi comand o rață, poţi să mi-o frigi repede de tot? 

— Treaba este că... Sunt foarte ocupat. 

Dolenta, sora lui Ramses, îşi trase la locul ei breteaua stângă care îi 
aluneca mereu de pe umăr; apoi, doamna înaltă şi brună puse un vas cu 
miere la picioarele bucătarului. 

— Te-ai deghizat perfect, Şenar. Dacă nu mi-ai fi dat tu întâlnire exact în 
locul acesta, nu te-aş fi recunoscut. 

— Ai mai aflat ceva important? 

— Cred că da... Am fost de faţă la marea audienţă a perechii regale. 

— Înapoiază-te peste două ore; am să-ţi dau rața friptă, o să închid 
prăvălia şi tu o să vii după mine. Am să te duc la Ofir. 

La marginea antrepozitelor, în cartierul bucătarilor şi al măcelarilor, 
liniştea nu se aşternea decât la căderea nopţii. Câţiva ucenici, cocoşaţi sub 
poverile pe care le cărau în spate, se îndreptau către vilele celor bogaţi 
pentru a le aproviziona cu carnea cea mai bună destinată banchetelor. 

Şenar o luă pe o străduţă pustie, se opri în faţa unei uşi scunde, vopsită în 
albastru, şi bătu de patru ori cu pauze. Îndată ce uşa se deschise, îi făcu 
semn Dolentei să se apropie. Femeia înaltă şi brună veni în grabă şi se 
strecură într-o încăpere cu tavanul jos, ticsită de coşuri împletite din nuiele. 
Şenar ridică un capac din podea şi coborî împreună cu sora sa pe o scară de 
lemn care ducea în pivniţă. 

Când îl văzu pe magul Ofir, Dolenta căzu la picioarele lui şi-i sărută 
poala veşmântului. 

— Mă temeam îngrozitor că n-o să te mai văd! 

— Ţi-am promis că o să mă întorc. Zilele de meditaţie în Oraşul Soarelui 
mi-au întărit credinţa în Aton, zeul unic care, mâine, va domni peste această 
ţară. 

Cu priviri admirative, Dolenta îl contemplă pe magul cu figura ca a unei 
păsări de pradă. El o fascina pentru că era profetul adevăratei credinţe. 
Mâine, forţa lui va călăuzi poporul; mâine, îl va dobort pe Ramses. 


— Ajutorul tău este foarte preţios pentru noi, spuse Ofir cu un glas blând 
şi profund: fără tine, cum am putea lupta împotriva acestui tiran nemilos şi 
urât de toată lumea? 

— Ramses nu se mai fereşte de mine; sunt chiar convinsă că îmi acordă 
din nou încredere, datorită intervenţiei mele în favoarea prietenului său, 
Moise. 

— Ce are de gând regele? 

— A încredinţat guvernarea protectoratelor din Nord fiilor regelui, aflaţi 
sub ordinele lui Acha. 

— Diplomatul ăsta blestemat! izbucni Şenar; m-a înşelat şi şi-a bătut joc 
de mine. O să mă răzbun, o să-l calc în picioare, o să... 

— Avem alte lucruri, mai urgente, de rezolvat, i-o reteză scurt Ofir. S-o 
ascultăm pe Dolenta. 

Sora lui Ramses era mândră că putea juca din nou un rol important în 
această conspirație. 

— Perechea regală urmează să facă o călătorie lungă. 

— Încotro? 

— Sudul Egiptului şi Nubia. 

— Ştii de ce? 

— Ramses vrea să facă un dar ieşit din comun reginei. Se pare că un 
templu. 

— Doar pentru asta se duc ei acolo? 

— Faraonul vrea să atragă puterile divine, să le reunească, să le 
folosească energia ca să creeze un fel de plasă protectoare pe care s-o 
întindă pe deasupra Egiptului. 

Şenar rânji. 

— Preaiubitul meu frate probabil că şi-a ieşit din minţi! 

— Nu, protestă Dolenta, el ştie că este ameninţat de adversari misterioşi; 
nu are altă soluţie decât să cheme zeii în ajutor şi să-şi alcătuiască o armată 
invizibilă ca să lupte împotriva unor duşmani de care se teme. 

— A început să înnebunească, aprecie Şenar, şi continuă să se cufunde în 
demenţa sa. O armată de divinităţi... Asta-i ceva de-a dreptul caraghios! 

Fratele regelui simţi aţintindu-se asupra lui privirea ca de gheaţă a lui 
Ofir. 

— Ramses şi-a dat seama de pericol, spuse Magul. 

— Doar nu crezi că, totuşi... 


Şenar nu mai continuă. Dinspre Ofir parcă emana o violenţă 
înspăimântătoare; pentru o clipă, fratele mai mare al regelui nu se mai îndoi 
de puterile oculte ale libianului. 

— Cine îl protejează pe micul Kha? o întrebă Ofir pe Dolenta. 

— Setau, îmblânzitorul de şerpi. El îi transmite tot ce ştie fiului lui 
Ramses şi l-a înconjurat de forţe care-l pun la adăpost de orice atac, de 
oriunde ar veni el. 

— Şerpii deţin secretele magiei pământului, recunoscu Ofir; cine trăieşte 
în preajma lor cunoaşte acest lucru. Datorită pensulei furate de la copil, eu 
voi ajunge cândva să distrug acest sistem de apărare. Dar îmi va trebui mai 
mult timp decât prevăzusem. 

În adâncul sufletului, Dolenta se simţi revoltată la ideea că micul Kha ar 
putea avea de suferit de pe urma acestui război al spiritelor, dar mintea i se 
supuse voinţei lui Ofir. Acest atac avea să-l slăbească pe Ramses, i-ar mai fi 
redus din ka şi poate că l-ar fi forţat să abdice. Oricât de crud devenea 
atacul, Dolenta nu ar fi avut nimic împotriva lui. 

— Trebuie să ne despărţim, spuse magul. 

Dolenta se agăţă cu disperare de haina lui Ofir. 

— Când o să te mai văd? 

— Şenar şi cu mine vom pleca pentru o vreme din capitală; nu putem 
rămâne prea mult timp în acelaşi loc. Vei fi prima care va afla de 
întoarcerea noastră. Până atunci, continuă să culegi informaţii. 

— O să răspândesc în continuare credinţa cea adevărată, murmură ea. 

— Poate fi ceva mai important decât asta? o aprobă Ofir, cu un surâs 
complice. 

Pentru a sărbători achitarea lui Moise, cărămidarii evrei organizaseră un 
banchet uriaş în mahalaua în care locuiau; pâini în trei colţuri, prepelite 
umplute, tocană de porumbel, compot de smochine, vin tare şi bere 
proaspătă fură oferite mesenilor care cântară toată noaptea, strigând cu toţii 
de mai multe ori numele lui Moise, devenit cel mai popular dintre evrei. 

Sătul de atâta larmă, acesta se îndepărtă de locul în care se ţinea 
petrecerea atunci când susţinătorii săi fură prea ameţiţi ca să-i mai bage de 
seamă absenţa. Moise simţea nevoia de a rămâne singur şi de a se gândi la 
luptele pe care urma să le dea; să-l convingă pe Ramses că trebuie să lase 
întregul popor evreu să plece din Egipt nu avea să fie un lucru prea uşor. 
Totuşi, trebuia să aducă la îndeplinire cu orice preţ misiunea pe care o 
primise de la Yahwe; ca să facă asta, el era în stare să mute munţii din loc. 

Se aşeză pe marginea uriaşei pietre a morii cartierului; doi bărbaţi se 
apropiară de el. Doi beduini, pleşuvul şi bărbosul Amos şi uscăţivul 
Baduch. 

— Ce căutaţi aici? 

— Ne bucurăm şi noi laolaltă cu ceilalţi, declară Amos; nu este un 
moment important? 

— Dar voi nu sunteţi evrei. 

— Am putea fi aliaţii voştri. 

— N-am nevoie de ajutorul vostru. 

— N-ai impresia că ai tăi se umflă în pene cam degeaba? Fără arme, n-o 
să ajungi să-ţi realizezi visurile. 

— O să mă folosesc şi de unele arme, dar nu de ale voastre. 

— Dacă evreii se aliază cu beduinii, afirmă Baduch, pot forma o 
adevărată armată. 

— Şi la ce-ar servi asta? 

— Să luptaţi cu egiptenii şi să-i învingeţi! 

— Ăsta-i un vis periculos. 

— Tu, Moise, îndrăzneşti să critici un asemenea vis? Să-ţi scoţi poporul 
din Egipt, să i te opui lui Ramses, să crezi că te afli deasupra legilor din ţara 


asta... Nu este un vis la fel de condamnabil şi de periculos? 

— Cine ţi-a vorbit despre planurile mele? 

— Până şi ultimul cărămidar le cunoaşte! Se pune pe seama ta chiar şi 
intenţia de a ridica steagul lui Yahwe, zeul războinic, şi de a pune mâna pe 
cele Două Ţări. 

— Oamenii o iau razna foarte uşor, atunci când un plan măreț le dă peste 
cap obiceiurile. 

În ochii şireţi ai lui Baduch apăru o sclipire de răutate. 

— Nu mai e mult şi o să te gândeşti cum să-i ridici pe evrei împotriva 
autorităţilor egiptene. 

— Feriţi-vă din calea mea şi unul şi celălalt. 

— Greşeşti, Moise, insistă Amos; poporul tău va fi nevoit să lupte şi nu 
are nici cea mai mică experienţă în privinţa asta. Noi am putea să vă servim 
drept instructori. 

— Plecaţi şi lăsaţi-mă să-mi văd de gândurile mele. 

— Cum doreşti... Dar o să ne mai vedem. 

Călătorind pe măgarii lor ca doi simpli ţărani care aveau o autorizaţie de 
a circula, eliberată de Meba, cei doi beduini poposiră pe un câmp, la sud de 
Pi-Ramses. Începuseră să mănânce din ceapa dulce pe care o aveau cu ei, cu 
pâine proaspătă şi cu peşte uscat, când doi bărbaţi se aşezară lângă ei. 

— Cum a decurs întâlnirea? întrebă Ofir. 

— Moise ăsta e căpos rău, recunoscu Amos. 

— Ameninţaţi-l cumva, îi îndemnă Şenar. 

— N-ar ajuta la nimic. Trebuie să-l lăsăm să se afunde în planurile lui 
nebuneşti. Într-un moment sau în altul, tot va avea nevoie de noi. 

— Evreii au acceptat să-l urmeze? 

— Achitarea în proces îl ridică la rangul de erou şi cărămidarii sunt 
convinşi că el le va apăra drepturile, cum a făcut-o şi în trecut. 

— Ce spun ei despre planul lui Moise? 

— Multă lume are ceva împotriva lui, dar el înfierbântă sângele câtorva 
tineri care visează la independenţă. 

— Să-i încurajăm, spuse Şenar; îndemnându-i să se răscoale, ei vor slăbi 
puterea lui Ramses. Dacă el începe să-i reprime, poporul îl va urî. 

Amos şi Baduch erau cei doi supraviețuitori ai reţelei de spionaj care 
activase în Egipt timp de mai mulţi ani; aflându-se în afara lumii 


negustorilor, nu fuseseră dibuiţi de Serramanna. În Deltă, ei se bucurau de o 
susţinere destul de importantă. 

Întâlnirea dintre Ofir, Şenar, Amos şi Baduch era un adevărat consiliu de 
război, însemnând reluarea ofensivei împotriva lui Ramses. 

— Unde se află trupele hitite? întrebă Ofir. 

— După cum spun iscoadele beduinilor, răspunse Baduch, s-au stabilit pe 
poziţii pe undeva pe aproape de Kadesh. Garnizoana din cetate a fost 
întărită, ca măsură de prevedere în cazul unui asediu al armatei egiptene. 

— Îl cunosc eu pe fratele meu, rânji Şenar; n-o să reziste în faţa dorinţei 
de a se năpusti orbeşte înainte! 

Cu prilejul bătăliei de la Kadesh, Amos şi Baduch, jucând rolul unor 
prizonieri înspăimântați, îl minţiseră pe Ramses pentru a-l atrage într-o 
cursă din care n-ar mai fi avut nicio scăpare. Păstraseră o amintire neplăcută 
a eşecului lor de atunci şi căutau să se răzbune pentru a-l da uitării. 

— Ce misiune are pentru noi Hatti? îl întrebă magul pe Baduch. 

— Să-l destabilizăm pe Ramses prin toate mijloacele. 

Ofir ştia prea bine ce însemna acest ordin destul de vag. 

Pe de o parte, Egiptul îşi recucerise protectoratele, iar hitiţii nu se simțeau 
în stare să le recupereze; pe de altă parte, fiul şi fratele împăratului trebuiau 
să dea între ei o luptă încrâncenată pentru a pune mâna pe puterea pe care 
încă o mai deţinea împăratul Muwattalis, dar pentru cât timp de-acum 
încolo? 

Înfrângerea de la Kadesh, eşecul contraofensivei în Canaan şi în Siria, 
lipsa de reacţie atunci când Egiptul pusese din nou stăpânire pe aceste 
teritorii, părea să dea de înţeles că puterea imperiului hitit slăbea, din cauza 
luptelor interne. Dar o asemenea tristă realitate nu-l putea împiedica pe Ofir 
să-şi îndeplinească misiunea. Când Ramses avea să fie lovit de moarte, în 
Hatti ar fi izbucnit o nouă confruntare. 

— Voi doi, le ordonă Ofir lui Baduch şi lui Amos, continuaţi să vă 
infiltraţi printre evrei. Oamenii voştri să se declare adepţi ai lui Yahwe şi să- 
i convingă pe cărămidari să-l urmeze pe Moise. Dolenta, sora regelui, ne va 
da informaţii despre cum merg lucrurile la curte în absenţa perechii regale. 
Eu o să mă ocup de Kha oricare ar fi măsurile de protecţie de care este 
înconjurat. 

— Eu mi-l rezerv pe Acha, bombăni Şenar. 

— Ai altceva mai bun de făcut, îl potoli Ofir. 

— Vreau să-l ucid cu mâinile mele înainte de a-l elimina pe fratele meu! 


— Şi ce-ar fi dacă ai începe chiar cu acesta din urmă? 

Propunerea magului îi provocă lui Şenar o nouă izbucnire de furie 
împotriva tiranului care îi răpise tronul. 

— Eu plec din nou la Pi-Ramses pentru a coordona de acolo strădaniile 
noastre; tu, Şenar, o porneşti înspre sud. 

Şenar se scărpină în barbă. 

— Să-l întârzii pe Ramses... Asta ai de gând? 

— Aştept să faci mult mai mult. 

— Cu ce? 

Ofir era nevoit să dezvăluie strategia lui Muwattalis. 

— Hitiţii vor invada Delta, nubienii vor trece graniţa şi vor ataca la 
Flephantine. Ramses nu va reuşi să stingă incendiile pe care le vom aprinde 
noi în acelaşi timp şi în mai multe locuri. 

— Pe ce mijloace mă pot baza? 

— Un detaşament de războinici bine antrenați care te aşteaptă, lângă 
Oraşul Soarelui, şi şefii triburilor nubiene cărora le facem daruri însemnate 
de mai multe luni. Mergând în inima acestei regiuni, Ramses nu-şi dă seama 
că se aruncă orbeşte într-o capcană. Fă în aşa fel încât să nu se întoarcă viu 
de acolo. 

Un zâmbet larg lumină faţa lui Şenar. 

— Eu nu cred nici în Dumnezeu nici în zei, dar încep să cred din nou în 
norocul meu. De ce nu mi-ai spus mai demult de aceşti aliaţi preţioşi? 

— Astea erau ordinele pe care le primisem. 

— Acum încalci aceste ordine? 

— Am încredere în tine, Şenar. Acum, ştii totul despre indicaţiile pe care 
le-am primit din Hatti. 

Agitat peste măsură, fratele lui Ramses smulse câteva buruieni de pe jos, 
le aruncă în vânt, se ridică, nervos, şi făcu câţiva paşi încolo şi încoace. În 
sfârşit, avea şi el puterea de a acţiona după cum îl tăia capul, fără a mai fi 
nevoie ca magul să fie de faţă. Ofir se folosea prea mult de magie, de 
viclenie şi de forţe ascunse; el, Şenar, avea să adopte o strategie mai puţin 
complicată şi mult mai brutală. 

În mintea sa, o sumedenie de idei se îngrămădeau deja. Să întrerupă 
călătoria lui Ramses într-un mod definitiv... Nici nu mai avea un alt ţel. 

Ramses... Ramses cel Mare, a cărui reuşită neruşinată îi stătea pe suflet 
tot timpul! Şenar nu-şi făcea iluzii în privinţa mijloacelor sale limitate, dar 
el avea o calitate pe care nici cea mai mare dezamăgire n-o putea anula: 


încăpăţânarea. Pe măsura staturii adversarului, ranchiuna sa care creştea în 
fiecare zi îi dădea puterea să-l înfrunte pe stăpânul celor Două Țări. 

Timp de câteva clipe, pătruns de pacea câmpurilor întinse din jur, Şenar 
şovăi. 

Ce avea el să-i reproşeze lui Ramses? De la urcarea sa pe tron, urmaşul 
lui Seti nu făcuse nicio greşeală, nici faţă de ţara sa, nici faţă de poporul 
egiptean. El îi pusese pe toţi la adăpost de nenorociri, se comportase ca un 
războinic viteaz, apărase prosperitatea oamenilor şi dreptatea. 

Ce avea, aşadar, să-i reproşeze în afara faptului că era Ramses cel Mare? 

În timpul unui sfat la care luau parte cei mai importanţi reprezentanţi ai 
castei militarilor şi ai celei negustoreşti, împăratul Muwattalis a repetat 
cuvintele unuia dintre predecesorii săi: „în zilele noastre, omorul a devenit 
o practică obişnuită în familia regală; regina a fost asasinată, fiul regelui a 
fost şi el asasinat. Aşa că este necesar, pentru a ne feri de asemenea drame, 
să impunem o lege: nimeni să nu omoare un membru al familiei regale, 
nimeni să nu scoată sabia sau pumnalul din teacă împotriva lui; trebuie să se 
ajungă la o înţelegere în privinţa găsirii unui succesor al suveranului.” 

Afirmând cu tărie, în acelaşi timp, că problema urmaşului la tron nu era 
de actualitate, împăratul şi-a mărturisit bucuria că vremea omorurilor 
trecuse şi-şi exprima din nou încrederea în Hattuşil, fratele său, şi în Uri- 
Teşub, fiul său. Pe acesta din urmă l-a confirmat în funcţia de comandant- 
şef al armatei; fratelui său îi dăduse misiunea de a stimula economia şi de a 
menţine legături trainice cu aliaţii străini ai ţării Hatti. Cu alte cuvinte, el îi 
retrăgea lui Hattuşil orice putere militară şi-l făcea invulnerabil pe Uri- 
Teşub. 

Judecând după zâmbetul triumfător al lui Uri-Ieşub şi după expresia de 
dezamăgire a lui Hattuşil, nu era greu de ghicit care era urmaşul pe care şi-l 
alesese Muwattalis, chiar şi fără să pronunţe vreun nume. 

Plictisit şi obosit peste măsură, înfofolit în mantia sa de lână roşie cu 
negru, împăratul nu comentă deloc deciziile luate şi ieşi din sală, înconjurat 
de garda sa personală. 


Turbând de furie, frumoasa preoteasă Putuhepa aruncă pe jos şi călcă în 
picioare cerceii din argint pe care îi primise în ajun de la soţul său, Hattuşil. 

— Este ceva de necrezut! Fratele tău împăratul te face una cu pământul şi 
tu habar n-aveai de aşa ceva! 

— Muwattalis este un om foarte ascuns... Şi, de altfel eu îmi păstrez o 
serie de funcţii importante. 


— Fără armată, tu nu eşti decât o marionetă supusă bunului plac al lui 
Uri-Teşub. 

— Îmi rămân prieteniile strânse cu generali şi ofiţeri din fortărețele care 
păzesc frontierele noastre. 

— Dar fiul împăratului domneşte deja ca un adevărat stăpân peste 
capitală! 

— Uri-Teşub sperie spiritele mai înţelegătoare. 

— Câte bogății va trebui să le dăruim acestor oameni pentru a-i convinge 
să nu treacă în tabăra lui? 

— Negustorii ne vor sări în ajutor. 

— De ce şi-a schimbat părerea împăratul? Părea să-l duşmănească pe fiul 
său şi aprobase ideea mea de a-l suprima. 

— Muwattalis nu face niciodată cum îl taie capul, aminti Hattuşil; fără 
îndoială, a trebuit să ţină cont de amenințările din partea castei militare. El 
i-a potolit pe militari redându-i lui Uri-Teşub vechile privilegii. 

— Este o mare neghiobie! Nebunul ăsta războinic va profita de aşa ceva 
pentru a lua puterea. 

Hattuşil reflectă timp de câteva clipe. 

— Mă întreb dacă, în felul acesta, împăratul nu a încercat să ne trimită un 
mesaj într-un mod foarte discret. Uri-Ieşub devine omul forte din Hatti, 
deci noi apărem în faţa lui ca o cantitate neglijabilă. Nu este acesta cel mai 
potrivit moment pentru a-l dobori? Eu sunt convins că împăratul îţi 
recomandă în felul acesta să te grăbeşti. Trebuie să loveşti şi s-o faci foarte 
repede. 

— Speram ca Uri-Ieşub să vină, într-o zi sau alta, să se roage în templul 
zeiţei Ishtar, pentru a cere şi sfatul celor pricepuţi în ghicit viitorul. După 
această numire a sa, trebuie examinate cât mai repede măruntaiele unui 
uliu! Noul şef al armatei hitite trebuie să se grăbească să-şi cunoască 
viitorul. Eu voi fi aceea care va oficia acest ritual. Când îl voi ucide, voi 
spune că a căzut victimă mâniei cereşti. 

Purtându-şi povara de cositor, de ţesături şi de produse alimentare, catârii 
intrau în capitala hitită cu paşi rari, regulaţi. Conducătorii caravanelor îi 
mânau către o tejghea unde un negustor verifica lista şi cantitatea de 
produse, stabilea modul în care puteau fi acordate creditele, semna 
contracte şi-i ameninţa pe rău-platnici cu pedepse din partea justiţiei. 


Cel mai important reprezentant al castei negustorilor, un bărbat obez de 
vreo şaizeci de ani, se plimba încoace şi încolo prin cartierul comercial. Cu 
un ochi atent supraveghea tranzacţiile şi era gata să intervină în cazul 
vreunui litigiu. Când Hattuşil îi ieşi în cale, zâmbetul plin de amabilitate 
negustorească îi dispăru de pe buze. Purtând părul strâns cu o panglică, 
îmbrăcat cu un veşmânt dintr-o țesătură multicoloră, fratele împăratului 
părea mai nervos ca de obicei. 

— Am veşti proaste, îi mărturisi negustorul. 

— Necazuri cu furnizorii? 

— Nu, mult mai rău: cu Uri-Teşub. 

— Dar... Împăratul mi-a încredinţat mie conducerea economiei! 

— Lui Uri-Teşub nu pare să-i pese deloc de aceasta. 

— Ce nelegiuiri a mai făcut? 

— Pentru a-şi plăti mai bine soldaţii, fiul împăratului a hotărât să 
încaseze un nou impozit pe fiecare tranzacţie comercială. 

— O să înaintez un protest serios. 

— N-are niciun rost, este prea târziu. 

Hattuşil era ca un naufragiat pierdut în valuri; pentru prima dată, 
împăratul nu-i făcuse nicio destăinuire aşa că el, fratele său, afla o veste 
importantă nu din gura lui Muwattalis, ci de undeva din afara palatului. 

— O să-i cer împăratului să anuleze acest impozit. 

— O să dai greş, îi prezise negustorul. Uri-Ieşub vrea să refacă vechea 
putere militară hitită asuprind casta negustorilor şi jefuindu-i de averi. 

— Am să mă opun la aşa ceva. 

— Să te ajute zeii, Hattuşil. 


De mai bine de trei ore, Hattuşil aştepta într-o săliţă îngheţată din palatul 
împăratului. De obicei, el intra fără niciun fel de ceremonial în 
apartamentele private ale fratelui său; de data aceasta, doi oameni din garda 
personală a lui Muwattalis nu-l lăsaseră să mai treacă şi un şambelan îi 
ascultase dorinţa de a-l vedea pe rege, dar fără să-i mai spună când putea să 
fie primit de către acesta. 

În curând, se făcea noapte. Hattuşil îi spuse unuia dintre paznici: 

— Anunţă-l pe şambelan că n-o să mai aştept prea mult. 

Soldatul şovăi, schimbă o privire cu camaradul său, după care dispăru 
pentru câteva clipe. Celălalt părea să fie gata să-l străpungă cu lancea pe 


Hattuşil, dacă acesta ar fi încercat să intre cu forţa. 

Şambelanul îşi făcu din nou apariţia, însoţit de şase gărzi cu o uitătură 
duşmănoasă. Fratele împăratului se gândi că aveau de gând să-l aresteze şi 
să-l arunce într-o temniţă din care să nu mai iasă nicicând. 

— Ce doriţi? îl întrebă şambelanul. 

— Să-l văd pe împărat. 

— V-am mai spus o dată că astăzi nu primeşte pe nimeni. N-are rost să 
mai aşteptaţi. 

Hattuşil se îndepărtă, iar gărzile rămaseră nemişcate. 

Pe când ieşea din palat, se întâlni în drum cu Uri-Leşub, strălucind de 
putere. Cu un zâmbet dispreţuitor pe buze, comandantul-şef al armatei nici 
nu catadicsi să-l salute pe Hattuşil. 


Din înaltul terasei palatului, împăratul Muwattalis îşi privea capitala, 
Hattuşaş. Adevărată stâncă fortificată, în inima stepelor aride, oraşul fusese 
înălţat ca să stea mărturie existenţei unei forţe invincibile. Văzând-o, 
oricare invadator care s-ar fi apropiat cu gând să-l cucerească, ar fi făcut 
calea întoarsă. Nimeni nu putea pune stăpânire pe turnurile sale, nimeni nu 
ar fi ajuns la acropola imperială care domina templele închinate zeităților. 

Nimeni, în afară de Ramses. 

De când acest faraon urcase pe tronul Egiptului, el făcuse să tremure 
marea fortăreață şi dădea lovituri grele imperiului. Gândul îngrozitor al 
înfrângerii îl apăsa câteodată pe Muwattalis; la Kadesh, evitase dezastrul, 
dar mai putea el spera că urma să aibă şi în viitor acelaşi noroc? Ramses era 
tânăr, năvalnic, iubit de zei, şi nu s-ar fi lăsat până nu îndepărta ameninţarea 
hitită. 

EI,  Muwattalis, căpetenia unui popor de războinici, trebuia să 
născocească o altă strategie. 

Şambelanul îi anunţă vizita lui Uri-Teşub. 

— Să intre. 

Pasul apăsat al militarului făcu să vibreze lespezile din pardoseala terasei. 

— Zeul furtunii să te aibă în pază, tată! Armata va fi în curând gata să 
recucerească teritoriile pierdute. 

— Nu ai pus tu cumva un nou impozit care îi nemulţumeşte pe negustori? 

—  Ăia sunt nişte profitori şi nişte laşi! Bogăţiile luate de la ei vor 
contribui la întărirea armatei noastre. 


— Vezi că ai intrat în domeniul pe care i l-am dat în grijă lui Hattuşil. 

— Că mult îmi pasă mie de Hattuşil! N-ai refuzat să-l primeşti? 

— Nu-ţi dau ţie socoteală de hotărârile mele. 

— M-ai ales ca urmaş, tată, şi ai avut dreptate. Armata este plină de elan, 
poporul este liniştit. Te poţi baza pe mine ca să arăt lumii ce putemici 
suntem şi să-i masacrăm pe egipteni. 

— Ştiu cât eşti de viteaz, Uri-Teşub, dar mai ai încă multe de învăţat; 
politica externă pe care o duce Hatti nu se reduce doar la un permanent 
conflict cu Egiptul. 

— Nu există decât două feluri de oameni: învingătorii şi învinşii. Hitiţii 
nu pot face parte decât din prima categorie. Datorită mie, noi o să ieşim şi 
de data aceasta învingători. 

— Mulţumeşte-te doar la a-mi asculta ordinele. 

— Când o să atacăm? 

— Am alte planuri, fiule. 

— De ce să mai amânăm o înfruntare pe care imperiul o cere? 

— Pentru că trebuie să ducem tratative cu Ramses. 

— Noi, hitiţii, am ajuns să ne târguim cu duşmanul... Ţi-ai pierdut 
minţile, tată? 

— Nu-ţi dau voie să-mi vorbeşti pe un asemenea ton! se burzului 
Muwattalis. Îngenunchează în faţa împăratului tău şi cere-ţi iertare pentru 
ce ai spus. 

Uri-Teşub nici nu se mişcă, rămânând cu braţele încrucişate. 

— Fă cum ţi-am spus, dacă nu... 

Cu răsuflarea întretăiată, cu buzele strâmbate într-un rânjet sinistru, cu 
ochii rotindu-se în orbite, Muwattalis îşi duse mâinile la piept şi se prăbuşi 
pe jos. 

Uri-Ieşub nu făcea decât să se uite nepăsător la el. 

— Inima... inima mea este ca piatra... Cheamă-l pe doctorul palatului. 

— Îţi cer să-mi dai puteri depline. De-acum încolo, numai eu o să dau 
ordine armatei. 

— Un doctor, repede... 

— Renunţă la tron. 

— Sunt tatăl tău... O să mă laşi... să mor? 

— Renunţă la domnie. 

— Eu... eu renunţ. Ai... cuvântul meu. 


Capitolul 26 


Cei din sfatul şefilor de trib îl ascultară cu cea mai mare atenţie pe Moise. 
Achitarea lui îi crescuse atât de mult popularitatea încât glasul celui pe care 
lumea începuse să-l numească „profetul” trebuia să fie ascultat. 

— Dumnezeu te-a ferit, constată Libni cu o voce răguşită; adu-i laudă şi 
petrece-ţi restul vieţii în rugăciune. 

— Tu ştii foarte bine ce am eu de gând. 

— Nu-ţi bate joc de norocul pe care l-ai avut, Moise. 

— Dumnezeu mi-a poruncit să scot poporul evreu din Egipt şi eu am să 
mă supun poruncii Lui. 

Aaron bătu în podea cu toiagul. 

— Moise are dreptate: trebuie să facem ceva ca să ne căpătăm 
independenţa. Când o să trăim pe pământul nostru, o să avem parte, în 
sfârşit, de fericire şi de prosperitate. Să plecăm cu toţii din Egipt, să 
împlinim voinţa lui Yahwe! 

— De ce să ducem poporul nostru pe drumul nenorocirii? se revoltă 
Libni. Armata îi va masacra pe răsculați, poliţia îi va aresta pe cei care nu se 
supun! 

— Să nu ne lăsăm cuprinşi de frică, îi sfătui Moise; numai în credinţa 
noastră vom găsi tăria de a-l învinge pe Faraon şi de a scăpa de mânia sa. 

— Nu ne-ar fi de ajuns să ne închinăm lui Yahwe aici, pe pământul acesta 
pe care ne-am născut? 

— Dumnezeu mi s-a arătat şi El mi-a vorbit, le aminti Moise; El este 
Acela care v-a arătat ce soartă veţi avea. Dacă îl refuzăm, înseamnă să 
mergem spre pieire. 


Kha era fermecat. Setau îi vorbea despre energia care umblă prin univers 
şi însufleţeşte toate fiinţele, de la grăuntele de nisip până la stea, energie 
concentrată în statuile zeităților. În interiorul templelor în care Setau îi 
dădea voie să intre, fiul cel mare al lui Ramses nu se putea opri să nu 
contemple corpurile lor de piatră. 


Copilul era încântat. Un preot îi purificase mâinile şi picioarele şi-i 
dăduse să poarte o pânză albă în jurul şoldurilor, înainte de a-i cere să-şi 
purifice gura cu natron. Încă de la primii paşi făcuţi în interiorul 
sanctuarului, lume tăcută şi plină de miresme, Kha simţise prezenţa unei 
forţe ciudate, această „magie” care lega între ele elementele vieţii şi din 
care Faraonul se hrănea el însuşi, pentru a-i hrăni, la rândul lui, pe supuşi. 

Setau îi arătă lui Kha laboratorul din templul lui Amon, ai cărui pereţi 
erau acoperiţi de scrieri care dezvăluiau secretele de preparare a 
unguentelor rituale şi a leacurilor folosite de zei pentru a îngriji ochiul lui 
Horus, astfel încât lumea să nu fie lipsită de lumină. 

Kha descifra textele cu lăcomie şi încerca să păstreze în memorie cât mai 
multe hieroglife; şi-ar fi dorit chiar să locuiască acolo, în sanctuar, pentru a 
studia în amănunţime toate aceste scrieri. Doar datorită acestor semne 
purtătoare de viaţă se transmitea înţelepciunea strămoşilor. 

— Aici se dezvăluie adevărata magie, îl lămuri Setau; ea este arma pe 
care Dumnezeu a dat-o oamenilor pentru a îndepărta nenorocirile şi a nu 
mai suferi loviturile destinului. 

— Putem scăpa de destinul nostru? 

— Nu, dar putem trăi conştienţi; nu înseamnă asta să te fereşti de 
loviturile destinului? Dacă ştii să faci ca viaţa cotidiană să devină magică, 
vei dispune de o forţă care-ţi va permite să cunoşti secretele cerului şi ale 
pământului, ale zilei şi ale nopţii, ale munţilor şi ale râurilor; vei înţelege 
limbajul păsărilor şi al peştilor, vei renaşte în zori în tovărăşia soarelui şi vei 
vedea puterea divină plutind peste ape. 

— Ai să mă înveţi şi pe mine formulele cunoaşterii? 

— Poate, dacă eşti silitor şi vei ieşi învingător din lupta dintre vanitate şi 
lene. 

— O să mă lupt din toate puterile pentru asta! 

— Tatăl tău şi cu mine plecăm în sudul ţării şi vom lipsi mai multe luni. 

Kha se îmbufnă. 

— Mi-ar fi făcut plăcere să rămâi aici şi să mă înveţi adevărata magie. 

— Transformă această încercare în cucerire. Vei veni aici în fiecare zi şi 
vei primi în conştiinţa ta semnele sacre pe care le vezi trăind în această 
piatră; în felul acesta, vei fi apărat de orice atac din afară. Pentru mai multă 
siguranţă, am să-ţi dau o amuletă şi o țesătură protectoare. 

Setau dădu la o parte capacul unei lădiţe din lemn aurit şi scoase de acolo 
o amuletă în formă de codiţă de papirus, simbolizând vigoarea şi satisfacția 


sufletească. O puse pe un şnur şi i-o petrecu lui Kha în jurul gâtului. Apoi 
desfăcu o panglică şi, cu cerneală proaspătă, desenă amănunţit un ochi; 
când cerneala se uscă, el înfăşură panglica la încheietura mâinii stângi a 
băiatului. 

— Ai grijă să nu pierzi amuleta aceasta şi nici această codiţă de papirus; 
ele vor împiedica pătrunderea energiilor negative în sângele tău. Au fost 
încărcate cu fluid de către preoţi şi acţionează preventiv. 

— Şerpii sunt aceia care deţin formulele? 

— Ei ştiu mult mai multe decât noi despre viaţă şi despre moarte, cele 
două aspecte ale realităţii; perceperea mesajelor pe care le trimit ei trebuie 
să constituie începuturile oricărei ştiinţe. 

— Aş vrea să fiu ucenicul tău şi să prepar şi eu leacuri. 

— Destinul tău nu este de a îngriji, ci de a domni. 

— Eu nu vreau să domnesc! Mie îmi plac hieroglifele şi formulele de 
cunoaştere. Un faraon trebuie să aibă de-a face cu prea mulţi oameni şi să 
rezolve prea multe probleme. Eu prefer tăcerea. 

— Viaţa nu se potriveşte întotdeauna cu dorinţele noastre. 

— Cum să nu, dacă avem la dispoziţie magia! 

Moise lua masa de prânz cu Aaron şi cu doi şefi de trib care susțineau 
ideea exodului. 

Cineva bătu la uşă. Aaron deschise şi Serramanna trecu pragul încăperii. 

— Moise este aici? 

Cei doi şefi de trib se postară în faţa profetului. 

— Eu sunt Moise. 

— Urmează-mă Moise. 

— Unde vrei să-l duci? vru să ştie Aaron. 

— Asta nu te interesează. Nu mă obligaţi să folosesc forţa. 

Moise făcu câţiva paşi înainte. 

— Vin cu tine, Serramanna. 

Sardul îl urcă pe evreu în carul său. Escortat de alte două care ale poliţiei, 
ieşi în mare viteză din Pi-Ramses, traversă câmpurile şi coti spre deşert. 

Serramanna se opri la poalele unui deal care domina o întindere nesfârşită 
de nisip şi de pietriş. 

— Urcă-te până în vârf, Moise. 

Urcuşul nu era deloc greu. 


Aşezat pe un bolovan ros de vânturi, Ramses îl aştepta. 

— Iubesc deşertul la fel ca tine, Moise; n-am petrecut noi ceasuri de 
neuitat în Sinai? 

Profetul se aşeză şi el alături de faraon şi-şi îndreptară privirile în aceeaşi 
direcţie. 

— Care este zeul care a pus stăpânire pe sufletul tău, Moise? 

— Zeul unic, adevăratul Dumnezeu. 

— Pentru că ai studiat înţelepciunea Egiptului, ţi-ai deschis spiritul mai 
multor fațete ale divinului. 

— Să nu crezi că mă poţi aduce iarăşi înspre trecut. Poporul meu are un 
viitor şi acest viitor şi-l va realiza în afara Egiptului. Dă-le voie evreilor să 
meargă în deşert, la trei zile de mers, pentru a aduce acolo sacrificii lui 
Yahwe. 

— Ştii bine că aşa ceva nu este posibil. Pentru a sta câtva timp acolo, ar fi 
nevoie de o protecţie masivă din partea armatei. În împrejurările actuale, n- 
ar fi exclus ca beduinii să întreprindă un raid care ar face numeroase 
victime în rândul unei populaţii neînarmate. 

— Yahwe ne va apăra. 

— Evreii sunt supuşii mei şi eu răspund de securitatea lor. 

— Suntem prizonierii tăi. 

— Evreii sunt liberi să plece şi să vină după bunul lor plac, să intre şi să 
iasă din Egipt, dacă respectă legea. Ceea ce îmi ceri tu, în vreme de război, 
nu este prea înţelept. În plus, nu te vor urma prea mulţi dintre ai tăi. 

— Îmi voi conduce poporul către Ţara care i-a fost făgăduită. 

— Unde se află ea? 

— Yahwe o să ne arate unde este. 

— Evreii sunt atât de nefericiţi în Egipt? 

— Nu are importanţă. Ceea ce contează este doar voinţa lui Yahwe. 

— De ce atâta încrâncenare? La Pi-Ramses există sanctuare în care pot fi 
veneraţi şi zeii străini. Evreii îşi pot exercita credinţa după bunul lor plac. 

— Asta nu ne mai este de ajuns; Yahwe nu admite prezenţa unor zei falşi. 

— N-o lua razna, Moise! Dintotdeauna, în ţara noastră, înţelepţii au 
venerat unitatea divinului în Principiul său şi multiplicitatea în manifestare. 
Când Akhenaton a încercat să-l impună pe Aton în detrimentul altor forţe 
creatoare, a comis o mare greşeală. 

— Doctrina lui renaşte astăzi, după ce a fost înlăturat tot ceea ce era fals. 


— Venerarea unui zeu unic şi numai a aceluia va împiedica schimburile 
de divinităţi dintre ţări şi va îndepărta speranţa unei înfrăţiri între popoare. 

— Yahwe este cel care-i apără şi-i ajută pe cei drepţi. 

— Uiţi de Amon? El alungă răul, ascultă rugămintea celui care vine către 
el cu un suflet plin de iubire, aleargă într-o clipă în ajutorul celui care-i 
cheamă. Amon este medicul care redă vederea unui orb fără să se 
folosească de leacuri, el este în acelaşi timp şi unul şi mai mulţi. 

— Evreii nu-l venerează pe Amon, ci pe Yahwe; şi Yahwe îi va călăuzi în 
întâmpinarea destinului lor. 

— O doctrină prea rigidă duce la moarte, Moise. 

— Hotărârea mea este luată şi nu mi-o voi schimba. Aceasta este voinţa 
lui Dumnezeu. 

— Nu cumva este curată vanitate să crezi că eşti singurul care cunoaşte 
aceste lucruri? 

— Nu mă interesează părerea ta. 

— Aşadar, prietenia noastră nu mai există. 

— Evreii mă vor alege ca şef al lor: tu, tu eşti stăpânul unei ţări care ne 
ţine în captivitate. Oricât de puternice ar fi prietenia şi prețuirea pe care le 
am pentru tine, ele vor trebui să dispară în faţa misiunii mele. 

— Dacă te încăpăţânezi, vei încălca Regula lui Maat. 

— Nu mă interesează! 

— Crezi că te afli deasupra regulii veşnice a universului, care exista chiar 
înainte de a fi apărut omenirea şi va dura chiar şi după dispariţia ei? 

— Singura lege pe care o respectă evreii este cea a lui Yahwe. Ne dai 
voie să mergem în deşert şi să oferim acolo sacrificii în onoarea Lui? 

— Nu, Moise; cât timp sunt în război cu hitiţii, nu-mi este permis să 
înfrunt un asemenea risc. Nici cea mai mică tulburare nu trebuie să 
dezorganizeze sistemul nostru de apărare. 

— Dacă tu refuzi în continuare, Yahwe îmi va întări braţul şi voi săvârşi 
mai multe minuni care vor duce ţara ta într-o stare de disperare. 

Ramses se ridică. 

— La lucrurile de care eşti sigur, prietene, mai adaugă unul: niciodată nu 
voi ceda unui şantaj. 


Capitolul 27 


Caravana înainta printr-o regiune aridă. Delegaţia egipteană, compusă din 
vreo treizeci de bărbaţi călări, scribi şi militari, şi cam dintr-o sută de catâri 
încărcaţi cu cadouri, înainta printre doi pereţi stâncoși în care erau sculptate 
figuri uriaşe ale unor războinici hitiţi aflaţi în marş către sud, adică în 
direcţia Egiptului. Acha citi inscripţia: „Zeul furtunii îi călăuzeşte pe 
războinici şi le oferă în dar victoria.” 

De mai multe ori, şeful diplomaţiei egiptene fusese nevoit să-i dojenească 
şi să-i îmbărbăteze pe membrii grupului, năuciţi de peisajele neliniştitoare şi 
de prezenţa unor forţe obscure care cutreierau prin păduri, printre dealuri şi 
peste masivele muntoase. Deşi nu se simţea nici el prea în largul lui, Acha îi 
îndemna la mers, fericit că putea scăpa de bandele de tâlhari care bântuiau 
prin regiune. 

Delegaţia ieşi din defileul pe care-i străbătuse, porni de-a lungul unui râu, 
trecu prin faţa stâncilor împodobite şi ele cu anatolieni cu expresie agresivă, 
apoi înaintă pe o câmpie bătută de vânturi. În depărtare se vedea o colină pe 
care fusese construită o fortăreață, ca o uriaşă şi amenințătoare bornă de 
graniţă a imperiului. 

La un moment dat, nici animalele nu mai vrură să-şi continue drumul; cei 
care-i mânau se folosiră de toate mijloacele de convingere pentru a-i face să 
meargă mai departe în direcţia sinistrei construcţii. 

La creneluri, se puteau zări arcaşi gata să-şi arunce săgețile. 

Acha le ordonă membrilor delegaţiei să descalece şi să-şi pună armele pe 
pământ. 

Agitând un steag multicolor, un herald făcu câţiva paşi către intrarea în 
fortăreață. 

O săgeată sfărâmă coada steagului, a doua se înfipse în pământ, în faţa 
lui, iar o a treia îi făcu o zgârietură la umăr. Strâmbându-se de durere, omul 
făcu cale-ntoarsă. 

Imediat, soldaţii egipteni puseră mâna pe arme. 

— Nu, urlă Acha, nu vă atingeţi de arme! 


— Doar n-o să ne lăsăm măcelăriți aici fără să facem nimic! protestă un 
ofiţer. 

— Comportarea lor este neobişnuită. Pentru ca hitiţii să fie atât de 
nervoşi şi gata să se apere astfel, trebuie ca evenimente grave să se fi produs 
în imperiu, dar ce fel de evenimente? N-o să ştiu decât după ce o să vorbesc 
cu comandantul fortăreței. 

— După o asemenea primire, doar n-o să credeţi că... 

— La cu tine zece oameni şi porniţi în galop spre poziţiile noastre 
avansate; trupele din protectoratele noastre să intre în stare de alarmă, ca şi 
cum ar fi atacate de o forţă armată hitită. De asemenea, să fie trimişi 
mesageri care să-l informeze pe Faraon despre situaţia de aici, pentru ca 
linia noastră de apărare de la nord-est să fie pe picior de război. Îndată ca va 
fi posibil, îi voi trimite regelui informaţii mai amănunțite. 

Foarte fericit că va ajunge în locuri mai primitoare, ofiţerul nu aşteptă să i 
se spună de două ori. El îşi alese zece oameni, îl înlocui pe stegarul rănit şi 
porni în galop în fruntea micului detaşament. 

Cei care rămăseseră împreună cu Acha nu erau prea încântați de situaţie. 
Tânărul diplomat scrise pe un papirus câteva rânduri cu caractere hitite, 
menţionând numele şi funcţiile sale, fixă documentul în vârful unei săgeți 
şi-l puse pe un arcaş s-o trimită în poarta fortăreței. 

— Aveţi răbdare, le recomandă Acha celorlalţi; ori ne primesc ca să avem 
o discuţie, ori ne ucid pe toţi. 

— Dar... noi suntem o solie! îi aminti un scrib. 

— Dacă hitiţii îi ucid pe diplomaţii care cer să stea de vorbă cu ei, 
înseamnă că a început o fază nouă, neobişnuită, a războiului. Asta nu este o 
informaţie de cea mai mare importanţă? 

Scribul înghiţi în sec şi tăcu. 

— N-am putea să batem în retragere? 

— N-ar fi prea frumos. Noi reprezentăm diplomaţia Maiestăţii sale. 

Nu prea convins de măreţia acestui argument, scribului şi colegilor săi li 
se făcuse pielea ca de găină. Poarta fortăreței se deschise, lăsând să treacă 
trei călăreţi hitiţi. 

Un ofiţer cu coif pe cap, purtând o platoşă groasă, luă mesajul şi-l citi. 
Apoi le dădu ordin soldaţilor să-i înconjoare pe egipteni. 

— Urmaţi-ne, porunci el. 


În interior fortăreaţa arăta la fel de sinistru ca pe dinafară. Ziduri reci, 
camere îngheţate, o armurărie, dormitoare, infanterişti care făceau 
instrucţie... Această atmosferă înăbuşitoare îi opri lui Acha răsuflarea în 
gât, dar îi încurajă pe membrii soliei care se simțeau deja prizonieri. 

După o aşteptare de câteva clipe, ofiţerul cu coif reapăru. 

— Cine este ambasadorul Acha? 

Acesta veni mai în faţă. 

— Comandantul fortăreței doreşte să vă vadă. 

Acha fu condus într-o încăpere pătrată, încălzită de focul dintr-un 
şemineu. Lângă foc, un bărbat de statură mijlocie, îmbrăcat cu o mantie 
groasă de lână. 

— Bine ai venit în Hatti; mă bucur să te revăd, Acha. 

— Pot să-ţi mărturisesc că sunt foarte surprins să te văd aici, Hattuşil. 

— Care este misiunea cu care a venit la noi ministrul Afacerilor externe 
al Faraonului? 

— Să-i ofere împăratului o sumedenie de daruri. 

— Suntem în război... Nu se prea obişnuieşte un asemenea lucru. 

— Conflictul dintre cele două ţări ale noastre trebuie să dureze la 
nesfârşit? 

Hattuşil nu-şi ascunse surprinderea. 

— Ce-ar trebui să înţeleg din asta? 

— Că mi-ar plăcea să fiu primit de împărat pentru a-i vorbi despre ceea 
intenţionează Ramses. 

Hattuşil îşi încălzi mâinile la foc. 

— Va fi greu... foarte greu. 

— Vrei să spui: imposibil? 

— Întoarce-te în Egipt, Acha... Nu, nu pot să te las să pleci... 

Văzându-l atât de nehotărât pe interlocutorul său, Acha se hotărî să-i 
spună adevărul. 

— Am venit să-i propun pacea lui Muwattalis. 

Hattuşil se întoarse brusc către el. 

— Este o cursă sau o glumă? 

— Faraonul este convins că aceasta ar fi cea mai înţeleaptă cale pentru 
Egipt, ca şi pentru Hatti. 

— Ramses să dorească pacea? De necrezut! Nemaipomenit! 

— Mie îmi revine misiunea de a vă convinge de acest lucru şi de a purta 
negocierile. 


— Renunţă, Acha. 

— Care ar fi motivul? 

Hattuşil aprecie favorabil sinceritatea oaspetelui său. Ajungând în acest 
stadiu al discuţiei, ce rost mai avea să-i ascundă adevărul. 

— Împăratul a suferit o criză de inimă. Fără să mai poată vorbi, paralizat, 
el nu mai este capabil să guverneze. 

— Cine exercită acum puterea? 

— Fiul său, Uri-Teşub, comandantul şef al forţelor armate. 

— Muwattalis nu-ţi mai acordă încrederea sa? 

— Mi-a dat în grijă economia şi diplomaţia. 

— Eşti, aşadar, interlocutorul meu cel mai autorizat. 

— Nu mai sunt nimic, Acha; propriul meu frate îmi închidea toate uşile 
în nas. Îndată ce am aflat de starea lui de sănătate, m-am refugiat aici, în 
această fortăreață, unde garnizoana mi-a rămas credincioasă. 

— Uri-Teşub o să se proclame împărat? 

— Imediat ce moare Muwattalis. 

— De ce renunţi să mai lupţi, Hattuşil? 

— Nu mai am mijlocele necesare pentru a lupta. 

— Armata este în întregime în mâinile lui Uri-Teşub? 

— Unii dintre ofiţeri se tem de temperamentul său foarte impulsiv şi 
radical, dar ei sunt nevoiţi să tacă. 

— Sunt gata să mă duc în capitala voastră şi să-i prezint propunerile 
noastre de pace. 

— Uri-Teşub nu cunoaşte cuvântul „pace”! N-ai nicio şansă de reuşită. 

— Unde îţi este soţia, Putuhepa? 

— Ea n-a plecat din Hattuşaş. 

— N-a fost o imprudenţă din partea ei? 

Hattuşi] se întoarse din nou către foc. 

— Putuhepa are un plan pentru a frâna ascensiunea lui Uri-Ieşub. 


%* 


Nobila şi mândra Putuhepa medita de trei zile în templul zeiţei Ishtar. 
Când specialistul în ghicit puse pe un altar leşul unui vultur doborât de un 
arcaş, ea înţelese că sosise clipa aşteptată. 

Cu o diademă de argint prinsă în păr, înveşmântată într-o lungă robă 
vişinie, Putuhepa strânse în pumn mânerul pumnalului pe care avea să-l 


împlânte în spatele lui Uri-leşub pe când el se va apleca deasupra 
măruntaielor vulturului, la îndemnul ghicitorului. 

Frumoasa preoteasă visase la o pace imposibilă, la o împăcare între toate 
forţele active din Hatti şi la un armistițiu cu Egiptul; dar însăşi existenţa lui 
Uri-Ieşub făcea ca planurile sale să se piardă în neant. 

Numai ea îl putea împiedica pe acest demon să ducă la bun sfârşit 
planurile sale de distrugere, numai ea îi putea oferi puterea soţului ei, 
Hattuşil, care ar fi readus imperiul pe făgaşul raţiunii. 

Uri-Teşub intră în sanctuar. 

Putuhepa era ascunsă în spatele unei coloane groase, în apropiere de altar. 

Fiul împăratului nu venise de unul singur. Patru soldaţi îi asigurau paza. 
Deşi îi era greu să accepte aşa ceva, Putuhepa ar fi trebuit să renunţe la ceea 
ce îşi pusese în gând şi să iasă din templu fără a fi văzută; dar când s-ar mai 
fi întâlnit cu o asemenea ocazie? În situaţia actuală, Uri-Teşub se ferea să-şi 
asume chiar şi cel mai mic risc. Dacă ar fi acţionat suficient de iute, soţia lui 
Hattuşil ar fi reuşit să-l ucidă pe viitorul tiran, dar ar fi fost ucisă şi ea de 
gărzile de corp. 

Dacă s-ar fi ferit de acest sacrificiu, ar fi fost o laşitate din partea ei. 
Trebuia să se gândească în primul rând la viitorul ţării sale şi abia mai apoi 
la propria sa viaţă. 

Ghicitorul spintecă pe burtă vulturul şi în jurul său se răspândi o duhoare 
insuportabilă. Trăgând cu degetele măruntaiele, el le puse pe altar. 

Uri-Teşub se apropie, lăsându-i la câţiva metri în urmă pe paznicii săi. 
Putuhepa strânse cu putere mânerul pumnalului şi se pregăti să se arunce 
asupra victimei; trebuia să fie la fel de sprintenă ca o pisică sălbatică şi să 
pună toată energia de care era capabilă în gestul acela ucigaş. 

Strigătul ghicitorului o ţintui pe loc. Uri-Ieşub se dădu cu câţiva paşi 
înapoi. 

— Stăpâne, aici este ceva îngrozitor! 

— Ce vezi tu în maţele astea? 

— Trebuie să vă schimbaţi planurile... Soarta nu vă este favorabilă. 

Lui Uri-leşub îi venea să-i ia beregata bietului ghicitor, dar îşi dădu 
seama că de la soldaţii din gardă vestea s-ar fi răspândit peste tot. În Hatti, 
nimeni nu îndrăznea să nesocotească previziunile unui ghicitor. 

— Cât timp ar mai trebui să aştept? 

— Până când sorții vă vor fi favorabili, stăpâne. 

Furios la culme, Uri-Teşub ieşi val-vârtej din templu. 

La curte circulau cele mai felurite zvonuri despre plecarea perechii regale 
în Sud; unii susțineau că aceasta se va întâmpla neîntârziat, alţii că va fi 
amânată sine die, având în vedere situaţia tulbure din protectorate. Mai erau 
unii care pretindeau chiar că regele, în ciuda faptului că acolo se aflau „fiii 
regelui” în fruntea regimentelor, ar fi fost nevoit să plece din nou la război. 

Lumina pătrundea din plin în biroul lui Ramses ce medita în faţa statuii 
care-i înfăţişa pe tatăl său. Pe masa cea mare din mijloc, se aflau mesajele 
urgente venite din Canaan şi din Siria de Sud. Străjer, câinele galben-auriu 
al regelui, dormea pe fotoliul stăpânului său. 

Ameni dădu buzna pe neaşteptate în birou. 

— Un mesaj de la Acha! 

— Ai siguranţa că este de la el? 

— Este, fără îndoială, scrisul lui şi a menţionat şi numele meu sub o 
formă cifrată. 

— Pe ce cale a ajuns aici? 

— Prin unul dintre membrii reţelei sale care a sosit din Hatti. Nimeni 
altcineva nu s-a atins de acest mesaj. 

Ramses citi textul transmis de Acha şi-şi dădu astfel seama de importanţa 
tulburărilor care amenințau să destrame imperiul hitit. Acum înţelegea de ce 
mesajele celelalte ale lui Acha îl făcuseră să pună în stare de alarmă 
forturile de la graniţa de nord-est. 

— Hitiţii nu mai sunt în stare să ne atace, Ameni; regina şi cu mine 
putem pleca. 


Având asupra sa amuleta şi înscrisul magic, Kha transcria o problemă de 
matematică în care se cerea să se calculeze unghiul ideal al unei pante pe 
care puteau fi târâte până sus blocurile de piatră necesare înălțării unei 
construcţii pe un teren cu multe denivelări. Sora sa, Meritamon, cânta din ce 
în ce mai bine la harpă, lucru de care era încântat micul său frăţior, 
Merenptah, care începea să meargă sub supravegherea atentă a lui Iset cea 


frumoasă şi a Voinicului. Uriaşul leu nubian, cu ochii pe jumătate închişi, îl 
urmărea cu o vizibilă plăcere pe omuleţul care mergea clătinându-se încă şi 
şovăind. 

Fiara ridică de îndată capul când Serramanna apăru la intrarea în grădină. 
Dându-şi seama că sardul venea cu gânduri paşnice, se mulţumi să mârâie 
leneş, după care îşi reluă poziţia ca a unui sfinx. 

— Aş vrea să stau puţin de vorbă cu Kha, îi spuse el lui Iset cea 
frumoasă. 

— Dar ce s-a întâmplat... a făcut ceva rău? 

— Nu, bineînţeles că nu; dar m-ar putea ajuta în cercetările pe care le fac. 

— Imediat ce o să termine de rezolvat problema la care lucrează, o să ţi-l 
trimit. 

Serramanna făcuse paşi serioşi înainte. 

Ştia de-acum că un mag libian, pe nume Ofir, o ucisese pe nefericita Lita, 
moartă pentru că, naivă, crezuse într-o minune. Iransformându-se într-un 
port-drapel al ereziei lui Akhenaton, se ascunsese în spatele acestei doctrine 
pentru a putea înşela cu uşurinţă pe anumiţi oameni şi a-şi masca rolul de 
spion în slujba hitiţilor. Nu mai era vorba despre simple presupuneri, ci 
despre dovezi sigure obţinute prin interogarea unui negustor ambulant căzut 
în ochiurile plasei lui Serramanna în momentul în care apăruse la vechea 
locuinţă a lui Şenar, acolo unde Ofir se ascunsese mult timp. Personajul nu 
era, desigur, decât un agent mărunt al reţelei hitite; pentru că nu lucra decât 
sporadic pentru negustorul sirian Raia, şeful său direct care se întorsese de 
mult timp în Hatti, el nu fusese anunţat de faptul că activitatea secretă 
fusese descoperită şi că toţi cei care erau implicaţi se împrăştiaseră care 
încotro. Temându-se că ar putea fi torturat, nefericitul spusese tot ce ştia, 
permițându-i lui Serramanna să lămurească unele aspecte care mai 
rămăseseră neclare. 

Ofir rămânea, însă, de negăsit şi Serramanna nu era pe deplin convins că 
Şenar îşi găsise moartea în deşert. Magul luase şi el drumul către Hatti, 
împreună cu fratele lui Ramses? Experienţa îl învățase pe sard că 
răufăcătorii nu încetau niciodată să comită tot felul de rele şi că imaginaţia 
lor nu avea limite. 

Kha se apropie de polițistul cel uriaş şi ridică privirile înspre el. 

— Eşti foarte înalt şi foarte puternic. 

— Eşti de acord să-mi răspunzi la câteva întrebări? 

— Te pricepi la matematică? 


— Ştiu să număr oamenii pe care-i comand şi armele pe care le dau 
acestora. 

— Ştii să construieşti un templu sau o piramidă? 

— Faraonul mi-a dat o altă misiune: să-i descopăr şi să-i arestez pe 
criminali. 

— Mie îmi place să scriu şi să citesc hieroglifele. 

— Perfect; chiar doream să vorbim despre pensula care ţi-a dispărut. 

— Era pensula mea preferată. Îmi pare foarte rău că n-o mal am. 

— De la întâmplarea aceasta, probabil că tu te-ai gândit mult la cele 
întâmplate. Sunt sigur că tu ai nişte bănuieli şi că o să mă ajuţi să-l descopăr 
pe vinovat. 

— Da, m-am gândit, dar nu pot fi sigur de nimic. Să acuzi pe cineva de 
furt este un lucru foarte grav şi nu poţi vorbi fără să fii sigur de ceva. 

Maturitatea băiatului îl lăsă mut de uimire pe sard; dacă ar fi existat cu 
adevărat un indiciu, era sigur că nu i-ar fi scăpat lui Kha. 

— La oamenii din jurul tău ai observat un comportament neobişnuit? 

— Timp de câteva săptămâni, am avut un prieten nou. 

— Pe cine adică? 

— Diplomatul Meba. Dintr-o dată, el s-a interesat de ceea ce fac eu; şi, la 
fel de brusc, a şi dispărut. 

Un surâs larg se aşternu pe figura încruntată a sardului. 

— Mulţumesc, prinţe Kha. 


La Pi-Ramses, ca şi în celelalte oraşe, sărbătoarea florilor era o zi de 
bucurie populară. Mai-mare peste toate preotesele, Nefertari nu uita că, încă 
de la prima dinastie, conducerea ţării fusese preocupată să fixeze un 
calendar al sărbătorilor care celebrau unirea cerului cu pământul. Prin 
ritualurile pe care le săvârşea perechea regală, întregul popor era părtaş la 
viaţa zeilor. 

Pe altarele templelor ca şi în faţa fiecărei case, arta aranjării florilor era la 
mare preţ. Aici, buchete mari din diferite flori, frunze de palmier şi tulpini 
de trestii; dincolo, lotuşi, albăstrele, mandragore cu cozi lungi. 

Dansând pe ritmurile unor tamburine rotunde sau pătrate, agitând în 
mâini ramuri de acacia, purtând atârnate la gât ghirlande împletite din 
albăstrele şi maci, preotesele zeiţei Hathor străbăteau principalele străzi ale 
capitalei unde tălpile lor călcau pe un covor din petale de flori. 


Sora lui Ramses, Dolenta, ţinuse morţiş să se arate în apropierea reginei a 
cărei frumuseţe îi amuţea pe toţi aceia, bărbaţi sau femei, care avea norocul 
s-o vadă. Nefertari îşi amintea că, pe când era tânără fată, îşi dorea să 
devină ucenică în serviciul unei zeițe, undeva, departe de lume; cum şi-ar fi 
putut ea imagina atunci îndatoririle unei mari soţii regale, a căror povară era 
din ce în ce mai apăsătoare? 

Procesiunea se îndrepta către templul lui Amon, întâmpinată de cântece 
de bucurie. 

— A fost stabilită data plecării, Maiestate? întrebă Dolenta. 

— Vasul nostru va fi încă de mâine pregătit de drum, îi răspunse 
Nefertari. 

— Curtea este în fierbere; se spune că veţi lipsi mai multe luni. 

— S-ar putea. 

— Veţi ajunge chiar... până în Nubia? 

— Aceasta este hotărârea Faraonului. 

— Egiptul are mare nevoie de voi amândoi! 

— Nubia face parte şi ea din ţara noastră, Dolenta. 

— Este un ţinut câteodată primejdios... 

— Nu este deloc o călătorie de plăcere. 

— Ce motiv ar putea fi atât de urgent pentru a vă chema la o asemenea 
depărtare de capitală? 

Nefertari zâmbi, visătoare. 

— Dragostea, Dolenta. Doar dragostea. 

— Nu înţeleg, Maiestate. 

— Nu-i nimic, reflectam cu voce tare, spuse regina aflată cu gândul 
foarte departe. 

— Mi-ar plăcea tare mult să vă pot fi de folos cumva... Ce aş putea face 
în perioada în care veţi lipsi? 

— Ajut-o pe Iset dacă are nevoie de ceva; singurul lucru pe care-i regret 
este că nu am avut destul timp ca să mă ocup de educaţia lui Kha şi a lui 
Meritamon. 

— Să vă aibă zeii în pază, aşa cum ştiu ei cel mai bine. 

Îndată ce sărbătoarea lua sfârşit, Dolenta avea să-i transmită lui Ofir 
informaţiile pe care le culesese. Părăsind capitala pentru o perioadă atât de 
lungă de timp, se părea că Ramses şi Nefertari făceau o mare greşeală de 
care duşmanii lor aveau să profite. 


Avându-l alături pe purtătorul său de sandale, Meba avea de gând să facă 
o lungă plimbare cu barca pe un lac de agrement din Pi-Ramses. Diplomatul 
simţea nevoia să reflecteze în timp ce contempla oglinda apei. 

Prins parcă într-un vârtej, Meba simţea că nu mai este el însuşi. Ce 
altceva îşi mai putea dori decât o viaţă tihnită şi îndestulată, într-un post 
înalt în care ar fi putut urzi intrigi abile pentru a-şi consolida poziţia? Dar el 
făcea parte dintr-o reţea de spionaj hitită, trudindu-se să distrugă Egiptul... 
Nu, el nu voise aşa ceva. 

Dar lui Meba îi era frică. Se temea de Ofir, de privirile sale îngheţate, de 
violenţa pe care şi-o stăpânea cu greu. Nu, îi era imposibil să mai scape din 
această capcană. Viitorul său depindea de căderea lui Ramses. 

Purtătorul sandalelor strigă la un barcagiu care dormea pe chei. 
Serramanna interveni. 

— Pot să vă fiu de folos, domnule Meba? 

Diplomatul tresări. 

— Nu, nu cred că... 

— Eu da! Mi-ar plăcea foarte mult o plimbare pe lacul acesta minunat. 
Îmi daţi voie să vâslesc eu? 

Forţa fizică pe care o emana sardul îl înfricoşă pe Meba. 

— Cum vreţi. 

Pusă în mişcare de braţele lui Serramanna, barca se îndepărtă rapid de 
mal. 

— Ce loc drăguţ! Păcat că amândoi avem atât de multă treabă şi nu avem 
deloc timp ca să ne putem bucura de el. 

— Care este motivul acestei discuţii? 

— Fiţi liniştit, nu am câtuşi de puţin de gând să vă supun la un 
interogatoriu. 

— Un interogatoriu, pe mine? 

— Am nevoie, pur şi simplu, de părerea unei persoane în cunoştinţă de 
cauză pentru a lămuri o situaţie delicată. 

— Nu sunt deloc sigur că te-aş putea ajuta. 

— Aţi fost informat despre comiterea unui furt ciudat? Cineva a furat una 
dintre pensulele lui Kha. 

Meba evită privirile sardului. 

— Furat... Eşti sigur de asta? 


— Aşa sună declaraţia fiului cel mare al faraonului. 

— Kha nu este decât un copil. 

— Mă întreb dacă nu aveţi o idee, oricât ar fi ea de vagă, asupra 
identităţii hoţului. 

— Întrebarea aceasta mă jigneşte. Duceţi-mă imediat înapoi pe mal. 

Zâmbetul lui Serramanna era acela al unui animal de pradă. 

— A fost o plimbare foarte interesantă, onorabile Meba. 


Capitolul 29 


Aflat la prora corăbiei regale, Ramses o strângea cu drag pe Nefertari 
alături de el. Perechea regală se bucura de clipe cu adevărat fericite, părând 
să comunice chiar cu spiritul fluviului care, asemenea unei doici divine, 
venise din genunile universului şi coborâse pe pământ pentru a aduce aici 
suflul vieţii. 

Apele crescuseră aşa că navigau cu mare viteză, datorită unui vânt 
favorabil dinspre nord. Căpitanul era în permanenţă cu ochii în patru, căci 
curentul crea imense vârtejuri care puteau fi periculoase; o manevră greşită 
ar fi putut cauza eşuarea oricărei corăbii. 

În fiecare zi, frumuseţea lui Nefertari îl impresiona tot mai mult pe 
Ramses. În persoana ei se reuneau graţia şi autoritatea suverană, prin ea se 
împlinea combinaţia miraculoasă dintre un spirit luminos şi un corp perfect. 
Această lungă călătorie spre sud avea să fie cea a iubirii regelui pentru o 
femeie sublimă, a cărei simplă prezenţă însemna seninătate atât pentru 
Faraon cât şi pentru poporul său. De când trăia alături de Nefertari, Ramses 
înţelegea de ce înțelepţii fuseseră de părere că Egiptul trebuia condus de o 
pereche regală care să aibă aceeaşi gândire. 

După nouă ani de domnie, Ramses şi Nefertari erau căliţi datorită 
încercărilor prin care trecuseră, ataşaţi unul de altul la fel ca în clipa în care 
îşi dăduseră seama că aveau să parcurgă împreună drumul vieţii şi al morţii. 

Cu pletele fluturând în vânt, îmbrăcată cu o rochie albă simplă, Nefertari 
admira priveliştile din Egiptul de Mijloc, mereu cuprinsă de încântare; 
culturile de palmieri, ogoarele de pe marginea apei, satele cu căsuțe albe 
înşirate pe dealuri întregeau frumuseţea unui adevărat rai pe care cei trecuţi 
în lumea drepţilor îl descopereau după ce treceau pragul morţii şi pe care 
perechea regală trebuia să încerce să-l creeze pe pământ. 

— Nu te temi că absenţa noastră... 

— Am acordat cea mai mare parte atenţie până acum Nordului; a venit 
vremea să mă ocup şi de Sud; fără unirea dintre cele Două Țări, Egiptul nu 


ar supravieţui. În plus, acest război cu Hatti m-a ţinut prea mult timp 
departe de tine. 

— Şi războiul încă nu s-a terminat. 

— Asia va avea parte de o mulţime de răsturnări de situaţie; dacă există o 
şansă de instaurare a păcii, nu trebuie să profităm de ea? 

— Asta-i misiunea secretă a lui Acha, nu-i aşa? 

— Riscurile pe care le înfruntă el sunt enorme. Dar cine altul decât el ar 
fi putut duce la bun sfârşit o misiune atât de delicată? 

— Noi suntem împreună, la fericire ca şi la suferinţă, la speranţă ca şi la 
teamă; fie ca vraja acestei călătorii să-l protejeze pe Acha. 

Paşii lui Setau răsunară pe punte. 

— Pot să vă deranjez un pic? 

— Apropie-te, Setau. 

— Mi-ar fi plăcut să rămân alături de Kha; băiatul ăsta va deveni un 
magician faimos. În ce priveşte protecţia lui, staţi pe pace: nimeni nu va 
putea trece peste măsurile de apărare pe care i le-am pregătit. 

— Lotus şi cu tine nu sunteţi nerăbdători să revedeţi Nubia care vă este 
atât de dragă? întrebă Nefertari. 

— Acolo se află cei mai frumoşi şerpi din toată lumea... Aflaţi că pe 
căpitanul nostru îl îngrijorează nişte semne ale apei. El crede că ne 
apropiem de o zonă periculoasă şi ar vrea să ne îndreptăm către mal imediat 
după ce trecem de ostrovul acela năpădit de verdeață din mijlocul fluviului. 

Depăşind mai multe meandre pe care le desena albia fluviului, apele 
treceau prin faţa unei stânci, loc preferat de vulturi pentru a-şi face cuib, 
apoi se îndepărtau de faleza de piatră. După o vreme, în faţa ochilor apăru 
un lanţ muntos în formă de semicerc, desfăşurat cam pe douăzeci de 
kilometri. 

Nefertari îşi duse mâna la gât. 

— Ce s-a întâmplat? o întrebă îngrijorat Ramses. 

— Un nod în gât mi-a împiedicat răsuflarea... Mi-a trecut. 

O zguduitură puternică făcu ambarcaţiunea să se clatine. 

Erau valurile cauzate de un vârtej puternic. 

Pe mal se zăreau clădirile ruinate ale capitalei lui Akhenaton. 

— Du-o pe regină în cabina noastră, îi porunci Ramses lui Setau, şi ai 
grijă de ea. 

Speriaţi, câţiva marinari îşi pierdură capul. Unul dintre ei căzu de pe 
catargul principal, pe când încerca să strângă o pânză, şi-l lovi pe căpitan. 


Pe jumătate ametit, cu ochii înceţoşaţi de durere, acesta încetă să mai fie 
stăpân pe situaţie. Se auziră mai multe ordine contradictorii. 

— Linişte! porunci Ramses. 'Treceţi fiecare la postul său, eu comand 
acum toate manevrele. 

În numai câteva clipe, apăruse un pericol. Bărcile de escortă, luate de un 
curent de apă invers, nu reuşiră să-şi dea seama de cauza acestei balansări 
violente a bărcii regale şi se treziră brusc departe de aceasta şi în 
imposibilitate de a-i acorda vreun ajutor. 

Când nava lui Ramses îşi reluă direcţia normală, regele observă dublul 
obstacol. 

Era de netrecut. 

În mijlocul fluviului se vedea un vârtej puternic; pe malul pe care se afla 
cândva debarcaderul construit pentru Oraşul Soarelui, acolo unde trecerea 
era navigabilă, un baraj de plute pe care fuseseră aşezate vase cu lemne 
arzând. Regele avea de ales între a naufragia şi a lua foc dacă se izbea în 
plină viteză de plute; în ambele cazuri ambarcaţiunea sa ar fi fost distrusă. 

Cine putea fi acela care îi întinsese o asemenea cursă exact în dreptul 
oraşului părăsit? Ramses îşi explica acum tulburarea stării fizice a reginei; 
prin darul său de a vedea în lumea spiritelor, ea presimţise pericolul. 

Regele nu avea la dispoziţie decât câteva clipe ca să ia o hotărâre. De 
data aceasta, leul nu putea face nimic pentru el. 

— Uite-l! urlă din răsputeri omul care stătea la pândă. 

Aruncând pe jos pulpa de gâscă din care înfrupta, Şenar înşfăcă arcul şi 
sabia. El, marele demnitar pentru care confortul era cel mai important lucru, 
descoperise că în suflet îi bătea o inimă de războinic. 

— Corabia lui Ramses a fost despărțită de celelalte? 

— Exact aşa cum aţi cerut... Escorta este la mare depărtare de ea. 

Mercenarului îi curgeau balele de poftă. Lui şi tovarăşilor săi din grupul 
de luptă adunat de Ofir, Şenar le promisese că vor avea parte de o pradă 
bogată. Fratele regelui fusese mai convingător ca niciodată şi lăsase să se 
înţeleagă din discursul pe care-l ţinuse cât de mult îl rodea la suflet ura faţă 
de rege. 

Niciun mercenar nu ar fi îndrăznit să ridice mâna asupra lui Ramses, de 
frică să nu cadă victimă forţei divine care sălăşluia în fiinţa faraonului. De 
la victoria pe care o repurtase la Kadesh, se temeau cu toţii de puterile 


supranaturale ale stăpânului peste cele Două Ţări. Şenar nu luase în seamă 
asemenea temeri şi promisese că-l va ucide el însuşi pe tiran. 

— Jumătate din oameni la plute, ceilalţi după mine. 

În felul acesta, Ramses avea să piară în apropiere de Oraşul Soarelui, ca 
şi cum erezia lui Akhenaton ar fi reuşit, în sfârşit, să le vină de hac lui 
Amon şi celorlalte zeități pe care le venera regele Egiptului. Luând-o ca 
ostatică pe Nefertari, Şenar era sigur că va convinge escorta suveranului să- 
] recunoască pe el ca rege. Moartea lui Ramses ar fi lăsat un gol imens pe 
care fratele său l-ar fi umplut fără a pierde nici măcar o secundă. 

Mai mulţi mercenari săriră de pe debarcader pe plute şi erau gata să 
arunce săgeți cu foc în vârf asupra bărcii regale pe care camarazii lor, sub 
comanda lui Şenar o atacau din spate. 

Victoria nu putea să le mai scape. 


— Toţi vâslaşii să treacă la tribord! ordonă Ramses. 

Prima săgeată incendiară se înfipse în peretele de lemn al cabinei din 
mijlocul vasului; frumoasa Lotus, sprintenă şi iute în mişcări, înăbuşi 
primele flăcări cu o bucată dintr-o velă. 

Ramses sări pe acoperişul cabinei, îşi încordă arcul, îl ochi pe unul dintre 
atacatori, îşi ţinu răsuflarea şi trase. Săgeata străpunse gâtul mercenarului, 
iar ceilalţi se îngrămădiră în spatele vaselor cu foc pentru a se feri de 
loviturile ucigătoare ale suveranului; săgețile pe care le trăgeau ei, lipsite de 
precizie, se pierdură în valurile învârtejite care făceau ca nava să tremure 
din toate încheieturile. 

Manevra bruscă pe care o ordonase Ramses făcuse ca traiectoria bărcii să 
se schimbe; prora se ridicase în aer ca un cal furios, iar vasul ajunsese de-a 
curmezişul fluviului, împins din stânga de un curent vijelios. Ar fi putut 
avea norocul de a ajunge la debarcader, cu condiţia să nu fie purtat de vârtej 
şi ajuns din urmă de bărcile rapide ale oamenilor lui Şenar ce doborâseră 
deja doi marinari care se aflau la pupa; cu pieptul străpuns de săgeți, 
nefericiţii se prăbuşiseră în apă. 

Setau alergă spre proră, ducând cu mare atenţie în mâini un ou din argilă. 
Acoperit de hieroglife, talismanul era o copie după oul lumii păstrat în 
naosul marelui templu al lui Thot, din Hermopolis; numai magicienii 
autorizaţi ai statului, cum era Setau, aveau voie să folosească un asemenea 
simbol încărcat cu unde de o eficacitate înspăimântătoare. 


Setau era prost dispus. El se gândise dinainte să se folosească de talisman 
în Nubia, dacă un pericol neaşteptat ar fi ameninţat perechea regală; faptul 
că trebuia să rămână acum fără o asemenea protecţie îl înfuria cumplit, dar 
trebuia să învingă blestematul de vârtej. 

Cu o mişcare largă a mâinii, îmblânzitorul de şerpi aruncă oul lumii în 
centrul vârtejului. Apele bolborosiră ca şi cum ar fi fost pe punctul de a 
fierbe; se formă o spirală, un val se revărsă peste plute, stingând cele mai 
multe dintre vasele cu foc şi înecându-i pe doi dintre mercenari. 

Corabia regală nu mai era acum în pericol nici să se scufunde, nici să ia 
foc, dar, la pupa, situaţia devenea gravă. Oamenii lui Şenar aruncaseră 
frânghii cu cârlige la capăt şi începeau să se caţere de-a lungul bordurilor; 
dezlănţuită, căpetenia lor trăgea săgeată după săgeată, împiedicându-i pe 
marinarii egipteni să intervină. 

Două săgeți cu foc în vârf se înfipseră în velă, provocând un început de 
incendiu pe care Lotus îl stinse din nou. Deşi se afla în bătaia săgeţilor 
duşmane, Ramses rămânea în acelaşi loc şi continua să-i doboare pe 
mercenari. Auzind strigătele venind de la pupa, el se întoarse şi văzu cum 
un pirat ridica securea deasupra capului unui marinar dezarmat. 

Săgeata trimisă de suveran străpunse încheietura mâinii atacatorului care 
se dădu înapoi urlând de durere; Voinic îşi înfipse colții în ţeasta unui alt 
mercenar care izbutise să ajungă pe punte. 

Pentru o clipă, privirea faraonului se încrucişă cu aceea a căpeteniei 
bandiţilor, un bărbat cu barba deasă şi cu o expresie încordată care-l luase la 
ţintă. Cu o mişcare aproape imperceptibilă, regele se deplasă către stânga; 
săgeata trimisă de turbatul atacator îi şterse obrazul. Dezamăgit, atacatorul 
dădu ordin de retragere celor care mai rămăseseră în viaţă. 

Izbucnirea unei flăcări mocnite până atunci o surprinse pe Lotus a cărei 
rochie luă foc imediat; nubiana se aruncă în apă, dar, spre ghinionul ei, fu 
absorbită de spirala pe cale să se liniştească a vârtejului. Neputând să mai 
înoate, ea ridică un braţ pentru a cere ajutor. 

Ramses se aruncă şi el în apă. 

leşind din cabină, Nefertari văzu cum regele dispărea în apele învolburate 
ale Nilului. 


Capitolul 30 


Minutele treceau. 

Corabia regală şi bărcile din escortă aruncaseră ancora în dreptul 
Oraşului Soarelui, în apele care deveniseră din nou liniştite. Trei sau patru 
mercenari izbutiseră să scape cu fuga, dar soarta lor nu-i interesa nici pe 
Nefertari, nici pe Setau. Ei aveau privirile aţintite, ca şi Voinic, în direcţia în 
care dispăruseră Ramses şi Lotus. 

Regina arsese tămâie pentru Hathor, zeiţa navigaţiei; cu un calm şi o 
demnitate care merseră la sufletul tuturor marinarilor, Nefertari aştepta 
raportul oamenilor trimişi în căutarea celor doi dispăruţi. Unii brăzdau apele 
fluviului, alţii scotoceau prin ierburile înalte de pe mal. Nu mai era nicio 
îndoială că regele şi nubiana fuseseră târâţi de curent spre sud. 

Setau rămăsese în preajma reginei. 

— Faraonul se va întoarce, murmură ea. 

— Maiestate... Fluviul acesta este câteodată nemilos. 

— Se va întoarce şi a salvat-o şi pe Lotus. 

— Maiestate... 

— Ramses nu a terminat ceea ce şi-a pus în gând. Un faraon care nu 
termină ce a început, nu poate muri. 

Setau înțelese că nu va putea schimba convingerile reginei; dar cum va 
reacționa ea, oare, când va fi nevoită să accepte că ireparabilul se 
produsese? Magicianul nu mai lua în seamă propria sa durere pentru a o 
împărtăşi pe aceea a lui Nefertari. Îşi imagina deja ce îngrozitoare aveau să 
fie drumul de întoarcere la Pi-Ramses şi anunţul către curte privitor la 
dispariţia lui Ramses. 


Şenar şi ai lui aşteptară să parcurgă un număr mare de kilometri către 
nord, purtaţi de un curent puternic, înainte de a se considera salvaţi. 'Traseră 
pe uscat barca şi o porniră pe o câmpie plină de verdeață; la primul sat, 
făcură un troc dând nişte ametiste pe câţiva catâri. 

— Încotro mergem? întrebă un mercenar cretan. 


— Tu, tu te duci la Pi-Ramses şi-l anunti pe Ofir de cele întâmplate. 

— N-o să-i facă plăcere ce-i voi spune. 

— Nu avem nimic să ne reproşăm. 

— Lui Ofir nu-i plac deloc înfrângerile. 

— El ştie că afacerea în care ne-am angajat este foarte dificilă şi că eu 
nu-mi precupeţesc eforturile. Şi îi vei da două veşti bune. Prima: l-am văzut 
pe Setau la bordul corabiei regale, astfel încât Kha nu se mai bucură de 
protecţia lui. A doua: mă duc în Nubia, aşa cum am plănuit, şi-l voi ucide 
acolo pe Ramses. 

— Eu aş prefera să mă luaţi şi pe mine acolo, spuse cretanul; camaradul 
meu va fi un curier excelent. Eu ştiu doar să lupt şi să fugăresc vânatul. 

— Am înţeles. 

Şenar nu se simţea câtuşi de puţin descurajat. Acţiunea aceasta violentă îl 
transformase într-o căpetenie războinică şi furia pe care o acumulase prea 
mulţi ani putea ieşi în deplină libertate la suprafaţă. Cu o mână de oameni şi 
cu o strategie bine pusă la punct, nu-l surprinsese el pe Ramses cel Mare, nu 
se aflase la câţiva paşi de triumf? 

Perseverenţei sale, soarta îi dădea, în cele din urmă, un răspuns 
încurajator. 

Pe toate ambarcaţiunile flotilei regale domnea o tăcere adâncă. Nimeni nu 
cuteza să vorbească, de teamă să nu tulbure dureroasa reculegere a reginei. 
La apropierea serii, ea stătea nemişcată, tot la prora navei faraonului. 

Setau tăcea şi el parcă pentru a păstra ultima speranţă care îl mai lega de 
umbra lui Ramses. Dar, la ceasul asfinţitului, Nefertari trebuia să accepte 
îngrozitoarea realitate. 

— Ştiam eu, spuse ea cu o voce blândă care îl impresionă pe Setau. 

— Maiestate... 

— Ramses este acolo, pe acoperişul palatului alb. 

— Maiestate, se face întuneric şi... 

— Uită-te mai bine. 

Setau privi cu atenție în direcția pe care i-o indica Nefertari. 

— Nu, nu-i decât o iluzie. 

— Ochii mei îl văd, să ne apropiem. 

Setau nu îndrăzni să se opună acestei dorințe a reginei. Corabia regală 
ridică ancora şi se îndreptă spre Oraşul Soarelui pe care bezna avea să-l 
înghită în scurt timp. 


Îmblânzitorul de şerpi îşi aţinti din nou privirea asupra acoperişului 
palatului alb în care locuiseră Akhenaton şi Nefertiti. Pentru o clipă, i se 
păru că zăreşte acolo un om în picioare; se frecă la ochi, privi mai atent. 
Mirajul nu dispăruse. 

— Ramses trăieşte, repetă Nefertari. 

— Vâsliţi mai repede! porunci Setau. 

Şi silueta lui Ramses se apropia, mai mare din minut în minut, luminată 
de ultimele raze ale soarelui. 

Setau tot nu era lămurit. 

— De ce stăpânul celor Două Ţări n-a căutat să facă totul pentru a ne da 
un semn de viaţă şi a ne chema în ajutor? Asta n-ar fi însemnat câtuşi de 
puţin o umilinţă pentru el. 

— Aveam altceva mai bun de făcut, răspunse regele. Lotus şi cu mine am 
înotat pe sub apă, dar ea şi-a pierdut cunoştinţa şi am crezut că s-a înecat. 
Am ajuns pe mal în marginea de sud a oraşului părăsit, şi am magnetizat-o 
îndelung pe Lotus, până când şi-a venit în fire. Apoi, am mers către centrul 
oraşului şi am căutat locul cel mai înalt pentru a ne semnala prezenţa. Ştiam 
că spiritul lui Nefertari ne urmărea pas cu pas şi că ea va privi în acea 
direcţie. 

Înseninată şi liniştită, regina îşi manifesta cu discreţie emoția strângând 
braţul drept al lui Ramses care, cu mâna cealaltă, îşi mângâia leul. 

— Am crezut că oul lumii nu va fi în stare să te salveze, bombăni Setau; 
dacă tu ai fi dispărut, reputaţia mea ar fi fost la pământ. 

— Cum se simte Lotus? întrebă îngrijorată regina. 

— l-am dat să bea o licoare calmantă; după o noapte de somn zdravăn va 
uita de această întâmplare nefericită. 

Un paharnic turnă vin alb proaspăt în cupe. 

— Era timpul să se întâmple şi aşa ceva, spuse Setau; chiar mă întrebam 
dacă ne mai aflăm într-o ţară civilizată. 

— În timpul luptei, îl întrebă Ramses, l-ai privit mai atent pe cel care-i 
comanda pe atacatori? 

— Mi se păreau cumplit de fioroşi atât unii cât şi alţii; nici măcar n-am 
băgat de seamă să fi avut vreun şef. 

— Era unul bărbos, peste măsură de agitat, cu privirea plină de ură... 
Timp de o clipă, am crezut că-l recunosc în el pe Şenar. 

— Şenar a murit în deşert, pe drumul către ocnă. Până şi scorpionii ajung 
să moară în cele din urmă. 


— Dar dacă a rămas în viaţă? 

— Dacă s-ar fi întâmplat aşa ceva, nu s-ar mai fi gândit la altceva decât la 
o ascunzătoare cât mai sigură şi nu ar fi asmuţit în niciun caz o bandă de 
mercenari împotriva ta. 

— Capcana asta era pregătită din vreme şi n-a lipsit mult să reuşească. 

— Ura poate să acapareze atât de mult o fiinţă, încât să transforme un om 
de vază într-un războinic oarecare, gata să facă orice pentru a-şi ucide 
propriul frate şi a ataca persoana ocrotită de zei a faraonului? 

— Dacă este vorba despre Şenar, el îţi poate oferi răspunsul potrivit. 

Setau se posomori. 

— Dacă monstrul ăsta mai trăieşte, nu trebuie să stăm cu mâinile în sân. 
Nebunia care-l mână să facă toate astea este cea a demonilor din deşert. 

— Atentatul acesta n-a avut loc la întâmplare, gândi cu voce tare Ramses; 
adună-i cât poţi de repede pe toţi cioplitorii în piatră de prin oraşele cele 
mai apropiate. 


Unii veniră din Hermopolis, oraşul lui Thot, alţii din Assiutul lui Anubis; 
mai multe zeci de tăietori de piatră se instalară într-o tabără de corturi şi, la 
câteva ore după ce sosiseră, începură lucrul sub ordinele a doi conducători 
de lucrări, după ce ascultaseră o cuvântare scurtă, dar plină de hotărâre a lui 
Ramses. 

În faţa palatului din oraşul părăsit, Faraonul le spusese ce voia de la ei: 
Oraşul Soarelui, dedicat zeului Aton, trebuia să dispară. Unul dintre 
înaintaşii lui Ramses, Horemheb, dărâmase unele temple şi folosise piatra 
din ele ca umplutură pentru pilonii înălţaţi de el la Karnak. Pe măsură ce 
avea să dărâme şi el palatele, casele, atelierele, cheiurile şi alte construcţii 
ale oraşului mort, Ramses ar fi desăvârşit ideea strămoşului său. Pietrele şi 
cărămizile aveau să fie folosite în alte construcţii. Mormintele, care nu 
adăposteau nicio mumie, aveau să rămână neatinse. 

Corabia regală rămase la ancoră atât timp cât fu nevoie pentru ca, din 
clădiri, să nu mai rămână decât temeliile; în curând, furtunile de nisip 
urmau să le acopere, aruncând în neantul uitării capitala rătăcirii, devenită 
un focar de energii negative. 

Hamalii transportară materialele în bărcile pentru poveri; urmau să plece 
atunci când era nevoie de aceste materiale la noi construcţii. Cantităţile mai 


mari de carne, ulei, bere şi haine îi făcură pe muncitori să-şi facă treaba cu o 
râvnă neobosită. 

Ramses şi cu Nefertari vizitară pentru ultima oară palatul din Oraşul 
Soarelui înainte ca acesta să fie dărâmat; pardoseala frumos ornamentată 
avea să fie folosită la construirea palatului regal din Hermopolis. 

— Akhenaton s-a înşelat, gândi cu voce tare Ramses; religia pe care o 
predica se rezuma la doctrină şi la intoleranţă. El trăda chiar spiritul 
Egiptului. Din păcate, Moise a apucat-o şi el pe un drum asemănător. 

— Akhenaton şi Nefertiti au constituit o pereche regală, îi aminti 
Nefertari; ei au respectat legile noastre şi au fost atât de înţelepţi să limiteze 
experienţa lor la un anumit timp şi spaţiu. Prin stabilirea unor graniţe, ei 
făcuseră ca acest cult al lui Aton să se concentreze doar în oraşul său. 

— Dar otrava s-a răspândit... Şi nu sunt chiar atât de sigur că dispariţia 
acestui oraş, în care tenebrele au înlocuit lumina, îi va anula efectele. Bine, 
cel puţin, că locul acesta este din nou totuna cu muntele şi deşertul, aşa 
încât niciun rebel nu se va mai servi de el ca punct de plecare. 

Când ultimul cioplitor în piatră părăsi oraşul făcut una cu pământul, 
cufundat de-acum în tăcere şi în uitare, Ramses dădu ordinul de plecare 
înspre Abydos. 


Capitolul 31 


Pe măsură ce se apropiau de Abydos, lui Ramses i se strângea inima. Ştia 
cât de mult iubise părintele său aceste locuri, cât de importantă considera el 
că este construirea marelui templu al lui Osiris, şi-şi reproşa că nu venise 
aici cu mai mult timp înainte. Sigur că da, războiul cu hitiţii şi apărarea 
Egiptului îi acaparaseră spiritul şi braţul, dar nicio scuză nu putea fi 
acceptată de zeul reînvierii, atunci când avea să vie vremea judecății. 

Setau îşi închipuise că o mulţime de „preoţi puri”, cu craniul ras, 
parfumaţi şi îmbrăcaţi în veşminte de un alb imaculat, de ţărani cărând 
ofrande, de preotese cântând din lire şi din lăute, se va înghesui să-l 
întâmpine pe rege. Dar, debarcaderul era pustiu. 

— Aşa ceva nu se poate, declară el; să nu coborâm de pe corabie. 

— De ce te temi? îl întrebă Ramses. 

— Bănuiesc că alţi mercenari s-au instalat în templu şi încearcă să-ţi 
întindă o altă cursă. 

— Aici, pe pământul sacru de la Abydos? 

— N-are rost să rişti; să ne continuăm drumul spre Sud şi să trimitem aici 
armata. 

— Cum crezi că aş putea fi de acord ca o singură palmă de pământ din 
ţara mea să-mi fie inaccesibilă? Şi, mai mult, locul acesta să fie chiar 
Abydos! 

Mânia lui Ramses se dezlănţuia ca o furtună a zeului Seth. Nici Nefertari 
nu căută să-l liniştească. 

Flotila acostă şi Faraonul însuşi luă comanda unei unităţi de care de luptă 
care fuseseră asamblate în cea mai mare grabă din piesele aduse pe bărcile 
din escortă. 

Calea construită special pentru procesiuni, ducând de la debarcader la 
piaţa din faţa templului, era şi ea pustie, ca şi cum oraşul sfânt fusese 


părăsit. În faţa pilonului” se aflau blocuri de calcar purtând marca tăietorilor 
în piatră şi unelte rânduite frumos în lăzile lor. Pe sub arbuştii de tamarix 
care umbreau piaţa, se puteau vedea sănii de lemn încărcate cu blocuri de 
granit provenind din carierele de la Assuan. 


Uluit, Ramses se îndreptă spre palatul de lângă templu. Pe treptele care 
duceau către intrarea principală, un bătrân îşi punea brânză de capră pe felii 
groase de pâine. Apariţia acelui alai impunător îi tăie pofta de mâncare; 
cuprins de teamă, îşi părăsi în grabă sărăcăcioasa masă şi încercă s-o ia la 
fugă, dar fu ajuns din urmă de un soldat care-l aduse în faţa suveranului. 

— Cine eşti? 

Bătrânul îi răspunse cu o voce tremurătoare. 

— Sunt unul dintre spălătorii de rufe de la palat. 

— De ce nu eşti la lucru? 

— Eu... N-am nimic de făcut acolo pentru că au plecat cu toţii. Mă rog, 
aproape toţi... N-au mai rămas decât câţiva preoţi, bătrâni şi ei ca mine, 
lângă lacul sacrul. 

Deşi, la începuturile domniei sale, Ramses intervenise energic, templul 
rămăsese tot neterminat. După ce trecu de pilon, regele, împreună cu câţiva 
soldaţi, traversară zona administrativă care cuprindea birouri, ateliere, o 
măcelărie, o brutărie şi o fabrică de bere, toate pustii, şi se îndreptară cu 
paşi grăbiţi către locuinţele preoţilor permanenţi. 

Aşezat pe o băncuţă de piatră, cu mâinile încrucişate pe mânerul cârjei 
sale din lemn de acacia, un bătrân cu ţeasta rasă încercă să se ridice în 
picioare în momentul în care-i văzu pe rege apropiindu-se. 

— Nu te obosi, bătrâne servitor al zeului. 

— Eşti Faraonul... Mi s-au spus atâtea despre Fiul Luminii a cărui putere 
străluceşte ca soarele! Vederea îmi este slabă, dar nu mă pot înşela... Cât de 
bucuros sunt că te-am văzut înainte de a muri. La optzeci şi doi de ani, zeii 
mi-au dăruit o bucurie neînchipuită. 

— Ce se petrece aici? 

— Sunt cele cincisprezece zile de corvoadă. 

— Corvoadă... Dar cine şi-a permis să facă aşa ceva? 

— Primarul din oraşul de lângă templu... El a considerat că personalul 
templului era prea numeros şi a crezut de cuviinţă că ar fi mult mai de folos 
la repararea canalelor decât la ţinerea ritualurilor. 

Primarul era un grăsan, cu obrajii umflaţi şi cu buzele groase; pentru că 
burta sa revărsată îl împiedica la mers, nu se deplasa decât într-o lectică. De 
data aceasta, însă, fu adus de către un ofiţer la palatul din Abydos într-un 
car, în cea mai mare viteză. 


Cu mare greutate, primarul făcu o plecăciune adâncă în faţa regelui care 
era aşezat pe un tron din lemn aurit cu picioarele de forma labelor de leu. 

— lertaţi-mă, Maiestate, nu am fost anunţat că veţi veni! Dacă aş fi ştiut, 
aş fi organizat o primire demnă de un rege, aş fi... 

— Tu ai avut ideea să pui la corvoadă personalul de la Abydos? 

— Da, dar... 

— Ai uitat, oare, că aşa ceva este cu totul interzis? 

— Nu, Maiestate, dar m-am gândit că toţi oamenii aceştia tot nu aveau 
nimic de făcut, aşa că ar fi fost mai bine să le dau o muncă utilă pentru toţi 
agricultorii de pe aici. 

— Nu i-ai lăsat să-şi îndeplinească sarcinile pe care le primiseră de la 
tatăl meu şi pe care eu însumi le-am întărit. 

— Am crezut, totuşi, că... 

— Ai făcut o faptă foarte rea şi pedeapsa este prevăzută în lege: o sută de 
lovituri de nuia, tăierea nasului şi a urechilor. 

Alb la faţă ca varul, primarul bolborosi. 

— Nu se poate aşa ceva, Maiestate, nu este omeneşte posibil! 

— Erai conştient de greşeala ta şi ştiai şi pedeapsa care te aşteaptă; nici 
măcar nu este nevoie de judecată. 

Fiind sigur că şi tribunalul i-ar fi dat o asemenea pedeapsă, poate chiar 
mai grea, primarul se văita de mama focului. 

— N-am procedat cum trebuia, este adevărat, dar n-am făcut-o în folosul 
meu personal! Cu ajutorul oamenilor din Abydos, digurile au fost reparate 
foarte repede, iar canalele curățate în adâncime. 

— În acest caz, te las să alegi între aceasta şi o altă pedeapsă: tu şi 
slujbaşii tăi veţi munci ca hamali pe şantierul templului până când acesta va 
fi terminat. 


Fiecare preoteasă şi fiecare preot îşi îndepliniră îndatoririle cerute de 
ritualuri, astfel încât templul lui Osiris deveni asemănător zărilor cereşti, 
iluminând toate feţele. Ramses oferi templului o statuie din aur cu chipul 
tatălui său şi îndeplini, împreună cu Nefertari, ceremonia ofrandei către 
Regula lui Maat. Uşile din cedru de Liban, căptuşite cu plăci de electrum , 
solul acoperit cu argint, pragurile din granit, basoreliefurile în mai multe 
culori făceau din acest templu un loc parcă din altă lume în care puterile 


divine puteau sălăşlui cu plăcere. Pe altare, o sumedenie de flori, vase cu 
parfumuri şi alimente sortite fiinţelor invizibile. 

Tezaurul fu umplut cu aur, argint, in regal, uleiuri pentru ritualurile 
sărbătoreşti, tămâie, miere, smirnă şi diferite alifii; în grajduri fură aduşi boi 
graşi, vaci şi viței zdraveni, hambarele fură umplute cu grâne de cea mai 
bună calitate. Aşa cum se putea citi într-o inscripţie hieroglifică, „Faraon 
înmulţeşte pentru Zeu toate speciile”. 

Într-un discurs ţinut în faţa notabilităţilor provinciei, adunaţi în sala de 
primiri a palatului din Abydos, Ramses hotărî ca bărcile, terenurile, 
ogoarele, animalele, catârii şi toate celelalte bunuri care aparţineau 
templului să nu poată să-i fie luate sub niciun motiv. Cât despre paznicii 
câmpurilor, îngrijitori de păsări, pescari, crescători de albine, grădinari, 
viticultori, vânători şi alt personal care lucra pentru ca domeniul lui Osiris 
să fie înfloritor, niciunul dintre aceşti oameni nu putea fi luat de acolo şi dus 
să facă o altă muncă într-un alt loc. 

Oricine ar fi încălcat prevederile decretului regal avea să fie pedepsit 
fizic, demis din orice funcţie şi condamnat la mai mulţi ani de muncă 
silnică. 

Sub supravegherea lui Ramses, lucrările înaintară rapid; ritualurile 
aduceau lumină asupra statuilor zeilor, instalate în capele, răul fu izgonit şi 
templul fu binecuvântat de Maat. 


Nefertari petrecu zile fericite. Timpul pe care-i petrecea la Abydos îi 
dădea nesperata ocazie de a-şi înfăptui visul din adolescenţă, acela de a trăi 
în imediata apropiere a zeităților, de a medita în faţa frumuseţii lor şi de a le 
pătrunde tainele practicând ritualurile pentru fiecare dintre ele. 

Când tocmai se apropia timpul să închidă uşile naosului pentru noapte, 
Ramses nu se afla în preajma ei. Regina porni să-l caute şi-l găsi pe 
coridorul strămoşilor, unde contempla lista faraonilor care domniseră 
înaintea lui, încă de la prima dinastie. Prin puterea hieroglifelor, numele lor 
avea să fie pentru totdeauna prezent în memoria oamenilor; numele lui 
Ramses cel Mare era înscris după acela al tatălui său. 

— Ce trebuie să faci ca să te arăţi demn de aceste fiinţe excepţionale? se 
întrebă regele cu voce tare. Încălcarea legilor, laşitate, minciună... Care 
faraon ar putea reuşi vreodată să alunge aceste rele din sufletul oamenilor? 


— Niciunul, îi răspunse Nefertari. Dar cu toţii au dat această luptă 
pierdută dinainte şi câteodată chiar au ieşit învingători. 

— Dacă nici măcar teritoriul sacru al Abydosului nu este respectat, mai 
foloseşte la ceva să dai decrete? 

— În clipele astea de descurajare parcă nu mai eşti tu însuţi. 

— Tocmai de aceea am venit să stau la sfat cu strămoşii mei. 

— Ei nu puteau să-ţi dea decât un singur sfat: să continui, să tragi un 
folos din fiecare încercare prin care treci pentru a face ca puterea ta să 
crească. 

— Ne simţim atât de bine în templul acesta; aici domneşte pacea pe care 
eu nu reuşesc s-o fac să domnească în lumea profană de afară. 

— Datoria mea este să te feresc de o asemenea ispită, chiar dacă un 
asemenea lucru contrazice una dintre cele mai aprinse dorinţe ale mele. 

Ramses o strânse în braţe pe regină. 

— Fără tine, tot ceea ce fac n-ar fi decât nişte fapte oarecare. Peste 
cincisprezece zile se vor celebra misterele lui Osiris. O să participăm şi noi 
şi aş vrea să-ţi propun ceva: tu hotărăşti dacă accepti sau nu propunerea 
mea. 

Înarmaţi cu bâte şi făcând o larmă de nedescris, o bandă de netrebnici îi 
atacă pe cei care mergeau în fruntea procesiunii. Purtând masca zeului 
şacal, „deschizătorul de drumuri”, preotul de la Abydos îi goni pe agresori 
pronunţând formulele unui descântec care trebuia să alunge fiinţele 
tenebroase departe de barca lui Osiris. 

Iniţiaţii misterelor veniră în ajutorul deschizătorului de drumuri şi-i 
împrăştiară pe cei care cutezaseră să se ridice împotriva luminii. 

Procesiunea îşi continuă drumul către insula primei dimineţi unde 
Ramses, în rolul lui Osiris asasinat de fratele său, Seth, era întins pe un pat 
de forma unui cap de leu. Apele Nilului înconjurau această colină 
primordială la care cele două surori divine, Isis şi Neftis, ajunseră trecând 
peste o punte de lemn. 

Insula se afla în centrul unei clădiri uriaşe, formată din zece stâlpi 
monolitici pe care se sprijinea un tavan demn de constructorii din vremea 
piramidelor. Sanctuarul secret al lui Osiris se termina printr-o cameră 
aşezată de-a curmezişul, de douăzeci de metri pe şase; acolo se păstra 
sarcofagul zeului. 


Nefertari juca rolul zeiţei Isis, soţia lui Osiris, iar Iset cea frumoasă pe 
acela al lui Neftis, numele acesteia din urmă însemnând „suverana 
templului”. Ca soră a lui Isis, ea o ajuta de aceasta pe parcursul ritualului 
care-i făcea pe Osiris să scape de pe tărâmul morţii. 

Nefertari acceptase propunerea lui Ramses; i se păruse şi ei că prezenţa 
lui Iset în cadrul ritualului era de dorit. 

Cele două femei îngenuncheară, Nefertari la capul patului, Iset cea 
frumoasă la picioare; având un vas cu toartă, plin cu apă proaspătă, în mâna 
dreaptă şi cu o pâine rotundă în stânga, ele spuseră lungi şi mişcătoare 
poeme rituale, necesare pentru a pune în mişcare o nouă energie în venele 
fiinţei fără viaţă întinsă pe pat. 

Glasurile lor se contopiră în aceeaşi melodie, sub ocrotirea zeiţei cerului 
al cărei corp uriaş, presărat cu stele şi cu luceferi, se zărea pe tavan, 
deasupra patului învierii. 

La capătul unei nopţi lungi, Osiris Ramses se trezi la viaţă. Şi rosti 
cuvintele pe care le rostiseră şi înaintaşii săi în timpul aceloraşi mistere: 
„Să-mi fie date lumina în cer, puterea creatoare pe pământ, dreptatea 
hotărârilor în regatul din cealaltă lume şi putinţa de a călători în fruntea 
stelelor; să pot să ţin frânghia de la prora bărcii nopţii şi frânghia de pupa 
bărcii zilei.” 


Capitolul 32 


Uri-Teşub simţea că-şi iese din fire. 

Consultase un alt ghicitor, în templul zeului Furtunii, şi primise acelaşi 
verdict: previziuni pesimiste, interdicţia de a lansa o nouă ofensivă. 
Majoritatea soldaţilor era atât de superstiţioasă încât Uri-Ieşub nu putea 
trece peste voinţa lor. Şi niciun ghicitor nu era în stare să indice o dată 
anume la care previziunile să fie cât de cât favorabile. 

Deşi doctorii de la curte nu fuseseră în stare să-l însănătoşească pe 
Muwattalis, împăratul se încăpăţâna să trăiască în continuare. Pentru a 
respecta adevărul, această interminabilă agonie venea în sprijinul lui Uri- 
Teşub: nimeni n-ar fi putut să-l acuze de asasinat. Medicii constataseră criza 
lui cardiacă şi lăudau devotamentul fiului său care, zi de zi, venea să-l vadă 
pe bolnav. Uri-Ieşub tuna şi fulgera împotriva lui Hattuşil care, prin absenţa 
lui, parcă-şi bătea joc de sănătatea fratelui său. 

Când se întâlni cu mândra şi frumoasa Putuhepa, soţia lui Hattuşil, fiul 
împăratului nu se dădu în lături s-o ironizeze. 

— Soţul tău se ascunde cumva? 

— Hattuşil este plecat în misiune, din ordinul împăratului. 

— Tata nu mi-a spus nimic despre aşa ceva. 

— După cum spun doctorii, Muwattalis nu este în stare să scoată niciun 
cuvânt. 

— Mi se pare că te-ai resemnat deja. 

— Cu toate acestea, ai interzis oricui accesul în camera împăratului şi ti- 
ai proclamat dreptul de a fi singurul care poate intra acolo. 

— Muwattalis are nevoie de odihnă. 

— Noi sperăm cu toţii ca el să fie cât de curând capabil să-şi exercite 
întru totul îndatoririle de suveran. 

— Bineînţeles, dar închipuieşte-ţi că această incapacitate s-ar putea 
prelungi... Ar fi neapărat necesar să luăm o hotărâre. 

— În lipsa lui Hattuşil, nici nu poate fi vorba despre aşa ceva. 

— Transmite-i să se întoarcă la palat. 

— Este un ordin sau un sfat? 


— Este cum îţi face plăcere să crezi, Putuhepa. 

Putuhepa părăsise capitala în toiul nopţii, cu o escortă foarte puţin 
numeroasă, şi se asigurase în mai multe rânduri că Uri-Ieşub nu pusese pe 
nimeni s-o urmărească. 

La vederea sinistrei fortărețe în care se refugiase Hattuşil, fu cuprinsă de 
fiori; oare garnizoana nu cumva îl întemniţase pe soţul său pentru a-i face 
pe plac comandantului general al armatei? Într-un asemenea caz, viaţa sa, 
ca şi aceea a lui Hattuşil, ar fi luat sfârşit într-o manieră violentă, în spatele 
acestor ziduri cenuşii. 

Putuhepa nu avea chef să moară. Se simţea în stare să-şi slujească ţara, îşi 
dorea să mai trăiască multe veri toride, să mai parcurgă de mii de ori 
potecile sălbatice ale Anatoliei şi să-l vadă pe Hattuşil domnind în Hatti. 
Dacă mai exista vreo şansă, oricât de slabă, de a-l învinge pe Uri-Teşub, s- 
ar fi agăţat de ea cu amândouă mâinile. 

Primirea pe care i-o făcură soldaţii din fortăreață o linişti pe preoteasă; ea 
fu condusă imediat în turnul din mijloc, în apartamentele comandantului. 

Hattuşil îi alergă în întâmpinare şi se îmbrăţişară cu căldură. 

— În sfârşit, ai venit, Putuhepa! Ai reuşit să scapi... 

— Uri-Teşub domneşte deja în capitală. 

— Aici, suntem în siguranţă; toţi oamenii din această fortăreață îl urăsc. 
Prea mulţi soldaţi au avut de suferit de pe urma nedreptăţilor şi brutalităţii 
sale. 

Putuhepa observă că în faţa şemineului era aşezat un bărbat. 

— Cine este? întrebă ea în şoaptă. 

— Acha, ministrul Afacerilor externe al faraonului şi ambasador 
extraordinar. 

— EI, aici? 

— Poate că el reprezintă şansa noastră. 

— Dar... ce propune? 

— Pacea. 

Hattuşil asistă la un fenomen extraordinar. Culoarea maro închis a ochilor 
soţiei sale se lumină, ca şi cum i-ar fi invadat o lumină interioară. 

— Pacea cu Egiptul, repetă ea, uluită. Dar ştim prea bine că nu este 
posibil un asemenea lucru! 


— Nu este normal să ne folosim de acest aliat neaşteptat spre binele 
intereselor noastre? 

Putuhepa plecă de lângă Hattuşil şi merse către Acha. Diplomatul se 
ridică şi o salută pe frumoasa hitită. 

— Jartă-mă, Acha, ar fi trebuit să te salut mai devreme. 

— Cine n-ar fi asistat încântat la reîntâlnirea unei soţii cu soţul său? 

— Rişti foarte mult aflându-te aici. 

— Mă gândeam să mă duc chiar în capitală, dar Hattuşil m-a convins să 
te aştept să vii. 

— Ai auzit, bineînţeles, că împăratul este bolnav. 

— O să încerc să iau totuşi legătura cu el cât mai repede. 

— N-are niciun rost, este pe moarte; imperiul este deja în mâinile lui Uri- 
Teşub. 

— Am venit să propun ţării Hatti pacea, şi o voi obţine. 

— Uiţi că singurul scop al lui Uri-Teşub este să distrugă Egiptul? Eu nu 
sunt de acord cu încăpăţânarea lui, dar îmi dau seama că raţiunea de a fi a 
Imperiului nostru se bazează pe război. 

— Ţi-ai închipuit cumva care ar putea fi adevăratul pericol care vă 
ameninţă? 

— Desigur, un atac al întregii armate egiptene, cu Ramses însuşi în 
frunte! 

— Nu trebuie să pierdeţi din vedere şi o altă posibilitate: irezistibila 
creştere a puterii asiriene. 

Hattuşil şi Putuhepa nu-şi putură ascunde surprinderea. Serviciile de 
informaţii ale lui Acha era mai eficiente decât s-ar fi aşteptat. 

— În cele din urmă, Asiria va sfârşi prin a vă ataca şi veţi fi prinşi între 
două focuri, neputând să rezistaţi pe două fronturi. Credinţa că armata hitită 
ar putea distruge Egiptul este o adevărată utopie; bazându-se pe 
învăţămintele trecutului, am instalat un sistem defensiv în protectoratele 
noastre. Nu vă va fi uşor să treceţi de el, pentru că rezistenţa sa va permite 
grosului trupelor noastre să treacă foarte repede la o contraofensivă 
nimicitoare. Şi aţi avut ocazia să aflaţi, pe pielea voastră, că Amon îl 
ocroteşte pe Ramses şi face ca braţul său să fie mai puternic decât mii de 
soldaţi. 

— Cu alte cuvine, ne dai de veste că imperiul hitit este pe cale să se 
destrame! 


— Nu, stimată Putuhepa, căci Egiptul nu are niciun interes să asiste la 
dispariţia unui vechi inamic. Nu am început deja să ne cunoaştem mai bine? 
În ciuda reputației sale, Ramses este un iubitor al păcii şi nu marea soţie 
regală, Nefertari, va fi aceea care o să-l convingă să pornească pe acest 
drum. 

— Ce părere are despre asta regina mamă Tuya? 

— Împărtăşeşte vederile mele, ştiind bine că Asiria va reprezenta în 
curând un pericol de temut pentru ţara noastră. Hitiţii vor fi primii care vor 
avea de suferit, după care va veni şi rândul egiptenilor. 

— O alianţă împotriva Asiriei... Mai bine spus, asta ne propuneţi voi? 

— Pacea şi alianţa, pentru a ne feri popoarele de o invazie. Viitorul 
împărat din Hatti va trebui, aşadar, să ia nişte decizii cu urmări foarte 
importante. 

— Uri-Teşub nu va renunţa niciodată la lupta împotriva lui Ramses! 

— Care este răspunsul lui Hattuşil? 

— Hattuşil şi cu mine nu mai avem nicio putere. 

— Care este răspunsul vostru? insistă Acha. 

— Noi am putea accepta să purtăm negocieri, declară Hattuşil, dar 
această discuţie mai are vreun rost? 

— Numai lucrurile irealizabile mă amuză, spuse egipteanul surâzând; 
astăzi, voi nu însemnați nimic, dar cu voi aş vrea să negociez pentru a 
lumina viitorul ţării mele. Dacă Hattuşil devine împărat, propunerile noastre 
ar căpăta o valoare inestimabilă. 

— Nu-i decât un vis, obiectă Putuhepa. 

— Ori daţi bir cu fugiţii, ori luptaţi. 

Orgoliul frumoasei hitite o făcu să se revolte. 

— Noi n-o să fugim în niciun caz. 

— Voi doi va trebui să câştigaţi sau să cumpăraţi încrederea unui număr 
cât mai mare de ofiţeri superiori. Comandanții fortăreţelor vor trece în 
tabăra voastră, căci Uri-Teşub îi dispreţuieşte şi-i împiedică să avanseze în 
ierarhia militară, sub pretextul că ei nu joacă decât un rol defensiv. Prin 
intermediul negustorilor care ştiu că, în marea lor majoritate, sunt de partea 
voastră, răspândiţi zvonul că economia hitită nu va putea suporta un nou 
efort de război şi că un conflict cu Egiptul va aduce cu sine ruina şi sărăcia. 
Creați mereu alte breşe şi nu încetaţi să le amplificaţi până când Uri-Leşub 
va apărea ca fiind vinovat pentru apariţia tulburărilor din ţară, rezultând în 
cele din urmă că nu este în stare să domnească. 


— Este un lucru care ar putea dura mult. 

— Veţi avea succes şi veţi obţine pacea cu acest preţ. 

— Voi cum aveţi de gând să actionati? întrebă Putuhepa. 

— Ar putea fi cam riscant, dar am de-a dreptul intenţia de a-l convinge pe 
Uri-Teşub. 


Acha contempla zidurile de la Hattuşaş şi-i plăcea să-şi închipuie cum ar 
putea arăta capitala hitită pictată în culori vii, împodobită cu ghirlande de 
flori şi plină de tinere nespus de frumoase care dansează pe metereze. Dar o 
asemenea imagine încântătoare dispăru pentru a ceda locul unui sinistru 
oraş fortificat, căţărat pe povârnişurile muntelui. 

Ministrul Afacerilor externe nu era însoţit decât de doi compatrioți de-ai 
săi, un grăjdar şi un purtător de sandale. Ceilalţi membri ai delegaţiei se 
întorseseră în Egipt. Când Acha îşi declină calitatea la primul post de pază 
din oraşul de jos, gradatul rămase stupefiat. 

— Te rog să-l anunţi pe împărat că mă aflu aici. 

— Dar... Sunteţi egiptean! 

— Ambasador plenipotenţiar. Grăbeşte-te, te rog. 

Dezorientat, gradatul îl lăsă pe Acha să aştepte sub o pază atentă şi 
trimise la palat pe unul dintre subordonații săi. 

Acha nu fu deloc surprins să vadă apărând, în pas cadenţat, un grup de 
infanterişti înarmaţi cu lănci şi aflaţi sub comanda unei brute a cărei unică 
formă de gândire era supunerea absolută în faţa oricărui ordin. 

— Generalul comandant doreşte să-l vadă pe ambasador. 

Acha îl salută pe Uri-Teşub şi-şi prezentă împuternicirile. 

— Cel mai strălucit ministru al lui Ramses aici, la Hattuşaş... Ce 
surpriză! 

— Iată-vă în fruntea unei armate imense; vă rog să primiţi felicitările 
mele. 

— Egiptul ar trebui să se teamă de mine. 

— El are cunoştinţă de vitejia voastră şi de calităţile voastre de războinic 
şi ne temem de ele; de aceea am şi adus forţe de securitate în protectoratele 
noastre. 


— Le voi nimici. 

— Se pregătesc pentru ciocnirea cu voi, oricât de grozavă ar fi aceasta. 

— Vorbe de clacă. Care este motivul vizitei voastre? 

— Am auzit vorbindu-se că împăratul Muwattalis ar fi bolnav. 

— Mulţumiţi-vă doar cu zvonurile; sănătatea conducătorului nostru este 
un secret de stat. 

— Cel care domneşte în Hatti este inamicul nostru, dar îi respectăm 
rangul; de aceea sunt eu aici. 

— Ce înseamnă prezenţa voastră aici, Acha? 

— Eu am posibilitatea să vă ofer leacurile necesare pentru a-l îngriji pe 
împăratul Muwattalis. 


Capitolul 33 


În vârstă de şapte ani, băiatul punea în practică învăţătura pe care tatăl 
său, primind-o şi el de la tatăl lui, o aplicase pe el însuşi: să oferi un peşte 
unui om care se plânge de foame este mai puţin folositor decât să-l înveţi 
cum să pescuiască. 

Aşa că el îşi dovedea priceperea bătând apa cu o nuia, astfel să dirijeze 
prada către plasa pe care o întinsese, între doi arbori mari de papirus, 
prietenul său, la fel de flămând ca şi el. 

La un moment dat, ştrengarul văzu ceva neobişnuit. 

O flotilă de bărci sosea dinspre nord având în frunte ambarcaţiunea cea 
mai mare, la prova căreia se afla un sfinx din aur. Da, era chiar corabia 
Faraonului! 

Uitând de peşte şi de plasă, ucenicul pescar se aruncă în apele Nilului şi 
înotă în direcţia cheiului pentru a-i anunţa pe săteni. Timp de mai multe 
zile, avea să fie sărbătoare mare. 


Uriaşa sală cu coloane a templului din Karnak putea fi admirată în toată 
măreţia sa; înalte de douăzeci şi cinci de metri, cele douăsprezece coloane 
ale navei din mijloc reprezentau puterea creaţiei prin care lua naştere 
oceanul primordial. 

În locul acela, Nebu, mare preot al lui Amon, deplasându-se cu ajutorul 
cârjei sale poleite cu aur fin, ieşi în întâmpinarea cuplului regal. În ciuda 
reumatismului, el reuşi să facă o plecăciune în faţa oaspeţilor. Ramses îl 
ajută să-şi îndrepte spinarea. 

— Sunt nespus de fericit să vă revăd, Maiestate, şi încântat să admir 
frumuseţea reginei. 

— Ai putea să devii un curtean perfect, Nebu. 

— Nicio speranţă în privinţa asta, Maiestate; am să continuu să spun ceea 
ce gândesc, aşa cum, de altfel, fac acum. 

— Cum o duci cu sănătatea? 


— Trebuie să te obişnuieşti cu bătrâneţea, mai ales că ea face ca toate 
încheieturile să mă doară; dar doctorul templului îmi dă un leac preparat din 
salcie şi mă simt ceva mai bine. Ca să spun drept, nici nu am timp să mă 
gândesc la sănătatea mea... Mi-aţi dat o sarcină atât de grea! 

— Dacă ar fi să mă iau după rezultate, am motive întemeiate să fiu 
mulţumit de alegerea pe care am făcut-o. 

Optzeci de mii de oameni erau dirijaţi în activitatea lor de marele preot; 
în plus, aproape un milion de capete de animale, cam o sută de bărci pentru 
cărat poveri grele, cincizeci de şantiere în care lucrările nu se opreau 
niciodată, o suprafaţă imensă de terenuri cultivabile, grădini, crânguri, 
livezi şi vii, astfel arăta universul de la Karnak, bogatul domeniu al lui 
Amon. 

— Cel mai greu este, Maiestate, să organizăm şi să punem de acord 
eforturile scribilor de pe moşii, ale celor de la hambare, ale celor de la 
contabilitate şi ale celorlalţi colegi ai lor... Fără o autoritate superioară, 
peste această mică lume n-ar domni în curând decât haosul, fiecare 
gândindu-se doar la propriul său avantaj. 

— Simţul tău diplomatic face adevărate minuni aici. 

— Eu nu cunosc decât două virtuţi pe care trebuie să le posed: să mă 
supun şi să slujesc. Restul nu-i decât pălăvrăgeală. Şi, la vârsta mea, nu mai 
am timp de palavre. 

Ramses şi Nefertari admirară, una câte una, cele o sută treizeci şi patru de 
coloane din ale căror ornamente se putea deduce numele acelor divinităţi 
pentru care, fără încetare, Faraonul aducea ofrande. Aceste trunchiuri 
vegetale, devenite nemuritoare prin piatra din care erau sculptate, făceau 
legătura între pământ, simbol al mlaştinii roditoare primordiale, şi plafonul 
pictat în albastru pe care străluceau stele din aur. 

După cum dorise Seti, nesfârşita sală cu coloane de la Karnak întruchipa 
pentru vecie lauda adusă zeului ascuns, scoţându-i în evidenţă, totodată, 
tainele. 

— Theba va fi un simplu popas, întrebă Nebu, sau perechea regală va 
rămâne în aceste locuri pentru mai mult timp? 

— Pentru a călăuzi Egiptul pe calea păcii, îi răspunse Ramses, trebuie să- 
i mulţumesc pe zei aducându-le în dar temple în care să le placă să 
locuiască şi terminând lucrul la lăcaşul de veci al meu şi al lui Nefertari. 
Viaţa pe care ei ne-au sădit-o în sufletele noastre va reveni la ei când va sosi 


vremea; noi trebuie să fim gata să apărem în faţa lor, pentru ca poporul 
Egiptului să nu aibă de suferit de pe urma morţii noastre. 

Ramses chemă puterea divină în încăperea secretă a naosului din templul 
de la Karnak şi o salută atunci când îi simţi prezenţa: 

— Te salut pe tine, cel care zămisleşti viaţa, zeii şi muritorii, creator al 
ţării mele şi al pământurilor de pretutindeni, pe tine cel care binecuvântezi 
câmpiile înverzite şi revărsarea apelor. Tot ceea ce există se bucură de 
perfecțiunea pe care i-ai dat-o tu. 

Karnak se trezea. 

Lumina zilei o înlocuia pe aceea a lămpilor cu ulei, slujitorii ritualurilor 
umpleau vasele de purificare cu apă din lacul sfânt, umpleau din nou vasele 
în care ardea tămâia pentru înmiresmarea capelelor, împodobeau altarele cu 
flori, cu fructe, cu legume şi cu pâini proaspete, se organizau procesiuni 
pentru a purta pretutindeni ofrandele care, toate, se îndreptau către Maat. 
Numai ea făcea să reînvie diferitele forme de viaţă, numai ea însufleţea 
întreaga creaţiune prin roua înmiresmată pe care o răspândea peste pământ 
la răsăritul soarelui. 

Însoţit de Nefertari, Ramses porni pe drumul destinat procesiunilor, o 
alee mărginită de sfincşi care ducea la templul din Luxor. 

În faţa pilonului, un bărbat aştepta sosirea perechii regale. Un om cu 
figura pătrată, solid, vechi controlor al grajdurilor din întregul regat. 

— Ne-am înfruntat şi ne-am luptat de multe ori, îi povesti regele soţiei 
sale, şi nu mică îmi era bucuria atunci când reuşeam să-i rezist, pe vremea 
când eram doar un tinerel zburdalnic. 

După ce părăsise cariera militară, bolovănosul Bakhen se schimbase 
mult. Ajuns la rangul al patrulea al ierarhiei preoțești de la Karnak, el era 
acum emoţionat până la lacrimi. Reîntâlnirea cu faraonul îi provoca o 
bucurie atât de mare încât nu-şi mai găsea cuvintele. Preferând să lase ca 
munca lui să spună totul, el le arătă oaspeţilor faţada impresionantă a 
templului de la Luxor care avea în faţă două obeliscuri svelte şi mai multe 
statui uriaşe înfăţişându-l pe Ramses. Pe gresia minunat lustruită se puteau 
vedea scene care povesteau episoadele bătăliei de la Kadesh şi lăudau 
victoria repurtată de regele Egiptului. 

— Maiestate, anunţă ritos Bakhen, construcţia este terminată! 

— Dar lucrările trebuie să continue. 


— Eu sunt gata. 

Perechea regală împreună cu Bakhen pătrunseră în marea curte aflată în 
spatele pilonului şi mărginită de porticuri cu coloane între care fuseseră 
înălțate statui ale lui Ramses, exprimând acel ka al lui, energia nemuritoare 
datorită căreia el era sortit să domnească. 

— Munca tăietorilor de piatră şi a sculptorilor este demnă de laudă, 
Bakhen, dar nu-i pot lăsa să se odihnească; vreau chiar să-i duc într-un loc 
plin de dificultăţi, poate chiar periculos. 

— Aş putea şti ce planuri aveţi, Maiestate? 

— Să ridic mai multe sanctuare în Nubia şi, printre ele, un templu 
important. Adună-i pe meşteri şi sfătuieşte-te cu ei; nu voi accepta decât 
voluntari. 


Ramesseum, templul pentru veşnicie al lui Ramses cel Mare, construit 
după planurile întocmite chiar de rege, devenise un monument grandios, cel 
mai măreț de pe malul apusean. Granitul, gresia şi bazaltul fuseseră folosite 
pentru a înălța piloni, curţi şi capele; mai multe uşi impunătoare din bronz 
aurit despărţeau diferitele părţi ale monumentului, protejat printr-un zid 
exterior din cărămizi. 

La căderea nopţii, Şenar reuşise să pătrundă într-o magazie goală. Având 
la el o armă pe care i-o încredinţase Ofir şi care spera să fie hotărâtoare, 
fratele lui Ramses aşteptă să se întunece bine pentru a pătrunde în spaţiul 
sacru. 

Merse de-a lungul zidului în construcţie al palatului şi traversă o curte. La 
câţiva metri de capela consacrată lui Seti, se opri în loc şovăind. 

Seti, tatăl său... 

Dar era un tată care-l trădase alegându-l pe Ramses ca faraon! Un tată 
care-l dispreţuise şi-l îndepărtase de el, încurajând ascensiunea unui tiran. 

După ce avea să-şi pună în aplicare planul, Şenar nu mai putea fi 
considerat fiul lui Seti. Dar ce importanţă mai avea? Contrar celor afirmate 
de cei care se pricepeau la mistere, nimeni nu trebuia să treacă peste 
obstacolul morţii. Neantul îl absorbise pe Seti aşa cum avea să-l nimicească 
el pe Ramses. Viaţa nu avea decât un sens: acela de a obţine maximum de 
putere, n-are importanţă prin ce mijloace, şi a o exercita fără nicio oprelişte, 
călcându-i în picioare pe nevolnici sau pe mediocri. 


Şi ce să mai vorbim de faptul că mii de idioţi începuseră să-l considere pe 
Ramses un zeu! Când Şenar îl va dobori pe acest idol, calea va fi deschisă 
către un nou regim. Va interzice ritualurile tradiţionale şi va domni condus 
doar de două interese: cucerirea de noi teritorii şi dezvoltarea economică. 

Îndată ce va urca pe tron, Şenar avea să radă Ramesseum de pe faţa 
pământului şi să dărâme tot ceea ce îl întruchipa pe Ramses. Deşi era 
neterminat, templul pentru veşnicie producea deja o energie împotriva 
căreia Şenar însuşi lupta destul de greu. Hieroglife, imagini sculptate şi 
picturi în culorii vii, toate aminteau prin fiecare piatră de prezenţa şi de 
puterea lui Ramses. Nu, toate acestea nu erau decât iluzii create de 
întunericul nopţii! 

Şenar se trezi din amorţeala care-i cuprinsese. El puse în locul prevăzut 
dispozitivul primit de la Ofir şi ieşi din incinta Ramesseum-ului. 


Căpăta formă, creştea ca o fiinţă plină de vigoare acest templu pentru 
veşnicie datorită căruia se consolida domnia lui Ramses. Regele aduse un 
omagiu pios acestui edificiu din care, de acum înainte, avea să primească 
forţa capabilă să-i înlesnească gândul şi fapta. 

Ca şi la Kamak sau la Luxor, maiştrii, tăietorii de piatră, sculptorii, 
pictorii şi desenatorii făcuseră adevărate minuni. Sanctuarul, multe capele 
împreună cu anexele lor, o mică sală cu coloane fuseseră terminate, ca şi 
clădirea destinată venerării lui Seti. Şi toate celelalte părţi ale complexului 
sacru erau în curs de construire, fără a pune la socoteală depozitele clădite 
din cărămizi, biblioteca şi locuinţele preoţilor. 

Plantat în al doilea an de domnie, acacia lui Ramses se făcuse şi el mare, 
cu o rapiditate surprinzătoare. Deşi foarte fine, frunzele sale formau o 
coroană care oferea deja o umbră binefăcătoare. Nefertari mângâie cu 
duioşie trunchiul copacului. 

Perechea regală traversă curtea cea mare, sub privirile respectuoase şi 
admirative ale tăietorilor de piatră care puseseră jos dălţile şi ciocanele. 

După ce stătu câteva minute de vorbă cu şeful lor de echipă, Ramses vru 
să afle de la fiecare dintre ei cu ce greutăţi avuseseră de-a face. Regele nu 
uita ceasurile minunate petrecute în carierele de la Gebel Silsileh, într-o 


vreme în care dorea să devină tăietor în piatră. Monarhul le promise 
lucrătorilor un premiu neobişnuit: vin şi îmbrăcăminte de cea mai bună 
calitate. 

Pe când perechea regală se îndrepta către capela lui Seti, Nefertari duse 
mâna la inimă şi se opri în loc. 

— Un pericol... un pericol aproape de tot. 

— Aici, chiar în templu? se îngrijoră Ramses. 

Îngrijorarea se împrăştie. Perechea regală se apropie de sanctuarul în care 
avea să fie veşnic venerat sufletul lui Seti. 

— Nu deschide uşa sanctuarului, Ramses. Acolo este primejdia, dincolo 
de uşă. Lasă-mă pe mine. 

Nefertari deschise uşa din lemn poleit cu aur. 

Pe prag, se putea vedea un ochi din agat roşu, spart în mai multe bucăţi; 
în faţa statuii lui Seti, în capătul capelei, o bilă roşie alcătuită din păr de 
animale din deşert. 

Având puterile lui Isis, marea magiciană, regina culese de pe prag 
cioburile, unul câte unul, şi refăcu ochiul. Dacă regele ar fi atins cu piciorul 
fragmentele simbolului profanat, ar fi fost paralizat pe loc. După aceea, 
Nefertari luă bila roşie în poala rochiei, fără s-o atingă cu degetele, şi o duse 
afară, pentru a fi arsă. 

Deochiul, îşi dădură seama Ramses şi Nefertari, iată ce îndrăzniseră să 
folosească fiinţele apărute din tenebre, domice să distrugă legătura care-l 
unea pe Seti de fiul său şi să-l aducă pe stăpânul celor Două Țări în starea 
unui domnitor oarecare, lipsit de învăţătura supranaturală pe care i-o 
transmisese predecesorul său. 

Cine altul decât Şenar, se gândi Ramses, ar fi mers atât de departe pe 
calea răului, cu ajutorul magului vândut hitiţilor? Cine altul decât Şenar s-ar 
fi înverşunat să distrugă ceea ce n-ar fi putut încăpea niciodată într-un suflet 
atât de mic ca al lui? 


Capitolul 34 


Moise şovăia. 

Sigur, el trebuia să îndeplinească misiunea pe care i-o încredinţase 
Dumnezeu, dar obstacolul pe care-l întâlnea în cale nu era prea greu de 
trecut pentru posibilităţile sale? De-acum, nu se mai lăsa legănat de iluzii: 
Ramses nu avea să cedeze. Moise îl cunoştea destul de bine pe regele 
Egiptului ca să ştie că el nu spusese vorbe goale şi că, într-adevăr, îi 
considera pe evrei ca făcând parte integrantă din poporul egiptean. 

Totuşi, ideea exodului îşi făcea loc în tot mai multe conştiinţe, iar 
opoziţia faţă de îndemnurile profetului slăbea din zi în zi tot mai mult. 
Mulţi se gândeau că relaţiile deosebite dintre Moise şi Ramses ar putea 
ajuta la încheierea unei înţelegeri. Unul câte unul, şefii de trib se dăduseră 
bătuţi; fără a întâmpina niciun refuz, Aaron putuse, la ultima întrunire a 
sfatului bătrânilor, să-l prezinte pe Moise ca pe un conducător al poporului 
evreu, unit în aceeaşi credinţă şi în aceeaşi voinţă. 

O dată depăşite neînțelegerile din tabăra sa, profetului nu-i mai rămânea 
decât un singur inamic: Ramses cel Mare. 

Aaron îl întrerupse din meditaţie pe Moise. 

— Un cărămidar doreşte să te vadă. 

— Vezi tu ce vrea. 

— Cu tine vrea să vorbească, nu cu altcineva. 

— De ce vrea asta? 

— Spune că i-ai fi făcut cândva nişte promisiuni. Numai în tine are 
încredere. 

— Atunci, adu-l aici. 

Purtând o perucă scurtă, neagră, strânsă cu o panglică albă care-i 
acoperea fruntea, lăsându-i libere urechile, cu faţa arsă de soare, barba tunsă 
scurt şi o mustață neîngrijită, vizitatorul părea un cărămidar evreu oarecare. 

Cu toate acestea, înfăţişarea acestui om îi trezi bănuieli lui Moise; 
bărbatul acesta nu-i era necunoscut. 

— Ce doreşti de la mine? 

— Ideile noastre se întâlneau cândva. 


— Ofir! 

— Chiar eu sunt, Moise. 

— Te-ai schimbat mult. 

— Poliţia lui Ramses mă caută peste tot. 

— Nu cumva are motive să facă aşa ceva? Dacă nu mă înşel, eşti un 
spion hitit. 

— Am lucrat pentru ei, este adevărat, dar reţeaua mea a fost distrusă şi 
hitiţii nu mai sunt în măsură să distrugă Egiptul. 

— Acum înţeleg că m-ai minţit şi, de fapt, încercai să te foloseşti de mine 
împotriva lui Ramses! 

— Nu, Moise. Şi tu şi eu credeam într-un singur zeu, unic şi atotputernic, 
iar contactul meu cu evreii m-a convins că acest zeu este numai Yahwe şi 
nu un altul. 

— Mă crezi chiar atât de prost încât să mă las dus de nas de asemenea 
vorbe? 

— Chiar dacă tu refuzi să crezi în sinceritatea mea, eu voi fi de folos 
cauzei tale, căci ea este singura care merită să fie servită. Să ştii că nu mă 
aştept la niciun folos personal, ci la salvarea sufletului meu. 

Moise fu impresionat de această mărturisire. 

— Ai renunţat să mai crezi în Aton? 

— Am înţeles că Aton nu era decât o umbră a adevăratului Dumnezeu. 
Din moment ce am găsit adevărul, renunţ la rătăcirile mele. 

— Ce s-a ales de fata aceea pe care tu voiai s-o aduci la putere? 

— A murit tragic şi am suferit mult din cauza asta; totuşi, poliţia 
egipteană mă acuză de o crimă îngrozitoare pe care eu n-am comis-o. În 
această întâmplare tristă, mi s-a părut că văd un semn al destinului. În ziua 
de azi, tu eşti singurul care te poţi ridica împotriva lui Ramses. De aceea, 
am să te susţin din toate puterile. 

— Ce doreşti, de fapt, Ofir? 

— Să te ajut să răspândeşti şi să impui credinţa în Yahwe. 

— Ştii că Yahwe cere exodul poporului meu? 

— Sunt de acord cu acest plan măreț. Dacă el este însoţit de căderea lui 
Ramses şi de trecerea întregului Egipt la adevărata credinţă, aş fi fericit. 

— Un spion nu rămâne el doar un spion? 

— Nu mai am nicio legătură cu hitiţii care, de altfel acum sunt prinşi în 
adevărate lupte pentru putere; acest capitol al vieţii mele s-a încheiat. 
Viitorul şi speranţa eşti tu, Moise. 


— Cum ai putea să mă ajuţi? 

— Nu-ţi va fi uşor să lupţi împotriva lui Ramses; experienţa mea în lupta 
clandestină ţi-ar putea fi de folos. 

— Poporul meu vrea doar să plece din Egipt şi nu să se răscoale 
împotriva lui Ramses. 

— Care-i diferenţa, Moise? În ochii lui Ramses, acţiunile tale vor fi 
considerate drept o răzvrătire şi el o va reprima ca atare. 

În sinea sa, Moise fu nevoit să-i dea dreptate magului libian. 

— Trebuie să mă mai gândesc la asta, Ofir. 

— Tu eşti cel care hotărăşti, Moise; lasă-mă, însă, să-ţi dau un sfat: nu 
face nimic în absenţa lui Ramses. Cu el, tu poate că ai găsi o cale de 
negociere; dar oamenii lui de încredere, Ameni şi Serramanna, fără a o mai 
pune la socoteală pe regina-mamă Tuya, nu se vor arăta deloc indulgenţi 
faţă de poporul tău. Pentru a menţine ordinea publică, s-ar putea ca ei să 
ordone o represiune sângeroasă. Să profităm de călătoria perechii regale ca 
să întărim unirea dintre noi, să-i convingem pe cei care încă mai şovăie şi să 
ne pregătim pentru inevitabilul conflict. 

Modul hotărât în care vorbea Ofir îl impresionă pe Moise. Deşi nu se 
hotărâse dacă ar fi cazul să se alieze cu magul, putea, oare, să nege că 
acesta avea dreptate în ceea ce propunea? 

Şeful poliţiei din Theba declară că oamenii săi nu-şi precupeţiseră 
eforturile pentru a-l descoperi pe enar şi pe eventualii lui complici. 
Ramses le dăduse semnalmentele acelui agresor care, în atacul de pe Nil, 
încercase să-l doboare cu o săgeată, dar cercetările forțelor de ordine se 
dovediseră zadarnice. 

— A părăsit Theba, îşi exprimă convingerea Nefertari. 

— La fel ca mine, eşti şi tu convinsă că trăieşte. 

— Simt o prezenţă periculoasă, o forţă a întunericului... Este Şenar, 
magul acela sau unul dintre ciracii lor? 

— El este, aprecie Ramses; el a încercat să rupă pentru totdeauna legătura 
care mă unea cu Seti ca să mă lipsească de ocrotirea tatălui meu. 

— Deochiul nu va avea nici cea mai mică eficacitate; focul l-a împiedicat 
să acţioneze. Cu ajutorul unui clei preparat cu răşină, am reconstituit ochiul 
protector, furat din tezaurul templului lui Seth, de la Pi-Ramses. 


— Animalele deşertului, din părul cărora a fost făcută bila aceea roşie, 
sunt şi ele creaturile lui Seth... Şenar avea intenţia să distrugă totul 
folosindu-se de energia de temut a acestuia. 

— El a subestimat trăinicia legăturilor tale cu Seth. 

— O armonie care se reînnoieşte cu fiecare zi ce trece... La cea mai mică 
greşeală de atenţie, focul lui Seth îl nimiceşte pe cel care crede că a reuşit să 
pună stăpânire pe el. 

— Când plecăm în Sudul îndepărtat? 

— După ce ne vom întâlni moartea. 

Cuplul regal se îndreptă către vâlceaua cea mai sudică din munţii thebani 
care purta numele de „locul regenerării” şi de „loc al florilor de lotus”. În 
această Vale a Reginelor aveau să-şi găsească odihna de veci Tuya, mama 
lui Ramses, şi Nefertari, marea soţie regală. Mormintele lor fuseseră săpate 
sus, sub creastă, pe tărâmul zeiţei tăcerii. Peste acest pustiu, scăldat în 
nemiloasele raze ale soarelui, domnea Hathor, surâzătoarea zeiţă a cerului, 
cea care făcea stelele să strălucească şi inimile celor care credeau în ea să 
dănţuiască. 

Hathor, pe care Nefertari o descoperi pe pereţii mormântului său, în 
atitudinea celei care dăruieşte energia reînvierii unei soţii regale care 
rămâne veşnic tânără; zeiţa purta o bonetă din aur de forma unui vultur. Ea 
simboliza astfel şi o mamă divină. Pictorii reuşiseră să imortalizeze 
frumuseţea aceleia care era supranumită „frumuseţea iubirii”, în forme de o 
incredibilă perfecţiune. 

— Îţi place locul acesta, Nefertari? 

— Atâtea splendori... Nu mă simt demnă de toate astea. 

— Niciodată n-a existat un asemenea locaş pentru vecie, niciodată nu va 
mai exista ceva asemănător; tu, care eşti însufleţită prin iubire, tu vei domni 
pentru totdeauna în inima zeilor şi a oamenilor. 

Osiris, cu o faţă verde, înfăşurat într-o mantie albă; Ra cel luminos, 
încoronat cu un soare enorm; Khaepre, principele metamorfozelor cu cap de 
scarabeu; Maat, Regula universului, femeie tânără, frumoasă şi delicată, 
având ca singură emblemă o pană de struţ, diafană ca adevărul... Puterile 
divine se adunaseră toate ca s-o regenereze pe Nefertari, în timp şi dincolo 
de timp. Nu peste multă vreme, pe coloanele încă goale, un scrib de la Casa 
Vieţii va trasa hieroglifele cu „Cartea pentru ieşirea la lumină” şi cu „Cartea 
Uşilor” care trebuiau să-i permită reginei să călătorească pe minunatele 
drumuri din lumea cealaltă, fără teamă de primejdiile acelui tărâm. 


Nu mai era moarte, ci surâsul misterului. 

Timp de mai multe zile, Nefertari contemplă imaginea personajelor 
divine care locuiau în lăcaşul pentru vecie, acolo unde, în clipa marii 
treceri, ea avea să devină oaspete aşteptat. Ea se familiariză cu ceea ce urma 
să se întâmple după ce viaţa sa avea să ia sfârşit şi se împărtăşi din tăcerea 
care, în inima pământului, avea mireasma cerului. 

Când Nefertari se hotărî să părăsească „locul florilor de lotus”, Ramses o 
duse pe „marea pajişte”, Valea Regilor, unde faraonii se odihneau pe veci de 
la începutul celei de-a optsprezecea dinastii. Perechea regală rămase timp 
de mai multe ceasuri în mormintele lui Ramses, primul care purtase acest 
nume, şi al lui Seti. Fiecare pictură era o capodoperă şi regina citi, luând 
coloanele la rând, „Cartea camerei ascunse” care descria fazele 
transformării soarelui murind, într-un soare tânăr, un model al reînvierii 
Faraonului. 

Cu negrăită emoție, Nefertari ajunse şi în lăcaşul de veci al lui Ramses 
cel Mare. În vase mici, pictorii dizolvaseră pigmenţi naturali, pisaţi mărunt, 
dând apoi viaţă pereţilor prin figuri simbolice care urmau să asigure 
supraviețuirea monarhului. Praful acela colorat, amestecat cu apă şi cu clei 
de acacia, le permitea o precizie extraordinară a desenului. 

„Lăcaşul de aur”, sala sarcofagului, cu opt stâlpi, era aproape terminată. 
Moartea îl putea primi în lumea sa pe Ramses. 

Regele îl chemă pe şeful şantierului. 

— La fel ca în mormintele unora dintre strămoşii mei, vei săpa un coridor 
care se va înfunda în stâncă şi vei lăsa acolo piatra grosolan cioplită, aşa 
cum a rămas de la dalta pietrarilor. Coridorul va avea semnificaţia 
secretului suprem pe care niciun spirit omenesc nu-l poate cunoaşte. 

Nefertari şi Ramses avură sentimentul că erau pe cale să treacă într-o 
etapă decisivă; la dragostea lor se adăuga de-acum conştienţa propriei lor 
morţi, trezire şi nu dispariţie totală. 


Capitolul 35 


Răbdarea lui Serramanna era pusă la grea încercare. 

Meba plecase de acasă de mai bine de o oră ca să ia parte la banchetul 
oferit de regina-mamă Tuya, dornică să menţină şi să consolideze relaţiile 
dintre curteni în lipsa perechii regale. Aflându-se într-un contact permanent, 
prin curieri, cu Ramses, văduva lui Seti era mulţumită de munca 
meticuloasă a lui Ameni şi de severitatea lui Serramanna care asigura 
ordinea fără niciun fel de abatere. În rândul evreilor, se părea că agitația 
scăzuse mult. 

Dar fostul pirat, bazându-se pe flerul său, era convins că această linişte 
prevestea o furtună. Desigur, Moise se mulțumea să se întâlnească regulat 
cu oamenii mai importanţi din neamul său, dar era evident că devenise şeful 
de necontestat al evreilor. În plus, mai mulţi dintre demnitarii egipteni, 
cunoscând fidelitatea lui Ramses faţă de prieteni, apreciau că ar fi mai bine 
să-l menajeze pe Moise. Într-o zi sau în alta, credeau ei, acesta din urmă 
avea să primească din nou un post important şi ar fi renunţat la teoriile sale 
nebuloase. 

Printre cele mai de seamă preocupări ale lui Serramanna se afla căutarea 
lui Meba. Sardul era convins că diplomatul era acela care furase pensula lui 
Kha, dar cu ce intenţie? Fostul pirat îi ura pe diplomaţi în general şi pe 
Meba în special, prea uşuratic, prea elegant şi prea conciliant; un om 
neserios ca el avea o înclinaţie naturală pentru minciună. 

Şi dacă pensula lui Kha era ascunsă la Meba acasă? Serramanna l-ar fi 
acuzat de furt şi aristocratul ar fi fost obligat să declare în faţa unui tribunal 
motivele pentru care comisese acest gest. 

Grădinarul lui Meba se duse la culcare, servitorii se retraseră şi ei în 
cămăruţele lor. Sardul escaladă zidul din spatele casei şi ajunse pe terasă; 
călcând uşor, ca o pisică, el ridică trapa prin care se putea ajunge în pod. De 
acolo, nu-i fu deloc greu să ajungă în camerele de jos. 

Serramanna avea la dispoziţie timp suficient în noaptea aceea pentru a 
cerceta cu atenţie toată casa. 


— Nimic, recunoscu sardul, ursuz şi cu barba crescută în neorânduială. 

— Percheziţia asta era ilegală, îi aminti Ameni. 

— Dacă aş fi găsit ceva, Meba ăsta n-ar mai fi avut cum să facă rău. 

— De ce te înverşunezi aşa împotriva lui? 

— Pentru că este un individ periculos. 

— Meba, periculos? El n-are în minte decât grija pentru cariera lui şi în 
afară de asta nu-l mai poate interesa nimic. 

Sardul înfulecă lacom o bucată de peşte uscat, muiat într-un sos 
condimentat. 

— Poate că ai dreptate, spuse el cu gura plină, dar instinctul îmi spune că 
este un individ dubios. Mare poftă aş avea să-l pun sub o supraveghere 
permanentă; sunt sigur că până la urmă tot ar face o greşeală. 

— Faci cum vrei... Dar vezi să nu dai greş! 

— Şi Moise ar fi trebuit pus sub urmărire. 

— Am fost colegi la universitate, îi aminti Ameni, şi nu numai cu mine ci 
şi cu Ramses. 

— Evreul ăsta este un agitator de temut! Tu te afli în slujba Faraonului, 
iar Moise se va răscula împotriva Faraonului. 

— N-o să meargă până acolo. 

— Ba bine că nu! În echipajele pe care le-am avut sub comanda mea pe 
mare, eu îi dibuiam repede pe tipii de felul lui... Ca provocator de tulburări 
nici că s-ar putea găsi unul mai bun ca el. Numai că Faraonul şi cu tine nu 
vreţi să mă ascultați. 

— Noi îl cunoaştem pe Moise şi nu suntem aşa de alarmişti ca tine. 

— Într-o zi o să vă pară tare rău de orbirea asta a voastră. 

— Du-te şi te culcă şi ai grijă să nu-i întărâţi pe evrei. Rolul nostru este să 
menţinem ordinea, nu să provocăm vreo tulburare. 

Acha era găzduit la palat, era ospătat cu mâncăruri ţărăneşti, dar destul de 
bune, bea un vin de o calitate satisfăcătoare şi se bucura de gingăşia foarte 
bine învățată de hitita blondă pe care şambelanul avusese fericita idee să i-o 
aducă. Lipsită de orice pudoare, fata ardea de dorinţa de a verifica ea însăşi 
reputaţia de care se bucurau egiptenii şi anume că erau nişte amanți 


minunaţi. Cu spiritul său cooperant, Acha se bucurase să participe la acest 
experiment al fetei, când activ, când pasiv, dar întotdeauna cu ardoare. 

Acesta era modul cel mai plăcut de a-şi petrece timpul. Uri-Ieşub, 
impresionat de cele auzite de la Acha, era totodată flatat de prezenţa 
ministrului Afacerilor externe al Faraonului; acest lucru nu însemna că 
Ramses îl recunoştea deja drept viitorul împărat, pe el, fiul lui Muwattalis? 

Uri-Teşub intră pe neanunţate în camera lui Acha, tocmai în momentul în 
care hitita cea blondă îl săruta cu o impresionantă lăcomie. 

— Vin altădată, spuse Uri-Ieşub. 

— Rămâi, îl rugă Acha; fata asta va înţelege că afacerile de stat sunt 
legate câteodată şi de plăcere. 

Frumoasa hitită se făcu nevăzută, iar Acha trase pe el o haină elegantă. 

— Cum se simte împăratul”? îl întrebă el pe Uri-Teşub. 

— Starea sa este staţionară. 

— Îmi reînnoiesc oferta: lasă-mă pe mine să-l îngrijesc. 

— De ce vrei să-l ajuţi pe cel mai înverşunat inamic al vostru? 

— O asemenea întrebare mă pune în încurcătură. 

Tonul lui Uri-Teşub deveni mai tăios. 

— Trebuie să-mi răspunzi şi asta imediat. 

— Diplomaţilor nu le place câtuşi de puţin să-şi dezvăluie secretele într- 
un mod atât de direct... Caracterul umanitar al misiunii mele nu te 
satisface? 

— Trebuie să-mi dai un răspuns mai apropiat de adevăr. 

Acha păru sătul să mai continue astfel. 

— Ei bine... Ramses a învăţat să-l cunoască pe Muwattalis. Îl preţuieşte 
foarte mult şi chiar îl admiră. Îi pare foarte rău că este bolnav. 

— Nu cumva îţi baţi joc de mine? 

— Cred că-mi dau seama, încercă Acha să-i explice, că nu ţi-ar face 
plăcere să fii acuzat că ţi-ai asasinat propriul tată. 

În ciuda furiei care-i cuprindea din ce în ce mai mult, Uri-Ieşub nu 
protestă. Acha merse şi mai departe. 

— Tot ceea ce se petrece la curtea hitită ne interesează nespus de mult; 
noi ştim că armata doreşte ca transmiterea puterii să se facă în linişte şi ca 
împăratul să-l desemneze el însuşi pe cel care-i va urma la tron. De aceea, 
eu aş vrea să-l ajut să se însănătoşească, folosindu-mă de mijloacele 
medicilor noştri. 


Uri-Teşub nu putea fi de acord cu o asemenea cerere. Dacă Muwattalis 
putea vorbi din nou, ar fi putut să-l arunce în închisoare pe fiul său şi să dea 
imperiul pe mâna lui Hattuşil. 

— Cum se face că voi sunteţi aşa de bine informaţi? îl întrebă el pe Acha. 

— Mi-e greu... 

— Răspunde. 

— Îmi pare rău, trebuie să păstrez tăcerea în această privinţă. 

— Doar nu eşti în Egipt, Acha, ci în capitala mea! 

— Ca ambasador în misiune oficială, aş avea să mă tem de ceva? 

— Eu sunt soldat, nu diplomat. Şi noi suntem în stare de război. 

— Asta ar fi o ameninţare? 

— Eu nu prea ştiu ce este răbdarea, Acha. Grăbeşte-te să-mi răspunzi. 

— Ai ajunge chiar şi la tortură? 

— N-aş şovăi nici măcar o clipă. 

Tremurând, Acha se înfăşură într-o cuvertură de lână. 

— Dacă-ţi spun tot, mă laşi în pace? 

— Am putea rămâne prieteni buni. 

Acha îşi coborî privirea în pământ. 

— Trebuie să-ţi mărturisesc că adevărata mea misiune este să-i propun un 
armistițiu împăratului Muwattalis. 

— Un armistițiu! Şi cât timp ar trebui să dureze acest armistițiu? 

— Cât mai mult posibil... 

Uri-Teşub era în culmea fericirii. Aşadar, armata Faraonului ajunsese la 
capătul puterilor! Îndată ce blestematele astea de oracole se vor arăta 
favorabile, noul stăpân din Hatti ar porni atacul asupra Deltei. 

— În plus... continuă Acha, şovăitor. 

— În plus, ce? 

— Noi mai ştim că, în privința moştenirii tronului, împăratul oscilează 
între fiul şi fratele său. 

— Cine vă dă asemenea informaţii, Acha? 

— Ai fi de acord cu armistițiul dacă ai ajunge la putere? 

„De ce, gândi Uri-Ieşub, să nu mă folosesc de şiretenia atât de dragă 
tatălui meu? 

— Sunt un om al armelor şi al războiului, dar nu elimin o asemenea 
posibilitate, cu condiţia ca ea să nu ducă la slăbirea ţării mele. 

Acha era mai uşurat. 


— l-am spus eu lui Ramses că eşti un adevărat bărbat de stat şi nu m-am 
înşelat. Dacă doreşti, am putea ajunge şi la încheierea păcii. 

— Pacea... bineînţeles... Dar nu mi-ai dat răspunsul pe care ţi l-am 
cerut: cine vă dă informaţiile? 

— Unii dintre ofiţerii superiori care se prefac că te susţin. În realitate, ei 
te trădează în favoarea lui Hattuşil. 

Această dezvăluire avu asupra lui Uri-Ieşub efectul unei lovituri de 
trăsnet. 

— Cu Hattuşil, continuă Acha, noi nu vom obţine nici pacea nici 
armistițiul; singurul său ţel este să se pună în fruntea unei mari coaliţii, ca 
aceea de la Kadesh, şi să nimicească trupele noastre. 

— Vreau nume, Acha. 

— Devenim astfel aliaţi împotriva lui Hattuşil? 

Uri-Teşub simţi dintr-o dată că toţi muşchii i se încordează, ca la 
apropierea unei bătălii. Să se folosească de un egiptean ca să scape de un 
rival, ce întorsătură ciudată a destinului! Dar el nu va lăsa să-i scape o 
asemenea ocazie. 

— Ajută-mă să scap de trădători, Acha, şi vei obţine armistițiul, poate şi 
mai mult. 

Diplomatul începu să vorbească. 

Fiecare dintre numele pe care-i pronunţă părea să fie o lovitură de 
pumnal. Pe lista lui se aflau câţiva dintre cei mai zeloşi susţinători ai lui 
Uri-Teşub, cel puţin în vorbe. Erau chiar şi ofiţeri superiori care luptaseră 
alături de el şi-i declaraseră că îl considerau deja noul stăpân din Hatti. 

Livid la faţă, Uri-Ieşub porni cu paşi apăsaţi către uşa camerei. 

— Încă un lucru, spuse Acha; ai putea să-i spui tinerei mele prietene să se 
întoarcă? 


Capitolul 36 


Trecând împreună cu Bakhen prin carierele de granit de la Assuan, 
Ramses parcă îl revedea pe tatăl său alegând cele mai bune blocuri de piatră 
care aveau să se transforme în obeliscuri şi în statui. La şaptesprezece ani, 
fiul lui Seti avusese norocul să descopere acest spaţiu magic sub îndrumarea 
Faraonului, în căutarea filoanelor de granit de o calitate fără cusur; astăzi, 
el, Ramses, era cel care conducea această căutare şi trebuia să facă dovada 
priceperii sale în acest domeniu. 

Ramses se folosi de nuieluşa de căutător de apă a lui Seti care îi permitea 
să simtă pulsându-i în degete emanaţiile secrete ale pământului. Lumea în 
care trăiau oamenii nu era decât o apariţie ivită fulgerător, încă de „prima 
dată”, din oceanul de energie în care urma să se întoarcă atunci când zeii 
aveau să creeze un nou ciclu de viaţă; în adâncurile pământului, ca şi în cer, 
se produceau neîncetat metamorfoze al căror ecou nu putea fi perceput 
decât de un spirit deosebit de ascuţit. 

Aparent, carierele constituiau un univers încremenit, închis şi ostil în care 
căldura era insuportabilă într-o bună parte a anului; dar pântecele 
pământului se arăta a fi de o generozitate extraordinară, lăsând să apară la 
suprafaţă un granit de o frumuseţe inegalabilă. Era, prin excelenţă, acel 
material care nu se tocea niciodată şi care făcea să dăinuie peste milenii 
lăcaşurile pentru vecie. 

Ramses se opri în loc. 

— Vreau să sapi aici, îi porunci el lui Bakhen, şi să scoţi un monolit din 
care vei ciopli o statuie colosală pentru Ramesseum. Ai vorbit cu 
meseriaşii? 

— Se ofereau cu toţii de bună voie să meargă în Nubia; a trebuit să aleg o 
echipă mai mică. Maiestate... Nu-mi stă în obicei, dar vreau să vă fac o 
rugăminte. 

— Te ascult, Bakhen. 

— Aţi fi atât de bun să mă luaţi şi pe mine în această expediţie? 

— Am un motiv serios să te refuz şi acesta este numirea ta ca al treilea 
profet al lui Amon la Karnak; o asemenea răspundere te obligă să rămâi la 


Theba. 

— Dar... eu nu mă aşteptam la această avansare. 

— Ştiu, Bakhen, dar marele preot Nebu şi cu mine am apreciat că ţi-am 
putea pune o povară mai serioasă pe umeri, îl vei ajuta pe marele preot, vei 
veghea la prosperitatea domeniilor de aici şi vei avea grijă de şantierul 
templului meu pentru veşnicie. Datorită ţie, Nebu va suporta mai uşor 
greutăţile vieţii de zi cu zi. 


De mare intensitate, dar fără a produce pagube serioase digurilor, 
canalelor şi ogoarelor, revărsarea Nilului uşura călătoria perechii regale, a 
escortei sale şi a cioplitorilor în piatră. Puzderia de stânci de la prima 
cataractă fusese acoperită de apele frământate de vârtejuri şi de curenţi 
năvalnici care făceau ca navigația să rămână, totuşi, plină de primejdii. Era 
nevoie, în primul rând, să se evite denivelările bruşte, vizibile abia în 
ultimul moment, apoi valurile violente care puteau răsturna orice navă ce nu 
avea încărcătura bine echilibrată. Avându-se în vedere toate acestea, 
fuseseră luate unele măsuri pentru a mai adânci şenalul navigabil, astfel 
încât flotila regală să poată trece fără niciun risc de cataracte. 

De obicei leneş şi indiferent la agitația oamenilor din jurul său, Voinic 
manifesta acum o oarecare nervozitate; poate că uriaşul leu era grăbit să 
ajungă în Nubia, ţara sa natală. Ramses îl linişti, mângâindu-i coama 
stufoasă. 

Doi bărbaţi cerură permisiunea să urce la bord şi să discute cu monarhul. 


pă ceace nd AN ez 
Primul dintre ei, un scrib însărcinat cu supravegherea nilometrului |, îi dădu 
regelui raportul. 

— Maiestate, creşterea atinge douăzeci şi unu de coţi, trei palme şi un 

sfert . 

— Mi se pare că este foarte bine. 

— Absolut satisfăcător, Maiestate; anul acesta, Egiptul nu va avea nicio 
problemă cu irigaţiile. 

Al doilea personaj era şeful poliţiei din Elephantine; spusele lui fură mai 
puţin liniştitoare. 

— Maiestate, vama ne-a semnalat trecerea unui bărbat care avea 
semnalmentele pe care ni le-aţi transmis. 

— De ce n-a fost oprit? 


— Şeful poştei nefiind acolo, nimeni n-a vrut să-şi asume această 
responsabilitate, cu atât mai mult cu cât nu fusese comisă nicio infracţiune. 

Ramses îşi stăpâni cu greu furia. 

— Ce altceva mai ai să-mi spui? 

— Omul a tocmit o barcă rapidă pentru un drum spre sud; s-a declarat a fi 
comerciant. 

— Ce încărcătură avea? 

— Chiupuri cu carne de vită uscată pentru forturile de la a doua cataractă. 

— Când a plecat? 

— Acum o săptămână. 

— Transmite semnalmentele lui comandanților de forturi şi ordonă-le să-l 
aresteze dacă apare la uşa lor. 

Uşurat pentru că scăpase de o sancţiune, polițistul plecă în grabă ca să 
execute ordinele primite. 

— Şenar ne-a luat-o înainte în drumul către Nubia, constată Nefertari; 
crezi că este prudent să ne continuăm drumul? 

— Ce avem a ne teme din partea unui fugar? 

— Este în stare de orice... Ura lui nu este vecină cu nebunia? 

— Şenar nu ne va împiedica să mergem mai departe. Eu nu subestimez 
capacitatea lui de a face rău, Nefertari, dar nu mă tem de el. Într-o bună zi, 
ne vom afla faţă în faţă şi el se va înclina în faţa regelui său înainte de a-şi 
primi pedeapsa din partea zeilor. 

Se îmbrăţişară cu tandrete şi aceste clipe de apropiere întări hotărârea lui 
Ramses. 


Neîncrezător, Setau sărea de la o pupă la o proră, traversa o corabie, sărea 
pe puntea alteia, examina încărcătura, verifica frânghiile, pipăia velele, 
încerca soliditatea timonelor; navigația nu era pentru el o plăcere deosebită, 
dar nu avea prea mare încredere în nişte marinari prea siguri pe ei. Din 
fericire, administrarea fluvială avusese grijă să asigure un şenal bine 
amenajat, departe de colţurile de stâncă, şi navigabil chiar şi în perioada în 
care creşteau apele. Dar îmblânzitorul de şerpi nu se putea simţi cu adevărat 
în siguranţă decât dacă punea din nou piciorul pe pământ. 

Întorcându-se pe corabia regală, unde avea rezervată o cabină, Setau 
verifică dacă nu uitase ceva: vasul cu filtre, borcănaşe umplute cu leacuri 
solide şi lichide, coşuri din nuiele pentru şerpi de diferite mărimi, mojare, 


piuliţe, bisturie din bronz, săculeţe cu oxid de plumb şi cu pilitură de alamă, 
ocru roşu, argilă medicinală, săculeţe cu bulbi de ceapă, comprese, vase cu 
miere, ploşti... Nu lipsea aproape nimic. 

Cântând un cântec nubian din bătrâni, Lotus împăturea tunici şi 
acoperăminte pentru şolduri, aşezându-le pe toate în cufere din lemn. Din 
cauza căldurii, ea era goală şi gesturile sale de felină îl încântară pe Setau. 

— Bărcile astea par să fie solide, spuse el cuprinzându-i talia cu braţul. 

— Ai făcut o inspecţie serioasă? 

— Nu par eu un om serios? 

— Du-te şi examinează catargele mai de aproape; eu n-am terminat de 
aranjat toate astea. 

— Dar nici nu-i aşa mare grabă. 

— Nu-mi place să văd dezordine în jurul meu. 

Veşmântul lui Setau căzu pe podeaua cabinei. 

— Ai putea fi atât de crudă şi să laşi baltă un iubit în halul ăsta? 

Mângâierile lui Setau deveniră prea insistente şi cu adresă ca Lotus să-şi 
mai poată continua munca atât de meticuloasă. 

— Profiti de slăbiciunea mea, tocmai în clipele acestea în care plec să 
revăd Nubia. 

— Cum ai putea sărbători mai bine un asemenea eveniment decât făcând 
dragoste cu mine? 


Cortegiul de vase, pornit spre sud, fu salutat de o mulţime de oameni 
adunaţi pe chei. Câţiva ştrengari mai îndrăzneţi, ajutându-se de plute făcute 
din stuf, porniră în urma lui, însoţind bărcile până la intrarea de-a lungul 
şenalului. Cine putea uita că perechea regală oferise tuturor locuitorilor un 
banchet în aer liber, în cursul căruia berea cursese în valuri? 

Adevărate case plutitoare, corăbiile construite pentru călătoriile în Nubia, 
erau pe cât de solide, pe atât de confortabile. Având un singur catarg în 
mijloc şi o pânză foarte mare fixată printr-o mulţime de frânghii, ele aveau 
o cârmă dublă, una la babord, cealaltă la tribord. Dimensiunile cabinelor, 
spaţioase şi bine mobilate, fuseseră calculate astfel încât să asigure o bună 
circulaţie a aerului. 

Trecând de cataractă, flotila porni la drum cu viteza obişnuită de 
croazieră. 


Nefertari vru să-i invite pe Setau şi pe Lotus să bea împreună un suc de 
roşcove, dar oftaturile de plăcere care se auzeau din cabina celor doi o 
convinseră să nu le mai bată în uşă. Înveselită, regina se cuibări la proră, 
alături de Voinic ale cărui nări fremătau simțind aerul înmiresmat al Nubiei. 

Marea soţie regală mulţumi zeilor că-i oferiseră atâta fericire, o fericire 
pe care ea avea datoria s-o reverse asupra poporului său. Ea, modesta şi 
singuratica fată care cânta atât de frumos la lăută, cu perspectiva unei 
cariere mărunte şi paşnice, ducea alături de Ramses o viaţă minunată. 

În fiecare dimineaţă, ea redescoperea acest lucru şi dragostea sa creştea 
cu forţa senină a unei legături magice pe care nimic şi niciodată n-o putea 
distruge. Să fi fost Ramses doar un agricultor sau un cioplitor în piatră, 
Nefertari tot l-ar fi iubit cu aceeaşi înflăcărare; dar rolul pe care soarta îl 
rezervase perechii regale îi interzicea să se bucure în mod egoist de fericirea 
sa. Soţul său avea nevoie să viseze fără încetare la această civilizaţie pe care 
înaintaşii săi i-o încredinţaseră şi pe care el trebuia, la rândul său, s-o 
transmită, şi mai frumoasă, urmaşilor săi. 

Nu era Egiptul faraonilor o înşiruire de întruchipări ale dragostei, ale 
credinţei şi ale datoriei, aceştia refuzând mediocritatea, josnicia şi vanitatea, 
cu scopul de a forma un lanţ de lumini umane aflate în slujba luminii 
divine? 

Când braţul lui Ramses o strânse la piept pe marea soţie regală, cu forţa 
aceea amestecată cu blândeţea de care Nefertari se îndrăgostise încă de la 
prima lor întâlnire, ea retrăi într-o clipă anii petrecuţi împreună, bucurii 
amestecate cu necazuri, bucurii şi necazuri depăşite datorită acestei 
siguranţe că erau amândoi ca unul în orice împrejurare. 

Şi, doar prin atingerea corpului său, ea îşi dădu seama că acelaşi elan 
cuprindea şi sufletul lui şi-i purta pe unul şi pe celălalt pe aceste căi ale 
lumii invizibile unde zeiţa dragostei cânta muzica stelelor. 


Capitolul 37 


Acum se avânta în linie dreaptă, mândru şi impetuos, acum se liniştea în 
curbe seducătoare, mângâind cu plăcere în trecerea sa un sat în care se 
auzeau râsete de copii: astfel curgea Nilul prin Marele Sud, fără a-şi pierde 
nicicând măreţia fluviului ceresc a cărui prelungire pământeană era. 
Trecând printre coline deşertice şi piscuri de stâncă, el hrănea o fâşie 
îngustă de verdeață, presărată cu palmieri. Cocori cu coroană, ibişi, 
flamingi roz şi pelicani treceau în zbor pe deasupra flotilei regale, parcă 
fermecaţi de absolutul firmamentului de azur şi al deşertului. 

În timpul escalelor, triburile de prin partea locului veneau să danseze în 
jurul cortului regal; Ramses stătea de vorbă cu şefii lor, Setau şi Lotus luau 
act de plângerile şi de dorinţele lor. Seara, în jurul unui foc, era evocat 
misterul valului creator, creşterea binefăcătoarei revărsări şi era lăudat 
numele lui Ramses, soţ al ţării Egiptului şi al Nubiei. 

Nefertari îşi dădu seama că renumele faraonului creştea din ce în ce mai 
mult şi nu puţini erau aceia care făceau din el un egal al zeilor; de când cu 
victoria de la Kadesh, povestea acestei bătălii era pe toate buzele, chiar şi în 
satele cele mai îndepărtate. Lumea considera că era o favoare divină să-i 
vadă pe Ramses şi pe Nefertari; nu pătrunsese Amon în spiritul regelui 
pentru a-i oţeli braţul, iar Hathor în sufletul reginei pentru a răspândi iubirea 
ca o scânteiere a unor nestemate? 

Pentru că vântul dinspre nord bătea destul de slab, înaintarea bărcilor era 
lentă; Nefertari şi Ramses se bucurau de aceste ceasuri în care corabia lor 
era aproape nemişcată şi petreceau cele mai frumoase momente ale zilei pe 
punte, la adăpostul unei umbrele de soare. Voinic îşi regăsise liniştea şi 
dormea dus pe punte. 

Nisipul auriu şi puritatea aerului din deşert nu erau ele un ecou al 
celeilalte lumi? Cu cât corabia regală se apropia mai mult de domeniul lui 
Hathor, această regiune uitată în care zeiţa cioplea o piatră miraculoasă, cu 
atât Nefertari avea sentimentul că săvârşeşte o faptă de o neasemuită 
importanţă care o punea în legătură cu originea tuturor lucrurilor. 

Nopțile erau o adevărată desfătare. 


În cabina perechii regale, patul preferat al lui Ramses, cu salteaua făcută 
din păr de capră împletit cu mare grijă şi fixat pe un cadru; două chingi late 
îi dădeau o mai mare elasticitate. Montat cu ajutorul unor cepuri de lemn şi 
al unor caneluri, cadrul era dublat pe dedesubt pentru a se asigura o mai 
mare soliditate. Pe carpetele aşternute pe podea, decoraţiuni cu flori de 
papirus, albăstrele şi mandragore încadrau imaginea papirusului şi a 
lotusului, simboluri ale Nordului şi Sudului. Chiar şi în timp ce dormea, 
Faraonul rămânea un mediator între cei doi poli ai ţării. 

Nopțile erau o adevărată desfătare şi pentru că, în căldura verii nubiene, 
dragostea lui Ramses era la fel de necuprinsă ca bolta înstelată a cerului. 

Datorită plăcilor de argint pe care i le dăduse Ofir şi care reprezentau o 
adevărată avere, Şenar plătise vreo cincizeci de pescari nubieni, bucuroşi de 
un câştig neaşteptat, deşi ceea ce le cerea egipteanul era ciudat şi periculos. 
Cei mai mulţi dintre aceşti negri crezură că era o sminteală trecătoare a unui 
om bogat şi capricios, dornic să aibă parte de un spectacol nemaivăzut până 
atunci, dar plata era bună şi asigura timp de câţiva ani o oarecare bunăstare 
pentru ei şi familiile lor. 

Lui Şenar nu-i plăcea deloc Nubia. Urând soarele şi căldura, el era toată 
ziua asudat. Nevoit să bea multă apă şi să mănânce te miri ce, era bucuros 
că găsise un mijloc pentru a-l suprima pe Ramses. 

Această Nubie pe care o detesta îi oferea acum o bandă de ucigaşi 
nemiloşi pe care soldaţii lui Ramses nu ar fi fost în stare să-i respingă. O 
bandă care nu ştia ce era disciplina, dar deosebit de violentă şi de pricepută 
în luptă. 

Nu mai rămânea decât ca ucigaşii să aştepte apariţia corăbiei lui Ramses. 


%* 


Viceregele Nubiei avea parte de zile nespus de liniştite în confortabilul 
său palat de la Buhen, în apropierea celei de-a doua cataracte, 
supravegheată de mai multe fortărețe care descurajau orice încercare de atac 
din partea nubienilor. În trecut, unii şefi de trib încercaseră să invadeze 
Egiptul; acesta luase hotărârea de a elimina acest pericol construind 
fortărețe impunătoare cu garnizoane bine selecţionate şi aprovizionate cu 
regularitate, primind salarii mai mari decât oriunde. 


Viceregele Nubiei, care mai purta şi numele de „fiu regal din Kush”, una 
dintre provinciile nubiene, nu avea decât o grijă mai importantă: să se 
îngrijească de extragerea aurului şi de transportarea lui la Theba, Memphis 
şi Pi-Ramses. Meşterii bijutieri foloseau preţiosul metal, „carnea zeilor” 
pentru a împodobi uşi, zidurile templelor şi statuile, iar Faraonul se servea 
de el în relaţiile diplomatice cu alte ţări obţinând din partea acestora o 
neutralitate binevoitoare. 

Funcţia de vicerege al Nubiei era o poziţie socială foarte mult dorită, 
chiar dacă acela care avea norocul s-o ocupe trebuia să locuiască, timp de 
luni întregi, departe de Egipt; acest înalt demnitar administra un ţinut cu o 
întindere uriaşă şi se baza pe sprijinul oferit de o castă militară 
experimentată, cuprinzând în rândurile sale mulţi militari autohtoni. 
Deoarece nu se temea de nici cea mai mică revoltă din partea triburilor de 
mult timp pacificate, viceregele era pasionat de plăceri rafinate, de muzică 
şi de poezie. Soţia lui, după ce-i dăruise patru copii, devenise extrem de 
geloasă şi-i interzicea să mai admire formele ademenitoare ale tinerelor 
nubiene nespus de pricepute în jocurile iubirii. Dacă ar fi divorţat, 
viceregele ar fi riscat să rămână ruinat, pentru că soţia sa ar fi obţinut 
despăgubiri imense şi o pensie alimentară care nu i-ar mai fi permis 
demnitarului să ducă o viaţă îndestulată. 

Acesta din urmă se ferea din răsputeri de incidente care i-ar fi putut 
tulbura liniştea... Şi iată că o depeşă oficială anunţa sosirea perechii regale! 
Dar nu se preciza exact în document nici scopul călătoriei nici data sosirii la 
Buhen. Printr-o altă depeşă i se ordona să-l aresteze pe Şenar, fratele mai 
mare al lui Ramses, de mult timp considerat mort şi după atâta vreme, cu 
înfăţişarea total schimbată! Viceregele nu era hotărât dacă era cazul să 
trimită o corabie în întâmpinarea suveranului; pentru că Faraonul nu era 
ameninţat de nicio primejdie, poate că era mai bine să dea o cât mai mare 
atenţie asupra ceremoniei de primire, precum şi organizării unor recepții în 
onoarea perechii regale. 

La fel ca în fiecare zi, comandantul fortăreței de la Buhen îi prezentă 
raportul. 

— Nu există nicio urmă de persoane suspecte în toată regiunea, dar s-a 
întâmplat ceva ciudat. 

— Nu-mi plac incidentele de niciun fel, comandante! 

— N-ar trebui, totuşi, să vă spun despre ce este vorba? 

— Dacă ţii neapărat... 


— Mai mulţi pescari şi-au părăsit pentru două zile casele, raportă 
ofiţerul; la întoarcerea în satul lor, s-au îmbătat crunt şi s-au luat la bătaie 
între ei. În timpul încăierării, unul dintre ei a murit şi am găsit în coliba lui 
o mică bară de argint. 

— O adevărată avere! 

— Desigur, dar la interogatorii nu am reuşit să aflăm nimic; nimeni nu 
ne-a putut spune de unde avea el bara aceasta. Eu sunt convins că pescarii 
au fost plătiţi de cineva ca să fure peştele pregătit pentru armată. 

Dacă viceregele s-ar fi lansat în nişte cercetări fără rezultat, faraonul l-ar 
fi acuzat de ineficacitate; cea mai bună soluţie era să nu facă nimic, sperând 
că Maiestatea sa nu va afla nimic. 


Vântul sufla atât de încet încât marinarii, neavând nimic de făcut, 
dormeau sau jucau zaruri. Le plăcea tuturor această călătorie liniştită cu 
escale pline de veselie, prilej de întâlniri plăcute cu primitoarele fete 
nubiene. 

Pe corabia care asigura paza la încheierea convoiului, căpitanului nu-i 
plăcea să-şi vadă oamenii stând degeaba. Pe când se pregătea să-i pună la o 
curăţenie generală, o izbitură puternică făcu vasul să se clatine violent; mai 
mulţi marinari se rostogoliră pe punte. 

— O stâncă, ne-am lovit de o stâncă! 

Aflat la prora corăbiei regale, Ramses auzise şi el zgomotul ciocnirii. 
Toate navele coborâră de îndată pânzele şi rămaseră nemişcate în mijlocul 
fluviului care, în zona aceea, se îngusta destul de mult. 

Prima care-şi dădu seama de ceea ce se întâmplase fu Lotus. 

Câteva zeci de stânci cenuşii se vedeau ieşind la suprafaţa apei 
nămoloase, dar, la o privire mai atentă, se puteau distinge, deasupra aşa- 
ziselor stânci, nişte ochi şi nişte urechi minuscule. 

— Turme de hipopotami, îi spuse ea lui Ramses. 

Nubiana cea frumoasă se căţără până în vârful catargului şi văzu că flotila 
era parcă prinsă într-o capcană. Coborî de îndată şi nu se feri să spună exact 
ceea ce văzuse. 

— Niciodată n-am văzut atât de mulţi, Maiestate! Nu putem nici să 
înaintăm nici să ne întoarcem. E tare ciudat... Aş putea să jur că au fost 
forţaţi de cineva să se adune aici. 


Faraonul îşi dădea seama de primejdie. Hipopotamii adulţi cântăreau mai 
mult de trei tone fiecare şi natura îi înzestrase cu arme de temut: nişte colţi 
gălbui, lungi de câteva zeci de centimetri, în stare să străpungă chiar şi 
fundul unei corăbii. Foarte nervoşi, stăpânii fluviului se simțeau în largul 
lor în apă şi înotau cu o uşurinţă surprinzătoare. Când furia lor se 
dezlănţuia, îşi deschideau maxilarele uriaşe într-un fel de căscat 
ameninţător. 

— Dacă masculii cei mai puternici s-au hotărât să se bată pentru a le 
cuceri pe femele, le explică Lotus celor din jur, ei vor distruge tot ce 
întâlnesc în cale şi ne vor scufunda bărcile. Mulţi dintre noi ar putea muri 
sfâşiaţi de colții lor sau înecaţi. 

Zecile de urechi se ridicară, ochii pe jumătate închişi se deschiseră de tot, 
nările animalelor apărură la suprafaţa apei, fălcile se căscară şi nişte 
grohăituri sinistre alungară câteva egrete care poposiseră pe crengile 
arborilor de acacia. Corpurile masculilor erau brăzdate de cicatrice, urme 
lăsate de luptele înverşunate încheiate cu moartea unuia dintre adversari. 

Vederea ameninţătorilor colţi galbeni îi înspăimântă pe marinari. Nu trecu 
mult şi privirile lor se opriră asupra unor masculi uriaşi, aflaţi în fruntea 
unor grupuri cam de douăzeci de animale din ce în ce mai întărâtate. Dacă 
treceau la atac, puteau să înceapă prin a sfărâma dintr-o simplă muşcătură 
cârmele bărcilor, făcându-le imposibil de manevrat, şi le-ar fi izbit cu corpul 
lor masiv până le-ar fi scufundat. 

Oamenii nu puteau nici să se arunce în apă, încercând să se salveze înot, 
căci cum puteai să-ţi croieşti un drum spre mal trecând printre acei monştri 
furioşi? 

— Trebuie să-i ucidem cu suliţele, propuse Setau. 

— Sunt prea mulţi, aprecie Ramses; nu vom reuşi să ucidem decât vreo 
câţiva, iar ceilalţi se vor înfuria şi mai tare. 

— Doar n-o să ne lăsăm ucişi cu toţii fără să facem nimic! 

— Am făcut eu asta la Kadesh? Tatăl meu, Amon, este stăpânul vântului. 
Să facem linişte, pentru ca vocea lui să se poată face auzită. 

Ramses şi Nefertari ridicară mâinile în semn de ofrandă, cu palmele 
îndreptate spre cer. Sprijinit pe labele din faţă, cu privirea aţintită în 
depărtări, uriaşul leu stătea, plin de demnitate, la dreapta stăpânului său. 

Ordinul se transmise de la navă la alta şi tăcerea se aşternu peste întreaga 
flotilă. 


Mai multe guri de hipopotam se închiseră încet; stăpânii Nilului, cu 
pielea lor sensibilă, se cufundară în apă, lăsând să se mai zărească la 
suprafaţă doar vârfurile nărilor şi ale urechilor. Ochii, pe jumătate închişi, 
păreau să fi adormit pe neaşteptate. 

Timp de câteva nesfârşite minute, nu se mişcă nimic în jur. 

Adierea dinspre nord răcori obrajii lui Lotus, această adiere în care se 
simţea un suflu al vieţii. Corabia regală înaintă încet, urmată imediat de 
celelalte, trecând printre hipopotamii care parcă adormiseră. 

Din vârful unui palmier, unde îşi găsise o poziţie bună pentru a asista la 
naufragiul navelor egiptene, Şenar asistă la un nou miracol pe care îl 
săvârşea Ramses. Un miracol... Nu, un noroc nemaipomenit, un vânt 
neaşteptat care se iscase în miezul zilei, în plină caniculă! 

Furios, Şenar strivi între degete curmalele umflate de soare. 

În timpul verii, cărămidarii evrei erau liberi să facă fiecare ce voia. Unii 
profitau de aceasta ca să se odihnească în sânul familiei, alţii mai câştigau 
un ban angajându-se ca grădinari pe moşiile celor bogaţi. Recolta de fructe 
se anunţa a fi deosebită; vestitele mere de la Pi-Ramses se găseau la loc de 
mare cinste pe mesele de la banchete. 

Cochetele dormitau în chioşcurile din lemn, acoperite de plante 
agăţătoare, sau se îmbăiau în bazine, tinerii înotau prin faţa lor, făcând tot 
felul de giumbuşlucuri ca să le intre în graţii, cei bătrâni se răcoreau la 
umbra bolților de viţă şi peste tot se povestea despre ultima ispravă a lui 
Ramses care, prin darurile sale în ale magiei, pusese la respect o turmă 
uriaşă de hipopotami întărâtaţi. Şi se repeta mereu refrenul cântecului: „Ce 
plăcere este să trăieşti în Pi-Ramses, unde palatele strălucesc ca aurul şi ca 
peruzeaua, vântul este blând, păsările se zbenguie în jurul iazurilor”, refren 
pe care-l fredonau până şi cărămidarii evrei. 

Se părea că planul exodului fusese abandonat. Cu toate acestea, când 
Ameni îl văzu pe Moise intrând în biroul său, se temu ca această pace 
nesperată să nu fie tulburată. 

— Tu nu te odihneşti niciodată, Ameni? 

— Ce să fac, vin dosarele unul după altul; când Ramses nu-i aici este şi 
mai rău. Regele este în stare să ia o hotărâre în numai câteva clipe; eu, 
trebuie să am grijă de amănunte. 

— Nu te gândeşti să te însori? 

— Nu-mi pomeni de o asemenea nenorocire! O femeie m-ar certa pentru 
că muncesc prea mult, mi-ar încurca toate afacerile şi, din cauza ei, nu l-aş 
mai putea sluji corect pe Faraon. 

— Faraonul, prietenul nostru... 

— A rămas şi al tău, Moise? 

— Te îndoieşti de asta, Ameni? 

— Aş putea să mă întreb, judecând după atitudinea ta. 

— Cauza evreilor este dreaptă. 

— Ce nebunie şi cu exodul ăsta! 


— Dacă poporul tău s-ar fi aflat în captivitate, nu ai fi dorit să-l eliberezi? 

— Care captivitate, Moise? Fiecare este liber, în Egipt, şi tu şi ceilalţi! 

— Adevărata noastră libertate înseamnă să fim lăsaţi să credem în 
Yahwe, adevăratul Dumnezeu, singurul Dumnezeu. 

— Eu mă ocup de administraţie, nu de teologie. 

— Ai putea să-mi spui când se va întoarce Ramses? 

— Habar n-am. 

— Dacă ai şti, mi-ai spune? 

Ameni învârtea între degete o tăbliță pentru scris. 

— Eu nu sunt de acord cu planurile tale, Moise; pentru că îţi sunt prieten, 
trebuie să-ţi mărturisesc că Serramanna te consideră un om periculos. Nu 
cumva să dai naştere unor tulburări, pentru că, dacă vei face aşa ceva, el va 
restabili ordinea cu toată fermitatea şi s-ar putea să ai de suferit. 

— Datorită lui Yahwe, nu mă tem de nimeni. 

— Fereşte-te, totuşi, de Serramanna; dacă tulburi ordinea publică, el va 
lovi fără milă. 

— N-o să-mi sari în ajutor, Ameni? 

— Religia mea este Egiptul. Dacă tu îţi trădezi ţara, vei trece de partea 
tenebrelor. 

— Mă tem că nu mai avem nimic în comun. 

— Şi cine este de vină, Moise? 

leşind din biroul lui Ameni, evreul simţea cum îl cuprind cele mai negre 
gânduri. Ofir avea dreptate: trebuia să aştepte întoarcerea lui Ramses şi să 
încerce să-l convingă, în speranţa că, între ei, cuvântul ar fi o armă 
eficientă. 


Instalat într-o casă din cartierul evreiesc, magul Ofir mai avea puţin şi 
termina de instalat laboratorul. Îşi începuse deja experienţele vrăjitoreşti 
folosindu-se de pensula furată de la Kha fiul cel mare al lui Ramses, dar 
fără niciun rezultat. Obiectul rămânea inert, fără nicio vibraţie, ca şi cum 
nicio mână omenească nu l-ar fi atins vreodată. 

Protecţia magică din jurul lui Kha funcţiona de minune, fapt care-i intriga 
pe vrăjitorul libian; avea el puteri suficiente ca să treacă de această barieră? 
Un singur om l-ar fi putut ajuta: diplomatul Meba. 

Totuşi, demnitarul care apăru în faţa lui nu avea nimic dintr-un personaj 
strălucitor şi sigur pe sine; tremurând ca varga, înfofolit într-o mantie cu 


gluga trasă peste frunte ca să nu fie recunoscut, Meba semăna mai mult cu 
un fugar. 

— Dar s-a făcut întuneric, remarcă ironic Ofir. 

— Cu toate astea, m-ar putea recunoaşte cineva... Este foarte periculos 
pentru mine să vin aici! N-ar fi mai bine să ne ferim de asemenea întâlniri? 

— Trebuia neapărat. 

Lui Meba îi părea rău că se aliase cu spionul hitit, dar cum ar fi putut să 
rupă ochiurile unei asemenea plase? 

— Ce voiai să-mi spui, Ofir? 

— În imperiul hitit s-ar putea petrece nişte schimbări importante. 

— În ce sens? 

— Într-un sens care ne va fi de folos. Ai ceva informaţii pentru mine? 

— Acha este un om prevăzător. Doar Ameni cunoaşte conţinutul 
mesajelor diplomatice care ajung la el, după care el îi prezintă lui Ramses 
ceea ce este mai important. Sunt cifrate şi eu nu ştiu codul. Dacă m-aş 
interesa prea mult, aş deveni suspect. 

— Vreau să aflu ce scrie în aceste mesaje. 

— Riscurile... 

Privirea îngheţată a lui Ofir îl făcu pe Meba să nu mai caute şi alte scuze. 

— O să văd ce pot face. 

— Eşti sigur că pensula de scris pe care ai furat-o îi aparţinea lui Kha? 

— N-am nicio îndoială. 

— Setau este acela care i-a asigurat băiatului o protecţie magică, nu-i 
aşa? 

— Aşa este. 

— Setau a plecat în Nubia împreună cu Ramses, dar măsurile lui sunt mai 
eficace decât bănuiam. Ce precauţii anume a luat? 

— Cred că nişte talismane... Dar eu nu mă mai pot apropia de Kha! 

— De ce? 

— Serramanna mă bănuieşte că eu am furat pensula. Dacă fac vreun pas 
greşit, mă poate arunca în închisoare! 

— Nu-ţi pierde cumpătul, Meba; în Egipt justiţia nu este doar o vorbă în 
vânt. Sardul nu are nicio dovadă împotriva ta, aşa că nu rişti nimic. 

— Sunt sigur că până şi Kha mă bănuieşte! 

— Există vreo persoană în care el să aibă toată încrederea? 

Diplomatul se gândi câteva clipe. 


— Nu mă îndoiesc că un asemenea om este preceptorul său, Nedjem, 
ministrul Agriculturii. 

— Trage-l de limbă şi încearcă să afli despre ce fel de talismane este 
vorba. 

— Este cumplit de periculos. 

— Eşti în slujba imperiului hitit, Meba. 

Demnitarul lăsă ochii în jos. 

— O să fac tot posibilul, îţi promit. 


Serramanna trase o palmă răsunătoare peste fesele libienei de douăzeci de 
ani care tocmai atunci încerca să-l distreze, cam stângaci, dar cu tragere de 
inimă. Avea nişte sâni de care mâinile sardului se lipeau cu plăcere şi nişte 
coapse superbe, o adevărată chemare arzătoare la care niciun bărbat în 
putere nu putea rămâne insensibil. Şi fostul pirat se lăuda că face parte 
dintr-o asemenea categorie. 

— Mi-ar plăcea s-o luăm de la capăt, îi gânguri ea. 

— Pune-ţi pofta-n cui, acum am treabă. 

Speriată, fata nu mai scoase nicio vorbă. 

Serramanna sări în şaua calului şi porni în galop spre postul de pază în 
care oamenii săi se distrau. De obicei, jucau zaruri sau jocul şarpelui şi 
discutau aprins despre soldele pe care le primeau sau despre posibile 
avansări; pe perioada lipsei perechii regale, Serramanna dublase numărul 
orelor de muncă pentru a asigura pe deplin protecţia reginei-mamă şi a 
membrilor familiei regale. 

O tăcere adâncă domnea în postul de gardă. 

— Da” ce-aţi păţit, aţi amuţit cu toţii? îi întrebă Serramanna, parcă 
presimţind ceva în neregulă. 

Şeful postului se ridică în picioare, cu o expresie pleoştită. 

— Înainte de toate, şefule, trebuie să spun că am respectat ordinele. 

— Şi, rezultatul? 

— Am respectat întocmai ordinele, dar iscoada din cartierul evreiesc n-a 
avut noroc... N-a observat când a trecut Meba pe acolo. 

— Asta înseamnă că a adormit? 

— S-ar putea să fie şi aşa, şefule. 

— Şi tu numeşti asta „a respecta ordinele”? 

— A fost tare cald astăzi... 


— Eu îţi cer să urmăreşti un suspect, să nu-l scapi nicio clipă din ochi, 
mai ales dacă intră în cartierul evreiesc, şi tu nu-mi îndeplineşti ordinele! 

— N-o să se mai întâmple, şefule. 

— Încă o boacănă ca asta şi vă trimit pe toţi acasă, în insulele voastre 
greceşti sau nu mă interesează unde! 

Furios, făcând să tremure pământul sub paşii săi grei, Serramanna ieşi din 
postul de gardă. Flerul îi spunea că Meba avea unele legături cu 
contestatarii evrei şi că era pe cale să-i dea o mână de ajutor lui Moise. O 
sumedenie de persoane importante de la curte, cu toţii nişte proşti, habar n- 
aveau de pericolul pe care-l reprezenta profetul. 


Ofir închise uşa laboratorului. Cei doi bărbaţi care intraseră, Amos şi 
Baduch, nu trebuiau să ştie nimic despre experimentele sale. La fel ca 
magul, beduinii purtau veşminte ca ale cărămidarilor evrei şi-şi lăsaseră să 
le crească nişte mustăţi impozante. 

Datorită triburilor nomade din care făceau parte cei doi oameni, Ofir 
putea intra în legătură cu Hattuşaş, capitala hitită. Ei erau bine plătiţi, aşa că 
nu aveau să trădeze prea uşor. 

— Împăratul Muwattalis este încă în viaţă, spuse Amos. Fiul său, Uri- 
Teşub ar trebui să-i urmeze la tron. 

— Militarii pregătesc vreo ofensivă? 

— Nu prea curând. 

— Vom avea şi noi nişte arme? 

— Destule, dar transportul lor este problematic. Va trebui să le aducem 
evreilor câte puţine pentru a nu atrage atenţia autorităţilor egiptene asupra 
noastră. Poate că va dura mai mult, dar nu trebuie să facem nicio 
imprudenţă. Aţi obţinut acordul lui Moise? 

— Îl voi obţine. Voi să aduceţi armele în pivnițele caselor în care locuiesc 
evreii hotărâți să lupte împotriva armatei şi poliţiei faraonului. 

— O să facem o listă cu oamenii siguri din acest punct de vedere. 

— Când o să începeţi să aduceţi armele? 

— De luna viitoare. 

Ofiţerul care avea în grijă securitatea capitalei hitite era unul dintre cei 
mai înfierbântaţi partizani ai lui Uri-Teşub; ca mulţi alţi militari, el aştepta 
cu nerăbdare moartea împăratului Muwattalis şi trecerea puterii în mâinile 
fiului acestuia, pentru a începe, în sfârşit, ofensiva împotriva Egiptului. 

După ce controlă cu ochii lui dacă oamenii se aflau exact acolo unde 
trebuia, în punctele strategice ale oraşului, ofiţerul o luă pe drumul spre 
cazarmă ca să se bucure de odihna binemeritată. Se gândea că mâine îi va 
pune pe chiulangii să facă o instrucţie pe cinste şi va trimite pe câţiva chiar 
la arest ca să menţină o disciplină de fier. 

Hattuşaş era un oraş de-a dreptul sinistru, cu fortificațiile şi cu zidurile 
sale cenuşii; dar în curând, după victorie, armata hitită va petrece în satele 
bogate ale Egiptului şi soldaţii vor sta cu burta la soare pe malul Nilului. 

Ofiţerul se aşeză pe pat, se descălță şi-şi masă picioarele cu o alifie 
ieftină, pe bază de urzici. Era pe cale să adoarmă când uşa se deschise 
brusc. 

Doi soldaţi cu săbiile trase din teacă îl amenințau. 

— Ce v-a apucat? leşiţi afară de aici! 

— Eşti mai rău decât un corb, tu care l-ai trădat pe comandantul nostru, 
Uri-Teşub! 

— Ce tot spuneţi voi? 

— Uite, ia-ţi răsplata! 

Scoţând un icnet ca al unui măcelar dintr-un abator, cei doi soldaţi îşi 
înfipseră săbiile în pântecul trădătorului. 

Soarele palid urcase destul de mult pe cer. După o noapte albă, Uri-Teşub 
simţea nevoia să ia un mic dejun consistent. Bea lapte cald şi mânca brânză 
de capră când cei doi soldaţi însărcinaţi cu execuțiile se prezentară — în 
sfârşit — în faţa lui. 

— Misiune îndeplinită. 

— Ceva greutăţi? 


— Niciuna. Toți trădătorii au fost luaţi ca din oală. 

— Ridicaţi un rug în faţa porţii leilor şi adunaţi acolo cadavrele; mâine o 
să aprind cu mâna mea focul care o să-i mistuie. Toată lumea va afla ce 
soartă îi aşteaptă pe cei care încearcă să mă lovească pe la spate. 

Datorită numelor primite de la Acha, eliminarea trădătorilor fusese rapidă 
şi brutală; Hattuşil nu mai avea niciun informator printre oamenii apropiaţi 
lui Uri-Teşub. 

Generalul se duse în camera împăratului, tatăl său, pe care doi infirmieri 
îl aşezaseră pe terasa palatului de unde se putea vedea întreaga vale. 

Privirea lui Muwattalis era fixă, iar mâinile îi erau încleştate pe 
rezemătoarele fotoliului. 

— Poţi vorbi cu mine, tată? 

Gura împăratului se întredeschise, dar niciun sunet nu reuşi să treacă 
dincolo de buze. Uri-Teşub răsuflă uşurat. 

— Nu ai de ce să te temi în privinţa imperiului, am eu grijă de toate. 
Hattuşil se ascunde pe undeva prin provincie, nu mai are nicio putere şi nici 
măcar n-are rost să scap de el. Laşul ăsta o să piară de frică şi va fi dat 
imediat uitării. 

În ochii lui Muwattalis apăru o sclipire de ură. 

— N-ai dreptul să mă critici, tată; când nu ţi se oferă puterea, nu este 
normal să pui mâna pe ea indiferent prin ce mijloace? 

Uri-Teşub îşi scoase pumnalul din teacă. 

— Nu te-ai săturat de atâta suferinţă, dragă tată? Un mare împărat nu 
cunoaşte decât gustul pentru o guvernare desăvârşită. În halul în care eşti, 
ce speranţe mai ai să-l simţi din nou? Fă un efort căci privirea ta mă imploră 
să curm această tortură groaznică. 

Uri-Ieşub se apropie de Muwattalis. Suveranul nici nu clipi văzându-l 
atât de hotărât. 

— Aprobă gestul meu, aprobă-l şi acordă-mi mie tronul care-mi revine de 
drept. 

Cu toată fiinţa, Muwattalis se încăpăţâna în refuzul său şi, cu o privire 
fixă, îşi sfida fiul. 

Uri-Teşub ridică braţul, gata să lovească. 

— Dar renunţă, o dată, pe toţi zeii! 

În strânsoarea degetelor împăratului, una dintre rezemătoarele fotoliului 
se sfărâmă ca un fruct prea copt. Uluit, fiul său lăsă să-i scape pumnalul pe 
pardoseală. 

În sanctuarul de la Yazilikaya, ridicat pe povârnişul unui deal, la nord-est 
de capitala imperiului hitit, preoţii spălau statuia zeului Furtunii pentru a-i 
păstra neatinsă puterea; apoi, săvârşiră ritualurile prin care era ţinut la 
distanţă haosul, iar răul era ferecat sub pământ. Aşa încât înfipseră şapte 
cuie din fier, şapte din bronz şi şapte din aramă într-un purceluş, înainte de 
a-l sacrifica, animalul fiind încărcat cu forţele întunecate care amenințau 
echilibrul ţării. 

După ce terminară ceremonia, preoţii trecură prin faţa unui şir de 
doisprezece zei sculptați în piatră, se opriră în faţa unei mese din piatră şi 
băură câte o cupă de alcool ca să alunge orice stare de nelinişte din spiritul 
lor. După aceea, porniră pe o scară tăiată în piatră ca să ajungă la o capelă 
săpată în adâncul stâncii, loc de reculegere şi de rugăciune. 

Un preot şi o preoteasă ieşiră din rând şi coborâră într-o încăpere 
subterană, luminată de lămpi cu ulei. Hattuşil şi Putuhepa îşi lăsară pe spate 
glugile care le acopereau faţa. 

— Clipele astea de pace parcă m-au mai liniştit, mărturisi ea. 

— Aici suntem în siguranţă, îi spuse Hattuşil; nici soldat de-al lui Uri- 
Teşub n-ar îndrăzni să se aventureze în acest refugiu sacru. Ca o măsură de 
prevedere, am trimis oameni de pază de jur împrejurul sanctuarului. Eşti 
mulţumită de rezultatele călătoriei tale? 

— Au fost dincolo de speranţele mele. Numeroşi ofiţeri din armata lui 
Uri-Teşub îi sunt mai puţin devotați decât presupuneam noi şi sunt atraşi de 
gândul că s-ar putea îmbogăţi fără a se lăsa ucişi. Mulţi dintre ei sunt, de 
asemenea, conştienţi de pericolul pe care-l reprezintă Asiria şi sunt convinşi 
de necesitatea unei întăriri a sistemului nostru de apărare în loc de a porni la 
o aventură nebunească împotriva Egiptului. 

Încântat, Hattuşil sorbea ca pe un nectar cuvintele soţiei sale. 

— Este, oare, un vis, Putuhepa, sau tu eşti vestitoarea unei adevărate 
speranţe? 

— Aurul lui Acha a făcut minuni şi a dezlegat multe limbi; militarii de 
rang înalt condamnă îngâmfarea, cruzimea şi lăudăroşenia lui Uri-Teşub. Ei 
nu mai cred în pretenţiile lui de cuceritor, nici în capacitatea de a-l învinge 


pe Ramses şi nu-i iartă atitudinea pe care o are faţă de împărat. Sigur, n-a 
îndrăznit să-şi ucidă tatăl, dar nu declară el pe faţă că-i doreşte moartea? 
Dacă acţionăm cum trebuie, domnia lui Uri-Teşub va fi scurtă. 

— Fratele meu este pe moarte şi eu nu-l pot ajuta în niciun fel... 

— Ai vrea să încercăm să-l salvăm prin forţă? 

— Ar fi o greşeală, Putuhepa; soarta lui Muwattalis este pecetluită. 

Frumoasa preoteasă îşi privea soţul cu mare admiraţie. 

— Ai curajul să-ţi sacrifici sentimentele pentru fratele tău ca să domneşti 
în Hatti? 

— Dacă trebuie... Dar cele care mă leagă de tine sunt de nezdruncinat. 

— O să luptăm împreună şi o să învingem împreună, Hattuşil. Cum te-au 
primit negustorii? 

— Încrederea lor este neschimbată; chiar a crescut datorită greşelilor lui 
Uri-Teşub. După cum îmi spuneau, ei cred că va aduce imperiul la ruină. 
Avem sprijinul provinciei, dar ne lipseşte cel al capitalei. 

— Aurul lui Acha este departe de a se termina; mă voi duce la Hattuşaş 
şi-i voi convinge pe şefii militari de rang înalt să treacă de partea noastră. 

— Dacă se întâmplă să cazi în mâinile lui Uri-Teşub... 

— Avem prieteni la Hattuşaş; ei mă vor ascunde şi voi fixa întâlniri 
scurte în locuri diferite. 

— Este prea periculos, Putuhepa. 

— Să nu-i dăm nicio şansă lui Uri-Teşub şi să nu pierdem nicio clipă. 

Limba tinerei hitite blonde parcurgea încet spatele lui Acha, pe jumătate 
adormit, şi urca spre ceafă. Când plăcerea deveni prea îmbietoare, 
diplomatul ieşi din letargie, se întoarse şi-şi cuprinse iubita strivindu-i de 
pieptul lui sânii fremătători. Se pregătea s-o mângâie cu patimă când Uri- 
Teşub dădu năvală în cameră. 

— Toată ziua numai la amor ţi-e gândul, Acha! 

— Capitala voastră este bogată în descoperiri palpitante. 

Uri-ITeşub o apucă de păr pe blondă şi o târî afară, în timp ce egipteanul 
se îmbrăca şi se parfuma. 

— Mă simt grozav, îi declară hititul parcă mai înfoiat în pene ca de 
obicei. 

Cu părul său lung şi cu pieptul acoperit de păr roşu şi des, fiul 
împăratului avea o înfăţişare de războinic nemilos. 


— Toți duşmanii mei au fost eliminaţi, îi declară Uri-Ieşub egipteanului; 
nu mai există nici măcar un singur trădător. De acum înainte, armata mi se 
va supune fără să crâcnească. 

Uri-Teşub se gândise mult înainte de a declanşa această operaţiune. Dacă 
Acha spusese adevărul, era cea mai nimerită ocazie pentru a elimina caprele 
râioase; dacă el minţise, îşi suprima eventualii concurenţi. Luată la sugestia 
ambasadorului egiptean, hotărârea de a declanşa o asemenea operaţiune 
sângeroasă nu aducea, la urma urmelor, decât avantaje. 

—  Refuzaţi în continuare să mă lăsaţi să-l îngrijesc pe tatăl 
dumneavoastră? 

— Împăratul este bolnav incurabil, Acha; n-are rost să-l mai ameţim cu 
tot felul de droguri care nu-i vor îmbunătăţi starea şi chiar riscă să-i 
provoace suferinţe şi mai mari. 

— Din moment ce el nu mai este capabil să guverneze, imperiul va 
rămâne fără un conducător? 

Uri-Teşub zâmbi triumfător. 

— Ofițerii superiori mă vor alege cât de curând ca împărat. 

— Şi vom încheia un armistițiu pe termen lung, nu-i aşa? 

— Voi, egiptenii, vă îndoiţi de asta? 

— Mi-aţi dat cuvântul. 

— Mai rămâne un singur obstacol mai important: Hattuşil, fratele 
împăratului. 

— Influenţa sa nu este ca şi inexistentă? 

— Atât timp cât va rămâne în viaţă, el va încerca să lupte împotriva mea! 
Cu sprijinul negustorilor, el va unelti ca eu să nu mai pot avea suficienţi 
bani pentru echiparea corectă a armatei. 

— Nu-l puteţi prinde? 

— Hattuşil este ca un tipar şi este maestru în arta de a se ascunde. 

— Neplăcut, recunoscu Acha; dar există o soluţie. Privirea lui Uri-Leşub 
păru să se înfierbânte. 

— Care, amice? 

— Să i se întindă o cursă. 

— Şi... o să mă ajuţi să-l prind? 

— Nu acesta este rolul unui ambasador egiptean care doreşte să ofere un 
cadou impresionant noului împărat din Hatti? 

Folosindu-şi puterile de clarvăzătoare, Nefertari confirmase presimţirile 
lui Ramses: prezenţa turmelor de hipopotami, gata să se lupte pe viaţă şi pe 
moarte între ei, distrugând în felul acesta flotila egipteană, nu era ceva 
întâmplător. Nişte pescari şi nişte hăitaşi obligaseră mastodonţii aceia să se 
adune şi-i întărâtaseră. 

— Şenar... El este acela care a făcut asta. Niciodată nu va înceta să lupte 
ca să ne distrugă, este singurul scop al vieţii lui. Eşti de acord, Nefertari, să 
ne continuăm drumul spre Sud? 

— Faraonul nu trebuie să renunţe la planul său. 

Nilul şi priveliştile Nubiei îi făcură să uite de Şenar şi de ura lui. Cu 
ocazia popasurilor, Lotus şi Setau capturară câteva cobre minunate, una 
dintre ele având capul negru cu dungi roşii. Recolta de venin se anunţa 
îmbelşugată. 

Seducătoarea nubiană cu pielea aurie era parcă şi mai frumoasă, iar vinul 
de palmier aromat şi plăcerile dragostei, în căldura blândă a nopţii, 
transformară călătoria într-o adevărată sărbătoare a dorințelor. 

Când sclipirea zorilor scotea la iveală verdele palmierilor şi galbenul spre 
maroniu al dealurilor, Nefertari gusta din plin bucuria acestei adevărate 
reînvieri a naturii, salutată de cântecul sutelor de păsări. În fiecare 
dimineaţă, îmbrăcată în rochia tradiţională, albă şi cu bretele, ea se ruga la 
zeii cerului, ai pământului şi ai lumii dintre ele şi le mulțumea pentru că 
dăduse viaţă poporului egiptean. 

În faţa lor, pe un banc de nisip, se vedea un vas comercial eşuat. 

Corabia regală se opri în apropiere; pe vasul părăsit, nu se vedea niciun 
semn de viaţă. 

Ramses, Setau şi doi marinari luară o barcă pentru a vedea mai de 
aproape epava. Nefertari încercase să-l facă pe rege să renunţe, dar acesta, 
convins că era vorba despre vasul lui Şenar, spera să descopere acolo 
eventuale indicii. 

Pe punte nu se vedea nimic. 

— Cala, arătă un marinar; uşa de acolo este închisă. 


Cu ajutorul lui Setau, omul rupse zăvorul din lemn. 

De ce acest incident, pe o porţiune a fluviului fără niciun pericol, de ce 
vasul fusese părăsit într-o asemenea grabă şi echipajul nu avusese timp nici 
măcar să salveze încărcătura? 

Un marinar se strecură în cală. 

Un urlet de groază sfâşie tăcerea albastră a acelei dimineţi şi Setau se 
dădu înapoi în grabă. El, care nu se temea niciodată de reptile, oricât de 
înfiorătoare ar fi fost, rămăsese țintuit pe loc. 

Mai mulţi crocodili care se strecuraseră în apa din cală printr-o gaură din 
bordaj îl apucaseră pe marinar de picioare şi acum îl devorau cu mişcări 
lacome ale fălcilor. Omul nici măcar nu mai avea putere să strige. 

Ramses vru să sară în ajutorul nefericitului, dar Setau îl opri. 

— O să te ucidă şi pe tine... Nimeni nu-l mai poate salva. 

Era o nouă capcană, la fel de crudă cum fusese şi cealaltă. 

Şenar prevăzuse reacţia fratelui său al cărui curaj era bine cunoscut de 
toată lumea. 

Plin de furie, regele se dădu înapoi, însoţit de Setau şi de celălalt marinar. 
Săriră tustrei pe fâşia de nisip. 

Între ei şi barcă, un crocodil uriaş, lung de mai bine de opt metri şi 
cântărind peste o tonă, îi privea ţintă, cu ochii ficşi şi cu botul căscat, gata 
să se repeadă asupra lor. Deşi părea greoi ca un bolovan, un asemenea 
monstru putea să se mişte cu o iuţeală extraordinară; în scrierea hieroglifică, 
semnul crocodilului simboliza o acţiune fulgerătoare faţă de care nimeni nu 
avea cum să reacționeze. 

Setau privi în jur: apăruseră şi alte reptile care-i înconjuraseră. Nu era 
chip să mai fugă. 

Unele dintre bestii, cu botul închis şi lăsând la vedere doar nişte colţi 
ascuţiţi ca pumnalele, păreau să rânjească la ideea de a se bucura de 
asemenea prăzi de soi. 

De pe corabia regală, ceilalţi nu puteau vedea ce se petrecea. După o 
vreme, marinarii s-ar fi îngrijorat de întârzierea micului grup, dar ar fi fost 
prea târziu. 

— Nu vreau să mor în felul ăsta, şopti Setau. 

Ramses trase încet pumnalul din teacă; nu avea de gând să moară fără să 
lupte până la capăt. Când monstrul avea să-l atace, el s-ar fi strecurat sub el, 
încercând să-i reteze beregata. O luptă disperată în urma căreia Şenar, fără a 
fi nevoit să se arate la faţă, ar fi ieşit victorios. 


Printr-o mişcare bruscă, monstrul înaintă cam doi metri şi rămase din nou 
încremenit. Marinarul îngenunchease şi-şi ascundea faţa în palme. 

— O să strigăm tare cu toţii şi o să mergem înspre el, îi spuse Ramses lui 
Setau; poate că o să ne audă cineva de pe vas. Tu pe stânga, eu pe dreapta. 

Ultimul gând al lui Ramses se îndreptă către Nefertari, atât de aproape 
dar, deja, atât de departe. Apoi nu se mai gândi la nimic, îşi adună toate 
puterile sufleteşti şi privi fix uriaşa bestie. 

Regele era gata să urle, aşa cum se înţeleseseră, când auzi un freamăt 
puternic în tufele de mărăcini de pe malul apei. Şi mugetul izbucni, tunător, 
atât de puternic încât îi sperie chiar şi pe crocodili. 

Era mugetul pe măsură al unui elefant mascul uriaş care intră cu paşi iuți 
în apă şi puse piciorul pe insula de nisip, Întinse trompa şi înhăţă de coadă 
crocodilul cel mare şi-l aruncă printre celelalte fiare; înghesuindu-se unul 
într-altul, crocodilii se afundară în apa fluviului. 

— Tu, se bucură Ramses, tu, credinciosul meu prieten! 

Trompa elefantului, ai cărui colţi cântăreau fiecare peste optzeci de 
kilograme, se încolăci în jurul taliei regelui, îl ridică şi-l aşeză încet pe 
ceafă, în timp ce urechile mari fluturau prin aer. 

— Eu ţi-am salvat viaţa cândva; azi tu o salvezi pe-a mea. 

Cu trompa rănită de o săgeată, găsit şi vindecat de Ramses şi de Setau, 
tânărul elefant de atunci devenise un mascul superb, cu ochii scânteietori de 
inteligenţă. 

Când Ramses îl mângâie pe frunte, animalul scoase un alt muget, de data 
aceasta de bucurie. 


Nedjem, ministrul Agriculturii, scrise ultimul rând al raportului pe care 
urma să-l prezinte regelui. Datorită unei revărsări excelente, grânarele erau 
pline şi cele două ţinuturi ale Egiptului aveau în faţă un an îmbelşugat. 
După socoteli amănunțite, scribii de la Vistierie puteau chiar declara o 
scădere a impozitelor. La întoarcerea în capitală, Ramses avea să constate 
că fiecare înalt funcţionar îşi făcuse cu sârg datoria, sub supravegherea 
atentă şi critică a lui Ameni. 

Nedjem se îndreptă cu paşi grăbiţi spre grădina palatului unde se aştepta 
să-l vadă pe Kha, jucându-se cu Meritamon, sora sa; dar n-o găsi acolo 
decât pe fetiţă, cântând la titeră. 

— A plecat de mult timp fratele tău? 


— Nici nu a venit. 

— Trebuia să ne întâlnim aici... 

Nedjem porni spre bibliotecă, unde, la scurt timp după masa de prânz, îl 
lăsase pe Kha, dornic să copieze textele Înţelepciunii, scrise de înaintaşi 
încă de pe vremea înălţării piramidelor. 

Adolescentul era chiar acolo, ca un scrib adevărat, mânuind cu 
îndemânare pensula cu vârful foarte fin pe fâşia de papirus desfăşurată pe 
genunchi. 

— Dar... nu eşti obosit? 

— Nu, Nedjem; scrierile acestea sunt atât de frumoase încât atunci când 
le copiezi uiţi de oboseală şi mâna îţi este parcă mai sigură. 

— Poate că ar trebui să te mai... odihneşti puţin. 

— Oh, nu, nu acum! Aş vrea tare mult să mă uit puţin prin tratatul de 
geometrie al meşterului care a construit piramida lui Ounas, la Saqqara. 

— Cina... 

— Nu mi-e foame, Nedjem; mă laşi, spune? 

— Bine, te mai las câteva clipe, dar... 

Kha se ridică, îl sărută pe ministru pe amândoi obrajii, apoi îşi luă poziţia 
de scrib şi se cufundă cu lăcomie în lectură şi în scris. 

leşind din bibliotecă, Nedjem clătină din cap. O dată în plus, era încântat 
de însuşirile extraordinare ale fiului cel mare al lui Ramses. Copilul minune 
de acum câţiva ani devenise un adolescent care adeverea aşteptările de 
odinioară; dacă băiatul creştea astfel în înțelepciune, faraonul putea fi sigur 
că va avea un urmaş demn de el. 

— Merge bine agricultura noastră, dragă Nedjem? 

Glasul care-i întrerupse pe ministru din meditaţia lui era a lui Meba, 
elegant şi surâzător. 

— Bine, foarte bine. 

— N-am avut de multă vreme ocazia să mai stăm de vorbă puţin... N-ai 
vrea să fii invitatul meu la cină? 

— Am multe pe cap aşa că sunt nevoit să refuz. 

— Îmi pare nespus de rău. 

— Şi mie, Meba, dar munca în folosul ţării nu trebuie să treacă înaintea 
distracţiilor? 

— Toți cei care-i slujim pe Faraon gândim astfel; tot ce facem nu este în 
slujba ţării? 


— Ei, din păcate, oamenii sunt doar nişte oameni şi mai uită câteodată de 
datorie. 

Meba îl ura pe acest morocănos naiv şi încrezut, dar trebuia să-l trateze 
cu respect şi cu mare amabilitate pentru a obţine de la el informaţiile de 
care avea nevoie. 

Situaţia diplomatului nu era deloc de invidiat; după mai multe încercări 
nereuşite îşi dăduse seama că nu va reuşi să afle ce conţineau mesajele 
cifrate ale lui Acha. Ameni nu lăsa să-i scape absolut nimic. 

— Vrei să te duc până acasă? Am acum un car nou şi doi cai foarte 
ascultători. 

— Îmi place mai mult să merg pe jos, spuse acru Nedjem. 

— L-ai văzut de curând pe Kha? 

— Da, cum să nu, am avut plăcerea asta. 

— Ce băiat grozav! 

— Extraordinar! Are stofă de adevărat rege. 

Expresia lui Meba deveni gravă. 

— Numai un om ca dumneata, Nedjem, îl poate apăra de atacurile răului; 
un talent ca al lui poate atrage foarte uşor gelozie şi invidie. 

— Nu-ţi face griji, Setau l-a pus la adăpost de orice deochi. 

— Eşti sigur că el a luat toate măsurile de precauţie? 

— O amuletă de forma unei tulpini de papirus, care asigură vigoarea şi 
buna dispoziţie, şi o panglică pentru păr pe care este desenat un ochi magic 
nu înseamnă măsuri magice perfecte împotriva forţelor răului, de oriunde ar 
veni ele? 

— Asta-i impresionant, într-adevăr. 

— În plus, adăugă Nedjem, Kha rosteşte zilnic, cu toată credinţa, 
formulele gravate pe pereţii templului lui Amon. Crede-mă, băiatul ăsta este 
bine apărat. 

— Sunt mult mai liniştit auzind toate astea; când vom mai avea ocazia, aş 
putea să repet invitaţia la cină? 

— Ca să fiu sincer, nu mă prea atrag asemenea lucruri. 

— Cât de bine te înţeleg, dragul meu! Din păcate, în lumea diplomaților 
nu-i chip să scapi şi de asemenea momente. 

Când cei doi bărbaţi se despărţiră, Meba era în stare să ţopăie într-un 
picior. Ofir avea să fie mulțumit de el. 

Când corabia acostă la Abu Simbel, uriaşul elefant, care îşi continuase 
drumul prin deşert, scoase un muget de bun venit. De la înălţimea falezei, el 
veghea asupra lui Ramses care redescoperea cu bucurie istmul cu nisip 
auriu ce despărţea şi unea în acelaşi timp munţii. Regele îşi amintea cu 
plăcere de locul acela fermecător şi de strădania lui Lotus care descoperise 
piatra zeiţei, cu virtuţi vindecătoare. 

Frumoasa nubiană nu ezită să plonjeze din nou goală în apele fluviului şi 
să înoate cu repeziciune către malul scăldat în soare. Mai mulţi marinari o 
imitară, bucuroşi că ajunseseră într-un asemenea paradis. 

Cu toţii fură impresionați de frumuseţea acelui loc în care se vedea un 
pinten stâncos, servind ca punct de reper pentru navigatori; Nilul făcea o 
curbă nespus de frumoasă de-a lungul unei faleze, împărţită în două 
promontorii între care se strecura o fâşie de nisip arămiu. 

Cu corpul strălucind de picături argintii de apă, Lotus urcă surâzătoare pe 
corabie, întâmpinată de Setau înveşmântat în pielea sa de antilopă, purtând 
urmele nenumăratelor soluţii medicinale. 

— Ce-ţi inspiră acest loc? o întrebă Ramses pe Nefertari. 

— Simt aici prezenţa zeiţei Hathor; pietrele sunt asemănătoare stelelor şi 
azurul cerului le face să strălucească. 

— Mai spre nord, o stâncă de gresie coboară într-o pantă abruptă şi se 
scufundă în apele adânci; la sud, muntele se îndepărtează şi face loc unui 
platou. În felul acesta, cele două promontorii par o pereche umană. Eu voi 
nemuri dragostea noastră construind două sanctuare inseparabile unul de 
altul, la fel cum sunt faraonul şi marea soţie regală. Imaginea ta va rămâne 
pentru vecie gravată în piatră şi va contempla soarele care te va face să 
renaşti în fiecare zi. 

Deşi un asemenea gest nu era chiar conform protocolului, Nefertari 
înlănţui cu braţele gâtul lui Ramses şi-l sărută cu drag. 

Atunci când corabia putu fi zărită din Abu-Simbel, viceregele Nubiei se 
frecă la ochi, crezând că era vorba despre un miraj. 

Pe mal, zeci de cioplitori în piatră organizaseră un şantier pe măsura 
înălţării unui asemenea edificiu. Unii dintre ei, folosind schele din lemn, 
începeau să modeleze faleza de gresie, în timp ce alţii tăiau blocurile 
necesare construcţiei. Vase de transport aduseseră utilajele necesare, iar 
şefii de echipe, dornici să asigure disciplina necesară, împărţiseră meşterii 
în grupe mici care aveau sarcini precise. 

Meşterul cel mare nu era altul decât Ramses în persoană. Pe o terasă 
special amenajată, se aflau o machetă şi planurile construcţiei; regele 
veghea aplicarea întocmai a ideilor sale şi cerea să fie corectate abaterile de 
la ceea ce dorea el, după discuţii detaliate cu arhitectul şi cu şeful echipei de 
sculptori. 

Cum să-ţi faci simțită prezenţa fără să-l ofensezi pe suveran? Viceregele 
Nubiei aprecie că era mai prudent să aştepte ca privirea lui Ramses să se 
oprească asupra lui. Nu spuneau unii că regele era supărăcios şi nu accepta 
să fie deranjat? 

Simţi ceva care îi atingea piciorul drept, ceva neted şi rece... Demnitarul 
îşi coborî privirea şi încremeni pe dată. 

Era un şarpe roşu cu negru, lung cam de un metru. Se târâse pe nisip şi se 
oprise chiar pe piciorul viceregelui. La cea mai mică mişcare a acestuia, 
avea să muşte. Chiar şi un strigăt ar fi putut provoca un atac din partea 
reptilei. 

La câţiva paşi de el apăruse o femeie tânără, cu sânii goi, având în jurul 
şoldurilor o pânză scurtă care, fluturată de vânt, mai mult îi expunea nurii 
decât să-i ascundă. 

— Un şarpe, şopti viceregele, care, în ciuda căldurii, avea pielea de 
găină. 

Lotus nu fu deloc impresionată de acest spectacol. 

— De ce vă temeţi? 

— Dar... şarpele ăsta... 

— Vorbiţi mai tare, nu aud ce spuneţi. 

Încet-încet, reptila se încolăcea în jurul pulpei bietului om. Viceregele nu 
mai putu îngăima niciun cuvânt. 

Lotus se apropie. 

— Dumneavoastră l-aţi deranjat? 

Demnitarul era gata să leşine. 


Frumoasa nubiană apucă şarpele roşu cu negru şi acesta se încolăci pe 
braţul său stâng. De ce bărbatul acesta atât de gras, cu muşchii fleşcăiţi, se 
temea atât de mult de o reptilă căreia ea îi storsese veninul? 

Viceregele o luă la fugă, se împiedică de o piatră şi se întinse pe jos în 
preajma regelui. Ramses îl privi cu multă curiozitate pe impozantul 
personaj ajuns acum cu nasul în nisip. 

— Nu cumva este un semn de respect cam exagerat? 

— lertaţi-mă, Maiestate, dar un şarpe... Abia am scăpat cu viaţă! 

Demnitarul se ridică de jos. 

— L-ai arestat pe Şenar? 

— Fiţi sigur, Maiestate, că nu mi-am precupeţit eforturile! Totul a fost 
pregătit pentru a vă primi aşa cum se cuvine. 

— N-ai răspuns la întrebarea mea. 

— Eşecul nostru a fost doar pentru moment; soldaţii mei ţin sub un 
control sever Nubia de Sus şi Nubia de Jos. Cel care provoacă tulburări nu 
ne va scăpa. 

— De ce ai ieşit atât de târziu să mă întâmpini? 

— Din motive legate de securitatea locurilor... 

— Este mai importantă aceasta, în ochii tăi, ca perechea regală? 

Viceregele se făcu stacojiu la faţă. 

— Bineînţeles că nu, Maiestate! Nu asta am vrut să spun şi... 

— Vino după mine. 

Înaltul funcţionar se temea de mânia lui Ramses, dar acesta rămânea 
calm. 

Viceregele îl urmă într-unul dintre corturile instalate la marginea 
şantierului. El îi servea ca infirmerie lui Setau care tocmai termina de 
pansat glezna unui cioplitor în piatră, strivită de căderea unui bloc de granit. 

— Îţi place Nubia, Setau? întrebă regele. 

— Chiar este nevoie să-mi pui o asemenea întrebare? 

— Soţia ta este, după cât se pare, îndrăgostită de locurile astea. 

— Aici, mă sleieşte de puteri; s-ar zice că energia ei se dublează şi că 
dorinţele amoroase nu pot fi satisfăcute cu niciun chip. 

Viceregele făcea acum feţe-feţe. Cum putea cineva să vorbească pe tonul 
acesta cu stăpânul celor Două Țări? 

— ÎI cunoşti pe acest înalt funcţionar care ne-a făcut plăcerea să ne iasă 
în întâmpinare? 


— Îi urăsc pe funcţionari, mârâi Setau; au atâtea privilegii că nu ştiu cum 
de nu se sufocă din cauza lor. 

— Imi pare rău pentru tine. 

Setau îl privi uimit pe rege. 

— Ce vrei să spui? 

— Nubia este un teritoriu întins şi administrarea lui este o sarcină destul 
de grea. Nu-i aşa? îl întrebă regele pe vicerege. 

— Da, da, Maiestate! 

— Frumoasa provincie Kush, chiar şi numai ea, are nevoie de o mână 
forte. Nu este şi părerea ta? îl mai întrebă Ramses. 

— Cu siguranţă, Maiestate! 

— Pentru că eu ţin foarte mult la părerea ta, am hotărât să-l numesc pe 
Setau ca „fiu regal în provincia Kush” şi să-i încredinţez lui administrarea 
ei. 

Ca şi cum nici n-ar fi auzit spusele regelui, Setau îşi strângea uneltele. 
Viceregele semăna cu o statuie căreia sculptorul uitase să-i dea viaţă. 

— Maiestate, problemele care vor apărea, relaţiile mele cu Setau... 

— Ele vor fi deschise şi cordiale, sunt convins. Întoarce-te în fortăreaţa 
Buhen şi ai grijă să-l arestezi pe Şenar. 

Redus la tăcere, viceregele se retrase. 

Setau îşi încrucişă braţele. 

— Bănuiesc, Maiestate, că este vorba doar despre o glumă. 

— Sunt mulţi şerpi în zona asta aşa că o să poţi recolta mult venin, Lotus 
va fi fericită şi vei avea norocul să trăieşti în aceste locuri neasemuit de 
frumoase. Am nevoie de tine, prietene, ca să conduci lucrările şi să veghezi 
la înălţarea celor două temple de la Abu Simbel. Cele două sanctuare de aici 
vor imortaliza imaginea perechii regale. Aici, în inima Nubiei, va fi celebrat 
misterul cel mai important al civilizaţiei noastre. Dar, dacă hotărârea mea 
nu-ţi este pe plac, eşti liber să refuzi. 

Setau scoase un fel de mormăit. 

— Sunt sigur că ai uneltit cu Lotus... Şi cine s-ar putea împotrivi voinţei 
faraonului? 


Prin magia ritualului, regele mută sufletele duşmanilor din sud în nord, 
cele ale duşmanilor din nord în sud, cele ale adversarilor din vest în est şi 
cele ale adversarilor din est în vest. Datorită inversării punctelor cardinale, 


care plasa acest loc în afara coordonatelor obişnuite ale lumii, Abu Simbel 
avea să fie la adăpost de tulburările create de oameni; creat de regină în 
jurul viitoarelor clădiri, un câmp de forţă urma să le protejeze de agresiuni 
din exterior. 

În micuța capelă construită în faţa marelui templu, Ramses îi consacră lui 
Maat iubirea care-l unea cu Nefertari şi puse în legătură cu lumina unitatea 
perechii regale a cărei căsătorie, simbolizată pe vecie la Abu Simbel, se 
asemăna cu energiile divine, izvor de hrană pentru poporul egiptean. 

Sub privirile lui Ramses şi ale lui Nefertari apărură templul regelui şi 
templul reginei. Meşterii se afundară în inima falezei pentru a săpa acolo 
naosul; stânca urma să fie tăiată până la înălţimea de treizeci şi trei de metri 
şi scobită până la şaizeci şi trei de metri în adâncime. 

Când numele lui Ramses şi al lui Nefertari fură gravate pentru prima oară 
în piatra de la Abu Simbel, Ramses dădu ordin să se facă pregătirile pentru 
plecare. 

— Te întorci la Pi-Ramses? întrebă Setau. 

— Încă nu. Vreau să aleg numeroase alte locuri din Nubia pentru a înălța 
şi acolo sanctuare; zei şi zeițe vor sălăşlui în ţara aceasta de foc şi tu vei fi 
acela care va coordona strădania constructorilor noştri. Fie ca Abu Simbel 
să devină lumina centrală, înconjurată de o armată paşnică de sanctuare care 
vor contribui la consolidarea ţării. Vor trece mai mulţi ani până când vom 
termina de construit toate acestea, dar noi vom învinge timpul. 

E.moţionată şi concentrată la maximum, Lotus privi cum corabia regală se 
îndepărta de țărm. De la înălţimea falezei, ea îi admiră pe Ramses şi pe 
Nefertari, aflaţi la prora vasului care înălţase o uriaşă pânză albă şi aluneca 
acum pe o apă albastră în care se reflecta cerul Nubiei. 

Ceea ce presimţise, Lotus putea înţelege acum: pentru că o iubea pe 
Nefertari şi ştia să se facă iubit de ea, Ramses era un mare faraon. 

Nefertari, doamna de la Abu Simbel, deschidea căile cerului şi ale 
pământului. 

Şenar turba de furie. 

Nimic nu mergea cum ar fi dorit. După ce încercările sale de a-l suprima 
pe Ramses şi de a provoca oprirea expediției sale eşuaseră, Şenar fusese 
nevoit să-şi ia tălpăşiţa şi să caute scăpare mai spre sud. 

La bordul unei bărci furate dintr-un sat ai cărui locuitori avuseseră 
nefericita idee de a face plângere contra hotilor, Şenar fusese fugărit de 
soldaţii viceregelui; dacă marinarii nubieni nu ar fi fost atât de 
îndemânatici, ar fi căzut în mâinile lor. Din prudenţă, fusese nevoit să 
părăsească barca şi să se aventureze în deşert, cu speranţa de a-şi pierde 
urma. Mercenarii cretani, credincioşi lui Şenar, se luptau din greu cu 
căldura şi cu aerul înăbuşitor, speriaţi de ameninţarea permanentă pe care o 
reprezentau reptilele, leii şi celelalte fiare. 

Dar Şenar se încăpăţâna să ajungă în ţinutul Irem şi să asmuţă triburile de 
acolo, capabile să atace Abu Simbel şi să distrugă şantierul. Când teama ar 
fi domnit peste Nubia, prestigiul faraonului s-ar fi năruit şi adversarii săi s- 
ar fi unit ca să-l doboare. 

Mica trupă de sub comanda lui Şenar ajunse în apropierea zonei în care 
se spăla aurul, un teritoriu interzis în care munceau oameni specializaţi, sub 
supravegherea armatei egiptene. Răsculaţii trebuiau să pună stăpânire pe 
aceste locuri pentru a opri aprovizionarea Egiptului cu metalul preţios. 

De pe coama unei dune, Şenar îi văzu pe muncitorii nubieni spălând 
minereul, separându-l de pământul cu care mai era amestecat, chiar şi după 
sfărâmare şi măcinare. Apa, scoasă dintr-un puț săpat în plin deşert, umplea 
un rezervor şi se vărsa după aceea pe o rampă care ajungea la un bazin de 
decantare; curentul, deşi lent, era suficient pentru a elimina resturile de 
pământ şi a elibera aurul. Uneori, pentru ca aurul să fie cât mai pur, era 
necesar să se repete de câteva ori această operaţiune. 

Soldaţii egipteni erau în număr mare şi bine înarmaţi. Un grup mic de 
atacatori nu avea nicio şansă de izbândă; aşa că Şenar trebuia să organizeze 
o răscoală mai extinsă la care să participe sute de războinici din diferite 
triburi. 


În ţinutul Irem, Şenar îl întâlni, la sfatul călăuzei sale nubiene, pe şeful de 
clan, un negru înalt cu corpul acoperit de cicatrice. Acesta îl primi într-o 
casă mare din centrul satului său, dar îl întâmpină cu răceală. 

— Tu eşti egiptean. 

— Da, sunt, dar îl urăsc pe Ramses. 

— Eu îi urăsc pe toţi faraonii care-mi asupresc ţara. Cine te trimite? 

— Nişte duşmani puternici ai lui Ramses care locuiesc la nord de Egipt. 
Dacă noi îi vom ajuta, ei îl vor învinge pe Faraon şi-ţi vor da înapoi 
pământurile. 

— Dacă ne răsculăm, soldaţii Faraonului ne vor ucide pe toţi. 

— Sunt de aceeaşi părere cu tine că tribul tău nu va fi suficient; de aceea, 
este neapărat necesar să încheiem nişte alianţe. 

— Cu alianțele e greu, foarte greu... Trebuie să ne adunăm toţi şefii şi să 
discutăm mult timp, foarte mult timp, chiar luni de zile. 

Răbdarea era calitatea care-i lipsea cel mai mult lui Şenar; el îşi stăpâni 
furia şi-şi jură să nu renunţe, oricât de multe ar fi fost pauzele şi întârzierile 
inevitabile în astfel de negocieri. 

— Eşti gata să mă ajuţi? îl întrebă pe şeful de trib din faţa sa. 

— Fu trebuie să rămân aici, în satul meu; ca să duci aceste tratative, va 
trebui să mergi în satul vecin. Este destul de departe. 

Un mercenar îi întinse lui Şenar o plăcută de argint. 

— Cu comoara asta, spuse egipteanul, poţi să-ţi hrăneşti tot tribul timp de 
mai multe luni. Eu îi plătesc aceluia care mă ajută. 

Nubianul era în culmea fericirii. 

— Dacă tratez eu cu ceilalţi, îmi dai mie asta? 

— Dacă reuşeşti, îţi mai dau şi altele. 

— Oricum, va dura mult, mult timp... 

— N-avem decât să pornim chiar mâine în zori. 

Revenită la Pi-Ramses, Iset cea frumoasă visa deseori la coliba de stuf în 
care se întâlnea cu Ramses, înainte ca el s-o întâlnească pe Nefertari; într-o 
vreme, ea sperase că se va mărita cu bărbatul de care şi acum era 
îndrăgostită, dar cum era să rivalizeze cu această femeie sublimă devenită, 
pe bună dreptate, marea soţie regală. 

Uneori, când chinurile iubirii o apăsau prea tare, Iset cea frumoasă nu se 
mai machia, purta nişte veşminte vechi, uita să se parfumeze... Dar 


dragostea pe care le-o purta lui Kha şi lui Merenptah, cei doi fii pe care-i 
avea de la Ramses, ca şi lui Meritamon, fiica regelui cu Nefertari, îi 
permitea să mai iasă puţin din starea de tristeţe, gândindu-se la viitorul celor 
trei copii: Merenptah, un băiat zdravăn şi frumos, cu o inteligenţă trează 
deja; Meritamon, o fetiţă frumoasă, înclinată spre meditaţie şi foarte 
talentată la muzică; Kha, un viitor învăţat excepţional. Aceşti trei copii erau 
speranţa ei, reprezentau viitorul ei. 

Valetul său îi aduse un colier cu patru şiruri de ametiste şi cornaline, 
cercei din argint şi o rochie colorată şi brodată cu fir de aur. În urma lui 
venea Dolenta, sora lui Ramses. 

— Pari obosită, Iset. 

— O moleşeală trecătoare. Dar... pentru cine sunt minunăţiile astea? 

— Dă-mi voie să-ţi ofer ţie aceste modeste obiecte. 

— Sunt foarte încântată de ele şi nu ştiu cum să-ţi multumesc. 

Femeia brună şi înaltă, calmă şi cu un aer protector, se hotărâse să treacă 
la atac. 

— Viaţa ta nu ţi se pare că seamănă cu o povară, dragă Iset? 

— Nu, sigur că nu, din moment ce sunt fericită să-i cresc copiii lui 
Ramses cel Mare. 

— De ce trebuie să te mulţumeşti cu o soartă atât de ştearsă? 

— Îl iubesc pe rege, îi iubesc pe copiii săi: asta nu înseamnă că zeii mi-au 
dăruit o adevărată fericire? 

— Zeii... zeii sunt o amăgire, Iset! 

— Ce tot spui acolo? 

— Nu există decât un singur zeu, cel pe care l-a venerat Akhenaton, cel 
la care se roagă Moise şi evreii. Către El trebuie să ne îndreptăm noi toată 
credinţa. 

— Urmează-ţi calea, Dolenta, ea nu este şi a mea. 

Sora lui Ramses înţelese că nu va reuşi s-o convertească pe Iset cea 
frumoasă, prea superficială şi prea timorată; dar mai exista şi un alt teren pe 
care Dolenta putea avea ceva speranţe de succes. 

— Faptul că ai fost redusă la rangul de soţie secundară mi se pare o 
nedreptate. 

— Eu nu gândesc aşa, Dolenta. Nefertari este mai frumoasă şi mai 
inteligentă decât mine; nicio femeie n-ar putea s-o egaleze. 

— Nu-i aşa. În plus, ea suferă de un defect îngrozitor. 

— Care? 


— Nefertari nu-l iubeşte pe Ramses. 

— Cum îndrăzneşti să bănuieşti aşa ceva? 

— Eu nu bănuiesc, eu ştiu. Nu uita că distracţia mea favorită este să-i 
ascult pe curteni şi să le aud mărturisirile; astfel încât pot să te asigur că 
Nefertari este o prefăcută şi o intrigantă. Ce era ea înainte de a-l întâlni pe 
Ramses? O preoteasă oarecare fără niciun viitor, o muziciană modestă care 
nu se pricepea decât să se roage zeilor într-un templu... Şi uite că Ramses a 
pus ochii pe ea! A fost o mare minune, o răsturnare de situaţie care a 
transformat-o pe tânăra aceea timidă într-o stăpână ambițioasă. 

— lartă-mă, Dolenta, dar eu nu pot crede ceea ce-mi spui. 

— Ai idee care este adevăratul motiv al călătoriei perechii regale în 
Nubia? Nefertari a cerut să fie construit un templu uriaş pentru a fi ea 
venerată acolo şi, în acest fel, numele să-i fie imortalizat peste veacuri! 
Ramses a cedat şi a inaugurat un şantier care costă foarte mult şi va dura 
mulţi ani. Ambiţia lui Nefertari iese acum la iveală: ea vrea să-i ia locul 
regelui şi să domnească singură peste Egipt. Pentru a împiedica o asemenea 
nebunie, trebuie să luptăm prin toate mijloacele. 

— Doar nu te gândeşti să... 

— Repet: toate mijloacele. O singură persoană îl poate salva pe Ramses: 
tu, Iset. 

Tânăra femeie rămase descumpănită. Sigur că da, nu avea încredere în 
Dolenta, dar sora lui Ramses nu aducea nişte argumente tulburătoare? Şi 
totuşi, Nefertari părea sinceră... Dar gustul puterii nu se asocia cu o trufie 
fără limite? În numai o clipă, imaginea unei Nefertari îndrăgostită, 
venerându-l pe Ramses, se risipi. Ce ţintă putea fi mai atrăgătoare pentru o 
intrigantă decât să-l vrăjească pe stăpânul celor Două Ţări? 

— Şi ce mă sfătuieşti să fac, Dolenta? 

— Ramses a fost indus în eroare; tu trebuia să-i fii soţie, tu care eşti 
mama fiului său mai mare, Kha, pe care curtea îl consideră deja urmaşul său 
la tron. Dacă-l iubeşti pe rege, Iset, dacă iubeşti Egiptul şi doreşti fericirea 
ţării tale, există o singură soluţie: scapă de Nefertari. 

Iset cea frumoasă închise ochii. 

— Dolenta, nu pot face asta! 

— Am să te ajut. 

— Crima este o faptă îngrozitoare şi duce la distrugerea spiritului, a 
sufletului şi a numelui... Cine se atinge în vreun fel de marea soţie regală, 
este condamnat pe vecie. 


— Cine va afla? Când te vei hotărî să acţionezi, va trebui s-o faci din 
umbră şi să nu laşi nici cea mai mică urmă. 

— Asta este voinţa zeului tău, Dolenta? 

— Nefertari este o femeie necinstită care strică sufletul lui Ramses şi-l 
îndeamnă să facă greşeli fatale. Tu şi cu mine suntem datoare să ne unim 
eforturile ca să o împiedicăm să mai facă vreun rău; numai aşa ne putem 
dovedi credinţa faţă de rege. 

— Trebuie să mă mai gândesc la toate astea. 

— Mi se pare normal! Eu te preţuiesc foarte mult, Iset, şi sunt convinsă 
că vei lua cea mai potrivită hotărâre. Orice-ar fi, ai toată dragostea mea. 

Iset cea frumoasă nu putu decât să schiţeze un surâs atunci când, înainte 
de a pleca, Dolenta o sărută pe amândoi obrajii. 

Soţia secundară a lui Ramses simţea că se înăbuşă; cu paşi şovăitori, ea 
se îndreptă către fereastra care dădea înspre una dintre grădinile palatului şi 
rămase o vreme scăldată în lumina puternică a soarelui care nu-i putu risipi 
tulburarea. 

Simţea în întreaga ei fiinţă o rugăciune mută către forţele ascunse în 
ceruri, acele forţe care hotărau soarta tuturor vietăţilor, durata existenţei lor 
şi clipa trecerii lor în neființă. Avea ea dreptul să acţioneze în locul lor, să 
reteze firul vieţii lui Nefertari, sub pretextul că marea soţie regală îi făcea 
rău lui Ramses? 

O rivală! Pentru prima oară, Iset cea frumoasă o vedea cu adevărat pe 
Nefertari ca pe o rivală. Înțelegerea lor mută se făcuse tăndări şi revolta 
până atunci mocnită izbucnea în clipele acestea cu o violenţă înăbuşită timp 
de prea mulţi ani. Iset era mama celor doi fii ai lui Ramses, prima femeie pe 
care el o iubise, cea care ar fi trebuit să domnească acum alături de el. 
Dolenta îi dezvăluise un adevăr pe care ea încercase până atunci să nu-l ia 
în seamă. 

Dacă Nefertari era eliminată, Ramses şi-ar fi dat seama, în sfârşit, că 
dragostea aceea nu fusese decât un episod trecător; scăpând de sub influenţa 
acestei vrăjitoare cu intenţii perfide, el avea să se îndrepte din nou către Iset 
cea frumoasă, către iubirea sa din tinereţe, către cea care nu încetase 
nicicând să-l iubească. 

Deşi, în adâncul inimii sale, îi dispreţuia pe evrei, mârşavul Ofir 
considera cu cinism cartierul evreiesc drept un adăpost foarte sigur, chiar 
dacă trebuia să-şi schimbe deseori locuinţa pentru a se asigura că nu va fi 
descoperit. Datorită unor mărturii false care-i fuseseră furnizate în cel mai 
subtil mod, Serramanna fusese convins, în cele din urmă, că magul libian 
părăsise Egiptul; aşa că renunţase la nişte cercetări amănunțite şi nu mai 
păstrase decât măsura unor patrule obişnuite, cu misiunea de a preveni orice 
dezordine pe timpul nopţii. 

Cu toate acestea, magul nu se bucura peste măsură. De mai multe luni, 
situaţia devenise foarte stabilă; în acest al cincisprezecelea an de domnie al 
lui Ramses, acum în vârstă de treizeci şi şapte de ani, Egiptul se bucura de o 
bunăstare sfidătoare. 

Ştirile care veneau dinspre imperiul hitit erau ciudate şi nu prea 
liniştitoare; desigur, Uri-Teşub nu renunţase nici acum la un război total 
împotriva Egiptului, dar nu lansa niciun atac. În plus, zona de protecţie 
formată din teritoriile Siriei şi Canaan-ului era ocupată de trupe egiptene 
bine pregătite, capabile să respingă un asalt de anvergură. De ce 
înfierbântatul Uri-Ieşub tărăgăna astfel lucrurile? Mesajele prea scurte pe 
care beduinii i le transmiteau lui Ofir nu-i ofereau acestuia nicio explicaţie. 

În sud, Şenar nu izbutea să convingă triburile nubiene să se revolte. 
Aveau loc tratative interminabile fără niciun rezultat concret. 

La curte, Dolenta continua să caute prietenia lui Iset cea frumoasă, ca s-o 
convingă să acţioneze; dar soţia secundară a regelui părea incapabilă să ia 
vreo hotărâre. Cât despre Meba, el nu era în stare să afle ce conţineau 
textele cifrate pe care Acha i le trimitea lui Ameni şi nu-i era de niciun 
folos; este adevărat, el obținuse nişte informaţii precise despre protecţia 
magică a tânărului Kha, dar fiul cel mare al lui Ramses ducea o viaţă 
închinată studiului şi nu se abătea de la aceste preocupări, astfel încât Ofir 
nu reuşise să găsească nicio breşă pentru a ajunge la el. 

După o lungă călătorie în cursul căreia întemeiase mai multe temple, 
Ramses se întorsese în capitală. Nefertari strălucea de fericire. În ciuda 


amenințărilor cu războiul venite din partea hitiţilor, perechea regală se 
bucura de o popularitate extraordinară; toţi egiptenii erau convinşi că 
suveranul asigură ţării o prosperitate trainică şi că va şti s-o apere în faţa 
oricărui atac din afară. 

Trecând în revistă toate acestea, Ofir era muncit de gânduri rele. Anii 
treceau şi speranţa de a-l doborî pe Ramses devenea tot mai palidă. El, 
maestru în arta spionajului, el care nu se îndoise niciodată că misiunea sa va 
fi încununată de succes, începea să fie neliniştit în privinţa unei ieşiri din 
acest impas şi cădea treptat pradă descurajării. 

Se afla în camera de primire a locuinţei sale, cufundat în întuneric, când 
un bărbat intră în casă. 

— Aş vrea să-ţi spun ceva. 

— Moise... 

— Eşti ocupat? 

— Nu, mă gândeam la tot felul de lucruri. 

— Ramses s-a întors şi eu l-am aşteptat cu răbdare, aşa cum m-ai sfătuit. 

Tonul ferm pe care vorbise Moise îl mai îmbărbătă pe Ofir; evreul se 
hotărâse, în sfârşit, să treacă la fapte? 

— Am adunat sfatul înţelepţilor, continuă profetul, şi ei au decis că 
trebuie să mă trimită pe mine să-i reprezint în faţa faraonului. 

— Deci, tot mai vreţi să plecaţi. 

— Poporul evreu va pleca din Egipt pentru că aceasta este voinţa lui 
Yahwe. Ai făcut ce ai promis? 

— Prietenii noştri beduini au adus armele; ele se află acum prin pivnițe. 

— Nu ne vom folosi de violenţă, dar trebuie să avem o posibilitate de a 
ne apăra în cazul în care suntem persecutați. 

— O să fiţi, Moise, o să fiţi! Ramses nu va fi niciodată de acord cu 
revolta unui întreg popor. 

— Noi nu dorim să ne răsculăm, ci să plecăm din ţara aceasta şi să 
ajungem pe pământurile care ne-au fost făgăduite. 

În sinea sa, Ofir se bucura nespus. În sfârşit, avea un motiv de satisfacţie! 
Moise avea să provoace o stare de nesiguranţă, tocmai bună pentru o 
intervenţie a lui Uri-Teşub. 

În faţa şirului de statui ale celor doisprezece zei, în sanctuarul de la 
Yazilikaya, preoteasa Putuhepa, cu părul său lung strâns într-un coc şi 


ascuns sub o bonetă, se afla întinsă pe un pat din piatră, ca şi moartă. 

Băuse o licoare periculoasă care îi dădea un somn adânc timp de trei zile 
şi de trei nopţi. Nu exista o cale mai sigură de a intra în legătură cu puterile 
destinului şi de a le afla voinţa. 

Întrebase oracolele obişnuite, întotdeauna defavorabile lui Uri-Teşub, dar 
nu fusese de ajuns pentru a lua o hotărâre în privinţa vieţii sale şi a lui 
Hattuşil: aşa că se hotărâse să apeleze la o metodă radicală, deşi foarte 
primejdioasă. 

Desigur, casta negustorilor în totalitate şi o parte destul de însemnată a 
armatei, după o îndelungată muncă de lămurire, se declaraseră de partea lui 
Hattuşil, dar el şi Putuhepa nu-şi făceau, oare, prea multe iluzii în privinţa 
viitorului? Datorită aurului oferit de ambasadorul egiptean Acha, numeroşi 
ofiţeri superiori doreau o întărire a sistemului de apărare a ţării şi renunţarea 
la planul de atac asupra Egiptului. Dar nu vor da înapoi şi nu-şi vor schimba 
părerea dacă Uri-leşub se trezea şi descoperea complotul care se urzea 
împotriva lui? 

Împotrivirea faţă de urcarea pe tron a lui Uri-Teşub ar fi însemnat, mai 
devreme sau mai târziu, declanşarea unui război civil cu un sfârşit nesigur; 
astfel încât Hattuşil, deşi avea un mare număr de susţinători, încă mai ezita 
să încerce o asemenea aventură ucigătoare în cursul căreia mii de hitiţi şi-ar 
fi pierdut viaţa. 

De aceea Putuhepa dorise să recurgă la visul acesta mistic care nu putea 
avea loc decât în timpul unui somn forţat. 

Câteodată, cel care făcea acest lucru nu se mai trezea niciodată; 
câteodată, spiritul său îşi pierdea cele mai de seamă însuşiri. Din cauza 
aceasta, Hattuşil nu fusese de acord cu aşa ceva, în ciuda insistențelor soţiei 
sale; şi Putuhepa revenise de zeci de ori până când îl convinsese. 

Şi ea zăcea, nemişcată, respirând cu greutate, după trei zile şi trei nopţi. 
După cum spuneau cărţile ghicitorilor, ea avea acum să deschidă ochii şi să 
spună ceea ce îi dezvăluiseră puterile destinului. 

Nervos, Hattuşil strânse în pumn cutele mantiei sale de lână. 

Termenul se împlinise. 

— Putuhepa... Trezeşte-te, te rog! 

O tresărire. Nu, se înşela... Ea nu se mişcase deloc. Da, era, totuşi, cu 
adevărat, o tresărire! Putuhepa deschise ochii şi privi fix piatra în care erau 
sculptați cei doisprezece zei. 


Atunci, de pe buzele sale se auzi o voce, o voce înceată şi profundă pe 
care Hattuşil parcă n-o mai recunoștea. 

— L-am văzut pe zeul Furtunii şi pe zeiţa Ishtar... Şi unul şi celălalt mi- 
au spus: „Îl sprijin pe soţul tău şi ţara întreagă i se va alătura, până când 
duşmanul lui va ajunge ca un porc în mocirla sa”. 

O mână catifelată, atât de moale încât îl făcu să se gândească la miere şi 
la roua unei dimineţi de primăvară; mângâierile erau atât de insistente încât 
îi treziră senzaţii noi şi o plăcere nespus de mare care-l subjugă cu totul. 
Cea de-a cincea iubită hitită a lui Acha era la fel de pricepută ca şi celelalte, 
dar el începea să ducă dorul egiptencelor, al malurilor Nilului şi al 
palmierilor. 

Jocul dragostei era singura posibilitatea de a mai uita de atmosfera 
apăsătoare şi plicticoasă a capitalei hitite. Se mai adăugau la acestea 
numeroasele întâlniri cu cei mai de seamă reprezentanţi ai castei 
negustorilor şi cu câţiva militari de rang înalt. Oficial, Acha purta îndelungi 
negocieri cu Uri-leşub, noul stăpân din Hatti, urmaş al lui Muwattalis a 
cărui agonie părea să nu se mai termine, iar forţele începeau să-l părăsească. 
Egipteanul mai avea şi o altă misiune, da data aceasta mai discretă: să-l 
vâneze pe Hattuşil, să-i descopere ascunzătoarea şi să i-l predea lui Uri- 
Teşub. La intervale regulate, când fiul împăratului se întorcea în capitală 
după desele perioade de instrucţie cu carele, cu cavaleria sau cu infanteria 
pe care le menținea într-o stare de alarmă permanentă, Acha îi prezenta un 
raport amănunţit. 

În trei rânduri, soldaţii lui Uri-Teşub îl scăpaseră printre degete pe 
Hattuşil, anunţat de pericol în ultima clipă de nişte aliaţi din umbră. 

De data aceasta, Acha şi iubita sa îşi terminaseră jocurile amoroase când 
Uri-Teşub năvăli cum îi era obiceiul în camera ambasadorului. 

Privirea şefului armatei era aspră, aproape fixă. 

— Am veşti bune, spuse Acha care îşi fricţiona mâinile cu un ulei 
parfumat. 

— Şi eu, îi replică Uri-Ieşub cu o bucurie ca a unui învingător. Tatăl 
meu, Muwattalis, a murit, în sfârşit, şi sunt singurul stăpân peste Hatti! 

— Felicitările mele... Dar mai rămâne Hattuşil. 

— N-o să-mi mai scape multă vreme, deşi imperiul meu este atât de 
întins. Vorbeai de veşti bune... 


— Ele se referă chiar la Hattuşil; datorită unui informator demn de 
încredere, cred că ştiu unde se află fratele lui Muwattalis. Dar... 

— Dar ce, Acha? 

— O dată ce Hattuşil va fi arestat, îmi garantaţi că vom încheia pacea? 

— Ai făcut o alegere bună, amice, fii sigur de asta; Egiptul nu va fi 
atacat. Unde se ascunde trădătorul ăsta? 

— În sanctuarul Yazilikaya. 


Uri-Ieşub se pusese el însuşi în fruntea unui mic detaşament de numai 
zece oameni, ca să nu atragă atenţia eventualilor cercetaşi. O desfăşurare 
mai mare de forţe l-ar fi făcut pe Hattuşil să fugă din nou. 

Aşadar, preoţii aflaţi sub autoritatea Putuhepei îl adăpostiseră pe fratele 
răposatului împărat; Uri-Ieşub avea să-i pedepsească fără milă. 

Hattuşil făcuse imprudenţa să se ascundă în apropierea capitalei, într-un 
loc în care se putea ajunge cu uşurinţă; de data aceasta, nu mai putea scăpa. 
Uri-Ieşub nu se hotărâse dacă să-l execute pe loc sau să-l supună unui 
proces aranjat; pentru că nu-i prea plăcea calea judiciară, chiar dacă ar fi 
fost bine pregătită, el optă pentru prima soluţie. Datorită noii sale poziţii, 
trebuia, din păcate, să renunţe la a reteza el însuşi beregata lui Hattuşil, aşa 
că urma să însărcineze pe unul dintre oamenii săi cu o asemenea misiune 
sinistră. La întoarcerea în Hattuşaş, Uri-Ieşub avea să organizeze funeralii 
măreţe pentru Muwattalis, şi el, fiul mult iubit al defunctului împărat, avea 
să fie urmaşul său de drept. 

Cu armata sa pregătită pentru luptă va invada Siria de Sud, se va uni cu 
beduinii, va ocupa Canaanul, va trece frontiera egipteană şi va lupta 
împotriva unui Ramses care comisese greşeala fatală de a crede în pace, aşa 
cum îl asigura ambasadorul său. 

EI, Uri-Teşub, stăpânul imperiului Hatti! Visul său se împlinea fără a mai 
avea nevoie de coaliția atât de costisitoare pe care o crease Hattuşil. Uri- 
Teşub se simţea destul de puternic pentru a cuceri Asiria, Egiptul, Nubia şi 
întreaga Asie; gloria sa avea să o întreacă pe aceea a celorlalţi împărați 
hitiţi. 

Mica trupă se apropie de stânca sacră de la Yazilikaya în care fuseseră 
construite mai multe capele. Acolo, se spunea, sălăşluia perechea divină 
supremă, zeul Furtunii şi soţia sa; a doua parte a numelui său, Leşub, nu era 


numele acestui zeu înspăimântător de care se temeau cu toţii? Da, el era 
însăşi Furtuna divină al cărei fulger se abătea asupra duşmanilor săi. 

În pragul sanctuarului se vedeau un bărbat, o femeie şi un copil. 

Hattuşil, soţia sa, Putuhepa, şi fetiţa lor de opt ani. Neobrăzaţii se predau 
acum, încrezători în clemenţa lui Uri-Teşub! 

Acesta din urmă le făcu semn călăreţilor săi să se oprească şi-şi savură 
triumful. Acha îi dăduse ca pe tavă ocazia să scape de ultimii săi duşmani. 
O dată scăpat de această familie blestemată, va pune să fie sugrumat 
ambasadorul egiptean, devenit inutil. Şi când te gândeşti că naivul ăsta 
crezuse în dorinţa de pace a lui Uri-Ieşub! Atâţia ani de răbdare, atâţia ani 
de încercări ca să ajungă în cele din urmă la puterea absolută... 

— Doborâţi-i, le ordonă Uri-Teşub soldaţilor săi. 

Când arcurile se încordară, Uri-Ieşub simţi o plăcere nemaipomenită. 
Perfidul Hattuşil şi aroganta Putuhepa, străpunşi de săgeți, leşurile lor 
arse... Putea exista vreo imagine mai încântătoare? 

Dar săgețile nu porniră. 

— Doborâţi-i! repetă ordinul Uri-Teşub, furios. 

Arcurile se îndreptară către el. 

Trădat... Îl trădau, pe el, noul împărat! Iată de ce Hattuşil, soţia sa şi 
fetiţa erau atât de liniştiţi. 

Fratele lui Muwattalis înaintă spre el. 

— Eşti prizonierul nostru, Uri-Teşub; predă-te şi vei fi judecat. 

Scoţând un urlet de furie, Uri-Ieşub trase de frâul calului şi acesta se 
înălţă pe picioarele dindărăt; surprinşi, arcaşii se dădură un pas înapoi. Cu 
îndemânarea unui războinic priceput, fiul răposatului împărat rupse cercul 
soldaţilor şi se avântă în galop către capitală. 

Săgeţile îi şuierară pe la urechi, dar niciuna nu-l nimeri. 

Uri-Teşub intră în capitală prin poarta leilor şi-şi continuă drumul până la 
palat, în galopul calului pe care-i forţă fără milă, aproape făcându-i inima să 
explodeze, ajungând în cele din urmă în vârful acropolei de unde împăratul 
îşi contempla cu plăcere imperiul. 

Şeful gărzii sale personale alergă în întâmpinarea lui. 

— Ce se întâmplă, Maiestate? 

— Unde este egipteanul? 

— În apartamentele lui. 

De data aceasta, Acha nu mai era în toiul unor dezmierdări pasionale cu 
vreo hitită blondă, ci se înfăşurase într-o mantie groasă şi avea sabia 
atârnată la şold. 

Uri-Teşub izbucni într-un acces de furie. 

— A fost o cursă... Era o cursă! Soldaţi din propria mea armată s-au 
răsculat împotriva mea! 

— Trebuie să fugiţi, aprecie Acha. 

Vorbele egipteanului îl umplură de uimire pe hitit. 

— Să fug... Cum adică, să fug? Armata mea va rade de pe faţa 
pământului sanctuarul ăla blestemat şi-i va ucide pe toţi rebelii! 

— Nu mai aveţi armată. 

— Nu mai am armată, repetă Uri-Teşub, încremenit. Ce vrei să spui cu 
asta? 

— Generalii respectă oracolele şi revelaţiile zeilor către Putuhepa; de 
aceea au trecut de partea lui Hattuşil. Nu vă mai rămâne decât garda 
personală şi unul sau două regimente care nu vor mai rezista nici ele prea 
multă vreme. În următoarele ceasuri, veţi fi prizonier chiar în palatul acesta, 
până la sosirea triumfală a lui Hattuşil. 

— Nu-i adevărat, nu se poate aşa ceva... 

— Acceptaţi realitatea. Puțin câte puţin, Hattuşil a pus mâna pe toate 
pârghiile puterii asupra imperiului. 

— O să mă lupt cu ei până la capăt! 

— Asta-i o atitudine de sinucigaş. Există o soluţie mult mai bună. 


— Care, vorbeşte! 

— Cunoaşteţi perfect armata hitită, forţa ei, armamentul, modul în care 
este organizată, slăbiciunile... 

— Sigur că da, dar... ce-i cu asta? 

— Dacă plecaţi de îndată, eu am posibilitatea să vă scot din Hatti. 

— Ca să merg unde? 

— În Egipt. 

Uri-Teşub rămase ca trăsnit. 

— Baţi câmpii, Acha! 

— În ce altă ţară aţi mai putea fi în siguranţă, la adăpost de mâna lui 
Hattuşil? Bineînţeles, acest drept de azil trebuie negociat; de aceea, în 
schimbul vieţii pe care v-o salvez, trebuie să-i spuneţi lui Ramses tot ce 
trebuie să ştie despre armata hitită. 

— Îmi ceri să trădez. 

— Luaţi-o cum vreţi. 

Lui Uri-Ieşub îi venea să-l strângă de gât pe Acha. Egipteanul acesta îl 
dusese de nas tot timpul! Dar tot el îi oferea singura posibilitate de a se 
salva, sigur că da, cu preţul trădării, dar era o salvare... Şi cum altfel i-ar fi 
putut face rău lui Hattuşil decât dezvăluind secretele militare ale armatei pe 
care acesta urma s-o comande. 

— Sunt de acord. 

— Este cea mai înţeleaptă alegere. 

— Mergi şi tu cu mine, Acha? 

— Nu, eu rămân aici. 

— Destul de riscant. 

— Misiunea mea nu s-a încheiat; aţi uitat că am venit în căutarea păcii? 

Îndată ce aflară despre fuga lui Uri-Teşub, ultimii soldaţi care-i mai 
rămăseseră credincioşi trecură de partea lui Hattuşil care fu proclamat 
împărat. Prima îndatorire a noului suveran fu să organizeze funeraliile 
fratelui său, Muwattalis, al cărui corp fu ars pe un rug imens, cu o 
ceremonie măreaţă, urmată de o săptămână de petreceri. 

La banchetul care încheia ceremoniile încoronării, Acha se afla pe un loc 
de onoare, la stânga împăratului Hattuşil. 

— Dati-mi voie, Maiestate, să vă urez o domnie îndelungată şi liniştită. 


— Nici urmă de Uri-leşub... Dumneata care eşti un adevărat geniu al 
spionajului, Acha, nu ai chiar nicio informaţie în privinţa lui? 

— Niciuna, Maiestate; fără îndoială, nu veţi mai auzi niciodată vorbindu- 
se despre el. 

— Asta m-ar mira tare mult. Uri-leşub este un om ranchiunos şi 
încăpățânat care nu va avea alt scop în viaţă decât răzbunarea. 

— Doar că ar mai trebui să aibă şi mijloacele pentru asta. 

— Un războinic de talia lui nu va renunţa niciodată. 

— Eu nu vă împărtăşesc temerile. 

— Este ciudat, Acha... Am impresia că ştii mult mai multe despre el. 

— Nu-i decât o simplă impresie, Maiestate. 

— Nu cumva l-ai ajutat chiar dumneata pe Uri-Teşub să iasă din ţară? 

— Cu siguranţă, viitorul ne rezervă şi destule surprize, dar nu eu sunt 
răspunzător pentru ele; singura mea misiune nu este aceea de vă convinge 
să începeţi negocieri cu Ramses în vederea încheierii unei păci durabile? 

— Ai intrat într-un joc foarte periculos, Acha; ce părere ai avea dacă eu 
mi-aş schimba intenţiile şi aş avea în vedere o continuare a războiului 
împotriva Egiptului? 

— Sunteţi prea bun cunoscător al situaţiei internaţionale pentru a nu lua 
în seamă pericolul asirian şi prea dornic să asiguraţi bunăstarea poporului 
hitit ca să-l distrugeţi într-o confruntare inutilă. 

— Analiza ta este destul de apropiată de adevăr, dar eu nu sunt obligat s-o 
împărtăşesc ca fiind cea mai convenabilă viziune politică a guvernării mele. 
Adevărul nu este deloc util atunci când este vorba despre domnia peste un 
asemenea imperiu; un război ar avea avantajul de a face să înceteze orice 
împotrivire şi de a da ţării un nou elan. 

— Vă este indiferent câţi vor muri în acest caz? 

— Cum aş putea evita asta? 

— Trăind în pace. 

— Îţi admir perseverenţa, Acha. 

— Mie îmi place viaţa, Maiestate, şi războiul distruge prea multe bucurii 
ale ei. 

— Probabil că lumea aceasta a noastră nu-ţi place. 

— În Egipt domneşte o zeiţă surprinzătoare, Maat, care îi obligă pe toţi 
egiptenii, inclusiv pe faraon, să respecte Regula universului şi să asigure 
existenţa dreptăţii pe pământ. O asemenea lume este pe placul meu. 

— Povestea asta este frumoasă, dar nu-i decât o poveste cu tâlc. 


— Greşiţi, Maiestate; dacă vă hotărâți să atacați Egiptul, vă veţi lovi de 
această Maat. Şi în cazul în care veţi ieşi victorioşi, veţi distruge o 
civilizaţie inegalabilă. 

— Ce importanţă are dacă Hatti ar stăpâni întreaga lume? 

— Imposibil, Maiestate; este prea târziu ca să mai împiedicaţi Asiria să 
devină o mare putere. Doar o alianţă cu Egiptul v-ar putea salva ţara. 

— Dacă nu mă înşel, Acha, nu eşti consilierul meu, ci ambasadorul 
Egiptului... De aceea continui să susţii o asemenea cauză! 

— Nu-i decât o aparenţă, Maiestate; chiar dacă Hatti nu are farmecul ţării 
mele, eu m-am ataşat de acest pământ şi nu mi-aş dori ca el să cadă pradă 
haosului. 

— Eşti sincer când spui asta? 

— Admit că sinceritatea unui diplomat este întotdeauna subordonată 
prevederii... Totuşi, vă rog să mă credeţi. Ramses nu este interesat de 
altceva decât de pace. 

— Te angajezi la asta în numele regelui tău? 

— Fără nicio şovăire. Prin vocea mea o puteţi auzi pe a sa. 

— Probabil că între voi există o adâncă prietenie... 

— Chiar aşa este, Maiestate. 

— Ramses are noroc, mare noroc. 

— Toţi duşmanii săi au observat asta. 

În fiecare zi, de cinci ani încoace, Kha se ducea în templul lui Amon şi 
petrecea acolo cel puţin un ceas, cunoscând pe dinafară scrierile păstrate din 
vechime. De-a lungul anilor, el avusese astfel acces la specialiştii în 
astronomie, geometrie, simbolistică şi în alte ştiinţe aflate sub protecţia 
zeului; datorită lor, el pătrunsese în meandrele gândirii şi înaintase pe căile 
cunoaşterii. 

Deşi foarte tânăr, Kha începea să fie iniţiat în cele mai de seamă mistere 
ale templului. Când curtea de la Pi-Ramses aflase acest lucru, se miraseră 
cu toţii; fără nicio îndoială, fiul cel mare al regelui era sortit să ajungă pe 
cele mai înalte trepte ale ierarhiei religioase. 

Kha îşi scoase amuleta pe care o purta atârnată la gât şi panglica 
înfăşurată la încheietura mâinii stângi. Cu trupul gol, cu ochii închişi, el fu 
conclus într-o criptă a templului pentru a medita acolo în faţa secretelor 
creaţiei, revelate pe ziduri. Patru broaşte masculi şi patru şerpi femele 


reprezentau perechile primordiale care făuriseră lumea, liniile ondulatorii 
evocau apa primordială în care începutul apăruse pentru a crea universul, o 
vacă a cerului dădea naştere stelelor. 

După aceea, tânărul fu condus în pragul sălii cu coloane în care doi 
preoţi, purtând măştile lui Thot, ibisul, şi a lui Horus, şoimul, turnară apă 
rece pe capul şi pe umerii săi. Cei doi zei îi înfăşurară mijlocul într-o pânză 
albă şi-l invitară să venereze divinităţile înfăţişate pe coloane. 

Zece preoţi cu craniile rase îl înconjurară pe Kha. Tânărul trebui să 
răspundă la o sumedenie de întrebări despre fiinţa nevăzută a zeului Amon, 
despre elementele creaţiei aflate în oul lumii, despre semnificaţia 
principalelor hieroglife, despre conţinutul formulelor care însoțeau 
ofrandele şi despre o mulţime de alte subiecte, întrebări la care doar un 
scrib cu mare înţelepciune putea răspunde fără greşeală. 

Cei care puseseră toate aceste întrebări nu făcură nici aprecieri, nici 
comentarii. Kha aşteptă mult timp verdictul lor, într-o capelă cufundată într- 
o linişte deplină. 

Pe la miezul nopţii, un preot bătrân îl luă de mână şi-l conduse pe 
acoperişul templului; îl îndemnă să se aşeze şi să privească la cerul înstelat, 
corpul zeiţei Nut, singura în stare să transforme moartea în viaţă. 

Ridicat la rangul de purtător al Regulii, Kha nu mai visa decât la zilele 
fericite pe care avea să le petreacă în templu, pentru a descoperi, în sfârşit, 
acolo toate ritualurile în ansamblul lor. Cuprins de o emoție încă 
nemaiîntâlnită, băiatul uită să-şi mai ia panglica şi amuleta protectoare pe 
care şi le scosese. 


Capitolul 45 


La Abu Simbel, întreaga energie a lui Setau era acaparată de şantierul pe 
care-i conducea cu o pasiune uriaşă pentru a oferi perechii regale un 
monument fără egal în lume; la Theba, Bakhen făcea progrese însemnate în 
construirea templului pentru veşnicie al lui Ramses; cât despre capitala cu 
faţa de turcoaz, cu fiecare zi care trecea, ea se înfrumuseţa tot mai mult. 

Îndată după întoarcerea faraonului la Pi-Ramses, Ameni aproape că nu 
mai ieşea din biroul său. 'Terorizat de ideea că ar fi putut comite vreo 
greşeală, secretarul particular şi purtătorul de sandale al regelui muncea zi 
şi noapte, fără a-şi putea permite nici cel mai mic răgaz pentru odihnă. 
Aproape chel şi ceva mai slab, în ciuda poftei lui de mâncare, şeful din 
umbră al administraţiei egiptene dormea puţin, ştia tot ce se petrecea la 
curte fără ca să apară vreodată pe acolo şi continua să refuze titlurile 
onorifice care i se ofereau. Deşi se plângea de dureri de spate şi de oase, 
Ameni ducea el însuşi dosarele confidenţiale despre care trebuia să discute 
cu Ramses, fără a lua în seamă greutatea papirusurilor şi a tăbliţelor din 
lemn. 

Purtând întotdeauna cu el teaca pentru pensule, din lemn aurit, pe care i-o 
dăruise regele, scribul manifesta un devotament neţărmurit faţă de Ramses 
cu care se simţea unit prin legături invizibile, dar imposibil de rupt; şi cum 
să nu admire tot ce făcuse Fiul Luminii care se înscria, deja, în îndelungatul 
şir al dinastiilor, ca unul dintre cei mai remarcabili reprezentanţi ai 
instituţiei faraonice? 

— Te-ai lovit de mari greutăţi, Ameni? 

— Nimic extraordinar. Regina-mamă, Tuya, m-a ajutat foarte mult; când 
unii dintre funcţionari dovedeau prea multă rea-voinţă, ea a intervenit cu 
toată hotărârea. Egiptul nostru este prosper, Maiestate, dar noi nu trebuie să 
ne culcăm pe urechea asta. Câteva zile de întârziere în întreţinerea 
canalelor, o lipsă de seriozitate în numărarea capetelor de vite, indulgenţa 
faţă de scribii leneşi şi totul s-ar duce de râpă. 

— Care este ultimul mesaj de la Acha? 

Ameni îşi umflă pieptul cu mândrie. 


— Astăzi, pot afirma despre fostul nostru coleg de universitate că este un 
adevărat geniu. 

— Când se întoarce din Hatti? 

— Asta este... că rămâne în capitala hitiţilor. 

Ramses se miră de ceea ce auzea. 

— Misiunea lui trebuia să se termine o dată cu venirea la putere a lui 
Hattuşil. 

— Este nevoit să şi-o prelungească, dar ne rezervă o surpriză de mari 
proporţii! 

Văzând entuziasmul lui Ameni, Ramses înţeles că Acha dăduse o nouă 
lovitură strălucită. Cu alte cuvinte, reuşise să ducă la bun sfârşit în totalitate 
planul conceput împreună cu faraonul, în ciuda unor greutăţi aproape 
imposibil de depăşit. 

— Maiestatea Voastră îmi permite să deschid uşa biroului său ca să las să 
intre un musafir de vază? 

Ramses fu de acord, gândindu-se că va avea parte de o victorie ciudată, 
aşa cum, prin abilitatea sa, numai ministrul său de Externe putea s-o obţină. 

Serramanna împinse în faţa lui un bărbat înalt, musculos, cu părul lung şi 
cu pieptul acoperit de păr roşu. Ofensat de gestul sardului, Uri-Ieşub se 
întoarse către uriaşul poliţist, arătându-i pumnul. 

— Ai grijă cum te porţi cu adevăratul împărat din Hatti! 

— Şi tu, interveni Ramses, nu ridica glasul în acest regat care-ţi oferă 
ospitalitate. 

Uri-Ieşub încercă să susţină privirea faraonului, dar nu reuşi decât timp 
de câteva secunde. Războinicul hitit simţi din plin povara crudă a 
înfrângerii. Să apară astfel în faţa lui Ramses, ca un prăpădit de fugar... 
Ramses, a cărui forţă îl fascina şi-l domina. 

— Cer azil politic Maiestăţii Voastre şi ştiu preţul. Voi răspunde la toate 
întrebările voastre privind forţele şi slăbiciunile armatei hitite. 

— Să începem imediat, ceru Ramses. 

Cu flacăra chinuitoare a umilinţei în vine, Uri-Ieşub se înclină. 

Livada palatului dăduse în floare; se întreceau în frumuseţe un rodier, un 
ienupăr, un smochin şi un arbore de tămâie. Acolo îi plăcea lui Iset cea 
frumoasă să se plimbe cu Merenptah. Constituţia viguroasă a acestui băiat 
de nouă ani îi surprindea pe învățătorii săi; fiului cel mic al lui Ramses îi 


plăcea să se joace în special cu Străjerul, câinele galben-auriu; deşi avea o 
vârstă respectabilă, animalul îi făcea băiatului toate voile. Alergau împreună 
după fluturi pe care nu reuşeau să-i prindă mai niciodată. Apoi, Străjerul se 
întindea câte era de lung şi trăgea un pui de somn binemeritat. Cât despre 
leul nubian, Voinic, el acceptase să fie mângâiat de Merenptah, mai întâi 
cam fără chef, dar, după aceea, cu multă plăcere. 

Iset regreta epoca, deja îndepărtată, în care Kha şi Meritamon se distrau 
în această livadă sau în grădina alăturată, şi se bucurau fără nicio reţinere de 
lipsa de griji a copilăriei. Astăzi, Kha studia în templu şi frumoasa 
Meritamon, pe care câţiva mari demnitari o ceruseră deja de soţie, se 
consacra muzicii sacre. Iset cea frumoasă îşi aducea aminte de băieţaşul 
prea serios, cărând mereu după el toate uneltele pentru scris, şi de fetiţa 
încântătoare cu harpa sa prea mare pentru ea. Parcă ieri se întâmplau toate 
acestea, o fericire dispărută pentru totdeauna. 

De câte ori nu se întâlnise Iset cu Dolenta, câte ceasuri nu stătuseră de 
vorbă despre Nefertari, despre ambițiile şi despre ipocrizia ei? Gândindu-se 
la toate acestea, soţia secundară a regelui simţea cum i se învârte capul. 
Descurajată, a cedat insistențelor Dolentei şi s-a hotărât să acţioneze. 

Pe o măsuţă joasă din lemn de sicomor, având pictaţi pe ea lotuşi albaştri, 
Iset pusese două cupe umplute cu suc de roşcove. În cea pe care avea să i-o 
ofere lui Nefertari, turnase o otravă cu efect întârziat. Când marea soţie 
regală ar fi căzut la pat, după patru sau cinci săptămâni, nimeni n-ar fi 
putut-o acuza pe Iset cea frumoasă. Dolenta era aceea care îi pusese în 
mână această armă invizibilă, asigurând-o că doar justiţia divină avea să fie 
făcută răspunzătoare de dispariţia lui Nefertari. 

La scurt timp după asfintit, regina veni şi ea în livadă; îşi scoase diadema 
de pe cap şi-i sărută pe Merenptah şi pe Iset. 

— O zi tare obositoare, mărturisi ea. 

— L-aţi văzut pe rege, Maiestate? 

— Din păcate, nu. Ameni are mereu treabă cu el şi eu, pe de altă parte, 
trebuie să rezolv o mie şi una de probleme urgente. 

— Vârtejul acesta al vieţii publice şi al obligaţiilor rituale nu vă sleieşte 
de puteri? 

— Mai mult decât îţi închipui, Iset; cât de fericită eram în Nubia! Ramses 
şi cu mine eram nedespărţiţi şi petreceam de minune fiecare clipă. 

— Şi totuşi... 

Vocea lui Iset tremura; Nefertari se nelinişti. 


— Te doare ceva? 

— Nu, dar... sunt... 

Iset cea frumoasă nu mai reuşea să se stăpânească; ea puse întrebarea 
care-i ardea buzele şi inima. 

— Maiestate, îl iubiţi cu adevărat pe Ramses? 

O umbră de iritare trecu pentru o clipă pe faţa lui Nefertari; un zâmbet 
deschis o făcu să se risipească. 

— Ce te face să te îndoieşti de asta? 

— La curte, lumea vorbeşte... 

— Curtea şopteşte ca o moară hodorogită şi nimeni nu va reuşi să astupe 
vreodată „gura lumii” a cărei singură menire este să vadă peste tot numai 
rele şi să calomnieze pe oricine. Nu ştiai asta de mai mult timp? 

— Ba da, bineînţeles, dar... 

— Dar eu sunt de origine modestă şi m-am măritat cu Ramses cel Mare: 
iată de unde apare cleveteala. Nu-i aşa că era inevitabil? 

Nefertari o privi pe Iset drept în ochi. 

— ÎI iubesc pe Ramses încă de la prima noastră întâlnire, încă din prima 
clipă în care l-am văzut, dar, în sinea mea, nu îndrăzneam să recunosc. Şi 
iubirea aceasta n-a încetat să crească până când ne-am căsătorit, nu 
încetează să crească nici de atunci şi va dura şi dincolo de moartea noastră. 

— Nu i-aţi cerut să construiască un templu care să vă glorifice la Abu 
Simbel? 

— Nu, Iset; Faraonul este acela care doreşte să imortalizeze în piatra 
monumentelor unitatea perfectă a perechii regale. Cine altul decât el s-ar fi 
putut gândi la asemenea proiecte măreţe? 

Iset cea frumoasă se ridică şi se îndreptă către măsuţa pe care se aflau 
cele două cupe. 

— A-l iubi pe Ramses este un privilegiu enorm, continuă Nefertari; eu 
sunt totul pentru el, el este totul pentru mine. 

Iset răstumă măsuţa cu genunchiul; cele două cupe se răsturnară şi 
conţinutul lor se răspândi în iarbă. 

— lertaţi-mă, Maiestate, sunt cam emoţionată; vă rog să uitaţi de 
îndoielile mele absurde şi demne de dispreţ. 

Împăratul Hattuşil poruncise să se scoată trofeele de război care 
împodobeau sala de primire a palatului său. Piatra cenuşie şi rece, prea 


austeră pentru gustul său, urma să fie acoperită de tapiserii cu motive 
geometrice şi în culori vii. 

Purtând un veşmânt larg dintr-o stofă multicoloră, cu gâtul împodobit de 
un colier din argint, o brățară la cotul stâng şi cu părul strâns de o panglică, 
Hattuşil purta pe cap o bonetă din lână care aparținuse răposatului său frate. 
Fire econoamă, prea puţin preocupat de lucrurile de podoabă, el avea să ţină 
strâns frâul finanţelor statului, cu o severitate niciodată întâlnită până la el. 

Principalii reprezentanţi ai castei negustorilor veneau pe rând în sala de 
audienţe pentru a stabili cu împăratul priorităţile economice ale ţării. 
Împărăteasa Putuhepa, aflată în fruntea castei religioase, participa şi ea la 
aceste întâlniri şi susţinea o scădere importantă a cheltuielilor pentru 
armată. În pofida privilegiilor pe care le redobândeau, negustorii erau 
nedumeriţi de această atitudine: Hatti nu mai era în stare de război cu 
Egiptul? 

După o metodă care îi reuşise întotdeauna, Hattuşil proceda cu paşi 
mărunți, prefera să aibă cât mai multe întrevederi cu negustorii ca şi cu 
ofiţerii superiori, insistând asupra avantajelor unui armistițiu prelungit, fără, 
însă, a pronunţa niciodată cuvântul „pace”. Putuhepa aplica aceeaşi 
strategie în mediile religioase, iar ambasadorul egiptean, Acha, făcea din 
plin dovada unei îmbunătăţiri a relaţiilor dintre cele două puteri adversare. 
Din moment ce Egiptul renunţa să mai atace Hatti, acesta din urmă nu 
trebuia să ia o iniţiativă în sensul încetării conflictului? 

Dar o lovitură de trăsnet avea să se producă, năruind acest edificiu clădit 
din iluzii. 

Pe neaşteptate, Hattuşil îl chemă la el pe Acha. 

— Trebuie să-ţi comunic hotărârea pe care am luat-o şi va trebui să i-o 
comunici lui Ramses. 

— O propunere de pace, Maiestate? 

— Nu, Acha. Confirmarea continuării războiului. 

Ambasadorul păru căzut din cer. 

— De ce această întorsătură neaşteptată? 

— Am aflat chiar acum că Uri-Teşub a cerut şi a obţinut azil politic în 
Egipt. 

— Un asemenea amănunt vă poate determina să anulaţi înțelegerile 
noastre? 

— Tu, Acha, l-ai ajutat să iasă din Hatti şi să se refugieze în ţara voastră. 

— Astea nu ţin, oare, de trecut, Maiestate? 


— Vreau capul lui Uri-Teşub; trădătorul ăsta trebuie să fie condamnat şi 
executat. Nicio negociere de pace nu va putea începe atât timp cât ucigaşul 
fratelui meu nu va fi adus în Hatti. 

— Din moment ce el este obligat să rămână la Pi-Ramses, de ce vă mai 
temeti de el? 

— Vreau să văd cadavrul său arzând pe rug, aici, în capitala mea. 

— Este puţin probabil ca Ramses să nu-şi ţină promisiunea şi să-l 
extrădeze pe omul căruia i-a acordat protecţie. 

— Pleacă imediat la Pi-Ramses, convinge-l pe regele tău şi adu-mi-l pe 
Uri-Teşub. Dacă nu, armata mea va invada Egiptul şi-l voi captura eu 
însumi pe trădător. 


Capitolul 46 


O dată cu venirea căldurilor puternice din mai, începuse şi vremea 
recoltelor, după ce lanurile fuseseră măsurate înaintea secerişului. 
Secerătorii tăiau doar spicele aurii, iar paiele rămâneau pe câmp; cuminţi şi 
neobosiţi, catârii duceau grâul la ariile de treierat. Munca era grea, dar nu 
lipseau nici pâinea, nici fructele şi nici apa proaspătă. Şi niciun 
supraveghetor n-ar fi îndrăznit să le tulbure ţăranilor siesta de după masă. 

Era vremea în care Homer încetase să mai scrie. Când Ramses veni în 
vizită la el, poetul nu mai fuma frunze de salvie cu pipa lui mare, făcută 
dintr-o cochilie de melc: îmbrăcat cu o tunică de lână în ciuda caniculei de 
afară, el era întins pe un pat, sub lămâiul din faţa casei. Capul îi era rezemat 
pe o pernă moale. 

— Maiestate, nu trăgeam nădejde să vă mai văd. 

— Ce ţi s-a întâmplat? 

— Nimic altceva decât bătrâneţea grea. Mâna îmi este obosită, inima de 
asemenea. 

— De ce nu ai chemat medicii de la palat? 

— Nu sunt bolnav, Maiestate; moartea nu face parte şi ea din armonia 
firii? Hector, pisoiul meu negru cu alb m-a părăsit. N-am avut curaj să-mi 
iau altul. 

— Mai ai multe de scris, Homer. 

— Am dat tot ce am avut mai bun în mine în Iliada şi Odiseea. Din 
moment ce a venit ceasul ultimei plecări, de ce să mă opun? 

— O să te îngrijim. 

— De când domniţi, Maiestate? 

— De cincisprezece ani. 

— Încă nu aveţi destulă experienţă ca să amăgiţi un bătrân care a văzut 
murind atâţia oameni trecând în lumea de dincolo. Moartea s-a strecurat în 
vinele mele, îmi îngheaţă sângele şi niciun leac nu-i poate sta împotrivă. 
Dar există ceva mai important, mult mai important: strămoşii 
dumneavoastră au clădit o ţară cum nu mai este alta pe pământ, să aveţi 
grijă s-o păstraţi aşa. Cum merge războiul cu hitiţii? 


— Acha şi-a îndeplinit misiunea: sperăm să semneze un tratat care va 
pune capăt ostilităţilor. 

— Cât de bine este să părăseşti pe timp de pace acest pământ, după ce ai 
scris atâtea despre război... Razele strălucitoare ale soarelui se cufundă în 
ocean, spune unul dintre eroii mei, se afundă în pământul roditor şi vine 
noaptea neagră, noaptea tenebroasă după care tânjesc cei învinşi. Astăzi, 
eu sunt învinsul şi mă îndrept către tenebre. 

— Voi porunci să ţi se construiască un mausoleu măreț. 

— Nu, Maiestate... Eu tot grec rămân şi, pentru poporul meu, lumea de 
apoi nu este decât uitare şi durere. La vârsta mea, este prea târziu ca să 
renunţ la credinţele lui. Chiar dacă acest viitor nu vi se pare deloc fericit, eu 
sunt pregătit pentru el. 

— Înţelepţii noştri afirmă că operele marilor scriitori vor dura mai mult 
decât piramidele. 

Homer zâmbi. 

— Maiestate, vreţi să-mi acordaţi o ultimă favoare? Apucaţi-mi mâna 
dreaptă, cea care a scris... Datorită forţei pe care mi-o veţi da, voi putea 
trece mai uşor pragul. 

Şi poetul se stinse, împăcat. 

Homer se odihnea sub un tumul de pământ, nu departe de lămâiul său; în 
giulgiul în care fusese înfăşurat fuseseră puse câte un exemplar din Iliada şi 
din Odiseea ca şi un papirus în care era descrisă bătălia de la Kadesh. Doar 
Ramses, Nefertari şi Ameni, peste măsură de întristaţi, fuseseră prezenţi la 
înhumare. 

Când suveranul se întoarse în biroul său, Serramanna se prezentă la 
raport. 

— Nici urmă de magul Ofir, Maiestate; fără îndoială, a părăsit Egiptul. 

— S-ar fi putut ascunde printre evrei? 

— Dacă şi-a schimbat înfăţişarea şi le-a câştigat încrederea, de ce nu? 

— Ce spun informatorii tăi? 

— De când Moise a fost recunoscut drept conducător al evreilor, tac cu 
toţii. 

— Aşadar, nu ştii dacă se pune la cale ceva. 

— Da şi nu, Maiestate. 

— Vorbeşte mai limpede, Serramanna. 

— Nu poate fi vorba decât despre o revoltă pusă la cale de Moise şi de 
duşmanii Egiptului. 


— Moise mi-a cerut o întâlnire între patru ochi. 

— Nu i-o acordaţi, Maiestate! 

— De ce te temi? 

— Că ar putea încerca să vă ucidă, Maiestate. 

— Nu cumva exagerezi cu asemenea temeri? 

— Un rebel este în stare de orice. 

— Moise îmi este prieten din copilărie. 

— Maiestate, el a uitat de mult aceasta. 

Soarele de mai inunda biroul lui Ramses, luminat prin trei ferestre mari, 
una dând spre o curte interioară în care se aflau în permanenţă mai multe 
care de luptă. Ziduri albe, jilţ cu spătar înalt pentru suveran şi scaune de 
culoare galben-pai pentru vizitatori, un dulap cu papirusuri şi o masă mare 
formau decorul auster cu care şi Sethi, ar fi fost de acord. Sethi, cel a cărui 
statuie Ramses o contempla deseori. 

Şi Moise intră. 

Înalt, lat în umeri, părul lung, barba stufoasă, cu faţa brăzdată de riduri, 
evreul exprima o maturitate plină de forţă. 

— la loc, Moise. 

— Prefer să rămân în picioare. 

— Ce doreşti? 

— Absența mea din ţară a fost îndelungată, dar gândirea mea a devenit 
mult mai profundă. 

— Ai ajuns în felul acesta la înțelepciune? 

— Eu am fost instruit în spiritul întregii înţelepciuni a egiptenilor, dar ce 
poate însemna ea în faţa voinţei lui Yahwe? 

— N-ai renunţat, aşadar, la planurile tale nebuneşti? 

— Din contra, i-am convins pe cei mai mulţi dintre evrei să mă urmeze. 
Şi, cât de curând, cu toţii vor fi alături de mine. 

— Îmi amintesc de cuvintele părintelui meu, Sethi: „Faraonul nu trebuie 
să-l tolereze nici pe rebel, nici pe cel care îndeamnă la răzvrătire. Dacă nu 
facem aşa, ar însemna sfârşitul domniei lui Maat şi trecerea la o stare de 
haos; şi aceasta aduce nenorociri pentru toţi, fie ei mari sau mici”. 

— Legea după care se conduce Egiptul nu-i mai cuprinde şi pe evrei. 

— Multă vreme cât ei vor trăi pe acest pământ, vor trebui să i se supună. 

— Dă voie poporului meu să meargă trei zile prin deşert pentru a-i aduce 
sacrificii lui Yahwe. 


— Motivele de securitate despre care ţi-am vorbit mă obligă să-ţi dau un 
răspuns negativ. 

Moise îşi strânse şi mai tare în pumn toiagul noduros. 

— Un asemenea răspuns nu mă poate mulţumi. 

— În numele prieteniei noastre, sunt gata să-ţi iert obrăznicia. 

— Eu nu uit nicio clipă că mă adresez faraonului, stăpân al celor Două 
Ţări, şi nu vreau în niciun caz să nu-i acord respectul cuvenit. Cu toate 
acestea, poruncile lui Yahwe rămân şi ele vor continua să se facă auzite prin 
vocea mea. 

— Dacă tu îi împingi pe evrei la revoltă, mă vei obliga s-o reprim. 

— Îmi dau seama şi de asta. De aceea, Yahwe se va folosi de alte 
mijloace. Dacă vei continua să nu le dai evreilor libertatea pe care ei o cer, 
Dumnezeu va lovi Egiptul cu nişte rele îngrozitoare. 

— Crezi că mă poţi speria? 

— Eu îmi voi susţine cauza în faţa demnitarilor tăi şi a poporului tău şi 
puterea nesfârşită a lui Yahwe îi va convinge. 

— Egiptul nu are de ce să se teamă de tine, Moise. 


%* 


Cât de frumoasă era Nefertari! Atunci când ea conducea ritualurile de 
inaugurare a unei noi capele destinate îndepărtatei zeițe, Ramses o admira 
din tot sufletul. 

Ea, întruchiparea iubirii, cea al cărei glas aducea bucuria în suflet şi nu 
scotea niciun cuvânt în van, ea care îşi răspândea prin tot palatul parfumul 
şi graţia, ea care ştia să vadă binele şi răul fără a le amesteca, devenise 
suverana adorată a celor Două Ţări. Purtând un colier din aur cu şase 
rânduri şi o coroană peste care se înălţau două pene mari, părea să aparţină 
acelui univers al zeiţelor în care frumuseţea şi tinereţea nu luau sfârşit 
niciodată. 

În privirea mamei sale, Tuya, Ramses desluşi o anume fericire: aceea de a 
vedea că regina care o moştenea era demnă de Egipt. Contribuţia sa 
discretă, dar eficientă îi permisese lui Nefertari să înflorească din ce în ce 
mai mult şi să găsească adevărata cale prin care putea ajunge o mare 
suverană. 

Ritualul fu urmat de o recepţie dată în cinstea reginei-mamă. Fiecare 
curtean ţinu s-o omagieze pe Tuya care asculta resemnată obişnuitele 
platitudini. Diplomatul Meba reuşi să se apropie şi el de regina-mamă şi de 


faraon; cu un surâs până la urechi, el îi adresă laude banale văduvei lui 
Sethi. 

— Am impresia că nu munceşti destul la ministerul de Externe, îl 
întrerupse Ramses; în absenţa lui Acha, trebuia ca tu să ai o corespondenţă 
mai bogată cu aliaţii noştri. 

— Maiestate, cantitatea şi calitatea tributurilor pe care ei vi le promit sunt 
excepţionale! Aş vrea să vă asigur că am negociat la un preţ foarte înalt 
susţinerea lor de către Egipt. Numeroşi ambasadori cer să fie primiţi pentru 
a aduce omagii Maiestăţii voastre, căci prestigiul unui faraon nu a fost 
niciodată atât de strălucitor! 

— Nu mai ai nimic altceva să-mi spui? 

— Ba da, Maiestate: Acha m-a anunţat de curând că se va întoarce cât de 
repede la Pi-Ramses. Mă gândesc să organizez o frumoasă recepţie pentru 
a-i sărbători întoarcerea în ţară. 

— Mesajul său spune ceva despre motivele acestei călătorii? 

— Nu, Maiestate. 

Regele şi regina-mamă se îndepărtară. 

— Pacea este pe cale să fie încheiată, Ramses? 

— Dacă Acha i-a trimis un mesaj necifrat lui Meba şi a părăsit pe 
neaşteptate Hatti, n-a făcut acest lucru doar ca să-mi aducă o veste bună. 

După zece discuţii prelungite cu Uri-Ieşub, Ramses aflase totul despre 
armata hitită, despre strategiile sale preferate, despre felul în care era 
înarmată, despre puterea şi slăbiciunile ei. Generalul demis se arătase foarte 
cooperant, pe măsura dorinţei sălbatice de a-i face un rău cât mai mare lui 
Hattuşil. În schimbul informaţiilor pe care le oferea, Uri-Teşub avea la 
dispoziţie o vilă, doi servitori sirieni, o hrană căreia îi apreciase imediat 
gustul şi se afla sub o severă supraveghere poliţienească. 

Ramses află abia acum amănunte despre puterea şi cruzimea monstrului 
pe care-l înfruntase cu elanul tinereţii. Fără protecţia lui Amon şi a lui Sethi, 
imprudenţa sa ar fi dus la un dezastru al ţării. Deşi slăbită, Hatti rămânea o 
putere militară de temut. O alianţă, fie ea chiar temporară, între Egipt şi 
Hatti ar fi dus la o pace durabilă în întreaga regiune, căci niciun popor n-ar 
fi îndrăznit să atace o asemenea forță. 

Ramses discuta toate aceste lucruri cu Nefertari, la umbra unui sicomor, 
când Ameni veni gâfâind să-i anunţe sosirea lui Acha. 

Lunga perioadă de absenţă din ţară a şefului diplomaţiei egiptene nu-l 
schimbase deloc. După figura prelungă, trăsăturile fine, mustăcioara bine 
îngrijită, ochii scăpărând de inteligenţă, mâinile delicate s-ar fi putut crede 
că era dispreţuitor şi distant şi că trecea prin viaţă cu o ironie de netulburat. 

Acha se înclină în faţa perechii regale. 

— Maiestăţile voastre să mă ierte, dar n-am avut timp să fac o baie, să mă 
las masat şi parfumat... Am îndrăznit să apar aici ca un nomad soios, dar 
mesajul pe care-l aduc este prea urgent pentru a-l sacrifica de dragul 
confortului meu. 

— O să amânăm, deci, felicitările pentru mai târziu, spuse Ramses 
zâmbindu-i, cu toate că întoarcerea ta înseamnă una dintre acele bucurii pe 
care nu le uiţi toată viaţa. 

— În halul în care arăt, să apar astfel în faţa regelui meu seamănă cumva 
cu o crimă de lezmajestate. Ramses, cât de frumos este Egiptul! Doar un 
călător experimentat este în stare să-i aprecieze rafinamentul. 


— N-ai dreptate, îl contrazise Ameni; călătoria tulbură spiritul. În 
schimb, a nu-ţi părăsi nicio clipă biroul şi a privi pe fereastră fiecare 
anotimp îţi permite să guşti fericirea de a trăi aici. 

— Haideţi să lăsăm cearta pe mai târziu, îi potoli Ramses; ai fost 
expulzat din Hatti, Acha? 

— Nu, dar împăratul Hattuşil ţinea neapărat ca pretenţiile lui să fie 
comunicate de gura ambasadorului la urechea Faraonului. 

— Vii să-mi anunţi începerea dezbaterilor care vor duce la încheierea 
păcii? 

— Mi-aş fi dorit cel mai mult să fi fost vorba despre aşa ceva... Din 
nefericire, îţi aduc un ultimatum. 

— Hattuşil este şi el războinic, la fel ca Uri-Teşub? 

— Hattuşil este de acord că, printr-o pace cu Egiptul, ar înlătura 
ameninţarea asiriană, dar dificultatea este chiar Uri-Teşub. 

— Manevra ta a fost grozavă! Datorită ei, am aflat totul despre armata 
hitită. 

— Un lucru foarte folositor în caz de conflict, sunt de acord; dacă noi nu 
i-l predăm pe Uri-Teşub, Hattuşil va continua războiul. 

— Uri-Teşub este oaspetele nostru. 

— Hattuşil vrea să-i vadă cadavrul arzând pe rug. 

— I-am acordat azil politic fiului lui Muwattalis şi nu-mi voi lua cuvântul 
înapoi. Dacă aş face aşa ceva, Maat ar înceta să mai domnească asupra 
Egiptului pentru a face loc minciunii şi laşităţii. 

— Tocmai asta i-am spus şi eu lui Hattuşil, dar el nu-şi va schimba 
poziţia: ori Uri-Ieşub este extrădat şi pacea devine posibilă, ori, dacă nu, 
conflictul continuă. 

— Nu-mi voi schimba nici eu poziţia: Egiptul nu-şi va negocia dreptul de 
azil, iar Uri-Teşub nu va fi extrădat. 

Acha se rezemă de spătarul scund al unui fotoliu. 

— Toţi anii aceştia pierduţi, toate aceste eforturi zădărnicite... Este riscul 
pe care ni l-am asumat şi Maiestatea ta are dreptate: mai degrabă un război 
decât sperjurul. Bine măcar că suntem mai bine informaţi pentru a lupta 
împotriva hitiţilor. 

— Mă lasă Faraonul şi pe mine să intervin? întrebă Nefertari. 

Vocea blândă şi melodioasă a marii soţii regale îi încântă pe suveran, pe 
ambasador şi pe scrib. 


— În trecut, femeile au fost acelea care au scăpat Egiptul de ocupanţi, le 
aminti Nefertari, şi tot femeile au fost acelea care au negociat tratatele de 
pace cu puterile străine; Tuya însăşi a urmat această tradiţie, dându-mi şi 
mie un exemplu demn de urmat. 

— Ce propui? o întrebă Ramses. 

— Îi voi scrie împărătesei Putuhepa; dacă reuşesc s-o conving să se 
intereseze de negocieri, ea nu va reuşi să-l convingă la rândul ei pe soţul său 
să se arate mai puţin intransigent? 

— Obstacolul pe care-l reprezintă Uri-Teşub nu poate fi înlăturat, obiectă 
Acha; fără îndoială, împărăteasa Putuhepa este o femeie deosebit de 
frumoasă şi de inteligentă, preocupată mai mult de grandoarea ţării sale 
decât de interesele proprii. Faptul că regina Egiptului i se adresează chiar ei 
n-ar trebui s-o lase indiferentă. Şi, cum ea are o influenţă destul de mare 
asupra lui Hattuşil, s-ar putea ca o asemenea intervenţie să aibă succes. Eu 
nu i-aş ascunde marii soţii regale cât de dificilă este această acţiune. 

— lertaţi-mă că trebuie să vă părăsesc acum, spuse Nefertari, dar veţi 
înţelege că voi avea o misiune destul de grea. 

Cuprins de admiraţie şi impresionat de spusele reginei, Acha o privi pe 
când aceasta se îndepărta, graţioasă şi strălucitoare. 

— Dacă Nefertari reuşeşte să facă o breşă, îi spuse Ramses 
ambasadorului său, tu te vei întoarce în Hatti. Nu-l voi extrăda niciodată pe 
Uri-Teşub, dar tu vei obţine pacea. 

— Îmi ceri imposibilul; tocmai de asta îmi place atât de mult să lucrez 
pentru tine. 

Regele se întoarse către Ameni. 

— I-ai comunicat lui Setau să se întoarcă aici cât poate de repede? 

— Da, Maiestate. 

— Ce s-a întâmplat? întrebă, neliniştit, Acha. 

— Moise crede că el este trimisul zeului său unic, acest Yahwe, care i-a 
poruncit să-i conducă pe evrei în afara Egiptului, îi explică Ameni. 

— Vrei să spui... pe toţi evreii? 

— El este de părere că evreii sunt un popor care are dreptul la 
independenţă. 

— Dar asta-i o nebunie! 

— Nu numai că este imposibil să-l faci pe Moise să devină raţional, dar, 
mai mult, el devine ameninţător. 

— Te temi, cumva, de el? 


— Mi-e frică, mai ales, că prietenul nostru Moise ar putea deveni un 
inamic de temut, mărturisi Ramses, şi am învăţat că nu trebuie să-mi 
subestimez adversarii; de aceea, prezenţa lui Setau este neapărat necesară. 

— Ce belea, exclamă Acha; Moise era un om puternic şi cu simţul 
dreptăţii. 

— Şi acum este tot aşa, dar şi-a pus aceste calităţi în slujba unei dogme şi 
a unui adevăr dincolo de care nu mai poate vedea nimic. 

— Chiar că mă sperii, Ramses; un asemenea război nu este mai de temut 
decât o confruntare cu hitiţii? 

— Ori îl câştigăm, ori, dacă nu, vom pieri. 


Setau îşi puse palmele late pe umerii plăpânzi ai lui Kha. 

— Pe toţi şerpii din lume, aproape că te-ai făcut un adevărat bărbat! 

Între cele două fiinţe, contrastul era perfect vizibil. Kha, fiul cel mare al 
lui Ramses, era un tânăr scrib palid la faţă şi cu o statură fragilă; Setau, 
îndesat, viguros, cu pielea mată, muşchi proeminenţi, ţeasta pătrată, 
nebărbierit, purtând o tunică din piele de antilopă cu o mulţime de 
buzunare; pe scurt, o alură de aventurier şi de căutător de aur. 

Văzându-i împreună pe cei doi, nimeni n-ar fi îndrăznit să-şi imagineze 
că ar fi putut exista vreo legătură de prietenie între ei. Cu toate acestea, Kha 
îl considera pe Setau drept maestrul care-l iniţiase în cunoaşterea lucrurilor 
invizibile, în timp ce Setau vedea în Kha o fiinţă de excepţie, capabilă să 
pătrundă până în esenţa misterelor. 

— Mă tem să nu fi făcut prea multe prostii cât timp am lipsit eu, spuse 
Setau. 

Kha zâmbi. 

— Ei bine... sper, totuşi, că nu te-am făcut de ruşine. 

— Tu... chiar ai avut parte de o promovare? 

— Îndeplinesc şi eu acum câteva ritualuri la templu, este adevărat... Dar 
n-am avut de ales. Şi, de fapt, sunt foarte fericit pentru asta. 

— Te felicit, măi băiete! Dar, spune-mi... Nu-ţi mai văd nici amuleta 
atârnată la gât şi nici panglica de la încheietura mâinii. 

— Le-am scos atunci când am fost chemat pentru ritualul de purificare de 
la templu şi nu le-am mai găsit după aceea. Din moment ce te-ai întors, nu 


mai există nicio primejdie, cu atât mai mult cu cât, până acum, am 
beneficiat de puterea magică a ritualurilor. 

— Va trebui, totuşi, să porţi nişte amulete. 

— Tu porţi aşa ceva, Setau? 

— Eu am, într-adevăr, pielea mea de antilopă. 

O săgeată se înfipse drept în mijlocul țintei, spre admiraţia celor doi 
bărbaţi care se aflau la câţiva paşi de locul în care se antrenau arcaşii de 
elită. În locul acela le dăduse întâlnire faraonul. 

— Ramses este la fel de bun ţintaş, observă Setau. 

Kha îl privi pe tatăl său când acesta puse jos arcul pe care-l folosise în 
bătălia de la Kadesh. Statura regelui părea în clipele acelea să reprezinte, 
prin simpla sa prezenţă, autoritatea supremă. 

Kha se înclină în faţa acelei fiinţe care îi era mult mai mult decât părinte. 

— De ce ne-am întâlnit aici? întrebă Setau. 

— Pentru că fiul meu şi cu tine mă veţi ajuta să duc o luptă şi vreau ca ea 
să fie dreaptă. 

Kha răspunse fără ezitare. 

— Mă tem că nu sunt prea priceput la aşa ceva. 

— Linişteşte-te, fiule; armele cu care va trebui să lupţi sunt spiritul şi 
magia. 

— Fac parte dintre slujitorii templului lui Amon şi... 

— În unanimitate, preoţii te-au ales ca şef al comunităţii lor. 

— Dar... nu am încă douăzeci de ani! 

— Ce importanţă are vârsta; oricum, am respins propunerea lor. 

Kha răsuflă uşurat. 

— Am primit o veste proastă, le destăinui Ramses: la Memphis, marele 
preot al lui Ptah este pe moarte. Pe tine, fiul meu, te-am ales ca să-i iei 
locul. 

— Eu, mare preot al lui Ptah... Dar, asta este... 

— Este dorinţa mea. În această calitate, tu vei face parte dintre 
notabilităţile în faţa cărora doreşte să se prezinte Moise. 

— Ce-a mai inventat? vru să afle Setau. 

— Pentru că am refuzat să-i las pe evrei să plece la întâmplare prin 
deşert, Moise ameninţă Egiptul că va fi pedepsit de zeul său. Crezi că noul 
mare preot al lui Ptah şi cel mai bun dintre magicienii mei nu vor fi în stare 
să risipească această iluzie a lui? 

Însoţit de Aaron, Moise se prezentă la uşa de intrare a sălii de audienţe a 
palatului din Pi-Ramses, aflată sub supravegherea lui Serramanna şi a gărzii 
de onoare. Când evreul trecu prin faţa lui, sardul îi aruncă o privire furioasă; 
în locul regelui, el ar fi poruncit ca acest rebel să fie aruncat într-o temniţă 
de sub pământ sau, chiar şi mai bine, l-ar fi azvârlit în plin deşert. Fostul 
pirat se baza pe instinctul său: Moise ăsta nu avea altceva de gând decât să-i 
facă rău lui Ramses. 

Înaintând prin mijlocul sălii, printre cele două şiruri de coloane, 
conducătorul şi purtătorul de cuvânt al poporului evreu constată, nu fără 
plăcere, că se adunaseră foarte mulţi oameni în sală. 

În dreapta regelui, fiul său, Kha, îmbrăcat într-o piele de panteră 
împodobită cu stele de aur. În ciuda vârstei sale fragede, Kha ocupa o 
funcţie foarte înaltă; având în vedere deschiderea spirituală şi vastitatea 
cunoştinţelor sale, niciun preot nu contestase această hotărâre a faraonului. 
Trebuia acum ca fiul cel mare al Faraonului să-şi demonstreze calităţile 
primind mesajul zeilor pentru a-l transcrie în hieroglife; comportarea sa 
avea să se afle în centrul atenţiei, din moment ce el trebuia să continue 
tradiţia din vremea piramidelor, acea epocă de aur în cursul căreia se 
închegaseră valorile creatoare ale civilizaţiei egiptene. 

Numirea băiatului în această funcţie îl uimise pe Moise; dar, văzându-l pe 
Kha mai de aproape, îşi dădu seama că hotărârea şi maturitatea tânărului 
erau ieşite din comun. Şi nu mai avu nicio îndoială că el urma să-i fie un 
adversar de temut. 

Şi ce să mai zică de personajul aflat în stânga faraonului? Era Setau, 
îmblânzitorul de şerpi, un adevărat şef al magicienilor din regat! Setau era, 
la fel ca şi Ramses, unul dintre colegii de universitate ai lui Moise, ca şi 
Ameni, aşezat ceva mai în spate şi gata deja să noteze ceea ce era mai 
important în timpul dezbaterilor. 

Moise nu voia să-şi mai aducă aminte de anii aceia în timpul cărora 
muncise pentru măreţia Egiptului. Trecutul său era mort din ziua în care 


Yahwe îi încredinţase acea misiune şi el nu mai avea astfel dreptul să se mai 
gândească la clipele pierdute pentru totdeauna. 

Moise şi Aaron se opriră la capătul treptelor ce duceau la estrada pe care 
luaseră loc faraonul şi demnitarii săi. 

— Ce subiect doriţi să dezbateţi în faţa acestei curţi? întrebă Ameni. 

— Nu am intenţia să dezbat ceva, răspunse Moise, ci de a cere ceea ce 
trebuie, conform voinţei lui Yahwe; Faraonul să-mi permită să părăsesc 
Egiptul în fruntea poporului meu. 

— Permisiunea aceasta v-a fost refuzată din motive de securitate publică. 

— Refuzul acesta este o jignire adusă lui Yahwe. 

— Yahwe nu domneşte asupra Egiptului, după câte ştiu eu. 

— Totuşi, mânia Sa va fi înspăimântătoare! Dumnezeu mă apără şi El va 
săvârşi minuni care-i vor adeveri puterea. 

— Eu te-am cunoscut bine, Moise, noi am fost cândva prieteni; în timpul 
şcolii, tu nu aveai asemenea iluzii. 

— Tu eşti un scrib egiptean, Ameni, iar eu, conducătorul poporului evreu. 
Chiar Yahwe este acela care mi-a vorbit şi eu o pot mărturisi! 

Aaron îşi aruncă toiagul pe jos, Moise îşi aţinti asupra lui o privire de o 
intensitate deosebită. Nodurile de lemn se însufleţiră, toiagul se ondulă şi se 
transformă într-un şarpe. 

Înspăimântaţi, mai mulţi curteni se dădură înapoi; şarpele înaintă către 
Ramses care nu avu niciun gest de teamă. Setau sări de la locul său şi apucă 
de coadă reptila. 

Numeroase exclamaţii însoţiră gestul său şi mai multe se auziră atunci 
când şarpele din mâna lui Setau se transformă din nou în toiag. 

— Eu însumi l-am învăţat pe Moise această figură magică în haremul de 
la Mer-Our, cu mult timp în urmă; este nevoie de ceva mai de soi pentru a-i 
impresiona pe consilierii faraonului şi curtea Egiptului. 

Moise şi Setau se fulgerară din priviri. Între cei doi bărbaţi, orice legătură 
de prietenie dispăruse. 

— Peste o săptămână, prezise profetul, o altă minune va umple poporul 
de uimire! 


%* 
În prezenţa lui Străjer care dormea la umbra unei tufe de cătină, Nefertari 


făcea baie goală în bazinul cel mai apropiat de palat. Apa era întotdeauna 
curată datorită lamelelor de alamă fixate peste pietrele de pe fund, a 


plantelor care consumau bacteriile şi a unui sistem de canalizare prin care 
se făcea o reîmprospătare continuă a apei; în plus, un specialist în aceste 
probleme arunca în apă, la intervale regulate, un praf din săruri de cupru. 

Către asfinţit, căldura devenea greu de suportat; înainte de a-şi începe 
programul de audienţe, regina gusta din plin aceste clipe atât de plăcute în 
care corpul, destins şi mângâiat de micile valuri, lăsa liberă gândirea să 
zboare ca o egretă. Înotând, Nefertari se gândea la cuvintele, uneori de 
îmbărbătare, alteori severe, pe care trebuia să le adreseze celor ce veneau în 
audienţă cu cereri întotdeauna mai urgente decât ale celorlalţi. 

În vremea aceasta, îmbrăcată într-o rochie cu bretele, lăsându-i sânii goi, 
cu părul despletit, Iset înainta fără să facă niciun zgomot către bazin. Ea, 
cea pe care lumea o considerase, totuşi, „cea frumoasă”, se simţea ca o 
femeie oarecare în timp ce o admira pe Nefertari. Fiecare gest al reginei era 
de o puritate incomparabilă şi fiecare atitudine a sa părea să se nască de sub 
pensula unui artist genial care ar fi ştiut să redea frumuseţea perfectă prin 
corpul unei femei. 

După ce şovăise vreme îndelungată şi avusese o ultimă întâlnire cu 
Dolenta, la fel de insistentă ca întotdeauna, Iset luase o hotărâre definitivă. 

De data aceasta, avea să acţioneze. 

Îndepărtând din minte orice urmă de teamă care risca să o împiedice, Iset 
mai făcu un pas către bazin. Să acţioneze... Nu trebuia să se mai abată de la 
ceea ce trebuia să facă. 

Nefertari o observă pe Iset. 

— Vino să te scalzi cu mine! 

— Nu mă simt bine, Maiestate. 

Regina înotă rapid până la marginea bazinului şi ieşi din apă pe o scară 
din piatră. 

— Ce te doare? Eşti bolnavă? 

— Habar n-am... 

— Merenptah îţi dă bătaie de cap? 

— Nu, se poartă minunat şi vigoarea sa mă uimeşte în fiecare zi. 

— Întinde-te pe lespezile astea, alături de mine. 

— Iertaţi-mă, soarele îmi face rău. 

Trupul lui Nefertari îi încânta pe cei care aveau privilegiul să-l vadă; nu 
se asemăna el cu cel al zeiţei Apusului, al cărei surâs ilumina lumea de 
dincolo şi de pe pământ? Lungită pe spate, cu braţele întinse în lungul 
corpului, cu ochii închişi, ea era în acelaşi timp aproape şi inaccesibilă. 


— De ce eşti atât de tulburată, Iset? 

Soţia secundară a lui Ramses fu cuprinsă din nou de îndoieli; trebuia să 
continue sau s-o ia la fugă, chiar dacă avea să fie considerată nebună? Din 
fericire, Nefertari nu o privea. Nu, ocazia era prea frumoasă. Iset nu trebuia 
s-o scape. 

— Maiestate... Maiestate, eu voiam... 

Iset cea frumoasă îngenunche lângă faţa lui Nefertari; regina rămase 
nemişcată, scăldată în lumină. 

— Maiestate, am vrut să vă omor. 

— Nu te cred, Iset. 

— Trebuia să vă mărturisesc asta... Povara aceasta devenea 
insuportabilă. Acum, ştiţi. 

Regina deschise ochii, se ridică în capul oaselor şi apucă mâna lui Iset 
cea frumoasă. 

— Cine a încercat să facă din tine o criminală? 

— Am crezut că nu-l iubiţi pe Ramses şi că numai ambiția vă conducea 
în viaţă. Eram oarbă şi proastă! Cum de-am putut pleca urechea la 
asemenea calomnii demne de tot disprețul? 

— Fiecare om traversează perioade de slăbiciune, Iset; răul încearcă 
atunci să pună stăpânire pe conştiinţă şi să distrugă sufletul. 'Tu ai rezistat la 
acest asalt îngrozitor, nu acesta este cel mai important lucru? 

— Mi-e ruşine de mine însămi, aşa de ruşine... Când veţi hotărî să mă 
trimiteţi în faţa unui tribunal, voi primi fără murmur condamnarea. 

— Cine ţi-a spus asemenea minciuni pe seama mea? 

— Eu voiam să-mi mărturisesc greşeala, Maiestate, nu să joc rolul unei 
trădătoare. 

— Încercând să mă distrugă pe mine, sperau să-l atingă pe Ramses: eşti 
datoare să-mi spui adevărul, Iset, dacă îl iubeşti pe rege. 

— Nu mă... nu mă urâţi? 

— Tu nu eşti nici ambițioasă, nici intrigantă, şi ai curajul să-ţi recunoşti 
greşelile; nu numai că nu te urăsc, dar chiar te preţuiesc. 

Iset plânse şi vorbi din belşug, descărcându-şi sufletul. 


%* 
Pe malul Nilului, Moise adunase mii de evrei, însoţiţi de tot atâţia curioşi 


veniţi de prin toate cartierele capitalei. După zgomotul care se putea auzi, 
zeul războinic al evreilor era pe cale să mai săvârşească o mare minune, 


dovedind că el era mai puternic decât toţi zeii Egiptului împreună. Nu 
trebuia ca faraonul să satisfacă toate cerinţele profetului? 

Contrar părerii lui Ameni şi a lui Serramanna, Ramses hotărâse să-l lase 
în pace. Dacă ar fi trimis armata şi poliţia ca să-i împrăştie pe cei care se 
adunaseră, ar fi fost o măsură nepotrivită; nici Moise, nici evreii nu tulburau 
ordinea publică, iar vânzătorii ambulanți erau fericiţi că aveau o asemenea 
abundență de clienţi din rândul acestei mulţimi care se îmbulzea. 

De pe terasa palatului său, Faraonul privea fluviul pe malul căruia se 
adunaseră nenumărați oameni cuprinşi de nerăbdare; dar se gândea mai ales 
la înspăimântătoarele dezvăluiri pe care tocmai i le făcuse Nefertari. 

— Mai ai vreo îndoială? 

— Nu, Ramses; Iset era sinceră. 

— Trebuia s-o pedepsesc cu toată asprimea. 

— Te rog să fii indulgent, doar dragostea a făcut-o să nu comită o faptă 
oribilă. Dar ireparabilul nu s-a produs şi, datorită ei, ştim acum că sora ta, 
Dolenta, te urăşte într-un asemenea hal încât poate ajunge chiar la crimă. 

— Speram ca ea să învingă demonii care i-au ros sufletul timp de atâţia 
ani... Dar m-am înşelat. Ea niciodată n-o să se schimbe. 

— O vei aduce pe Dolenta în faţa justiţiei? 

— Va nega şi o va acuza pe Iset cea frumoasă că a scornit totul; procesul 
riscă să se transforme într-un scandal. 

— Instigatoarea la crimă va rămâne nepedepsită? 

— Nu, Nefertari; Dolenta s-a servit de Iset, noi ne vom servi de Dolenta. 

Pe malul fluviului, mulţimea se agita şi se auzeau strigăte puternice. 

Moise îşi aruncă toiagul în apele Nilului şi acestea se colorară uşor în 
roşu. 

Profetul luă într-o cupă puţină apă şi o răspândi pe mal. 

— Sunteţi cu toţii martori la această minune! Prin voinţa lui Yahwe, apele 
Nilului s-au preschimbat în sânge... Şi, dacă dorinţa lui nu va fi îndeplinită, 
sângele acesta se va răspândi în toate canalele ţării şi toţi peştii vor muri. 

La rândul său, Kha luă şi el din apa aceea de o culoare neobişnuită, cu 
miros uşor acru. 

— Nimic de acest fel nu se va întâmpla, Moise; ceea ce ai prezis tu nu 
este decât valul roşu al revărsării Nilului. Timp de câteva zile, apa aceasta 
nu se poate bea şi nu trebuie mâncaţi nici peştii. Este, într-adevăr o minune, 
i-o datorăm, însă, naturii şi acestea sunt regulile pe care trebuie să le 
respectăm ca să nu avem nimic de suferit. 


Tânărul şi gingaşul Kha nu se arăta deloc impresionat de uriaşul Moise. 
Evreul încercă să-şi stăpânească furia. 

— Astea sunt doar nişte vorbe frumoase, dar cum îţi explici că doar 
toiagul meu a provocat apariţia apei însângerate? 

— Cine îi contestă lui Moise calitatea de profet? Tu ai ştiut de 
transformarea apelor, forţa cu care ele veneau dinspre sud şi ziua în care 
valul roşu va ajunge şi aici. Tu cunoşti ţara aceasta la fel de bine ca mine, 
niciunul dintre secretele ei nu-ţi scapă. 

— Până în prezent, tună Moise, Yahwe s-a mulţumit doar cu 
avertismente! Pentru că Egiptul continuă să se îndoiască de puterea Lui, va 
suferi de alte plăgi, mult mai dureroase. 


Capitolul 49 


Acha se duse el însuşi cu scrisoarea la marea soţie regală care discuta cu 
Ramses despre administrarea hambarelor de grâu. 

— lată răspunsul pe care-i aşteptaţi, Maiestate; vine de la împărăteasa 
Putuhepa în persoană. Sper că nu veţi fi dezamăgită de ceea ce scrie acolo. 

Tăbliţa din lemn, învelită într-o țesătură de preţ, purta sigiliul Putuhepei. 

— Vrei să ne-o citeşti, Acha? Pe de o parte, cunoşti foarte bine limba 
hitită; pe de altă parte, eşti familiarizat cu informaţiile care provin de la 
Hattuşaş. 

Şeful diplomaţiei egiptene făcu întocmai. 


Surorii mele, regina Nefertari, soţia soarelui, Ramses cel Mare. 


Cum se simte sora mea, familia sa este sănătoasă, caii săi sunt frumoşi şi 
puternici? În Hatti, a sosit primăvara. În Egipt, veţi avea parte de o 
revărsare bună? 

Am primit cu plăcere scrisoarea surorii mele Nefertari şi am citit-o cu 
cea mai mare atenţie. Împăratul Hattuşil este foarte nedumerit de prezenţa 
nemernicului de Uri-Teşub la Pi-Ramses. Uri-Teşub este un om rău, violent 
şi laş. Ar merita să fie extrădat şi adus înapoi la Hattuşaş ca să fie judecat 
aici. Împăratul Hattuşil este de neînduplecat în această privinţă. 

Dar pacea dintre țările noastre nu este un ideal atât de important încât 
să merite anumite sacrificii? Desigur, nu putem ajunge la un compromis în 
privinţa lui Uri-Teşub şi împăratul cere, pe bună dreptate, ca el să fie 
extrădat. Cu toate acestea, eu am insistat pe lângă el pentru ca el să 
recunoască corectitudinea faraonului care-şi respectă cuvântul dat. Ce 
încredere am putea avea într-un suveran care şi nu şi-ar respecta 
promisiunile ? 

Aşadar, deşi cazul trădătorului Uri-Teşub nu poate fi pus în discuţie, de 
ce n-am putea să-l considerăm rezolvat, pentru a putea progresa în direcţia 
încheierii unui tratat de non-agresiune? Întocmirea unui asemenea 
document ar lua destul de mult timp, aşa că ar fi înţelept să începem 
discuţiile. 


Regina Egiptului, sora mea, gândeşte şi ea la fel ca mine? Dacă este aşa, 
ar fi bine să ne trimită cât mai repede un diplomat de rang înalt care să se 
bucure de toată încrederea Faraonului. Aş sugera numele lui Acha. 


Surorii mele, reginei Nefertari, împreună cu prietenia mea. 


— Suntem obligaţi să refuzăm această propunere, spuse cu regret 
Ramses. 

— De ce s-o respingem? se revoltă Acha. 

— Pentru că este o cursă ca să se răzbune pe noi. Împăratul nu te va ierta 
pentru că l-ai scos pe Uri-Ieşub din Hatti. Dacă te duci acolo, n-o să te mai 
întorci viu. 

— Eu interpretez într-un alt fel această scrisoare, Maiestate. Regina 
Nefertari a ştiut să găsească nişte argumente convingătoare, împărăteasa 
Putuhepa îşi afirmă dorinţa de pace. Dată fiind influenţa pe care o are 
asupra împăratului, acesta este un pas decisiv! 

— Are dreptate Acha, aprecie Nefertari; sora mea, Putuhepa, a înţeles 
perfect sensul mesajului pe care i l-am trimis. Să nu mai vorbim despre Uri- 
Teşub şi să ne apucăm de negocierile pentru pregătirea unui tratat de pace, 
atât în formă, cât şi în conţinut. 

— Uri-Teşub nu este o iluzie! obiectă Ramses. 

— Trebuie să explic mai bine poziţia mea şi cea a surorii mele Putuhepa? 
Hattuşil cere extrădarea lui Uri-Teşub, Ramses îl refuză. Fiecare rămâne 
ferm şi de neclintit, în timp ce negocierile merg înainte. Asta nu-i ceea ce se 
cheamă că eşti... diplomat? 

— Eu am încredere în Putuhepa, adăugă Acha. 

— Dacă regina se aliază cu tine, cum aş putea să mai rezist? O să 
trimitem aşadar un diplomat, însă nu vei fi tu acela. 

— Imposibil, Maiestate. Este clar că dorinţele împărătesei sunt ca nişte 
ordine. Şi cine cunoaşte Hatti şi pe partenerii noştri de discuţie la fel de bine 
ca mine? 

— Eşti în stare, Acha, să-ţi asumi asemenea riscuri? 

— Dacă lăsăm să ne scape o asemenea ocazie ar fi o adevărată crimă; 
toate forţele noastre trebuie să îndrepte în această direcţie. Atingerea 
imposibilului... nu acesta este caracteristica întregii tale domnii? 

— Rareori te-am văzut atât de entuziast. 

— Sunt atât de dornic de plăcere şi de plăceri şi războiul nu este potrivit 
pentru aşa ceva. 


— Eu nu l-aş începe cu niciun chip; în niciun caz, Egiptul nu va ieşi în 
pierdere. 

— Eu prevedeam unele dificultăţi de felul acesta, dar ele fac parte din 
meseria mea. O să lucrăm câteva zile la rând ca să punem la punct un 
proiect suficient de bun, îmi voi vizita nişte prieteni tare dragi, apoi voi 
pleca spre Hatti. Şi voi reuşi, pentru că tu mi-o ceri. 


%* 


Mai întâi, ea făcu un salt surprinzător; după aceea, se opri din nou la cel 
mult un metru de Setau care, aşezat pe mal, urmărea cu satisfacţie 
modificarea apei Nilului, devenită din nou tocmai bună de băut. 

O a doua, apoi a treia, subţire, jucăuşă, cu degradeuri de verde: broaşte 
frumoase ieşiră din mâlul pe care fluviul îl aducea pe pământul Egiptului ca 
să-i asigure fertilitatea şi a da de mâncare poporului egiptean. 

În fruntea unui lung cortegiu, Aaron întinse toiagul deasupra apei Nilului 
şi spuse cu o voce puternică: 

— Pentru că Faraonul refuză să lase evreii să iasă din Egipt, iată, după 
apa preschimbată în sânge, cea de-a doua plagă pe care o trimite Yahwe 
asupra tiranului: broaşte, mii de broaşte, milioane de broaşte care se vor 
strecura peste tot, în ateliere, în case, în camerele celor bogaţi! 

Setau se întoarse mergând liniştit la laboratorul său în care Lotus pregătea 
noi leacuri din veninul superbelor cobre capturate la Abu Simbel de unde 
soseau veşti liniştitoare; şantierul avansa fără niciun răgaz. Specialistul în 
şerpi şi soţia sa abia aşteptau să se întoarcă acolo, de îndată ce Ramses le-ar 
fi permis acest lucru. 

Setau zâmbi. Nici el, nici Kha nu vor fi nevoiţi să lupte împotriva lui 
Aaron şi a acelei plăgi; ajutorul lui Moise ar fi trebuit să ceară sfatul şefului 
său înainte de a anunţa un blestem care n-ar fi speriat pe niciun egiptean. În 
această perioadă a anului, înmulţirea broaştelor nu era ceva ieşit din comun 
şi, mai mult, ea era considerată de popor ca fiind un semn bun. În scrierile 
hieroglifice, semnul broaştei servea la scrierea cifrei „o sută de mii”, deci o 
înmulţire aproape incalculabilă, în raport cu abundența pe care o aducea 
revărsarea Nilului. 

Observând metamorfozele acestui batracian, preoţii din primele dinastii 
văzuseră schimbările permanente din viaţa acestui animal; astfel încât 
broasca, în conştiinţa populară, devenise în acelaşi timp simbolul unei 
naşteri fericite, la capătul numeroaselor etape, pornind de la embrion pentru 


a ajunge la copil, şi cel al veşniciei care rezista de-a lungul şi dincolo de 
timp. 

Încă de a doua zi, Kha puse să fie distribuite gratuit amulete de faianță, 
reprezentând nişte broaşte. Mulțumită de acest dar neaşteptat, populaţia 
capitalei aclamă strigând numele lui Ramses şi fură recunoscători lui Aaron 
şi evreilor; datorită lor, mulţi oameni modeşti se bucurau să aibă în casă un 
obiect de preţ. 


Acha revăzu pentru ultima oară proiectul de tratat pe care-l elaborase 
împreună cu perechea regală; fusese nevoie să muncească pe brânci mai 
mult de o lună pentru a cântări fiecare cuvânt şi revizuirea de către Nefertari 
fusese unul dintre cele mai utile momente. Aşa cum prevăzuse şeful 
diplomaţiei egiptene, cerinţele faraonului făceau ca negocierea să devină 
foarte dificilă; cu toate acestea, Ramses nu tratase Hatti ca pe un învins, ci, 
mai degrabă, ca pe un partener care găsea multe avantaje în acest acord. 
Dacă Putuhepa dorea cu adevărat pacea, se putea ajunge în cele din urmă la 
un rezultat convenabil pentru ambele ţări. 

Ameni aduse un papirus excepţional, de culoarea ambrei, pe care Ramses 
în persoană avea să scrie ceea ce avea de propus. 

— Locuitorii din cartierul de sud mi-au trimis o plângere: sunt invadaţi 
de țânțari. 

— În acest anotimp, ei se înmulţesc atunci când regulile de igienă nu sunt 
respectate cu stricteţe. Au uitat cumva să asaneze vreo baltă? 

— După spusele lui Aaron, Maiestate, aceasta ar fi a treia plagă trimisă 
de Yahwe asupra Egiptului. Discipolul lui Moise a lovit cu toiagul său 
praful de pe jos pentru ca el să se transforme în țânțari; poate vezi tu aici 
mâna vreunui zeu care ne pedepseşte. 

— Prietenul nostru Moise a fost dintotdeauna un tip încăpățânat, le 
aminti Acha. 

— Trimite imediat serviciul de dezinfectie în cartierul de sud, îi ordonă 
Ramses lui Ameni, şi scapă-i pe oameni de necazul ăsta. 


%* 


Revărsarea abundentă promitea un viitor fericit. Ramses îndeplini 
ritualurile zorilor de zi în templul lui Amon şi-şi îngădui o plimbare pe 


debarcader, însoţit de Voinic, înainte de a se întoarce la palat pentru a scrie 
pentru Hattuşil un mesaj care să-i fie înmânat împreună cu propunerile de 
pace. 

În scurt timp, toiagul lui Moise lovi pavajul drumului. Uriaşul leu îşi 
aţinti privirile asupra evreului dar nu scoase niciun sunet. 

— Lasă-mi poporul să plece, Ramses, pentru a-i putea oferi lui Yahwe 
ritualurile pe care El le aşteaptă de la noi. 

— Nu ne-am spus totul, Moise? 

— Minunile şi plăgile ti-au dezvăluit voinţa lui Yahwe. 

— Oare chiar prietenul meu să fie acela care rosteşte asemenea cuvinte 
ciudate? 

— Nu mai există niciun prieten! Eu sunt trimisul lui Yahwe, tu eşti un 
faraon nemilos. 

— Cum să te vindec de orbirea aceasta a ta? 

— Tu eşti cel orb! 

— Urmează-ţi calea, Moise; eu voi merge pe a mea, orice s-ar întâmpla. 

— Fă-mi o favoare: vino să vezi turmele fraţilor mei evrei. 

Voinic, Serramanna şi o escortă de mercenari asigurară protecţia 
suveranului. Moise adunase turmele evreilor la vreo zece kilometri distanţă 
de capitală, pe nişte terenuri mocirloase. În jurul animalelor, mii de tăuni nu 
le dădeau deloc pace şi le provocau mugete de durere. 

— lată cea de-a patra plagă poruncită de Yahwe, îi dezvălui Moise; va fi 
de ajuns să răspândesc aceste animale şi tăunii se vor năpusti asupra 
capitalei tale. 

— Cam slabă strategie... Chiar era nevoie să ţii bietele animale într-o 
asemenea stare de mizerie şi să le faci să sufere? 

— Noi trebuie să-i sacrificăm lui Yahwe berbeci, vaci şi alte animale pe 
care egiptenii le consideră binecuvântate. Dacă noi ne săvârşim ritualurile 
în ţara ta, ţăranii se vor supăra pe noi. Lasă-ne să mergem în deşert, sau 
tăunii vor năvăli asupra supuşilor tăi. 

— Serramana şi un detaşament al armatei să te însoţească pe tine, preoţii 
tăi şi animalele bolnave, într-un loc din deşert unde vă veţi îndeplini 
ritualurile. Restul turmelor va fi dezinfectat şi trimis în locurile de păşunat. 
Apoi, vă veţi întoarce din nou la Pi-Ramses. 

— Asta nu-i decât un răgaz, Ramses; mâine vei fi nevoit să le dai voie 
evreilor să plece din Egipt. 

— Trebuie să lovim puternic, aprecie Ofir, mult mai puternic. 

— Am reuşit să-i aducem sacrificii lui Yahwe în deşert, aşa cum ne 
ceruse el, observă Moise. Ramses a cedat o dată, va ceda şi mai târziu. 

— Răbdarea sa nu a ajuns la capăt? 

— Yahwe ne apără. 

— Am o altă idee, Moise, o idee care se va traduce printr-o a cincea plagă 
care-i va lovi pe Faraon într-un mod mult mai puternic. 

— Nu noi hotărâm asemenea lucruri, ci Yahwe. 

— N-ar trebui să-i dăm o mână de ajutor? Ramses este un tiran 
încăpățânat pe care numai semnele venite din altă lume l-ar putea 
impresiona şi l-ar putea face să dea înapoi. Lasă-mă să te ajut. 

Moise fu de acord. 

Ofir ieşi din locuinţa profetului şi merse să-i întâlnească pe complicii săi, 
Amos şi Baduch. Cei doi şefi beduini continuaseră să adune arme în 
beciurile caselor din cartierul evreu; ei tocmai se întorseseră din Siria de 
Nord unde luaseră legătura cu nişte mesageri hitiţi. Magul era nerăbdător să 
primească informaţii proaspete şi instrucţiuni. 

Amos îşi unsese cu ulei ţeasta rasă. 

— Împăratul Hattuşil este furios, spuse el; pentru că Ramses refuză să-l 
predea pe Uri-Teşub, el este gata să reia lupta cu Egiptul. 

— Minunat! Ce aşteaptă de la reţeaua mea? 

— Ordinele sunt simple: continuaţi să întreţineţi agitația evreilor în Egipt, 
organizaţi tulburări peste tot ca să slăbiţi puterea lui Ramses, ajutaţi-l pe 
Uri-Teşub să evadeze şi aduceţi-l la Hattuşaş. Sau, dacă nu, ucideţi-l. 


%* 


Degete-Strâmbe era un ţăran care ţinea ca la ochii din cap la petecul lui 
de pământ şi la mica sa turmă de vaci, cam douăzeci de capete, una mai 
arătoasă decât alta, sănătoase şi blânde, chiar dacă una dintre ele, cea mai 
bătrână, avea multă personalitate şi nu lăsa pe niciun străin să se apropie de 
ea. Degete-Strâmbe petrecea multe ceasuri tăifăsuind cu vacile sale. 


Dimineaţa, Ruchin, o adevărată poznaşă, era aceea care-l trezea lingându- 
] pe frunte; Degete-Strâmbe încerca în zadar s-o tragă de urechi ca să scape 
de ea, dar întotdeauna sfârşea prin a se scula. 

În dimineaţa aceea, soarele era deja sus când Degete- Strâmbe ieşi din 
casă. 

— Ruchin... Pe unde te-ai ascuns, Ruchin? 

După ce se frecă la ochi, somnoros, Degete-Strâmbe făcu câţiva paşi şi-şi 
văzu vaca pe iarbă, culcată pe-o parte. 

— Ce-ai păţit, Ruchin? 

Cu limba atârnându-i afară din bot, ochii sticloşi, burta umflată, frumosul 
animal trăgea să moară. Ceva mai departe, pe câmp, două vaci muriseră 
deja. 

Cuprins de spaimă, Degete-Strâmbe alergă până în piaţa din mijlocul 
satului ca să-l cheme în ajutor pe veterinar. Acesta era deja asaltat de vreo 
zece alţi crescători de animale care păţiseră la fel. 

— O molimă! strigă Degete-Strâmbe. Trebuie să anunţăm imediat 
palatul! 

Când Ofir văzu de pe terasa casei sale o ceată de ţărani agitaţi şi furioşi, 
înţelese că ordinele sale fuseseră îndeplinite întocmai. Otrăvind câteva zeci 
de animale, căpeteniile beduine Amos şi Baduch stârniseră o harababură 
cumplită. 

În mijlocul drumului care ducea la palat, Moise opri întregul alai. 

— Sunteţi victimele celei de-a cincea plăgi pe care Yahwe o trimite 
asupra Egiptului! Mâna sa va lovi toate turmele, molima se va răspândi 
printre toate animalele mici sau mari! Doar animalele poporului meu vor fi 
cruţate. 

Serramanna şi mai mulţi soldaţi erau gata să-i oprească pe ţărani, când 
Lotus, călărind un cal negru, sosi în goana mare şi se opri lângă stăpânii 
animalelor moarte. 

— Să nu se îngrămădească nimeni, le spuse ea pe un ton calm; nu este 
vorba despre o epidemie, ci de o otrăvire. Am salvat deja două vaci cu lapte 
şi, cu ajutorul veterinarilor, voi îngriji animalele care mai sunt în viaţă. 

Speranţa luă imediat locul disperării. Şi, când ministrul Agriculturii îi 
anunţă că Faraonul va înlocui animalele moarte pe cheltuiala statului, 
liniştea reveni printre ţărani. 


Mai era suficientă otravă ca Ofir şi complicii lui să continue să dea o 
mână de ajutor lui Moise, de data aceasta fără să-l mai anunţe. Folosind o 
veche metodă de magie, la porunca lui Yahwe, profetul arunca în aer pumni 
întregi de funingine strânsă de prin hormuri, pentru ca ea să cadă ca o 
pulbere pe deasupra oamenilor şi animalelor, acoperindu-le de băşici pline 
cu un lichid străveziu. Spera ca această a şasea plagă să fie atât de 
înspăimântătoare încât să-l oblige pe Faraon să cedeze. 

Ofir mai avusese şi o altă idee. Cum puteai să-l impresionezi mai tare pe 
suveran dacă nu atingându-i pe cei care îi erau apropiaţi? Amos cel pleşuv, 
de nerecunoscut după ce-şi pusese o perucă bogată care-i acoperea jumătate 
din frunte, îi adusese alimente stricate bucătarului care pregătea masa 
pentru Ameni şi funcţionarii săi. 

Când purtătorul sandalelor regelui aduse dosarele pe care trebuia să i le 
prezinte în ziua aceea, Ramses observă o mică iritaţie roşiatică pe obrazul 
prietenului său. 

— Te-ai rănit acolo? 

— Nu, dar pata asta începe să mă sâcâie şi să mă doară. 

— Îl chem imediat pe doctorul Pariamakhu. 

Însoţit de o tânără fermecătoare, medicul palatului veni în grabă, gâfâind. 

— Vă doare ceva, Maiestate? 

— Ştii foarte bine, dragă doctore, că eu nu ştiu ce-i aceea boală. Te rog să 
fii bun să vezi ce are secretarul meu particular. 

Pariamakhu se întoarse către, îi dădu ocol, îi pipăi pielea de pe braţe, îi 
luă pulsul şi puse urechea pe pieptul lui ca să-i asculte plămânii. 

— La prima vedere, nimic anormal... Trebuie să mă gândesc ce poate fi. 

— Este o ulceraţie datorată unor tulburări gastrice, şopti fata cu o voce 
timidă, n-ar trebui să preparăm un leac pe bază de fructe tăiate mărunt de 
sicomor, anason, miere, răşină de terebint şi de mărar, administrat extern şi 
ca sirop de băut? 

Doctorul Pariamakhu îşi luă un aer plin de importanţă. 

— Poate că nu-i chiar rea ideea asta... Să încercăm, vom vedea ce se 
întâmplă. Du-te la laborator, fetiţo, şi spune să se prepare reţeta asta. 

Tânăra se făcu nevăzută după ce, tremurând toată, făcuse o plecăciune în 
faţa regelui. 

— Cum o cheamă pe asistenta ta? întrebă Ramses. 

— Neferet, Maiestate; nu-i daţi nicio atenţie, este doar o începătoare. 

— Pare deja foarte pricepută. 


— N-a făcut decât să repete o formulă învățată de la mine. O simplă 
stagiară, fără niciun viitor. 


Ofir căzuse pe gânduri. 

Leacurile doctorilor învinseseră mica epidemie de ulceratii şi Ramses 
rămânea tot tare pe poziţii. Aaron şi Moise îi ţineau sub control pe evrei 
căci, dacă gloata se agita prea tare, Serramanna şi poliţia ar fi intervenit fără 
milă. 

Peste aceste necazuri mai venise şi ruperea oricărei legături cu Dolenta, 
sora regelui. Fără nicio îndoială, ea dăduse greş. Nefertari era în viaţă şi nu 
suferea de nimic care i-ar fi putut pune sănătatea în pericol. Simţindu-se 
ameninţată, Dolenta probabil că nu mai îndrăznea să vină, nici măcar 
noaptea, în cartierul evreiesc, lipsindu-l astfel pe Ofir de informaţii directe 
asupra micilor secrete de la curte. 

Un asemenea dezavantaj nu-l împiedica pe spionul hitit să aţâţe 
sentimentul de revoltă al evreilor; printre ei, un nucleu dur, aflat sub 
comanda directă a lui Moise şi a lui Aaron, devenea ca un vârf de lance din 
ce în ce mai ameninţător. 

Era greu să organizeze evadarea lui Uri-Ieşub. Obligat să locuiască într-o 
vilă păzită zi şi noapte de oamenii lui Serramanna, Uri-leşub era un 
personaj terminat şi devenea incomod. În loc să înfrunte nişte riscuri 
enorme, cea mai bună soluţie ar fi fost să-l facă să dispară pentru a intra cât 
mai repede în grațiile lui Hattuşil. Inteligent, şiret şi nemilos, noul împărat 
se asemăna destul de bine cu fratele său, Muwattalis. 

Ofir mai avea un aliat a cărui trădare n-o putea bănui nimeni: diplomatul 
Meba. În ciuda mediocrităţii sale, el avea să fie acela care îl va ajuta să-l 
suprime pe Uri-Ieşub. 


Escorta lui Acha era redusă la minimum, căci şeful diplomaţiei egiptene, 
contrar celor spuse în faţa lui Ramses, aprecia să aibă, în cel mai bun caz, o 
şansă dintr-o sută să fie bine primit în capitala hitită. În ochii noului 
împărat, el apărea ca un individ suspect din moment ce-i permisese lui Uri- 
Teşub să scape de pedeapsă. Hattuşil se va arăta a fi mai degrabă răzbunător 
decât un adevărat politician? Dacă el se lăsa condus de ură, i-ar fi arestat şi, 


după aceea, executat pe toţi membrii misiunii diplomatice, cu Acha în 
frunte, obligându-l pe Ramses să declanşeze un atac pentru a spăla o 
asemenea ofensă. 

Sigur, Putuhepa se părea că doreşte pacea, dar până la ce punct putea ea 
să se opună soţului ei? Împărăteasa nu s-ar fi mulţumit doar cu un vis; dacă, 
după o vreme, calea negocierilor se dovedea a fi prea îndrăzneață, ea ar fi 
adoptat-o pe aceea a războiului. 

Un vânt puternic, frecvent pe platourile anatoliene, îi însoţi pe Acha şi pe 
însoțitorii săi până la porţile capitalei hitite, al cărei aspect de fortăreață 
inexpugnabilă i se păru şi mai neliniştitor decât la ultimele sale călătorii. 

Şeful diplomaţiei egiptene îi înmână unui gradat scrisorile sale de 
acreditare, aşteptă mai bine de un ceas în faţa unei uşi, până ce i se dădu 
voie să intre în Hattuşaş pe poarta leilor. Contrar speranţelor lui Acha, nu fu 
condus la palat, ci într-o clădire din piatră cenuşie. Acolo îl aştepta o 
cameră de locuit. Singura fereastră era barată cu drugi groşi de fier. 

Chiar şi pentru o fire optimistă ca a lui, un asemenea loc semăna a 
închisoare. 

Pentru a face faţă temperamentului hitit era nevoie de mult tact şi de 
noroc, mult noroc; iar Acha nu-şi epuizase, oare, rezerva de noroc pe care 
soarta i-o hărăzise? 

Puțin după căderea nopţii, un militar cu coif de luptă pe cap şi îmbrăcat 
într-o armură grea, îi ceru să-l urmeze. De data aceasta, o luară pe o străduţă 
care ducea spre acropola pe care se înălța palatul împăratului. 

Era clipa adevărului, dacă ea exista cu adevărat în lumea diplomaţiei. 

Un foc ardea în şemineul din sala de audienţe, împodobită cu tapiserii. 
Împărăteasa Putuhepa se încălzea la foc. 

— Dacă vrea, ambasadorul Egiptului poate să se aşeze lângă mine, în faţa 
focului; s-ar putea ca noaptea să fie răcoroasă. 

Acha se aşeză pe un scaun, la o distanţă respectuoasă. 

— Mi-au plăcut foarte mult scrisorile reginei Nefertari, declară 
împărăteasa. Gândirea sa este luminoasă, argumentele sunt convingătoare, 
intenţiile demne de laudă. 

— Ar trebui să înţeleg că împăratul acceptă să purtăm negocieri? 

— Împăratul şi cu mine sperăm să primim nişte propuneri concrete. 

— Am adus cu mine un text conceput de Ramses şi de Nefertari şi scris 
chiar de mâna Faraonului; va servi ca bază pentru discuţiile noastre. 


— Aceasta este iniţiativa pe care o doream; bineînţeles, Hatti are unele 
cerinţe. 

— Sunt aici ca să le aud, cu dorinţa fermă de a ajunge la o înţelegere. 

— Căldura acestor cuvinte este la fel de mângâietoare ca aceea a focului 
acestuia, Acha. Ai fost, cumva, neliniştit de această primire mai... sobră? 

— Nu putea fi prea plăcut, nu-i aşa? 

— Hattuşil a răcit şi a stat la pat câteva zile; eu am nişte zile foarte 
încărcate şi de aceea a trebuit să te fac să aştepţi. Începând de mâine, 
împăratul va fi în stare să înceapă negocierile. 

Nu se făcuse încă ziuă şi Ramses mergea către templul lui Amon când, pe 
neaşteptate, Moise apăru în faţa lui, barându-i drumul. Regele îl calmă pe 
omul din gardă care-i însoțea. 

— Trebuie să-ţi vorbesc, faraonule! 

— Spune, dar repede. 

— Nu înţelegi că, până acum, Yahwe s-a arătat indulgent? Dacă El ar fi 
vrut, tu şi poporul tău aţi fi fost nimiciţi! El te-a lăsat în viaţă pentru a arăta 
oamenilor atotputernicia Sa; El care nu poate avea asemănare. Dă-le voie 
evreilor să plece din Egipt, dacă nu... 

— Dacă nu, ce? 

— O a şaptea plagă va aduce suferinţe insuportabile ţării tale, o grindină 
atât de straşnică încât va face numeroase victime! Când îmi voi îndrepta 
toiagul spre cer, se va auzi bubuitul tunetului şi se vor vedea fulgerele! 

— Nu ştii că unul dintre cele mai importante temple ale acestui oraş îi 
este închinat lui Seth, stăpânul furtunilor? El reprezintă mânia cerului şi eu 
voi şti să-l îmblânzesc prin ritualurile potrivite. 

— De data aceasta, nu vei mai reuşi. Vor muri oameni şi animale. 

— Dă-te la o parte din calea mea. 

În aceeaşi după-amiază, regele îi consultă pe „preoţii orei” care observau 
cerul, studiau mişcarea aştrilor şi preziceau starea vremii. Într-adevăr, 
prevesteau şi ei precipitaţii puternice care ar fi putut distruge în bună 
măsură recolta de in. 

Îndată ce intemperiile se declanşară, Ramses se închise în sanctuarul lui 
Seth şi rămase singur în faţa zeului. Ochii roşii ai impunătoarei statui 
străluceau ca jăraticul. 

Regele nu avea putere să se opună voinţei lui Seth şi furiei norilor; dar, 
comunicând cu spiritul lui, el avea să-i mai diminueze din efecte şi din 
durată. Seti îl învățase pe fiul său cum să intre în legătură cu Seth şi să-i 
canalizeze puterea distructivă fără a fi el însuşi distrus. Faraonul fu nevoit 
să facă o adevărată risipă de energie pentru a putea îndura confruntarea, fără 


să cedeze nicio palmă de teren în faţa flăcărilor invizibile ale lui Seth, dar 
acţiunea lui a fost încununată de succes. 

Diplomatul Meba tremura de frică. Deşi purta o perucă scurtă şi era 
îmbrăcat cu o mantie groasă, prost croită, se temea că putea fi recunoscut. 
Dar cine l-ar fi putut identifica în această fabrică de bere din cartierul 
docurilor în care muncitorii şi marinarii veneau să-şi potolească setea? 

Amos, pleşuvul bărbos, se aşeză în faţa lui. 

— Cine... cine te-a trimis? 

— Magul. Sunteţi chiar... 

— Fără nume! Trebuie să-i dai această tăbliță. Ea conţine o informaţie 
care îl poate interesa. 

— Magul doreşte să vă ocupați de Uri-Teşub. 

— Dar... el se află într-o locuinţă foarte bine păzită. 

— Ordinele precise astea sunt: omorâţi-l pe Uri-Teşub. Dacă nu, vă vom 
denunța lui Ramses. 

Îndoiala începea să-şi facă loc în rândul evreilor. Şapte plăgi se abătuseră 
până acum asupra Egiptului şi Faraonul rămânea ferm pe poziţia lui. Când 
se reuni sfatul bătrânilor, Moise reuşi, totuşi, să păstreze încrederea lor. 

— Ce ai de gând să faci acum? 

— Să provoc a opta plagă, atât de îngrozitoare încât egiptenii se vor simţi 
părăsiţi de zeii lor. 

— Care va fi această plagă? 

— Priviţi cerul înspre răsărit şi o să aflaţi. 

— O să ieşim până la urmă din Egipt? 

— Fiţi la fel de răbdători la fel cum am fost eu timp de mulţi ani şi 
puneţi-vă toată nădejdea şi credinţa în Yahwe: el ne va călăuzi către 
Pământul Făgăduinţei. 


Pe la miezul nopţii, Nefertari se trezi pe neaşteptate. 
Alături de ea, Ramses avea un somn liniştit. Regina ieşi fără niciun 
zgomot din cameră şi făcu câţiva paşi pe terasă. Aerul era înmiresmat, 


oraşul liniştit şi tăcut, dar neliniştea marii soţii regale continua să crească. 
Viziunea care o tulburase nu dispărea, coşmarul continua să-i asalteze 
sufletul. 

Ramses o îmbrăţişă cu multă blândeţe. 

— Ai visat urât, Nefertari? 

— Măcar să fi fost doar asta... 

— De ce te temi? 

— De o primejdie care vine dinspre est, însoţită de un vânt 
înspăimântător... 

Ramses privi în acea direcţie. 

Rămase concentrat mult timp, ca şi cum ar fi văzut prin tenebre. Spiritul 
regelui deveni, totodată, şi cer şi noapte, pornind către capătul pământului, 
acolo unde iau naştere vânturile. 

Ceea ce observă Ramses era atât de îngrozitor încât se îmbrăcă în mare 
grabă, trezi personalul administrativ al palatului şi trimise să fie chemat 
Ameni. 

Format din milioane, poate din miliarde de lăcuste, uriaşul nor venea 
dinspre est, împins de un vânt puternic. Nu era pentru prima oară când se 
producea un asemenea atac, dar acesta era de o amploare nemaiîntâlnită. 

Datorită intervenţiei faraonului, ţăranii din Deltă aprinseseră focuri în 
care aruncau substanţe parfumate care ar fi trebuit să alunge lăcustele; pe 
unele culturi fuseseră întinse pânze grosolane din in. 

Când Moise anunţase că insectele vor devora toţi arborii Egiptului şi că 
nu vor mai lăsa să crească fructele, ameninţarea se răspândise repede în 
ţară, datorită solilor regali; şi toată lumea se bucura că luase fără ezitare 
măsurile de precauţie pe care le recomandase Faraonul. 

Pagubele fură minime; toţi oamenii îşi amintiră că lăcusta era una dintre 
formele simbolice în care sălăşluia sufletul Faraonului pentru a ajunge la 
cer, printr-o săritură uriaşă. În număr mic, insectele acestea erau considerate 
ca fiind inofensive; doar într-un număr imens deveneau de temut. 

Perechea regală străbătu într-un car de luptă împrejurimile capitalei şi se 
opri în mai multe sate care se temeau de un nou asalt al lăcustelor; dar 
Ramses şi Nefertari le promiseră oamenilor că acest flagel nu va întârzia să 
dispară. 

Aşa cum prevăzuse marea soţie regală, vântul dinspre est se opri şi fu 
înlocuit de rafale care duseră norul de lăcuste până la regiunea de stufăriş, 
dincolo de pământurile cultivate. 


— Nu sunteţi bolnav, îi spuse lui Meba doctorul Pariamakhu, dar va 
trebui, totuşi, să vă odihniţi câteva zile. 

— Starea asta de slăbiciune... 

— Inima este într-o stare excelentă, ficatul este sănătos. Nu vă mai faceţi 
probleme, puteţi trăi şi o sută de ani! 

Meba se prefăcuse bolnav cu speranţa că Pariamakhu îi va spune să nu 
iasă din casă timp de mai multe săptămâni, perioadă în care se putea ca Ofir 
şi complicii săi să fie arestaţi. 

Acest plan copilăresc nu ţinuse... Şi să-i denunțe el, ar fi însemnat să se 
denunte pe el însuşi! 

Nu-i mai rămânea decât să execute această misiune. Dar cum se putea 
apropia de Uri-Teşub fără a-l pune în stare de alarmă pe Serramanna şi 
garda sa de elită? 

Cea mai bună armă a lui, la urma urmelor, era diplomaţia. Când îl întâlni 
pe sard pe unul dintre coridoarele palatului, Meba îl opri. 

— Acha mi-a trimis o scrisoare prin care îmi cere să-l interoghez pe Uri- 
Teşub şi să obţin mărturisirile lui despre administraţia hitită, declară Meba. 
Ceea ce îmi va dezvălui Uri-leşub trebuie să rămână secret; de aceea, 
trebuie să discut cu el între patru ochi. Eu voi nota declaraţiile sale, le voi 
sigila şi le voi înmâna regelui. 

Serramanna păru nedumerit. 

— De cât timp aveţi nevoie? 

— Nu ştiu. 

— Sunteţi grăbit? 

— Este o misiune urgentă. 

— Bine, atunci, să mergem. 


Uri-Teşub îl primi pe diplomat cu neîncredere, dar Meba ştiu să fie 
amabil şi convingător ca să-l liniştească în cele din urmă pe hitit. Nu-i puse 
întrebări stânjenitoare, îl felicită pentru colaborare şi-l asigură că viitorul 
său va deveni peste o vreme mai luminos. 

Uri-Teşub îi descrise cele mai frumoase bătălii ale sale şi chiar făcu unele 
glume. 


— Eşti mulţumit de felul în care trăieşti aici? se interesă Meba. 

— Locuinţa şi hrana sunt pe placul meu, fac exerciţii fizice, dar... îmi 
lipsesc femeile. 

— S-ar putea să aranjez eu ceva... 

— În ce fel? 

— Spune-le oamenilor de pază că vrei să faci o plimbare prin grădini, la 
lăsarea serii, pentru a profita de perioada mai răcoroasă a zilei. Sub tufa de 
cătină, lângă uşiţa din zid, te va aştepta o femeie. 

— Cred că am putea deveni buni prieteni. 

— Asta-i şi dorinţa mea cea mai fierbinte, Uri-Teşub. 


Atmosfera devenea apăsătoare, cerul se întuneca. Zeul Seth făcea din nou 
dovada puterii sale. Căldura sufocantă, în absenţa oricărei adieri de vânt, fu 
pentru Uri-Teşub o bună ocazie pentru a cere să facă o plimbare prin 
grădinile vilei. Îl însoțeau doi paznici şi-l lăsară să rătăcească printre 
pâlcurile de flori, căci hititul nu avea cum să scape. De ce, la urma urmelor, 
ar fi încercat să scape din această colivie de aur în care se afla în siguranţă? 

Ascuns sub tufa de cătină, Meba tremura de încordare. Prinzând curaj în 
urma infuziei de mandragoră, diplomatul sărise zidul care înconjura 
grădinile şi se pregătea să lovească. 

Când Uri-Ieşub avea să se aplece către el, i-ar fi tăiat beregata folosindu- 
se de un pumnal cu lama scurtă, furat de la un ofiţer de infanterie. Urma să 
lase arma pe jos, lângă cadavru, astfel încât s-ar fi bănuit că un clan al 
militarilor dornici de răzbunare urziseră un complot pentru a-l pedepsi pe 
acela care era vinovat de moartea atâtor egipteni. 

Meba nu omorâse pe nimeni, niciodată, şi ştia că pentru o asemenea faptă 
ar fi fost executat; dar avea să-şi pledeze cauza în faţa judecătorilor de pe 
lumea cealaltă, explicându-le că fusese împins de alţii să facă aşa ceva. În 
clipele acelea, însă, nu trebuia să se gândească decât la pumnal şi la 
beregata lui Uri-Teşub. 

Se auzi foşnet de paşi. 

Nişte paşi înceţi şi prudenţi. Prada sa se apropia, se oprea, se apleca... 

Meba ridică braţul ca să lovească, dar o lovitură năprasnică de pumn în 
moalele capului îl făcu să vadă negru în faţa ochilor. 


Serramanna îl ridică pe diplomat apucându-l de gulerul tunicii. 

— Trădător, nepriceput şi prost... Trezeşte-te, Meba! 

Cel cu care vorbea nu dădu niciun semn de viaţă. 

— Hai, lasă circul! 

Capul forma cu linia gâtului un unghi ciudat. Serramanna îşi dădu seama 


că lovise cam prea tare. 


Capitolul 52 


Când avu loc ancheta judiciară absolut necesară asupra morţii violente a 
lui Meba, Serramanna trebui să fie supus unui interogatoriu amănunţit 
efectuat de Ameni. Destul de stânjenit, sardul crezu că avea să fie pedepsit. 

— Afacerea este clară, trase concluzia scribul. Tu îl bănuiai, pe bună 
dreptate, pe diplomatul Meba că te-a minţit şi că voia să-l omoare pe Uri- 
Teşub. Ai încercat să-l arestezi pe Meba în flagrant delict, dar el s-a opus, 
ţi-a pus viaţa în pericol şi a murit în cursul luptei care a avut loc. 

Fostul pirat se mai linişti. 

— Ăsta-i un raport foarte corect. 

— Deşi este mort, Meba va fi judecat de un tribunal. Cum vinovăția sa 
este mai presus de orice îndoială, numele său va fi şters din toate 
documentele oficiale. Dar mai rămâne o întrebare: pentru cine lucra el? 

— Mie mi-a spus că acţiona la ordinul lui Acha. 

Ameni îşi roase cu dinţii capătul pensulei. 

— Să-l elimine pe hitit pentru a-l scăpa pe Ramses de un personaj 
incomod... Dar Acha nu ar fi încredinţat o asemenea misiune unui filfizon 
fricos! Şi, mai ales, nu ar fi făcut nimic împotriva voinţei lui Ramses care 
respectă cu străşnicie dreptul de azil. O dată în plus, Meba a minţit. Şi dacă 
el făcea parte din reţeaua de spionaj hitită implantată pe teritoriul nostru? 

— Reţeaua nu-l sprijinea pe Uri-Ieşub? 

— Astăzi, împăratul se numeşte Hattuşil. Uri-Teşub nu mai este decât un 
renegat. Eliminându-l pe duşmanul său de moarte, noul stăpân din Hatti ar 
fi fost recunoscător reţelei. 

Sardul îşi netezi mustăţile sale lungi. 

— Altfel spus, Ofir şi Şenar nu numai că sunt în viaţă, dar mai sunt încă 
în Egipt. 

— Şenar a dispărut pe undeva prin Nubia, Ofir n-a mai dat niciun semn 
de viaţă de câţiva ani buni. 

Serramanna îşi strânse furios pumnii. 

— Magul ăsta blestemat poate că este pe undeva pe aici! Informaţiile 
despre fuga lui în Libia erau tot atâtea minciuni ca să mă tragă pe sfoară. 


— Ofir n-a mai demonstrat şi cu alte ocazii că ştie să se facă nevăzut 
atunci când este nevoie? 

— Nu l-am crezut, Ameni, nu l-am crezut niciodată... 

— Şi dacă, la urma urmelor, tu ni-l aduceai viu pe Meba? 

Timp de trei zile care păreau să nu se mai sfârşească, nori negri şi deşi 
acoperiră soarele deasupra capitalei. În ochii egiptenilor, tulburările 
provocate de zeul Seth se amestecau cu primejdiile pe care le aduceau 
trimişii zeiţei Sekhmet, anunțând boli şi alte nenorociri. 

O singură fiinţă putea face ca situaţia aceasta să nu devină catastrofală: 
marea soţie regală, încarnare pământească a Regulii eterne căreia faraonul îi 
aducea atâtea ofrande. Acesta era momentul adevărului; fiecare trebuia să 
se privească pe el însuşi şi, fără cruţare, să încerce să vadă şi să îndrepte 
abaterile de la calea cea dreaptă. Luând asupra ei defectele şi neîmplinirile 
poporului său, Nefertari se duse la Theba, la templul zeiţei Mut, ca să 
depună ofrande la picioarele temutei statui a zeiţei Sekhmet şi să transforme 
astfel tenebrele în lumină. 

În capitală, Ramses acceptă să-l primească din nou pe Moise care striga 
peste tot că umbra aşternută peste marele oraş era cea de-a noua dintre 
plăgile trimise de Yahwe asupra poporului egiptean. 

— Te-ai convins acum, Faraonule? 

— Tu nu faci altceva decât să interpretezi nişte fenomene naturale, 
punându-le pe seama zeului tău; este modul tău de a vedea realitatea şi eu îl 
respect. Dar nu voi accepta ca tu să semeni zâzanie în rândul populaţiei, în 
numele unei religii. Această atitudine este contrară legii Maat şi nu ar putea 
duce decât la dezordini şi la război civil. 

— Poruncile lui Yahwe rămân neschimbate. 

— Pleacă din Egipt, Moise, împreună cu cei care-ţi sunt credincioşi şi du- 
te să te rogi zeului tău oriunde vrei. 

— Nu aceasta este dorinţa lui Yahwe; întreg poporul evreu trebuie să 
plece împreună cu mine. 

— Vei lăsa aici animalele, mici sau mari, căci în marea lor majoritate ele 
v-au fost date doar spre folosinţă şi nu vă aparţin de drept. Cei care nu mai 
vor să trăiască în Egipt, nu pot beneficia de binefacerile acestei ţări. 

— 'Turmele noastre ne vor însoţi, niciun animal nu va rămâne în ţara ta, 
căci fiecare dintre ele va servi credinţei în Yahwe. Noi avem nevoie de ele 


pentru a face sacrificii şi a aduce ofrande, până ce vom sosi pe Pământul 
Făgăduinţei. 

— Te vei comporta, aşadar, ca un hoţ? 

— Numai Yahwe mă poate judeca. 

— Ce fel de credinţă este aceea care ar putea îndreptăţi asemenea fapte? 

— Tu nu eşti în stare să înţelegi. Mulţumeşte-te doar să te înclini în faţa 
ei. 

— Faraonii au reuşit să înlăture fanatismul şi intoleranţa, aceste otrăvuri 
mortale care distrug sufletul omului. Nu te temi şi tu, ca şi mine, de 
urmările pe care le-ar putea avea un adevăr absolut şi definitiv impus 
oamenilor de către alţi oameni? 

— Îndeplineşte voinţa lui Yahwe. 

— În vorbele tale, Moise, nu este decât ameninţare şi insultă. Ce s-a 
întâmplat cu prietenia noastră care ne purta pe drumul cunoaşterii? 

— Acum, numai viitorul mă interesează şi acest viitor înseamnă exodul 
poporului meu. 

— leşi afară din palatul acesta, Moise, şi să nu mai dai ochii cu mine. 
Dacă nu, am să te consider un răsculat şi tribunalul va pronunţa împotriva ta 
pedeapsa cuvenită celor care tulbură ordinea în stat. 

Plin de furie, Moise ieşi pe poarta palatului, fără să salute pe niciunul 
dintre curtenii care ar fi avut plăcerea să schimbe câteva vorbe cu el şi se 
întoarse în locuinţa sa din cartierul evreiesc unde îl aştepta Ofir. 

Complicii magului îl înştiinţaseră că Meba dăduse greş şi fusese ucis. Dar 
ultimul raport pe care i-l trimisese diplomatul conţinea o informaţie 
interesantă: cu ocazia unei ceremonii din templul lui Ptah de la Memphis, 
Meba observase că tânărul Kha nu mai purta obiectele de apărare magică pe 
care i le dăduse Setau. Desigur, funcţia sa de mare preot îl punea la adăpost 
de forţele obscure; dar de ce Ofir nu şi-ar fi încercat norocul? 

— A cedat Ramses? 

— Nu va ceda niciodată! îi răspunse Moise. 

— Ramses nu ştie ce este frica. Situaţia aceasta va rămâne fără ieşire atât 
timp cât nu vom recurge la violenţă. 

— O răscoală... 

— Avem arme din belşug. 

— Evreii vor fi masacrați. 


— Cine vorbeşte despre o mişcare deschisă? Trebuie folosită moartea, ea 
va fi cea de-a zecea şi ultima plagă trimisă asupra Egiptului. 

Mânia lui Moise nu se domolea. Şi, ascultând vorbele amenințătoare ale 
lui Ofir, crezu că aude glasul lui Yahwe. 

— Ai dreptate, Ofir; trebuie să lovim atât de puternic încât Ramses va fi 
nevoit să-i lase liberi pe evrei. La miezul nopţii, noaptea morţii, Yahwe va 
străbate Egiptul şi întâii-născuţi vor muri. 

Ofir spera de mult timp că vor veni şi asemenea clipe! În sfârşit, avea să 
se răzbune pentru toate înfrângerile suferite din partea faraonului. 

— Primul din şirul acestor întâi-născuţi este Kha, fiul lui Ramses, 
posibilul său urmaş la tron. Până acum, el avea parte de o protecţie magică 
pe care eu n-am putut-o învinge niciodată. Dar acum... 

— Mâna lui Yahwe nu-l va cruța. 

— Trebuie să-i păcălim, propuse Ofir; evreii să se poarte ca fraţii cu 
egiptenii, la fel ca altădată, şi să profite de aceasta pentru a face rost de cât 
mai multe obiecte de preţ. Vom avea nevoie de ele când vom fi în bejenie. 

— Vom sărbători Paştele, anunţă Moise, şi vom pune pe casele noastre un 
semn de culoare roşie, un buchet din flori de isop muiate în sângele 
animalelor tăiate pentru sărbătoare. În noaptea morţii, cei care vor ucide, 
vor ocoli aceste locuinţe. 

Ofir porni val-vârtej către laboratorul său. Cu ajutorul pensulei furate de 
la Kha, vrăjitorul spera să-l facă pe fiul cel mare al lui Ramses să 
paralizeze, trimiţându-l astfel pe calea morţii. 

Jocurile de umbre şi de lumini din grădină făceau ca Nefertari să pară şi 
mai frumoasă. Misterioasă şi sublimă, mişcându-se cu graţia unei zeițe 
printre tufe şi flori, ea întruchipa fericirea. Totuşi, atunci când îi sărută 
mâna, Ramses simţi că fiinţa iubită era încordată. 

— Moise ne ameninţă în continuare, şopti ea. 

— Era prietenul meu şi nu pot crede că în sufletul lui se poate cuibări 
atâta răutate. 

— Nici eu, îl stimez mult, dar sufletul său este pârjolit de un foc 
mistuitor; de el mă tem. 

Cu un aer îngrijorat, Setau veni către perechea regală. 

— Iertaţi-mă, eu spun întotdeauna lucrurilor pe nume: Kha este bolnav. 

— Este ceva grav? îl întrebă Nefertari. 


— Mă tem că da, Maiestate; leacurile mele par să nu-i fie de folos. 

— Vrei să spui... 

— Să nu ne amăgim: este o vrajă rea. 

Fiică a zeiţei Isis, magiciană desăvârşită, marea soţie regală alergă într-un 
suflet la căpătâiul fiului întâiului-născut al lui Ramses. 

În ciuda durerilor pe care le îndura, marele preot al lui Ptah făcea dovada 
unei atitudini de impresionantă demnitate. Culcat pe un pat scund, cu 
trăsăturile feţei crispate de suferinţă, cu tenul pământiu, Kha avea o 
respiraţie întretăiată. 

— Nu-mi mai simt braţele, îi spuse el lui Nefertari, şi nu mai pot mişca 
nici picioarele. 

Regina îşi puse palmele pe tâmplele tânărului. 

— Am Să-ţi dau toată energia mea, promise ea, şi ne vom lupta împreună 
cu moartea. Am să-ţi dăruiesc toată fericirea pe care viaţa mi-a oferit-o mie 
şi astfel nu vei muri. 

În capitala hitită, negocierile înaintau foarte încet. Hattuşil discuta fiecare 
articol din proiectul pe care-l întocmise Ramses, propunea o altă formulare, 
se contrazicea cu Acha, ajungea la un compromis, cântărind o dată şi încă o 
dată fiecare cuvânt. Putuhepa mai adăuga şi ea câte o remarcă, astfel că se 
iscau mereu alte discuţii. 

Acha era peste măsură de răbdător. Era conştient că lua parte la 
negocierea unei păci de care depindea fericirea Orientului Apropiat în 
totalitate şi a unei bune părţi din Asia. 

— Nu uita, îi aminti Hattuşil, că eu cer extrădarea lui Uri-Teşub. 

— Acesta va fi ultimul detaliu pe care-l vom pune la punct, îi răspunse 
Acha, după ce vom ajunge la un acord asupra întregului tratat. 

— Eşti de un optimism remarcabil... Dar eşti convins că împăratul din 
Hatti are deplină încredere în tine? 

— Dacă ar fi căzut într-o asemenea cursă, ar mai fi el împărat în Hatti? 

— Punându-mi în cârcă asemenea gânduri ascunse, nu te temi că ai putea 
compromite încheierea negocierilor? 

— Sunteţi nevoit să aveţi gânduri ascunse, Maiestate, încercând să 
obţineţi un tratat mai favorabil pentru Hatti decât pentru Egipt... Rolul meu 
este acela de a restabili echilibrul între cele două talere ale balanței. 

— Un joc delicat care s-ar putea să dea greş. 


— Viitorul lumii... lată ce mi-a încredințat mie Ramses, iată ce se află în 
mâinile voastre, Maiestate. 

— Sunt răbdător, lucid şi încăpățânat, dragă Acha. 

— Şi eu sunt la fel, Maiestate. 


Capitolul 53 


Serramanna nu mai părăsise de mult timp corpul de gardă al mercenarilor 
săi. Doar din când în când îşi mai permitea câteva clipe de distracţie cu o 
fată de la fabrica de bere cea mai cunoscută; dar plăcerea acestei relaţii nu-i 
putea scoate din minte obsesia: adversarul avea să comită neapărat vreo 
greşeală şi el trebuia să fie pregătit să profite de ea. 

Boala lui Kha îi provocase sardului o adâncă tristeţe; tot ceea ce îi privea 
pe rege şi pe apropiații acestuia îl preocupa peste măsură, ca şi cum familia 
suveranilor devenise şi a sa; acum, el clocotea de furie că nu poate să-i 
elimine pe duşmanii lui Ramses. 

Unul dintre mercenarii săi veni să-i raporteze. 

— Se petrec lucruri ciudate la evrei... 

— Ce se întâmplă? 

— Pe uşile caselor în care locuiesc evreii au apărut semne cu vopsea 
roşie. Nu ştiu de ce, dar m-am gândit că ar trebui să ştiţi. 

— Ai făcut bine că mi-ai spus. Adu-l la mine pe Abner sub un pretext 
oarecare. 

După ce depusese mărturie în favoarea lui Moise, despre cărămidarul 
evreu care încercase să-i stoarcă de bani pe fraţii săi evrei nu se mai auzise 
nimic. 

Cu privirea în pământ, se vedea limpede că Abner nu se simţea în largul 
lui. 

— Ai mai făcut ceva rău? îl întrebă Serramanna cu un aer mânios. 

— Oh, nu, stăpâne! Viaţa mea este la fel de nepătată ca veşmintele unui 
preot. 

— Atunci, de ce tremuri? 

— Eu nu sunt decât un sărman cărămidar şi... 

— Destul, Abner; de ce ai mânjit uşa casei tale cu vopsea roşie? 

— A fost doar o întâmplare, stăpâne! 

— Un accident care s-a petrecut şi la alte câteva zeci de uşi din cartier! 
Mă iei drept un prost? 


Uriaşul sard îşi trosni încheieturile degetelor de la mâini şi evreul tresări. 

— Este... este o modă! 

— Aha, da... Şi dacă moda mea ar fi să-ţi tai nasul şi urechile? 

— N-aveţi dreptul ăsta, tribunalul v-ar condamna. 

— Este un caz de forţă majoră: anchetez deocherea fiului cel mare al lui 
Ramses şi nu m-ar mira deloc să aflu că eşti şi tu amestecat în aşa ceva. 

Judecătorii erau nespus de severi faţă de cei care practicau magia neagră; 
Abner ştia că s-ar putea alege cu o grea condamnare. 

— Sunt nevinovat! 

— Cu tot ce ai făcut cândva, mi-e foarte greu să te cred. 

— Nu-mi faceţi asta, stăpâne, am familie, copii... 

— Ori vorbeşti, ori te trimit în judecată. 

Între viaţa sa şi cea a lui Moise, Abner nu şovăi prea mult ca să aleagă. 

— Moise a aruncat un blestem asupra întâilor-născuţi, mărturisi el; în 
noaptea stabilită, aceştia vor fi ucişi de Yahwe. Pentru ca evreii să fie 
cruţaţi, trebuia făcut un semn distinctiv pe casele lor. 

— Pe toţi dracii mării, Moise ăsta este un adevărat monstru! 

— Mă... mă lăsaţi să plec, stăpâne? 

— Dacă te las în libertate, tu n-o să-ţi ţii gura, şarpe ce eşti; la închisoare 
o să fii mai în siguranţă. 

Destul de mulţumit, Abner clătină din cap. 

— Când s-ar putea să ies? 

— Care este data stabilită pentru noaptea asta a nenorocirilor? 

— Habar n-am, dar destul de curând. 

Serramanna se duse de îndată la Ramses care-l primi imediat ce termină 
întâlnirea cu ministrul Agriculturii. Foarte îngrijorat de boala lui Kha pe 
care numai magia lui Nefertari îl mai ţinea în viaţă, Nedjem abia mai avea 
puterea de a face faţă îndatoririlor sale; dar Ramses îl convinse că slujirea 
ţării şi a poporului egiptean trecea înaintea oricăror alte probleme, fie ele 
chiar tragedii personale. 

Sardul îi relată cele auzite de la Abner. 

— Omul ăsta minte, aprecie regele; Moise n-ar comite niciodată o 
asemenea faptă abominabilă. 

— Abner este un laş şi îi este frică de mine; sunt convins că mi-a spus 
adevărul. 

— Un şir de crime, eliminarea rece şi sistematică a întâilor-născuţi... O 
asemenea oroare nu poate fi plănuită decât de o minte bolnavă. Şi nu-i cazul 


lui Moise. 

— Mă gândesc să trimit cât mai multe forţe de ordine ca să-i opresc pe 
ucigaşi să pună în aplicare planul lor dement. 

— Pune în mişcare şi poliţia de prin sate. 

— lertaţi-mă, Maiestate... Dar n-ar trebui să-l arestez şi pe Moise? 

— El în persoană n-a comis nicio crimă, tribunalul l-ar achita. Trebuie să 
găsesc o altă soluţie în privinţa lui. 

— Aş vrea să vă propun o strategie pe care s-ar putea s-o consideraţi 
îngrozitoare, dar care s-ar putea dovedi utilă... 

— Văd că poţi fi şi foarte precaut! Te ascult, Serramanna. 

— Să răspândim zvonul că tânărul Kha nu mai are de trăit decât trei zile. 

Doar la auzul unei asemenea eventualităţi sinistre, Ramses se cutremură. 

— Ştiam că o să vă şocheze un asemenea lucru, Maiestate, dar această 
ştire îi va face neapărat pe asasini să acţioneze foarte repede şi eu voi putea 
profita de graba lor. 

Doar câteva clipe de gândire îi fură suficiente regelui. 

— Succes, Serramanna, trebuie să reuşeşti! 

Dolenta, sora lui Ramses, o pălmui pe coafeza care trăsese prea tare de 
una dintre şuviţele superbei sale podoabe capilare. 

— leşi de aici, toanto! 

Coafeza ieşi din cameră plângând în hohote. Imediat, în locul ei apăru 
pedichiurista. 

— Curăţă bine tălpile şi dă pe unghii vopsea roşie... Şi ai grijă să nu mă 
ciopârţeşti. 

Pedichiurista fu fericită că avea o experienţă atât de îndelungată. 

— Lucrezi bine, observă Dolenta; o să te plătesc mai bine şi o să te 
recomand şi prietenelor mele. 

— Vă mulţumesc, prinţesă; cu toate că tristeţea ne copleşeşte pe toţi, mi- 
aţi făcut o mare bucurie. 

— Despre ce tristeţe vorbeşti? 

— Prima mea clientă din dimineaţa asta, o doamnă bine situată la curte 
tocmai aflase o veste îngrozitoare: fiul cel mare al regelui este pe moarte. 

— Nu-i un simplu zvon? 

— Din nefericire, nu! După spusele medicului de la palat, Kha nu mai are 
de trăit decât trei zile. 


— Dă-i zor şi termină ce ai de făcut, am treabă. 

Era ceva urgent. Singurul caz în care Dolenta se simţea obligată să treacă 
peste orice considerente de securitate. Uitând să se mai machieze, îşi puse o 
perucă obişnuită şi-şi aruncă pe umeri o pelerină scurtă. Nimeni n-ar fi 
putut s-o recunoască. 

Dolenta se amestecă în mulţimea de gură-cască şi se îndreptă către 
cartierul cărămidarilor evrei. Se strecură printre un sacagiu şi un vânzător 
de brânzeturi, dădu la o parte cu o mişcare nervoasă a mâinii două fetiţe 
care se jucau cu păpuşile în mijlocul străduţei, îmbrânci un negustor bătrân 
cu paşii prea înceţi şi bătu de cinci ori într-o uşiţă vopsită într-un verde 
posomorât. 

Ea se deschise cu un scârţâit prelung. 

— Cine sunteţi? întrebă un cărămidar. 

— Prietena magului. 

— Intraţi. 

Cărămidarul o luă înainte şi Dolenta îl urmă pe o scară abruptă care 
ducea către un beci luminat de o lampă cu ulei în raza căreia se putea 
desluşi figura inconfundabilă a magului Ofir. Trăsăturile de pasăre de pradă, 
pomeţii ieşiţi în afară, nasul proeminent alcătuiau un chip misterios care o 
fascina pe sora lui Ramses. 

Ofir ţinea strâns între degete pensula lui Kha pe care o acoperise cu 
semne ciudate şi o arsese în bună măsură. 

— Ce este atât de urgent, Dolenta, ca să vii aici? 

— Kha va muri cât de curând, poate chiar în ceasurile următoare. 

— Medicii de la palat au renunţat cumva să-l mai îngrijească? 

— Pariamakhu apreciază că nu mai are mult de trăit. 

— Este o veste grozavă şi modifică în foarte mică măsură planurile 
noastre. Ai făcut foarte bine că ai venit să mă anunti. 

Noaptea sorocită pentru masacru va veni mai devreme decât era plănuit. 
Întâii-născuţi aveau să moară, începând cu fiul lui Ramses, şi disperarea 
urma să se abată asupra poporului egiptean. Îngroziţi de puterea şi de mânia 
lui Yahwe, oamenii se vor răscula împotriva lui Ramses. Răzmeriţa se 
anunţa a fi generală. 

Dolenta se aruncă la picioarele magului. 

— Ce se va întâmpla, Ofir? 

— Ramses va fi alungat, Moise şi Dumnezeu cel adevărat vor triumfa. 

— Visul nostru se va îndeplini... 


— Acum, el devine realitate, scumpa mea Dolenta. Aşa cum ai avut 
dreptate să crezi întotdeauna. 

— Nu s-ar putea evita unele violenţe? 

Ofir o ajută pe Dolenta să se ridice şi cuprinse în palmele mâinilor sale 
obrajii femeii care aproape că-şi pierduse minţile de fericire. 

— Moise este acela care ia hotărârile şi Moise este inspirat de Yahwe; noi 
nu putem pune în discuţie ordinele, oricare ar fi urmările îndeplinirii lor. 

O uşă se deschise trântindu-se de perete, se auzi un strigăt înăbuşit, paşi 
grăbiţi pe scară şi uriaşul sard năvăli în pivniţă! 

Cu un dos de palmă o dădu în lături pe Dolenta care se agăţase de el ca 
să-i permită magului să fugă şi-i aplică acestuia din urmă o năprasnică 
lovitură cu capul. În cădere, spionul hitit nu lăsase să-i scape din mână 
pensula lui Kha, ţinând-o strâns în pumn. Fostul pirat îi puse o talpă grea pe 
braţ obligându-l să deschidă degetele. 

— Ofir... În sfârşit, am pus mâna pe tine! 

Setau intră în camera lui Kha, aruncă pe jos pensula descântată şi o călcă 
în picioare cu furie, până când o făcu bucățele. 

Nefertari, care nu încetase să-l vegheze pe fiul cel mare al lui Ramses, 
încercând să-i transmită forţe proaspete, îl privi cu o infinită recunoştinţă pe 
Setau. 

— Deochiul a fost distrus, Maiestate; Kha se va vindeca foarte repede. 

Nefertari îşi luă mâinile de pe ceafa tânărului, după care se prăbuşi, sleită 
de puteri. 


După ce doctorul Pariamakhu îi prescrise nişte leacuri fortifiante fără 
nicio valoare, Setau îi dădu reginei un adevărat medicament care să redea 
sângelui său energia pe care o pierduse. 

— Marea soţie regală a depăşit limitele epuizării, îi explică el lui Ramses. 

— Te rog să-mi spui tot adevărul, Setau. 

— Oferindu-i puterea sa magică lui Kha, Nefertari a pierdut câţiva ani 
buni de viaţă. 

Ramses rămase mult timp la căpătâiul reginei, încercând să-i cedeze forţa 
din forţa care emana din fiinţa lui, acea forţă pe care era clădită domnia sa. 
Era gata s-o sacrifice pe toată pentru ca Nefertari să se poată bucura de o 
lungă şi fericită bătrâneţe şi să ofere celor Două Ţări lumina frumuseţii sale. 

Fu nevoie de toată puterea de convingere a lui Ameni pentru a-l face pe 
Ramses să se întoarcă la afacerile de stat. Regele nu putu să discute cu 
prietenul său până când nu auzi vocea liniştitoare a lui Nefertari care îi 
spunea că simte cum bezna nopţii se îndepărtează de ea. 

— Serramanna mi-a înaintat un raport amănunţit, îi spuse Ameni. Magul 
Ofir a fost arestat şi va fi judecat pentru spionaj, magie neagră, tentativă de 
ucidere asupra membrilor familiei regale şi uciderea nefericitei Lita şi a 
servitoarei acesteia. Dar el nu este singurul vinovat: Moise este la fel de 
periculos ca el. Ofir a vorbit şi a dezvăluit că Moise avea de gând să ucidă 


toţi întâii-născuţi din Egipt. Fără intervenţia lui Serramanna, care a dejucat 
planul acesta monstruos, acum am fi avut de plâns o mulţime de victime. 

De la cel mai vârstnic până la cel mai tânăr, de la cel mai bogat la cel mai 
sărac, de la cel mai cinic la cel mai naiv, toţi evreii fură uluiţi. Nimeni nu se 
aştepta să-l vadă apărând pe Faraon în persoană, în fruntea unui detaşament 
de soldaţi aflaţi sub comanda lui Serramanna. Străzile se goliră în scurt timp 
şi oamenii se mulţumeau să observe ce se întâmpla din spatele obloanelor 
pe jumătate întredeschise. 

Ramses se îndreptă direct către locuinţa lui Moise. Auzind atâta gălăgie 
pe străzi, acesta se afla deja în pragul uşii cu nelipsitul său toiag în mână. 

— Nu trebuia să ne mai întâlnim, Maiestate. 

— Aceasta va fi ultima noastră întâlnire, Moise, să fii sigur. De ce ai vrut 
să răspândeşti moartea peste tot? 

— Am fost animat doar de supunerea faţă de Yahwe. 

— Nu este prea crud zeul tău? Eu îţi respect credinţa, prietene, dar nu 
vreau ca ea să dea naştere în permanenţă unei discordii pe pământul lăsat ca 
moştenire de strămoşii mei. Părăseşte Egiptul, Moise, pleacă împreună cu 
evreii tăi. Duceţi-vă să trăiţi acolo unde doriţi şi cu adevărurile pe care le 
doriţi. Nu tu ceri ieşirea aceasta din Egipt, eu sunt acela care ţi-o cer. 

Înfăşurat într-o mantie lungă din lână vopsită în roşu şi în negru, 
împăratul Hattuşil îşi contempla capitala de la înălțimea acropolei pe 
culmea căreia se înălța palatul său. Soţia sa, Putuhepa, îl luă de braţ cu 
afecţiune. 

— "Ţara noastră este primitivă, dar nu lipsită de frumuseţe. De ce s-o 
sacrificăm din cauza unui resentiment? 

— Uri-Teşub trebuie condamnat, afirmă împăratul. 

— Dar nu este deja? Mi-l închipui pe acest războinic nemilos, într-o 
locuinţă aflată sub pază strictă, în ţara celui mai înverşunat duşman al său! 
Vanitatea lui Uri-leşub nu este, oare, rănită de moarte? 

— Nu am dreptul să cedez în această privinţă. 

— Asiria nu ne va mai permite mult timp să ne încăpăţânăm; armata sa 
pare a fi din ce în ce mai amenințătoare şi nu va şovăi să ne atace dacă află 


că negocierile noastre de pace cu Egiptul au eşuat. 

— Negocierile astea sunt secrete. 

— Împăratul din Hatti a devenit, cumva, naiv? Curierii nu încetează nicio 
clipă să plece şi să vină din Hatti în Egipt şi din Egipt în Hatti, aşa că un 
aşa-zis secret nu mai este secret. Dacă noi nu încheiem cât mai curând un 
acord de bună vecinătate, asirienii ne vor considera o pradă uşoară, iar 
Ramses va asista la căderea noastră fără să mişte nici măcar un deget. 

— Hitiţii vor şti să se apere. 

— De când ai început să domneşti tu, Hattuşil, poporul tău s-a schimbat 
mult. Chiar şi soldaţii doresc pacea. Şi tu însuţi, îţi doreşti altceva? 

— Nu cumva te-a influenţat şi pe tine Nefertari? 

— Sora mea, regina Egiptului, împărtăşeşte convingerile mele; ea a reuşit 
să-l convingă pe Ramses să nu mai poarte niciun război cu hitiţii, dar noi 
vom fi în stare să răspundem speranţei lor? 

— Uri-Teşub... 

— Uri-Teşub ţine de trecut. N-are decât să se însoare cu o egipteancă, să 
se amestece cu poporul faraonului şi să dispară din viaţa noastră viitoare! 

— Îmi ceri mult. 

— Nu este de datoria mea, ca împărăteasă? 

— Ramses va considera acest pas înapoi făcut de mine ca un semn de 
slăbiciune. 

— Nici Nefertari, nici eu însămi nu vom interpreta astfel bunăvoința ta. 

— Oare femeile conduc politica externă atât în Hatti, cât şi în Egipt? 

— De ce nu, îi răspunse Putuhepa, dacă noi suntem capabile să obţinem 
şi să păstrăm pacea? 

În timpul procesului său, magul Ofir vorbi despre toate. Se lăudă că 
fusese şeful reţelei hitite de spionaj în Egipt şi că pusese în pericol cu bună 
ştiinţă viaţa lui Kha; când descrise cum le omorâse pe nefericita Lita şi pe 
servitoarea acesteia, juraţii înţeleseră că Ofir nu simţea nicio remuşcare 
pentru asta şi că el nu ar sta pe gânduri înainte de a ucide din nou, cu acelaşi 
sânge rece. 

Dolenta plângea în hohote. Acuzată de complicitate cu Ofir, nu putu 
spune nimic în apărarea ei, ci se mulţumi doar să ceară iertare fratelui său, 
regele Egiptului. Ea aruncă vina asupra lui Şenar a cărui influenţă nefastă o 
făcuse să apuce pe un drum greşit. 


Deliberarea nu dură mult. Şeful judecătorilor dădu verdictul. Condamnat 
la moarte, Ofir avea să se execute el însuşi, sinucigându-se cu otravă; 
Dolenta, al cărei nume urma să fie anulat şi şters din toate documentele 
oficiale, fu exilată pe viaţă în Siria de Sud unde avea să fie folosită ca 
muncitor agricol, la dispoziţia unui ţăran pentru îndeplinirea celor mai grele 
corvezi. Cât despre Şenar, el fu condamnat la moarte în contumacie şi 
numele său era şters pentru totdeauna din toate documentele oficiale. 

Setau şi Lotus plecară din nou la Abu Simbel, chiar în ziua în care Acha 
se întorcea în Egipt. Abia avură timp să se îmbrăţişeze şi să se felicite 
pentru ceea ce reuşiseră să facă, pentru că se despărţiră din nou. 

Acha fu primit de îndată de perechea regală; deşi foarte slăbită, Nefertari 
îşi continuase tot timpul corespondenţa cu Putuhepa. Voinic, leul nubian, şi 
tovarăşul său, Străjerul, câinele galben-auriu care rămăsese la fel de 
sprinten în ciuda vârstei sale înaintate, nu se îndepărtau nicio clipă de 
regină, de parcă ar fi ştiut că prezenţa lor îi putea reda puţină energie. Îndată 
ce se putea elibera cât de puţin de îndatoririle funcţiei sale, Ramses venea în 
preajma soţiei sale. Se plimbau prin grădinile palatului, el îi citea scrieri ale 
înţelepţilor din vremea piramidelor; şi unul şi celălalt îşi dădeau tot mai 
mult seama de dragostea imensă care-i unea, de această iubire tainică pe 
care niciun cuvânt nu l-ar fi putut descrie, arzătoare ca un cer de vară şi 
blând ca un asfinţit al soarelui pe malurile Nilului. 

Nefertari era aceea care-l obliga pe Ramses să se despartă de ea şi să se 
întoarcă la slujirea Egiptului, să îndrume corabia statului în direcţia cea 
bună şi să răspundă la miile de probleme zilnice pe care i le comunicau 
miniştrii şi înalții funcţionari. Datorită lui Iset cea frumoasă, lui Meritamon 
şi lui Kha, convalescenţa reginei era însoţită de bucurie şi de entuziasmul 
tinereţii. Îi făceau o mare bucurie vizitele micului Merenptah, cu o 
personalitate deja demnă de remarcat, şi cele ale reginei-mamă, Tuya, care 
ştia atât de bine să-şi ascundă propria oboseală datorată vârstei. 

Acha făcu o plecăciune în faţa lui Nefertari. 

— Înţelepciunea şi frumuseţea voastră mi-au lipsit mult, Maiestate. 

— Ne-ai adus veşti bune? 

— Excelente. 

—  Hattuşil chiar doreşte să semneze un tratat? întrebă Ramses, 
neîncrezător. 

— Datorită reginei Egiptului şi a împărătesei Putuhepa, cazul lui Uri- 
Teşub este ca şi încheiat: el să rămână în Egipt şi să trăiască pe undeva prin 


ţară. În felul acesta, nu va mai exista niciun obstacol în calea încheierii unui 
acord de pace. 

Un zâmbet larg înflori pe chipul reginei Nefertari. 

— Am obţinut noi, oare, cea mai frumoasă dintre victorii? 

— Principalul nostru sprijin a venit din partea împărătesei Putuhepa; 
tonul scrisorilor pe care i le trimitea marea soţie regală i-a mers la suflet. 
Încă de la începutul domniei lui Hattuşil, hitiţii se tem de pericolul pe care-l 
reprezintă pentru ei armata asiriană şi ştiu că noi, duşmanii lor de ieri, am 
putea fi susţinătorii lor de mâine. 

— Să acţionăm cât mai repede, propuse Nefertari, pentru a profita de 
acest moment favorabil. 

— Am adus versiunea tratatului de bună vecinătate şi non-beligeranţă 
propusă de Hattuşil. Să-l studiem cu atenţie; îndată ce voi obţine acordul 
vostru şi pe acela al Faraonului, voi pleca din nou în Hatti. 

Perechea regală împreună cu Acha se puseră pe treabă; nu fără surpriză, 
Ramses constată că Hattuşil acceptase cele mai multe dintre condiţiile sale. 

Acha făcuse o treabă dincolo de orice aşteptări, fără a se îndepărta de la 
ceea ce gândea regele. Şi, după ce Tuya citi cu mare atenţie textul 
provizoriu, îşi dădu şi ea consimţământul. 

— Ce se petrece aici? întrebă viceregele Nubiei al cărui car, tras de doi 
cai şi condus de un vizitiu cu multă experienţă, se îndrepta către palatul din 
Pi-Ramses, parcurgând străduţele zgomotoase şi înţesate de lume. 

— Exodul evreilor, îi răspunse vizitiul. Călăuziţi de conducătorul lor, 
Moise, părăsesc Egiptul şi pleacă spre pământurile care le-au fost făgăduite. 

— Cum de a acceptat Faraonul o nebunie ca asta? 

— Ramses îi alungă pentru că au tulburat ordinea publică. 

Uluit, viceregele Nubiei, aflat în vizită oficială în capitală, văzu mii de 
bărbaţi, femei şi copii ieşind din Pi-Ramses, împingând în faţa lor turmele 
de vite şi trăgând căruţe pline cu veşminte şi provizii. Unii cântau, alţii 
aveau un aer trist. Cei mai mulţi dintre ei erau disperaţi pentru că plecau 
dintr-o ţară în care duceau o viaţă plăcută, dar nu îndrăzneau să i se opună 
lui Moise. 

Întâmpinat de Ameni, viceregele Nubiei fu condus în biroul lui Ramses. 

— Care este motivul acestei vizite? întrebă suveranul. 


— Trebuia să vă pun în gardă cât mai repede, Maiestate. Aşa că n-am mai 
stat pe gânduri şi m-am urcat într-o barcă rapidă pentru a vă face eu însumi 
un raport asupra tragicelor evenimente care îndoliază teritoriul de care 
răspund... Au fost atât de neaşteptate, atât de brutale! Nu-mi puteam 
închipui... 

— Termină cu pălăvrăgeala asta, îl opri Ramses, şi spune-mi ce s-a 
întâmplat. 

Viceregele Nubiei înghiţi în sec. 

— O răscoală, Maiestate. O răscoală grozavă a triburilor coalizate. 

Şenar reuşise. 

Luni întregi discutase şi iar discutase, încăpăţânându-se să-i convingă 
unul câte unul pe şefii de triburi să se alieze între ei pentru a pune stăpânire 
pe cea mai importantă mină de aur din Nubia. Deşi le promisese să-i 
plătească din gros, împărțindu-le plăcuţe de argint, războinicii negri nu se 
arătaseră prea încântați să se măsoare cu Ramses cel Mare. Nu era, oare, o 
nebunie să se opună armatei egiptene care, la începutul domniei lui Seti, le 
administrase o atât de grea înfrângere răsculaților? 

În ciuda multor eşecuri, Şenar se înverşunase să persevereze. Ultima sa 
şansă de a-l suprima pe Ramses era să-l atragă într-o cursă. Pentru aceasta, 
el trebuia să se bazeze pe nişte luptători destoinici, hotărâți să pună mâna pe 
bogății imense şi care nu s-ar fi temut să-i înfrunte pe soldaţii faraonului. 

Perseverenţa lui Şenar fusese răsplătită. Mai întâi cedase unul dintre şefi, 
apoi al doilea, un al treilea şi, după aceea mulţi alţii... Şi fuseseră necesare 
noi discuţii pentru a se stabili cine avea să ia conducerea revoltei. 

Discuţiile degeneraseră într-o încăierare în cursul căreia doi şefi de clan 
şi un mercenar cretan fuseseră ucişi. Până la urmă se înţeleseră ca şef să le 
fie Şenar; deşi nu era nubian, el era acela care-i cunoştea cel mai bine pe 
Ramses şi armata sa. 

Paznicii care-i supravegheau pe muncitorii din mină nu opuseră decât o 
rezistenţă slabă în faţa hoardei dezlănţuite care năvălise peste ei. Erau 
războinici negri înarmaţi cu lănci şi cu arcuri; în câteva ceasuri, aceştia 
deveniră stăpânii acelui loc şi, la câteva zile după aceea, respinseră trupele 
venite de la fortăreaţa Boihen pentru a restabili ordinea. 

Văzând că răscoala se extindea, viceregele Nubiei nu avusese altă soluţie 
decât să-l înştiințeze pe Ramses. 

Şenar ştia că fratele său trebuia neapărat să vină acolo, în persoană, 
pentru a-i potoli pe rebeli. Avea să comită prin asta o greşeală care urma să- 
i fie fatală. 


Coline deşertice, insulițe de granit, fâşie îngustă de verdeață care rezista 
în faţa înaintării deşertului, cer de un albastru limpede pe care zburau 
pelicani, flamingi roşii, stârci cu coroană şi berze, palmieri cu trunchiul 
dublu... Aşa era minunata Nubie pe care Ramses o iubea nespus şi al cărei 
farmec nu înceta nicio clipă să-l acapareze, în pofida marilor griji care-i 
obligaseră pe rege să plece în grabă, împreună cu armata sa, către Marele 
Sud. 

După cum relatase viceregele, triburile nubiene răsculate puseseră 
stăpânire pe principala mină de aur. Întreruperea extragerii de metal preţios 
avea nişte consecinţe catastrofale: pe de o parte, bijutierii aveau nevoie de 
preţiosul metal ca să creeze ornamentele pentru temple; pe de altă parte, 
regele folosea aurul sub forma darurilor pentru vasalii săi, pentru a menţine 
relaţii diplomatice excelente. 

Deşi nu-i făcea plăcere să se îndepărteze de Nefertari, Ramses trebuia să 
lovească rapid şi în forţă, cu atât mai mult cu cât el avea o certitudine, 
confirmată prin intuiţia marii soţii regale: cel care instigase la această 
revoltă nu putea fi altul decât Şenar. 

Fratele său mai mare nu dispăruse, aşa cum crezuseră cu toţii, în 
pustietatea deşertului şi se străduise să stârnească şi să răspândească revolta. 
Având la dispoziţie cantităţile acelea uriaşe de aur, el putea dispune de 
numeroşi mercenari, ar fi atacat fortărețele egiptene şi s-ar fi lansat într-o 
aventură nebunească, în cucerirea pământului peste care domneau faraonii. 
Ura şi invidia, alimentate de înfrângeri, îl făcuseră pe Şenar să pătrundă pe 
un tărâm de unde nu mai putea ieşi niciodată, cel al nebuniei. 

Între el şi Ramses, toate legăturile care-i unesc de obicei pe fraţi fuseseră 
tăiate. Nici chiar Tuya, atunci când faraonul îi mărturisise ce planuri avea, 
nu protestase. Această înfruntare fratricidă avea să fie ultima. 

Mulţi dintre „fiii regali” se aflau alături de Ramses, nerăbdători să-şi 
arate vitejia. Purtând peruci cu coade lungi, cămăşi plisate cu mânecile largi 
şi o pânză lungă în faţă, ei purtau cu mândrie simbolul zeului şacal, 
„deschizătorul de drumuri”. 

Când drumul lor fu barat de un elefant uriaş, chiar şi cei mai entuziaşti 
fură gata s-o ia la fugă; dar Ramses înaintă către muntele viu, se lăsă ridicat 
de trompa acestuia şi depus pe ceafă, între cele două urechi mari care 
fluturau într-o cadență plină de bucurie. Cine s-ar mai fi putut îndoi de 
protecţia divină de care se bucura faraonul? 


Voinic, leul cu coama înfoiată, înaintă în dreapta elefantului în direcţia 
minei. Arcaşii şi soldaţii pedeştri erau convinşi că Faraonul va pătrunde în 
rândurile inamice într-un iureş năucitor; dar Ramses porunci să se instaleze 
tabăra de corturi la o distanţă destul de mare de locul unde se afla mina. 
Bucătarii se puseră imediat pe treabă, armele fură curățate, lamele săbiilor 
fură ascuţite, iar animalele de povară, catârii şi boii, fură adăpate şi hrănite. 

Unul dintre „fiii regali”, cam de douăzeci de ani, îndrăzni să protesteze. 

— De ce mai aşteptăm, Maiestate? Câţiva nubieni răsculați nu se pot 
opune forţelor noastre! 

— Cunoşti prea puţin ţara asta şi pe locuitorii ei; nubienii sunt arcaşi de 
temut şi luptă cu o vitejie inegalabilă. Dacă vom crede că suntem de pe 
acum învingători, mulţi dintre ai noştri vor muri. 

— Nu aceasta este regula războiului? 

— Dar regula constă în a cruța cât mai multe vieţi. 

— Dar... nubienii nu se vor preda! 

— Nu atunci când sunt ameninţaţi. 

— Maiestate, doar n-o să negociem cu aceşti sălbatici! 

— Trebuie uluiţi. Strălucirea este aceea care asigură victoria, nu braţul 
înarmat. Nubienii au obiceiul să organizeze ambuscade, să atace ariergarda 
şi să apară în spatele inamicului. Noi nu o să le oferim această ocazie, căci 
noi o să-i lovim printr-o surpriză colosală. 

Da, Şenar îl cunoştea bine pe Ramses. Regele va da atacul drept în faţa 
lui, folosind singurul drum care ducea către mină. De o parte şi de alta a 
locului unde se afla mina, dealurile arse de soare şi stâncile serveau ca 
adăpost pentru arcaşii nubieni. Ei vor omorî mai întâi ofiţerii, armata 
egipteana va intra în panică şi Şenar îl va executa cu propriile sale mâini pe 
un Ramses rugător şi disperat. 

Niciun soldat egiptean nu va putea ieşi viu din această capcană. 

Atunci, Şenar va lega cadavrul lui Ramses la prora corăbiei sale şi-şi va 
face o intrare triumfală în Elephantine, înainte de pune stăpânire pe Theba, 
Memphis, Pi-Ramses şi pe întreg Egiptul. Poporul îi va susţine cauza şi 
Şenar va guverna, în sfârşit, răzbunându-se pe toţi aceia care nu-i 
recunoscuseră valoarea. 

Fratele regelui ieşi din cabana de piatră, cândva ocupată de maistrul şef 
care avea misiunea de a supraveghea munca de separare a aurului, şi se 


căţără în vârful zonei de spălare a minereului aurifer. Numai apa, curgând 
într-o pantă domoală pe planul înclinat care se sfârşea într-un bazin de 
decantare, reuşea să separe metalul preţios de pământul împreună cu care 
fusese extras. Particulele străine rămâneau în suspensie, minereul, mai greu 
şi mai dens, se lăsa pe fundul bazinului. Era o operaţiune plictisitoare, 
necesitând o răbdare deosebită. Şenar se gândi la viaţa sa; câţi ani 
interminabili trebuiseră să se scurgă înainte de a reuşi să se elibereze de 
magia lui Ramses, înainte de a fi în măsură să-l învingă şi să-şi afirme 
propria lui măreție! La ceasul acesta al triumfului, se simţea beat de fericire. 

Un cercetaş făcu semne largi cu braţele, mai multe strigăte sfâşiară 
tăcerea. Cu pene înfipte în părul des şi creţ, războinicii negri alergară în 
toate părţile. 

— Ce se petrece? Nu vă mai agitaţi aşa! 

Şenar coborî de pe înălţimea pe care se afla şi opri un şef de trib care se 
învârtea în cerc, de parcă înnebunise. 

— Potoleşte-te, îţi poruncesc! Eu sunt cel care comandă aici. 

Războinicul arătă cu vârful lăncii către colinele din jur şi către stânci. 

— Peste tot... Sunt peste tot! 

Şenar înaintă până în centrul platoului, ridică ochii şi-i văzu. 

Mii de soldaţi egipteni încercuiau mina. 

În fruntea celei mai înalte coline, vreo zece oameni instalară în grabă un 
baldachin, sub care aduseră un tron. Purtând coroana albastră, Ramses veni 
şi se aşeză pe el. Leul se culcă la picioarele lui. 

Niciunul dintre nubieni nu-şi putea dezlipi privirea de la acest monarh de 
patruzeci şi doi de ani care, în cel de-ai douăzecilea an de domnie, atinsese 
apogeul puterii sale. În ciuda curajului lor, războinicii negri înţeleseră că, 
dacă ar fi atacat, ar fi însemnat o adevărată sinucidere. Capcana pe care 
Şenar crezuse că o pregătea, se închidea acum chiar în jurul lui. Soldaţii 
faraonului eliminaseră santinelele nubiene şi nu lăsau răsculaților nicio cale 
de scăpare. 

— Vom învinge! urlă Şenar. Veniti cu toţii după mine! 

Şefii nubieni parcă se treziră. Da, trebuia să lupte. 

Unul dintre ei, urmat de vreo douăzeci de oameni care urlau şi se 
pregăteau să arunce lăncile, începu să urce panta înspre rege. 

Un nor de săgeți îi culcă la pământ. Mai sprinten decât camarazii săi, un 
luptător tânăr, alergând în zigzag, reuşi să se apropie de picioarele tronului. 
Voinic sări şi-şi înfipse ghearele în capul atacatorului. 


Cu sceptrul puterii în mână, Ramses nici nu se clintise; Voinic îşi şterse 
labele în nisip, îşi scutură coama şi veni să se culce din nou la picioarele 
stăpânului său. 

Aproape toţi războinicii nubieni aruncară armele şi căzură cu fruntea la 
pământ, în semn de supunere. Furios, Şenar le împărţi şefilor de trib o 
ploaie de lovituri de picior. 

— Ridicaţi-vă şi luptaţi! Puteţi să-l învingeţi pe Ramses! 

Pentru că niciunul dintre ei nu se mişca, Şenar îşi împlântă sabia în şalele 
unui bătrân şef de clan şi acesta muri după ce se zbătu câteva clipe. 
Geamătul său de agonie îi tulbură pe camarazii săi; năuciţi, ei se ridicară de 
pe jos şi aruncară priviri pline de ură către fratele lui Ramses. 

— Tu ne-ai amăgit, declară unul dintre ei; ne-ai trădat şi ne-ai minţit. 
Nimeni nu-l poate învinge pe Ramses, iar tu, tu ne-ai vârât în nenorocirea 
asta. 

— Bateţi-vă, laşilor! 

— Tu ne-ai minţit, repetară ei în cor. 

— Urmaţi-mă şi haideţi să-l ucidem pe Ramses! 

Cu privire sticloasă, de nebun, Şenar se urcă din nou mai la înălţime, în 
locul de unde se putea vedea rezervorul de apă şi jgheabul de spălare a 
minereului. 

— Eu sunt stăpânul, singurul stăpân al Egiptului şi al Nubiei, eu sunt... 

Zece săgeți, trase de şefii de clan se înfipseră în acelaşi timp în capul, 
gâtul şi pieptul său. Şenar căzu pe spate, pe planul înclinat, şi, încet, trupul 
său alunecă spre bazinul de decantare, amestecat cu mâlul gros pe care un 
firicel de apă încerca în zadar să-l curețe. 


Capitolul 56 


Nimic deosebit nu se întâmplă când plecară evreii. Multor egipteni le 
părea rău că-şi pierd prietenii şi cunoscuţii care porneau într-o aventură 
nesăbuită; cât despre evreii înşişi, mulţi se temeau de încercările care-i 
puteau aştepta în timpul traversării deşertului. Câţi duşmani aveau de 
înfruntat, câte triburi aveau să le stea în cale acestor adoratori ai lui Yahwe? 

Serramanna era furios. 

Înainte de a pleca spre Nubia, Ramses le încredinţase lui Ameni şi 
sardului misiunea de a menţine ordinea în oraş. La cel mai mic semn de 
răzmeriţă a evreilor, forţele de menţinere a ordinii trebuiau să intervină cu 
străşnicie şi fără nicio întârziere. Şi, pentru că exodul începuse în linişte, 
Serramanna nu avea niciun motiv să-i cerceteze pe Moise sau pe Aaron. 

Sardul rămânea în continuare convins că faraonul nu trebuia să-l ierte pe 
conducătorul evreilor; nici chiar acea veche şi strânsă prietenie nu 
îndreptăţea o asemenea îngăduinţă. Chiar şi departe de Egipt, Moise avea 
posibilitatea să facă mult rău. 

Din precauţie, Serramanna pusese vreo zece mercenari să-i urmărească 
pas cu pas pe evrei şi să-i aducă regulat la cunoştinţă tot ceea ce se întâmpla 
în tabăra lor. Spre marea sa surpriză, profetul nu o apucase pe drumul spre 
Sileh, cu o mulţime de fântâni şi aflat sub paza armatei egiptene, ci alesese 
o cale mult mai dificilă care ducea la marea de trestii. În felul acesta, Moise 
le lua oamenilor săi care, eventual, s-ar fi descurajat orice posibilitate de a 
se mai întoarce de unde plecaseră. 

— Serramanna! exclamă Ameni; te-am căutat peste tot. O să rămâi 
pentru vecie aşa, privind la drumul spre nord? 

— Moise ăsta care a făcut atâta rău şi care a plecat într-un mod atât de 
josnic... Nu-mi place deloc nedreptatea... 

— Înainte de a muri, Ofir ne-a dat o ultimă informaţie, foarte interesantă, 
ca şi cum ar fi vrut să se distrugă total pe el însuşi, asemenea unui scorpion: 
doi beduini, şefi de trib, Amos şi Baduch, au părăsit Egiptul împreună cu 
evreii. Ei sunt aceia care au adus arme pentru credincioşii lui Yahwe, în 
cazul că aceştia ar fi trebuit să lupte cu ocazia ieşirii din ţara noastră. 


Sardul îşi lovi palma stângă cu pumnul drept încleştat. 

— Tâlharii ăştia doi trebuie consideraţi nişte criminali... Aşa că ar trebui 
arestaţi împreună cu Moise care le-a fost complice. 

— Este exact ceea ce gândeam şi eu. 

— Plec imediat cu cincizeci de care şi-i aduc pe toţi nememicii ăştia ca 
să-i arunc în închisoare. 


Ramses o strânse în braţe pe Nefertari. Iubita sa soţie, minunat machiată 
şi parfumată ca o zeiţă, era mai frumoasă ca niciodată. 

— Şenar este mort, îi comunică regele, şi revolta nubienilor a fost 
înăbuşită. 

— Va fi până la urmă pace şi în Nubia? 

— Căpeteniile răsculaților au fost executate pentru înaltă trădare, iar 
satele pe care le asupreau au organizat serbări de bucurie că au scăpat de ei. 
Aurul furat s-a găsit şi o parte am dus-o la Abu Simbel şi alta la Karnak. 

— Lucrările de la Abu Simbel merg înainte? 

— Setau conduce şantierul cu o pricepere extraordinară. 

Regina nu mai putea întârzia să-i dea cea mai importantă veste din 
absenţa lui. 

— Serramanna a plecat pe urmele lui Moise cu un detaşament de care. 

— De ce? 

— Printre evrei se află doi spioni beduini în solda hitiţilor. Serramanna 
vrea să-i aresteze pe cei doi şi pe Moise; Ameni nu s-a putut opune acestei 
expediţii pentru că ea este în conformitate cu legea. 

Ramses parcă-l văzu în faţa ochilor pe Moise mergând în fruntea 
poporului său, lovind pământul cu toiagul ca şi cum ar fi vrut să deschidă 
drumul, îndemnându-i să meargă mai departe pe cei care erau sleiţi de 
puteri şi rugându-se la Yahwe să le arate drumul, noaptea printr-un stâlp de 
foc, iar ziua printr-un stâlp de nor. Nicio piedică nu-l putea face să dea 
înapoi, niciun duşman nu-l putea înspăimânta. 

— Tocmai am primit o lungă scrisoare de la Putuhepa, adăugă Nefertari; 
este convinsă că vom reuşi să încheiem pacea. 

— Asta-i o veste minunată! 

Ramses spusese aceste cuvinte fără a le crede cu adevărat, fiind cu gândul 
în altă parte. 

— Te temi ca Moise să nu fie ucis, nu-i aşa? 


— Mi-aş dori să nu-l mai văd niciodată. 

— În ce priveşte tratatul de pace, mai rămâne o chestiune delicată. 

— Tot Uri-leşub? 

— Nu, o problemă de exprimare... Hattuşil nu vrea să recunoască nici în 
ruptul capului că el ar fi răspunzător pentru dorinţa hitiţilor de a duce mereu 
alte războaie şi se plânge că este considerat inferior, obligat să se supună 
voinţei Faraonului. 

— Şi nu aceasta este realitatea? 

— Textul tratatului va fi cunoscut de toată lumea, generaţiile care vor 
urma îl vor citi şi ele: Hattuşil refuză să-şi piardă prestigiul. 

— Hititul trebuie să accepte, altfel va fi nimicit! 

— Ar trebui să renunţăm la această pace doar din cauza unor cuvinte 
asupra cărora nu ne înţelegem? 

— Aici contează fiecare cuvânt. 

— Aş putea să-i prezint în cel mai scurt timp stăpânului celor Două Țări 
o nouă formulare a tratatului? 

— Ţinând seama, bănuiesc, de ceea ce vrea Hattuşil! 

— Ţinând seama de viitorul celor două popoare care nu mai vor război, 
masacre şi nenorociri de tot felul. 

Ramses o sărută pe frunte pe soţia sa. 

— Mai am eu vreo şansă ca să rezist în faţa asaltului diplomatic al marii 
soţii regale? 

— Niciuna, răspunse ea, rezemându-şi capul de umărul lui. 

Moise se mâniase peste măsură şi Aaron fusese nevoit să tragă câteva 
lovituri de toiag pe spinarea unora dintre ai lor care cârteau, deja istoviţi de 
atâta mers şi dornici să se întoarcă în Egipt, unde aveau de mâncare pe 
săturate şi trăiau în case confortabile. Cei mai mulţi dintre ei nu se împăcau 
cu viaţa aceea în deşert şi nu se putuseră obişnui să doarmă sub cerul liber 
sau prin corturi; mulţi evrei începuseră să protesteze împotriva vieţii grele 
pe care o duceau din cauza profetului. 

Atunci se făcu auzit glasul tunător al lui Moise, poruncind celor slabi şi 
fricoşilor să i se supună lui Yahwe şi să-şi continue drumul către [ara 
Făgăduinţei, înfruntând orice greutăţi şi depăşind orice obstacole. Şi porniră 
din nou la drum, printr-un ţinut mlăştinos, plin de umezeală; evreii se 


împotmoleau câteodată în noroi, căruțele alunecau, lipitorile atacau oamenii 
şi animalele. 

Moise hotărî să se facă un popas nu departe de graniţă, în apropiere de 
lacul Sarbonis şi de Marea Mediterană; locul era considerat periculos, căci 
vântul aducea cantităţi enorme de nisip pe suprafeţele mlăştinoase, dând 
naştere unor pământuri false care formau aşa-numita „mare de trestii”. 

Nimeni nu trăia prin aceste locuri pustii, bătute de furtuni şi aflate în voia 
mării şi a cerului; nici pescarii nu treceau pe acolo de frica nisipurilor 
mişcătoare. 

O femeie cu părul despletit se aruncă la picioarele lui Moise. 

— O să murim aici cu toţii, în pustietatea asta! 

— Te înşeli. 

— Uită-te în jur! Asta poate fi Ţara Făgăduinţei? 

— Bineînţeles că nu aceasta este. 

— Noi nu mergem mai departe, Moise. 

— Ba, cum să nu? Peste câteva zile vom trece graniţa şi vom ajunge 
acolo unde ne cheamă Yahwe. 

— Cum poţi fi atât de sigur de ceea ce spui? 

— Pentru că eu L-am văzut, femeie şi El mi-a vorbit. Du-te să te culci 
acum; mai avem mult de mers. 

Domolită, femeia făcu aşa cum i se spusese. 

— Locul acesta este înspăimântător, recunoscu Aaron; de-abia aştept să 
plecăm de aici. 

— Era nevoie de o odihnă mai îndelungată; mâine, în zori, Yahwe ne va 
da putere ca să putem merge mai departe. 

— Nu te îndoieşti niciodată, Moise, că vom reuşi? 

— Niciodată, Aaron. 


Carele lui Serramanna, însoţite de un „fiu regal” care-l reprezenta pe 
Ramses, înaintaseră rapid pe urmele evreilor. 

Când dădu de mirosul mării, nările fostului pirat parcă fremătară. El făcu 
semn oamenilor săi să se oprească. 

— Este vreunul dintre voi care cunoaşte locurile astea? 

Un ofiţer mai cu experienţă făcu un pas în faţă. 

— "Ţinutul ăsta este bântuit de forţe ale răului. Aş fi de părere să nu-i 
tulburăm pe demoni. 


— Şi totuşi, spuse sardul, evreii pe aici au luat-o. 

— Ei n-au decât să facă o asemenea prostie... Noi, însă, ar trebui să o 
luăm pe alt drum. 

În depărtare se vedeau trâmbe de fum. 

— Tabăra evreilor nu este prea departe, remarcă fiul regal; ar trebui să-i 
arestăm pe tâlharii aceia. 

— Credincioşii lui Yahwe sunt înarmaţi, îi aminti Serramanna, şi sunt 
mai mulţi decât noi. 

— Oamenii noştri ştiu să lupte şi, datorită carelor, le vom fi superiori. 
Când vom ajunge la o distanţă convenabilă, vom arunca asupra lor o ploaie 
de săgeți şi le vom cere să ni-i predea pe Moise şi pe cei doi şefi beduini. 
Dacă nu, îi vom ataca fără milă. 

Nu fără oarecare ezitare, carele îşi continuară înaintarea pe pământul 
acela îmbibat de umezeală. 


Aaron se trezi, îngrijorat; Moise era deja în picioare, cu toiagul în mână. 

— Uruitul ăsta înfundat... 

— Da, este de la carele egiptene. 

— Ne atacă! 

— Avem timp suficient ca să scăpăm de ei. 

Cei doi beduini, Amos şi Baduch, refuzară să meargă prin smârcuri, dar 
evreii, speriaţi, acceptară să-l urmeze pe Moise. La căderea nopţii, nimeni 
nu mai era în stare să deosebească apa de bancurile de nisip, dar Moise 
înainta cu paşi siguri între lac şi mare, purtat înainte de flacăra care-i 
pârjolise sufletul încă din adolescenţă, flacără care devenise dorul de Țara 
Făgăduinţei. 

Pornind şi ele la drum, carele egiptene făcură o greşeală fatală. Unele se 
scufundară în nisipurile mişcătoare, altele se rătăciră prin mlaştina 
străbătută de curenţi invizibili de apă; carul fiului regal se împotmoli în 
noroaiele lipicioase, iar cel al lui Serramanna îi izbi în plină goană pe cei 
doi beduini care se despărţiseră de evrei şi-şi căutau o cale de scăpare. 

Vântul dinspre răsărit se înteţi, se împreună cu cel dinspre deşert, astfel 
încât apa se retrase din calea evreilor care căutau să treacă de marea de 
trestii. 

Neluând în seamă moartea celor doi spioni, striviţi sub roţile carului său, 
Serramanna se împotmoli şi el în nisip; în timp ce dădea ordin să se scoată 


din mocirlă carele şi-şi aduna oamenii, unii dintre ei fiind răniţi, vântul îşi 
schimbă direcţia. Se porni o vijelie care stârni valuri mari şi apa acoperi cu 
totul orice trecere. 

Furios la culme, Serramanna vedea neputincios cum Moise îi scăpa din 
mâini. 

Deşi era îngrijită cu devotament şi pricepere de Neferet, o tânără 
doctoriţă cu calităţi ieşite din comun, regina-mamă Tuya nu mai avea mult 
până să plece în marea călătorie. Peste puţin timp, ea avea să-l reîntâlnească 
pe Sethi, părăsind Egiptul pământean care avea aproape asigurat, de-acum, 
un viitor fericit. Aproape asigurat pentru că tratatul de pace cu hitiţii nu 
fusese încă încheiat. 

Când Nefertari veni s-o vadă în grădina în care bătrâna medita, Tuya 
simţi că marea soţie regală era emoţionată. 

— Maiestate, tocmai am primit această scrisoare de la împărăteasa 
Putuhepa. 

— Vederea mea a slăbit, Nefertari; citeşte-o tu, te rog. 

Vocea blândă, melodioasă, a reginei mângâie sufletul Tuyei. 


Către sora mea, soţia soarelui, Nefertari. 


Totul merge bine în privinţa celor două ţări ale noastre, sper că tu şi cei 
dragi ţie sunteţi sănătoşi. Fata mea se simte foarte bine şi caii mei sunt 
grozavi; sper că tot aşa se întâmplă şi cu copiii tăi, cu caii şi cu leul lui 
Ramses cel Mare. Servul tău, Hattuşil, este la picioarele Faraonului şi i se 
închină lui cu smerenie. 

Pace şi înfrățire: acestea sunt cuvintele care trebuie rostite, căci zeul- 
lumină al Egiptului şi zeul furtunii al imperiului Hatti doresc să se 
înfrăţească. 

Având la ei textul tratatului, ambasadorii Egiptului şi din Hatti au pornit 
la drum înspre Pi-Ramses, pentru ca Faraonul să pecetluiască pentru vecie 
hotărârea noastră comună. 

Fie ca sora mea, Nefertari, să se afle în paza tuturor zeilor şi zeiţelor. 


Îmbrăţişându-se, Nefertari şi Tuya plânseră de fericire. 


Serramanna se simţea ca o insectă pe care sandala lui Ramses avea tot 
dreptul s-o strivească. Cu capul plecat, sardul se aştepta să fie alungat din 
palat şi nu se împăca deloc cu o asemenea înfrângere. El, fostul pirat, se 
obişnuise cu viaţa sa de apărător al ordinii şi al dreptăţii. O credinţă 
absolută faţă de Ramses dăduse un sens existenţei sale şi pusese capăt 
rătăcirilor din trecutul său furtunos; Egiptul, această ţară pe care se străduia 
s-o jefuiască odinioară, devenise patria sa. El, navigatorul de altădată, 
rămăsese pe uscat fără nicio dorinţă de a mai pleca de acolo. 

Serramanna îi era recunoscător lui Ramses pentru că nu-l umilise în faţa 
curţii şi a subordonaţilor săi; suveranul îl primea în biroul său, între patru 
ochi. 

— Maiestate, am făcut o greşeală. Niciunul dintre noi nu cunoştea 
locurile acelea şi... 

— Ce s-a întâmplat cu cei doi spioni beduini? 

— Au murit striviţi sub roţile carului meu. 

— Eşti sigur că Moise a scăpat din furtuna aceea? 

— EI, împreună cu evreii lui, au trecut de marea de trestii. 

— Să-i dăm uitării, din moment ce au trecut graniţa. 

— Bine, dar... Moise v-a trădat! 

— El merge pe calea lui, Serramanna. Din moment ce nu mai riscă să 
tulbure liniştea din cele Două Ţări, n-are decât să-şi urmeze soarta. Vreau 
să-ţi încredinţez o altă misiune. 

Sardului nu-i venea să-şi creadă urechilor. Regele îl ierta, oare, pentru 
faptul că dăduse greş? 

— Te vei duce la frontieră cu două regimente de care şi vei întâmpina 
delegaţia hitită căreia îi vei asigura protecţie totală. 

— Este o misiune... o misiune... 

— Da, este o misiune decisivă pentru pacea lumii, Serramanna. 

Hattuşil cedase. 

Ascultând în acelaşi timp de intuiţia bărbatului de stat care era, de sfatul 
soţiei sale, Putuhepa, şi de recomandările ambasadorului egiptean, Acha, el 
întocmise textul tratatului de bună vecinătate şi de neagresiune cu Egiptul, 
fără a se mai opune cerinţelor lui Ramses şi trimisese doi soli cu sarcina de 


a-i înmâna faraonului tăbliţele de argint pe care fusese gravată, cu caractere 
cuneiforme, versiunea hitită a tratatului. 

Hattuşil îi promitea lui Ramses că va expune tratatul în templul zeiţei 
Soarelui, la Hattuşaş, cu condiţia ca suveranul egiptean să facă acelaşi lucru 
într-unul dintre marile sanctuare din cele Două Ţări; dar Ramses va accepta 
să ratifice documentul fără a adăuga şi el alte clauze? 

Din capitala hitită până la frontiera egipteană, atmosfera fu încordată. 
Acha era conştient că nu-i putea cere mai mult lui Hattuşil; dacă Ramses 
avea să fie nemulţumit de ceva, proiectul tratatului rămânea literă moartă. 
Cât despre soldaţii hitiţi, ei nu-şi ascundeau tulburarea; era posibil ca unele 
grupuri de opozanți să atace solia pentru a nu permite mesagerilor păcii să 
ajungă la destinaţie. Văi, defilee, păduri puteau deveni tot atâtea capcane, 
dar călătoria se desfăşură fără niciun incident. 

Când îl zări pe Serramanna şi carele egiptene, Acha scoase un suspin 
adânc de uşurare. De-acum, puteau călători în deplină linişte. 

Sardul şi ofiţerul superior hitit se salutară politicos, dar cu răceală; 
vechiul pirat i-ar fi ucis cu plăcere pe barbari, dar trebuia să se supună 
poruncii lui Ramses şi să-şi îndeplinească până la sfârşit misiunea. 

Pentru prima oară, carele hitite pătrunseră în Deltă şi porniră pe drumul 
care ducea la Pi-Ramses. 

— Ce se aude cu răscoala din Nubia? întrebă Acha. 

— S-a vorbit despre asta la Hattuşaş? se îngrijoră sardul. 

— Stai liniştit, informaţia a rămas secretă. 

— Ramses a restabilit ordinea, Şenar a fost executat de complicii săi. 

— Fie ca pacea să domnească în Nord ca şi în Sud! Dacă Ramses acceptă 
tratatul pe care i-l vor prezenta solii hitiţi, va începe o epocă de belşug de 
care-şi vor aminti şi generaţiile viitoare. 

— De ce-ar refuza? 

— Din cauza unui amănunt care nu este un... Dar, hai să fim optimişti, 
Serramanna. 

În a douăzeci şi una zi a anotimpului de iarnă şi în al douăzeci şi unulea 
an de domnie a lui Ramses, Acha şi cei doi diplomaţi hitiţi fură introduşi de 
Ameni în sala de primire a palatului din Pi-Ramses, a cărui măreție îi 
stupefie pe oaspeţi. În locul cenuşiului cu care erau obişnuiţi în lumea lor 


războinică, apăruse un univers colorat în care se amestecau grandoarea şi 
rafinamentul. 
Mesagerii îi prezentară faraonului tăbliţele de argint; Acha citi declaraţia 


ANI a12 
preliminară . 


Fie ca o mie de divinităţi, dintre zeii şi zeițele din Hatti şi din Egipt, să fie 
martori ai acestui tratat pe care-l încheie împăratul din Hatti şi faraonul 
Egiptului. Martori sunt soarele, luna, zeii şi zeițele cerului şi ale 
pământului, ale munților şi ale râurilor, ale mării, ale vânturilor şi ale 
norilor. 

Aceste mii de divinităţi vor distruge casa, ţara şi supuşii celui care nu va 
respecta acest tratat. Cât despre cei care-l vor respecta, miile de divinităţi 
vor acţiona pentru ca el să fie sănătos şi să trăiască fericit în casa sa, 
împreună cu copiii şi cu supuşii săi. 


În prezenţa marii soţii regale, Nefertari, şi a reginei-mamă, Tuya, Ramses 
aprobă această declaraţie pe care Ameni o transcrise pe un papirus. 

— Împăratul Hattuşil recunoaşte răspunderea pe care o poartă hitiţii în 
actele de război comise în ultimii ani? 

— Da, Maiestate, răspunse unul dintre cei doi ambasadori. 

— Admite el că acest tratat îi angajează şi pe urmaşii noştri? 

— Împăratul nostru doreşte ca acest acord să ducă la pace şi la înfrățire şi 
ca el să fie respectat de copiii noştri, precum şi de copiii copiilor noştri. 

— Ce frontiere vom respecta? 

— Râul Orontes, o linie de fortificaţii în Siria de Sud, şoseaua care 
desparte egipteanul Byblos de provincia Amurru, considerată ca protectorat 
hitit, drumul care trece pe la sud de cetatea hitită Kadesh, separând-o de 
latura nordică a câmpiei Bekaa, aflată sub protecţie egipteană. Porturile 
feniciene vor rămâne sub controlul Faraonului; diplomaţii şi negustorii 
egipteni vor putea circula liber pe drumul care duce în Hatti. 

Acha îşi ţinu răsuflarea. 

Va accepta Ramses să renunţe pentru totdeauna la fortăreaţa Kadesh şi, 
mai ales, la provincia Amurru? Nici Seti, nici fiul său nu reuşiseră să pună 
stăpânire pe faimoasa cetate în faţa căreia Ramses repurtase cea mai mare 
victorie a sa şi părea logic ca Kadesh să rămână pe teritoriul hitit. 

Dar Amurru... Egiptul luptase cu înverşunare pentru a păstra această 
provincie, mulţi soldaţi muriseră pentru ea. Acha se temea că Faraonul se 


va arăta de neînduplecat în această privinţă. 

Suveranul privi înspre Nefertari. În privirea reginei, el citi răspunsul. 

— Acceptăm, răspunse Ramses cel Mare. 

Ameni continua să scrie, iar Acha se simţi cuprins de o bucurie fără 
margini. 

— Ce altceva mai doreşte fratele meu, Hattuşil? 

— Un pact definitiv de neagresiune, Maiestate, şi o alianţă defensivă 
împotriva oricărei ţări care ar ataca Egiptul sau Hatti. 

— El se gândeşte la Asiria? 

— La oricare popor care ar încerca să pună stăpânire pe pământurile 
Egiptului sau ale ţării Hatti. 

— Noi de asemenea dorim să se încheie acest pact şi această alianţă; 
datorită acestor acorduri, ne vom apăra bunăstarea şi fericirea. 

Cu o mână foarte sigură, Ameni continua să scrie. 

— Maiestate, împăratul Hattuşil doreşte, de asemenea, ca, în ţările 
noastre, să fie respectată şi apărată succesiunea la tron conform obiceiurilor 
şi tradiţiilor. 

— Nici nu se va putea fi altfel. 

— Suveranului nostru i-ar plăcea, în sfârşit, să pună la punct problema 
extrădării reciproce a fugarilor. 

Acha se temea de acest ultim obstacol; un singur amănunt nerezolvat ar fi 
dus la rediscutarea întregului acord. 

— Cer ca persoanele extrădate să fie tratate omeneşte, declară Ramses; 
atunci când ele vor fi readuse în ţara lor, Egipt sau Hatti, ele nu vor suferi 
nici pedepse, nici insulte, iar casa lor va trebui să le fie restituită aşa cum a 
fost iniţial. În plus, Uri-Teşub, devenit egiptean, va rămâne liber să-şi 
aleagă singur soarta. 

Fără a mai aştepta ca împăratul să-şi dea consimţământul faţă de aceste 
condiţii, cei doi ambasadori se declarară de acord. 

Tratatul putea intra în vigoare. 

Ameni avea să predea versiunea definitivă scribilor regali care trebuiau 
să-l copieze pe foi de papirus de cea mai bună calitate. 

— Textul acesta va fi gravat în piatra mai multor sanctuare ale Egiptului, 
anunţă Ramses, în special în sanctuarul lui Ra de la Heliopolis, pe latura de 
sud a aripii răsăritene de la cel de-ai nouălea pilon de la Karnak şi pe 
peretele de sud al fațadei marelui templu de la Abu Simbel. Astfel, de la 


nord la sud, din Deltă şi până în Nubia, egiptenii vor şti că de acum înainte 
vor trăi pe veci în pace cu hitiţii, sub privirile protectoare ale divinităţilor. 

Găzduiţi în apartamentele palatului special destinat ţărilor străine, 
ambasadorii hitiţi luară parte la veselia generală care cuprinsese capitala 
egipteană; ei putură vedea cât de popular era Ramses, sărbătorit peste tot 
într-un cântecel intonat în cor de locuitori, de nenumărate ori: „Ne uimeşte 
ca soarele, ne dă energie ca apa şi ca vântul, îl iubim la fel cum iubim 
pâinea şi ţesăturile frumoase, căci el este tatăl şi mama ţării întregi, lumina 
de pe cele două maluri”. 

Nefertari îi invită pe hitiţi să asiste la un ritual săvârşit în templul zeiţei 
Hathor; ei ascultară invocaţia adresată puterii unice care se crea pe ea însăşi 
în fiecare zi, veghea la existenţa tuturor formelor de viaţă, ilumina feţele, 
făcea să freamete de bucurie arborii şi florile. Când privirile se întoarseră 
către începutul ascuns în aurul cerului, păsările îşi luară zborul în această 
clipă a fericirii şi o cale a păcii se deschise sub paşii fiinţelor umane. 

Cuprinşi pe rând de mirare şi de bucurie, hitiţii fură invitaţi după aceea la 
un banchet în cursul căruia degustară tocană de porumbei, rinichi marinaţi, 
pulpe de vită fripte, biban din Nil, gâşte fripte, linte bătută, usturoi şi ceapă 
dulce, dovlecei, lăptuci, castraveti, mazăre, fasole verde, compot de 
smochine, mere, curmale, pepene verde, brânzeturi de capră, iaurt, 
prăjiturele rotunde cu miere, pâine caldă, bere dulce, vin roşu şi vin alb. 
Într-o asemenea ocazie deosebită, fu servit un vin foarte vechi pus în 
chiupuri în ziua a şasea din anul al patrulea al domniei lui Seti şi marcate cu 
simbolul lui Anubis, stăpânul deşertului. Diplomaţii rămaseră uluiţi de 
abundența şi de calitatea felurilor de mâncare, apreciară vesela din piatră şi, 
în cele din urmă, se lăsară cuprinşi şi ei de bucuria celor de faţă, intonând în 
limba egipteană cântecele de laudă către Ramses. 

Da, într-adevăr, era pace. 


In cele din urmă, capitala adormise. 
In ciuda orei târzii, Nefertari scrise cu mâna sa o lungă epistolă pentru 
sora sa, Putuhepa, mulţumindu-i pentru eforturile sale şi descriindu-i clipele 


minunate prin care treceau Hatti şi Egiptul. Când regina îşi punea sigiliul pe 
scrisoare, Ramses îi atinse cu delicateţe umerii. 

— Încă nu s-a terminat cu munca? 

— Ziua înseamnă mai multe treburi decât ceasuri, nici nu s-ar putea altfel 
şi este bine să fie astfel: nu le spui şi tu asta înalţilor tăi funcţionari? Marea 
soţie regală nu se poate sustrage Regulii. 

Parfumul pe care-l folosea Nefertari în asemenea ocazii deosebite îl 
ameţea pe Ramses. Maestrul parfumier al palatului nu utiliza de obicei mai 
puţin de şaisprezece componente, dintre care trestia parfumată, ienupăr, 
flori de grozamă, răşină de terebentină, smimă şi diferite alte esențe 
aromatice. Un fard verde marca eleganța pleoapelor, o perucă unsă cu ulei 
de Libia punea în valoare sublima frumuseţe a chipului ei. 

— Sunt fericită... Nu ne-am străduit atât de mult pentru a asigura 
fericirea poporului nostru? 

— Numele tău va rămâne pe vecie asociat acestui tratat; tu eşti aceea care 
a construit această pace. 

— Ce importanţă mai are gloria noastră în scurgerea neîntreruptă a zilelor 
şi a ritualurilor? 

Regele făcu să alunece bretelele rochiei lui Nefertari de-a lungul umerilor 
şi o sărută pe gât. 

— Cum să-ţi spun cât de mult te iubesc? 

Ea se răsuci spre el şi-i sărută buzele. 

— Mai este vreme pentru discursuri? 

Prima scrisoare oficială care sosi din Hatti, ca urmare a acceptării 
tratatului de pace, trezi un puternic val de curiozitate la curtea din Pi- 
Ramses. Oare dorea Hattuşil să revină asupra vreunuia dintre punctele 
importante ale documentului? 

Regele rupse sigiliul pus pe stofa în care era înfășurată tăbliţa din lemn de 
preţ şi parcurse textul scris cu caractere cuneiforme. 

După aceea, se duse în grabă la regină. Nefertari termina de repetat 
ritualul pentru sărbătorile de primăvară. 

— Într-adevăr, o scrisoare curioasă! 

— S-a întâmplat ceva rău? 

— Nu, un fel de cerere de ajutor. O prinţesă hitită, cu un nume imposibil 
de rostit, este bolnavă. După cum spune Hattuşil, ea pare posedată de un 


demon pe care medicii din Hatti nu reuşesc să i-l alunge din corp. 
Cunoscând talentul terapeuţilor egipteni, noul nostru aliat mă roagă 
insistent să-i trimit un vindecător de la Casa Vieţii pentru a-i reda prinţesei 
sănătatea şi a-i permite să aibă, în cele din urmă, copilul pe care şi-l doreşte. 

— Dar asta-i o veste excelentă; legăturile dintre cele două ţări ale noastre 
se pare că sunt pe cale să se întărească. 

Regele dădu ordin să vină Acha căruia îi spuse ce conţinea scrisoarea 
primită de la Hattuşil. 

Şeful diplomaţiei egiptene izbucni în râs. 

— Ce ţi se pare caraghios într-o asemenea rugăminte? se miră Nefertari. 

— Am impresia că împăratul hitit are o încredere cu adevărat nelimitată 
în medicina noastră! El nu cere nimic altceva decât o minune. 

— Subestimezi cumva ştiinţa învăţaţilor noştri? 

— Cu siguranţă, nu, dar cum ar putea da ea posibilitatea de a avea un 
copil unei femei, fie ea chiar o prinţesă hitită, care a trecut de şaizeci de 
ani? 

După ce se amuzară din plin de această situaţie, Ramses îi dictă lui 
Ameni un răspuns pentru fratele său, Hattuşil. 


În privinţa prinţesei suferinde — mai ales din cauza vârstei sale înaintate 
— noi o cunoaştem. Nimeni nu poate găsi leacuri care ar putea s-o facă 
gravidă. Dar, dacă zeul furtunii şi cel al soarelui ar hotărî aşa ceva... Voi 
trimite, aşadar, un magician excelent şi un medic foarte priceput. 


Ramses porunci să se trimită imediat la Hattuşaş o statuetă magică a 
zeului vindecător Khonson, cel care străbate spaţiul, întruchipând o seceră a 
lunii noi. Cine altcineva decât o divinitate ar fi reuşit, de fapt, să schimbe 
legile fiziologiei? 


Când mesajul lui Nebu, marele preot de la Karnak, ajunse la Pi-Ramses, 
regele hotărî mutarea curţii la Theba. Cu obişnuita sa eficacitate, Ameni 
pregăti în grabă bărcile necesare şi dădu ordine peste tot pentru ca întreaga 
călătorie să decurgă în cele mai bune condițiuni posibile. 

Pe corabia regală luaseră loc toate fiinţele dragi lui Ramses: soţia sa, 
Nefertari, strălucind de frumuseţe; mama sa, Tuya, peste măsură de 
bucuroasă că trăise suficient cât să vadă încheiată pacea între Egipt şi Hatti; 


Iset cea frumoasă, adânc impresionată pentru că lua parte la marea 
sărbătoare de acolo; cei trei copii ai săi, Kha marele preot de la Memphis, 
Meritamon, muziciana, şi micul Merenptah, care crescuse văzând cu ochii; 
credincioşii săi prieteni, Ameni şi Acha, datorită cărora Ramses putuse reda 
fericirea ţării sale; ministrul Nedjem şi Serramanna, pricepuţii săi slujbaşi. 
Nu lipseau decât Setau şi Lotus care, nevoiţi să vină de la Abu Simbel, 
aveau să se alăture cortegiului abia la Theba. Şi Moise... Moise care 
renunţase pentru totdeauna la Egipt. 

La debarcader, marele preot din Karnak în persoană veni să întâmpine 
perechea regală. De data aceasta, Nebu era bătrân de tot. Slăbit, mergând cu 
mare greutate, cu mâna încleştată pe toiagul său din trestie, cu vocea 
tremurată, el suferea de un reumatism generalizat şi deformant; dar privirea 
îi rămăsese vie, iar personalitatea sa autoritară nu slăbise deloc. 

Regele se îmbrăţişă de bun venit cu marele preot. 

— Mi-am ţinut cuvântul, Maiestate; datorită muncii lui Bakhen şi a 
echipelor lui de meşteri, templul vostru pentru veşnicie este terminat. Zeii 
mi-au permis fericirea de a admira această imensă capodoperă în care vor 
sălăşlui toate divinităţile. 

— Mi-l voi ţine şi eu, Nebu; ne vom urca împreună pe acoperişul 
templului şi vom privi de acolo sanctuarul, clădirile auxiliare şi palatul. 

Uriaşul pilon, a cărui suprafaţă interioară era decorată cu scene din 
bătălia victorioasă de la Kadesh, întâia curte, largă, cu coloane care îl 
reprezentau pe rege sub înfăţişarea lui Osiris, colosul înalt de douăzeci şi 
şapte de metri reprezentându-l pe rege aşezat, un al doilea pilon înfăţişând 
ritualul secerişului, sala cu coloane lungă de treizeci şi unu de metri şi largă 
de patruzeci şi unu, sanctuarul ale cărui basoreliefuri dezvăluiau misterele 
cultului zilnic, marele arbore sculptat care simboliza veşnicia instituţiei 
faraonice... Atâtea minunăţii pe care perechea regală le admiră cu nesaţ, 
copleşiţi de fericire. 

Serbările de inaugurare a templului pentru veşnicie durară mai multe 
săptămâni. Pentru Ramses, punctul lor culminant trebuia să fie naşterea 
rituală a capelei consacrate tatălui şi mamei sale; Nefertari şi suveranul 
rostiră cuvintele de inaugurare pentru totdeauna, gravate în coloane de 
hieroglife. 


Pe când Faraonul termina de îmbrăcat în „locuinţa de dimineaţă”, Ameni 
veni în grabă, cu chipul descompus. 

— Mama ta... mama ta te cheamă la ea. 

Ramses alergă până la apartamentele în care locuia Tuya. 

Văduva lui Seti era culcată pe spate, cu braţele în lungul corpului, cu 
ochii întredeschişi. Regele îngenunche lângă pat şi-i sărută mâinile. 

— Eşti prea slăbită ca să iei parte la inaugurarea capelei tale? 

— Nu oboseala este aceea care mă copleşeşte, ci moartea care se apropie. 

— Hai s-o alungăm împreună. 

— Nu mai am putere pentru aşa ceva, Ramses... Dar de ce m-aş revolta? 
A venit sorocul să mă alătur lui Seti şi clipa aceasta este a fericirii. 

— Ai fi atât de crudă încât să părăseşti Egiptul? 

— Perechea regală domneşte, ea urmează calea cea dreaptă... Eu ştiu că 
următoarea revărsare a Nilului va fi excelentă şi că justiţia va fi respectată. 
Pot să plec liniştită, fiul meu, datorită păcii pe care Nefertari şi cu tine aţi 
ştiut s-o clădiţi şi pe care o veţi face să dureze în veac. Este aşa de frumos... 
o ţară liniştită în care copiii se joacă, în care turmele de animale se întorc de 
la păscut în timp ce păstorii îngână un cântecel pe sunetele de flaut, în care 
oamenii se respectă între ei ştiind că Faraonul veghează asupra tuturor... 
Apără o asemenea fericire, Ramses, apără aceste fericiri şi lasă moştenire 
această Regulă urmaşului tău. 

În preajma încercării supreme, Tuya nu şovăia. Ea rămânea mândră şi 
suverană, iar privirea sa fermă era aţintită către veşnicie. 

— Iubeşte Egiptul cu toată fiinţa ta, Ramses, în aşa fel încât niciun 
sentiment omenesc să nu întreacă această iubire, nicio cumpănă, oricât de 
crudă ar fi ea, să nu te abată de la îndatoririle tale de faraon. 

Mâna Tuyei o strânse cu o putere nebănuită pe aceea a fiului său. 

— Urează-mi, tu, rege al Egiptului, să ajung pe câmpia cu ofrande, în 
ţinutul fericirilor, urează-mi să rămân pentru vecie în această ţară minunată 
de apă şi de lumină, să strălucesc de acolo, alături de strămoşii noştri şi de 
Seti... 

Vocea Tuyei se stinse, într-un suspin adânc, aidoma lumii de dincolo de 
viaţă. 

În Valea Reginelor, loc al frumuseţii şi al perfecțiunii, lăcaşul pentru 
veşnicie al Tuyei era foarte aproape de cel pregătit pentru Nefertari. Marea 
soţie regală şi faraonul conduseră funeraliile văduvei lui Seti, a cărei mumie 
se va odihni de-acum în camera aurului. 'Transformată în Osiris şi în Hathor, 
Tuya avea să dăinuie prin corpul său de lumină pe care avea să-l 
însufleţească în fiecare zi energia nevăzută ce venea din adâncurile cerului. 
În mormânt fură depuse mobilierul ritual, vasele canopice în care se aflau 
viscerele defunctei, amforele cu vin, vasele cu uleiuri şi cu alifii, alimentele 
uscate, rochiile de preoteasă, sceptrele, podoabele, colierele şi bijuteriile, 
sandalele din aur şi din argint şi alte mici comori care făceau din Tuya o 
călătoare înzestrată cu de toate pentru a străbate minunatele căi ale 
Apusului şi ţinuturile lumii de dincolo de hotarul vieţii. 

Ramses încerca să trăiască nenorocirea şi fericirea cu aceeaşi forţă a 
sufletului. Pe de o parte, pacea cu hitiţii, atât de mult dorită, şi terminarea 
Ramesseum-ului, templul său pentru veşnicie; pe de altă parte, dispariţia 
mamei sale, Tuya. Fiul şi bărbatul se contopiseră, dar faraonul nu avea 
dreptul de a o trăda pe regina-mamă, atât de statornică în lunga sa viaţă 
încât moartea nu părea să fi avut asupra ei nicio putere. 'Trebuia să respecte 
mesajul pe care ea i-l lăsase cu limbă de moarte: Egiptul era mai important 
decât sentimentele sale, decât bucuria şi suferinţa sa. 

Şi Ramses se supuse cerinţelor funcţiei sale, ajutat de Nefertari; el 
continua să ţină ferm cârma corăbiei statului, ca şi cum Tuya ar fi fost încă 
prezentă. Doar că, acum, el trebuia să înveţe să meargă înainte fără a mai 
avea parte de sfaturile şi intervenţiile mamei sale. Din acel moment, 
Nefertari era aceea care trebuia să preia poziţia pe care o avusese Tuya; deşi 
soţia sa era atât de curajoasă, Ramses simţea că povara care apăsa pe umerii 
săi ameninţa să-l strivească. 

În fiecare zi, după ritualurile de întâmpinare a zorilor, perechea regală 
petrecea clipe îndelungate meditând în capela din Ramesseum dedicată 
memoriei lui Seti şi a 'Tuyei; regele simţea nevoia să primească până în 
adâncul fiinţei sale realitatea invizibilă pe care o creau pietrele pline de 


mistere şi hieroglifele însufleţite de cuvânt. Aflându-se într-o asemenea 
comuniune cu spiritul înaintaşilor, Ramses şi Nefertari primeau această 
lumină secretă care le hrănea sufletele. 


După cea de-a şaptezecea zi de doliu, Ameni consideră că era momentul 
să-i prezinte lui Ramses unele chestiuni urgente. Instalat în birourile din 
Ramesseum împreună cu echipa sa mică dar eficace, secretarul particular al 
Faraonului era într-un contact permanent cu Pi-Ramses şi nu pierduse nici 
măcar o clipă din timpul necesar pentru studierea diferitelor dosare. 

— Revărsarea este foarte bună, îi comunică el lui Ramses, tezaurul 
statului n-a fost niciodată aşa de bogat, rezervele alimentare sunt 
înregistrate fără greş, iar breslele meşteşugăreşti lucrau fără răgaz. Cât 
despre preţuri, ele sunt stabile şi nu ne ameninţă niciun pericol de inflaţie. 

— Ce poţi să-mi spui despre aurul din Nubia? 

— Extracţia şi aprovizionarea sunt pe deplin mulţumitoare. 

— Mi-ai descris, oare, un adevărat paradis? 

— Nu, desigur... Dar ne străduim să fim demni de Tuya şi de Seti. 

— De ce această umbră de reţinere în glasul tău? 

— Ei bine... Acha ar vrea să-ţi spună ceva, dar nu ştia dacă este 
momentul... 

— S-ar părea că ai deprins de la el gustul pentru diplomaţie; să vină la 
mine în bibliotecă. 


Biblioteca din Ramesseum urma să devină la fel de bogată cum era cea 
de la Casa Vieţii din Heliopolis; cu fiecare zi care trecea, soseau aici 
papirusuri şi tăblițe cu diferite scrieri şi suveranul supraveghea el însuşi 
înregistrarea lor. Fără cunoaşterea tuturor ritualurilor, a textelor filosofice şi 
a arhivelor, nu i-a fi fost posibil să guverneze în bune condițiuni Egiptul. 

Elegant, într-un veşmânt dintr-un in de calitate excepţională, împodobit 
cu panglici colorate, Acha rămase mut de admiraţie. 

— Maiestate, este o adevărată binecuvântare să lucrezi aici. 

— Ramesseum va fi unul dintre centrele vitale ale regatului. Voiai să-mi 
spui ceva despre vreo carte de înţelepciune? 

— Nu, doream să te văd, pur şi simplu. 


— Mă simt bine, Acha. Nimic nu mă poate face să uit de moartea mamei 
mele, niciodată nu-l voi uita pe Seti, dar şi unul şi celălalt mi-au arătat o 
cale de la care nu mă voi abate. Hitiţii ne fac probleme? 

— Niciuna, Maiestate; Hattuşil este cu atât mai încântat de tratatul nostru 
cu cât el a făcut ca Asiria să se retragă în găoacea sa. Acordul de asistenţă 
mutuală între Egipt şi Hatti i-a făcut pe militarii asirieni să înţeleagă că 
orice agresiune asupra celor două ţări ale noastre ar atrage după sine o 
ripostă masivă şi imediată. Se perfectează o serie de contacte comerciale cu 
Hatti şi pot să afirm că pacea va domni în regiune timp de mulţi ani de 
acum înainte. Cuvântul dat nu este la fel de solid ca granitul? 

— În acest caz, ce te mai nelinişteşte? 

— Din cauza lui Moise... Eşti de acord să vorbim despre asta? 

— Te ascult. 

— Spionii mei nu-i scapă din ochi pe evrei. 

— Unde se află acum? 

— Continuă să rătăcească prin deşert, în ciuda protestelor din ce în ce 
mai numeroase din sânul lor; dar Moise îşi conduce poporul cu o mână de 
fier. „Yahwe este un foc mistuitor şi un zeu neîndurător”, îi place lui să 
repete mereu. 

— Ştii, cumva, încotro se îndreaptă? 

— Probabil că ţara făgăduită este Canaan, dar va fi foarte greu să se 
stabilească acolo. Evreii s-au luptat deja cu oamenii din Madian şi cu 
amoriţii şi acum au ocupat teritoriul din Moab. Popoarele din regiune le-au 
luat frica nomazilor evrei pe care îi consideră nişte tâlhari de temut. 

— Moise nu se va descuraja; dacă va trebui să poarte o sută de bătălii, el 
le va purta. Sunt sigur că el a ţinut sub observaţie tot Canaanul de pe 
înălțimile muntelui Negeb şi consideră această ţară ca fiind numai lapte şi 
miere. 

— Evreii aduc cu ei sămânţa discordiei, Maiestate. 

— Ce mă sfătuieşti, Acha? 

— Să-l eliminăm pe Moise. Fără un conducător ca el, evreii se vor 
întoarce în Egipt, cu condiţia ca tu să le promiţi că nu vor fi pedepsiţi. 

— Renunţă la un asemenea gând. Moise îşi va urma destinul. 

— Prietenul din mine se bucură de o asemenea hotărâre, dar diplomatul 
nu este de acord. La fel ca şi mine, tu eşti convins că Moise îşi va atinge 
scopul şi că sosirea sa în Țara Făgăduinţei va modifica echilibrul din 
Orientul Apropiat. 


— Cu condiţia ca Moise să nu răspândească peste tot doctrina lui, de ce 
n-am ajunge chiar la o înţelegere cu el? Pacea dintre cele două popoare ale 
noastre ar fi un factor de echilibru. 

— Îmi dai o lecţie frumoasă de politică externă şi de diplomaţie. 

— Nu, Acha; eu încerc doar să găsesc calea spre speranţă. 


%* 


În sufletul lui Iset cea frumoasă, tandreţea luase locul pasiunii. Ea, care îi 
dăruise doi fii lui Ramses, nutrea aceeaşi admiraţie faţă de rege, dar 
renunţase să-l mai recucerească. Cum putea să lupte împotriva lui Nefertari 
care, o dată cu trecerea anilor, devenea din ce în ce mai frumoasă şi mai 
strălucitoare? Ajutată şi de maturitatea la care ajunsese, Iset cea frumoasă 
se resemnase şi învățase să se bucure de clipele fericite pe care i le oferea 
viaţa. Să discute cu Kha despre misterele creaţiei, să-l asculte pe Merenptah 
cum îi descrie modul în care funcţionează societatea egipteană, lucruri pe 
care el le învăţa cu seriozitatea unui viitor conducător, să se plimbe cu 
Nefertari prin grădinile palatului, să-l întâlnească pe Ramses de câte ori 
avea ocazia... Iset cea frumoasă nu se bucura astfel de comori nepreţuite? 

— Vino, Iset, o îndemnă marea soţie regală, hai să ne plimbăm cu barca 
pe fluviu. 

Era vară, inundația transformase Egiptul într-un lac imens, se mergea cu 
barca de la un sat la altul. Un soare arzător făcea să strălucească apele care 
aveau să fertilizeze ogoarele, sute de păsări se hârjoneau pe cer. 

Cele două femei, aflate sub un baldachin alb, îşi unseseră pielea cu ulei 
parfumat; în apropierea lor vase mari de lut pline cu apă rece răcoreau 
aerul. 

— Kha a plecat din nou la Memphis, oftă Iset cea frumoasă. 

— Îţi pare rău? 

— Fiul cel mare al regelui nu are ochi decât pentru monumentele 
străvechi, pentru simboluri şi pentru ritualuri. Când tatăl său îl va chema ca 
să i se alăture la conducerea statului, cum va putea face faţă? 

— Este atât de inteligent încât va face faţă cu siguranţă. 

— Ce părere ai despre Merenptah? 

— Este deosebit de fratele său, dar se vede încă de pe acum că va fi o 
fiinţă excepţională. 

— Fiica ta, Meritamon, a devenit o femeie minunată. 


— Ea împlineşte visul pe care l-am avut eu în copilărie: trăieşte într-un 
templu şi cântă pentru zei. 

— Poporul întreg te venerează, Nefertari; dragostea sa este pe măsura 
celei pe care i-o dăruieşti tu. 

— Cât de mult te-ai schimbat, Iset! 

— M-am liniştit, am alungat din suflet demonii geloziei. M-am împăcat 
cu mine însămi. Şi dacă ai şti cât de mult te admir, pentru ceea ce eşti, 
pentru ceea ce faci... 

— Datorită sprijinului pe care mi-l oferi, lipsa reginei-mamă va fi mai 
uşor de suportat. Dacă te-ai eliberat de grija educaţiei copiilor, n-ai vrea să 
lucrezi alături cu mine? 

— Nu sunt demnă... 

— Lasă-mă pe mine să apreciez asta. 

— Maiestate... 

Nefertari o sărută pe frunte pe Iset cea frumoasă. Era vară şi Egiptul 
întreg era în sărbătoare. 


Palatul din Ramesseum era deja la fel de animat ca acela din Pi-Ramses; 
la dorința regelui, prin activitatea care se desfăşura în anexele templului său 
pentru veşnicie, locul acesta devenise cel mai important centru economic 
din Egiptul de Sus, lucrând în colaborare cu cel de la Karnak. Pe malul 
răsăritean al Nilului, la Theba, Ramesseum-ul glorifica pentru eternitate 
măreţia domniei lui Ramses cel Mare şi amploarea sa impresiona deja 
spiritele celor care-i vedeau. 

Ameni fu acela care primi scrisoarea semnată de Setau. Lăsându-şi la o 
parte toate treburile, gata să-şi dea sufletul de emotie, scribul porni în 
căutarea lui Ramses pe care-l găsi în marele bazin din spatele palatului; ca 
în fiecare zi, pe timp călduros, regele înota cel puţin o jumătate de oră. 

— Maiestate, a sosit o scrisoare din Nubia! 

Monarhul ajunse imediat la marginea bazinului. Ameni îngenunche şi-i 
întinse papirusul. 

El conţinea doar câteva cuvinte, dar erau cele pe care spera să le afle 
Ramses. 

Corabia pe care se afla perechea regală avea la proră capul zeiţei Hathor, 
din lemn poleit cu aur, purtând discul soarelui între coarne. Suverana 
stelelor era de asemenea şi stăpâna navigaţiei; prezenţa sa liniştitoare 
asigură o călătorie plăcută până la Abu Simbel. 

Abu Simbel, unde cele două temple care stăteau mărturie unirii lui 
Ramses cu Nefertari fuseseră terminate. Mesajul lui Setau era foarte concis, 
căci îmblânzitorul de şerpi nu avea obiceiul să se laude. În mijlocul 
corăbiei, o cabină cu acoperişul rotunjit susţinut de doi stâlpi cu capiteluri 
în formă de papirus în partea din spate şi de lotus în partea din faţă; lipsa 
ferestrelor dădea posibilitate aerului să circule în voie. Visătoare, regina 
gusta din plin plăcerea acestei călătorii. 

Nefertari îşi ascundea cu mare greutate starea de sfârşeală, pentru a nu-l 
nelinişti pe rege; ea se ridică şi se duse lângă soţul ei sub pânza albă întinsă 
la pupa între patru baghete. Culcat pe o parte, enormul leu nubian dormita, 
cu bătrânul câine galben-auriu cuibărit la spatele său; cufundat într-un somn 
profund, Străjerul se simţea bine sub protecţia Voinicului. 

— Abu Simbel... A mai adus vreodată un rege o asemenea ofrandă unei 
regine? 

— A mai avut vreodată un rege norocul de a se căsători cu Nefertari? 

— Prea multă fericire, Ramses... Chiar mă şi tem câteodată să nu se 
sfârşească. 

— O asemenea fericire trebuie s-o împărţim cu poporul nostru, cu 
întregul Egipt şi cu generaţiile care vor urma după noi: de aceea am dorit ca 
perechea regală să fie eternizată în piatra de la Abu Simbel. Nici tu, nici eu, 
Nefertari, ci Faraonul şi marea soţie regală faţă de care noi nu suntem decât 
nişte încarnări pământene şi trecătoare. 

Nefertari se lipi de Ramses şi contemplă Nubia, splendidă în sălbăticia ei. 


Apăru faleza de gresie, împărăție a zeiţei Hathor, încadrând înspre est o 
curbă a Nilului. Cândva, o fâşie de nisip arămiu separat de două 
promontorii care aveau nevoie de mâna arhitectului şi a sculptorului; şi 
această mână acţionase acum, transformând stânca ospitalieră în două 
temple săpate în inima ei şi anunţate de nişte faţade a căror forţă şi graţie o 
uluiră pe regină. În faţa sanctuarului de la sud, patru statui colosale ale lui 
Ramses aşezat, înalte de douăzeci de metri; în faţa celui de nord, statui ale 
faraonului în picioare şi în mers o încadrau pe cea a lui Nefertari, înaltă de 
zece metri. 

Abu Simbel nu urma să fie doar un simplu punct de reper pentru 
marinari, ci un loc transfigurat în care vâlvătaia spiritului trebuia să 
strălucească, imobilă şi de neclintit, în decorul de aur al deşertului nubian. 

Pe chei, Setau şi Lotus le făceau semne de bun venit, repetate de toţi 
meşterii din jurul lor. Fu o clipă de emoție când Voinic porni pe pasarelă ca 
să coboare pe uscat, dar statura înaltă a regelui risipi toate temerile. Fiara se 
retrase în dreapta sa, iar bătrânul câine galben în stânga. 

Ramses nu mai văzuse niciodată o expresie atât de mulţumită pe chipul 
lui Setau. 

— Poţi fi mândru de ceea ce ai făcut, spuse regele, îmbrăţişându-şi 
prietenul. 

— Arhitecţii şi sculptorii sunt cei care trebuie felicitaţi, nu eu; eu n-am 
făcut decât să-i încurajez ca să poată crea o lucrare demnă de tine. 

— Demnă de puterile misterioase care sălăşluiesc în acest templu, Setau. 

Când ajunse la capătul pasarelei, Nefertari se poticni; Lotus o ajută să se 
ţină pe picioare şi-şi dădu seama că reginei îi era rău. 

— Să mergem mai departe, îi ceru Nefertari. Mă simt bine. 

— Dar, Maiestate... 

— Să nu stricăm sărbătoarea inaugurării, Lotus. 

— Am un leac tocmai potrivit pentru a vă scăpa de această oboseală. 

Setau cel morocănos nu ştia cum să se comporte în faţa reginei a cărei 
frumuseţe îl fermeca; emoţionat, făcu o plecăciune adâncă în faţa ei. 

— Maiestate... voiam să vă spun... 

— Să celebrăm naşterea templelor de la Abu Simbel, Setau; vreau ca 
acest moment să nu fie uitat vreodată. 


Toţi şefii triburilor nubiene fuseseră invitaţi la Abu Simbel pentru a 
sărbători crearea celor două temple; purtând cele mai frumoase coliere ale 
lor şi cu şoldurile înfăşurate în ţesături multicolore, ei sărutaseră picioarele 
lui Ramses şi ale lui Nefertari, apoi intonaseră un cântec de victorie care se 
înălţase până la cerul înstelat. 

În noaptea aceea, bunătăţile oferite oaspeţilor fură mai multe decât 
grăunţele de nisip de pe mal, mai multe erau hălcile de vită fripte decât 
florile din grădinile regale, nemăsurată era cantitatea de pâini şi de prăjituri. 
Vinul curse în valuri neîncetate, diferite răşini şi tămâie arseră pe altarele 
înălțate sub cerul liber. Aşa cum pacea fusese instaurată departe, la nord, cu 
hitiţii, tot astfel ea avea să domnească mult timp şi în Marele Sud. 

— De-acum, Abu Simbel este centrul spiritual al Nubiei şi expresia 
simbolică a iubirii care-l uneşte pe Faraon de marea soţie regală, îi mărturisi 
Ramses lui Setau. Tu, prietene, îi vei aduna aici, întotdeauna la aceeaşi dată, 
pe şefii de trib şi-i vei pune să participe la ritualurile care sfinţesc acest 
pământ. 

— Altfel spus, o să mă laşi să trăiesc în Nubia... Deci, Lotus o să mă 
iubească şi de acum înainte. 

Blânda noapte de septembrie fu urmată de o săptămână de serbări şi de 
ritualuri în cursul cărora cei prezenţi descoperiră, uluiţi, interiorul marelui 
templu. În sala cu trei nave şi opt coloane în spatele cărora se înălța statuia 
regelui sub înfăţişarea lui Osiris, înaltă de zece metri, oaspeţii admirară 
scenele din bătălia de la Kadesh şi întâlnirea monarhului cu divinităţile care 
îl înconjurau ca să-i transmită mai lesne energia lor. 

În ziua echinocţiului de toamnă, doar Ramses şi cu Nefertari pătrunseră 
în sfânta sfintelor. La răsăritul soarelui, lumina se aşternu pe axa templului 
şi lumină capătul sanctuarului unde, aşezaţi pe o banchetă de piatră, şedeau 
patru zei; Ra-Horus din ţinuturile luminii, ka-ul lui Ramses, Amon, zeul 
ascuns, şi Ptah, constructorul. Acesta din urmă se afla în întuneric, cu 
excepţia celor două zile de echinocţiu; în aceste două dimineţi, lumina 
răsăritului atingea statuia lui Ptah ale cărui cuvinte Ramses le auzi urcând 
spre el din adâncul stâncii: „Mă înfrăţesc cu tine, îţi dau durată, stabilitate şi 
forţă; suntem uniţi în bucuria sufletului, eu fac ca gândul tău să se 
armonizeze cu cel al zeilor, eu te-am ales şi fac în aşa fel încât vorbele tale 
să fie ascultate. Eu te hrănesc cu viaţă, pentru ca tu să-i faci pe alţii să 
trăiască”. 


Când perechea regală ieşi din marele templu, egiptenii şi nubienii îi 
salutară cu strigăte de bucurie. Venise clipa inaugurării celui de-al doilea 
sanctuar, dedicat reginei şi purtând numele de „Nefertari cea pentru care 
răsare soarele”. 

Marea soţie regală oferi flori zeiţei Hathor, pentru ca suverana stelelor să 
zâmbească; sub identitatea lui Seşat, stăpâna Casei Vieţii, Nefertari îi spuse 
lui Ramses: 

— Tu ai redat vigoare şi curaj Egiptului, tu eşti stăpânul lui; ca un şoim 
ceresc, tu ţi-ai întins aripile pe deasupra poporului tău. Pentru el, tu eşti 
asemenea unui zid făcut din metal ceresc peste care nicio forţă duşmană n- 
ar putea trece. 

— Pentru Nefertari, răspunse regele, am clădit un templu, crestat în 
muntele pur al Nubiei, în frumoasa stâncă de gresie, pentru eternitate. 

Regina purta o rochie galbenă lungă, un colier de turcoaze şi sandale 
aurii; pe peruca sa albastră era aşezată o coroană compusă din două coarne 
de vacă, lungi şi subţiri, care încadrau un soare, iar deasupra se aflau două 
pene înalte. În mâna dreaptă ţinea cheia vieţii; în stânga, un sceptru flexibil 
evocând lotusul apărut din apele primei dimineţi a lumii. 

În partea de sus a coloanelor din templul reginei, se vedeau chipurile 
surâzătoare ale zeiţei Hathor; pe pereţi, scene rituale reunindu-i pe Ramses, 
Nefertari şi divinităţile. 

Regina se rezemă de braţul monarhului. 

— Ce s-a întâmplat, Nefertari? 

— O stare de sfârşeală... 

— Vrei să întrerupem acest ritual? 

— Vreau să văd fiecare scenă din templul acesta împreună cu tine, să 
citesc fiecare text, să particip la fiecare ofrandă... Nu-i aceasta locuinţa pe 
care tu ai construit-o pentru mine? 

Zâmbetul soţiei sale îl mai linişti pe rege. El făcu aşa cum dorea regina şi 
dădură viaţă fiecărui colţişor al templului până în naos, unde apărea vaca 
din cer, încarnare a lui Hathor, ieşind dintr-o stâncă. 

Nefertari rămase mult timp în penumbra sanctuarului, ca şi cum 
blândeţea zeiţei ar fi putut risipi frigul care i se strecura în vine. 

— Aş vrea să mai văd o dată scena încoronării, îi ceru ea regelui. 

De o parte şi de alta a imaginii reginei, o siluetă de o delicateţe aproape 
ireală, Isis şi Hathor transmiteau coroanei fluxul lor magnetic. Sculptorul 
glorificase această clipă în cursul căruia o femeie din lumea pământească 


intra vie în universul divin pentru a mărturisi apoi, pe pământ, că ea exista 
în realitate. 

— la-mă în braţe, Ramses. 

Nefertari era ca de gheaţă. 

— Mor, Ramses, mor sleită de puteri, dar aici, în templul meu, alături de 
tine, atât de aproape de tine încât formăm o singură fiinţă, pentru vecie. 

Regele o strânse la piept atât de tare încât crezu că o mai poate ţine în 
viaţă, această viaţă pe care ea şi-o dăduse fără reţinere celor dragi şi 
întregului Egipt pentru a-i ajuta să scape de vrăjile rele. 

Ramses văzu cum chipul calm şi pur al reginei devenea imobil, iar capul 
său se înclina abia perceptibil. Fără să se revolte, fără să se înspăimânte, 
răsuflarea lui Nefertari se stingea. 

Ramses o purtă pe braţe pe marea soţie regală, ca pe o logodnică pe care 
viitorul soţ o trece peste pragul locuinţei sale, pecetluind astfel căsătoria lor. 
El ştia că Nefertari avea să devină o stea nepieritoare pe care mama sa, 
cerul, o va zămisli din nou şi că ea va urca în barca veşnicei călătorii, dar 
cum ar fi putut cunoaşterea tuturor acestor lucruri să aline durerea de 
neîndurat care îi sfâşia sufletul? 

Ramses se îndreptă către uşa templului; cu sufletul gol şi cu privirea 
rătăcită, el ieşi din sanctuar. 

Străjerul, bătrânul câine galben-auriu, îşi dădea şi el sufletul între labele 
leului care lingea cu duioşie capul tovarăşului său, ca să-l vindece de atacul 
morţii. 

Ramses suferea prea tare ca să mai poată plânge. În clipa aceea, puterea 
şi măreţia sa nu-i mai erau de niciun ajutor. 

Faraonul înălţă spre soare trupul sublim al celei pe care avea s-o iubească 
întotdeauna, femeia de la Abu Simbel, Nefertari, pentru care lumina 
strălucea parcă mai tare. 


Sfârşit 


Notes 


[1] 


Strămoşii îndepărtați ai turcilor de astăzi. 


[> 2] 
Libanul. 


[=a] 


De exemplu, dacă urina femeii face să încolţească boabe de orz, ea va aduce pe lume un băiat; 
dacă face să încolţească boabe de grâu, va avea o fetiţă. Dacă nici unele, nici altele nu 
încolţesc, ea nu va avea nici un copil. 


| —4] 


Arbore bogat în saponină. 


[9] 


Akhet-Aton, „ţinutul luminii lui Aton”, în Egiptul de Mijloc, la jumătatea drumului între 
Memphis la nord şi Theba la sud. 


[6] 


Aplicarea faimosului pi (n), conform papirusului Rhind. 


7] 
Actualul Bogazkoy, la 150 km est de Ankara (Turcia). 


[-8] 


Pilon: cele două turnuri masive care străjuiau poarta de piatră prin care se pătrundea în templu. 


[9] 


Electrum: Aliaj natural de aur cu un conţinut mare de argint. 


[+10] 


Nilometru: puțuri cu pereţii gradati, în legătură cu pânza freatică alimentată de Nil, săpate 
uneori în vecinătatea templelor. 


[#11] 
În jur de 1 1, 275 m. 


[+12] 


Text autentic al tratatului păstrat în arhivele hitite şi egiptene. 


